
Vidiecka oblasť Wiltshire v Anglicku,
severovýchodne od miest Bath a Bradford on Avon
5. september 1815
Lady Adriana Suttonová sa prešmykla popod elegantný oblúk brány a pri pohľade ponad plece sa rozchichotala ako strie​borný zvonček. Práve sa jej podarilo uniknúť dravej ruke mla​dého muža. Ten len pred chvíľou zoskočil z koňa a rozbehol sa za ňou, aby mu neutiekla po kamenných schodoch do jakubovského kaštieľa, ktorý patril najbližším susedom a priateľom jej rodičov. Masívne dvere sa pred dievčinou otvorili a privítal ju starší chudý lokaj.
„Ach, Harrison, ste zázrak," veselo ho pozdravila Adriana a vbehla do priestrannej haly. V bezpečí za chrbtom starého sluhu vystrúhala na svojho odvážneho prenasledovateľa po​smešnú grimasu. Nebolo však potrebné odháňať ho. Zastal na prahu a Adriana pochopila, že hrôza, ktorú mával z lorda Sedgwicka Wyndhama, šiesteho markíza Randwulfa, sa ani šesť mesiacov po lordovej smrti nevytratila.
Nebohý markíz sa Rogerových návštev jednoducho prejedol a určite to nebola jeho chyba. Roger vyčerpal nielen jeho trpezlivosť, ale aj Adrianinu dobrú vôľu. Spočiatku na jeho zúrivé dvorenie reagovala smiechom, neskôr ju už obťažova​lo. Neprestala ľutovať deň, keď ho nevykázala odo dvier, hoci sa na prahu jej rodičovského domu zjavil neohlásený a ne​pozvaný. Veď aj jej otec dal neborákovi Rogerovi jasne najavo, že dcéru zaňho vydať nemieni. ,Je už zasnúbená," od​vetil príkro.
Lenže práve to zabránilo Adriane, aby sa nápadníka cel​kom zbavila. Otcove slová jej totiž zaťali do živého. A Roger naozaj pôsobil ako neborák, takže z času na čas k nemu po​cítila čudný súcit.
„Myslím, Harrison, že ten naničhodník sa vás bojí," zatiahla teraz posmešne a ukázala na chlapčenský zapýreného Rogera. „A je to aj moje šťastie. Keby ste neboli otvorili dvere, len čo som k nim pribehla, pán Elston by ma bol pravdepodobne chytil a prinútil by ma oľutovať, že sme ho aj s mojím Ulysse som opäť predbehli."
Hoci Rogera na vychádzku v sedle nikto nepozval, zjavil sa pri panstve Wakefield, len čo pricválali jej priatelia. Tak čo ma​la robiť? Zdvorilo ho zavolala, aby šiel s nimi.
Adriana vlastne ani nemala veľa možností. Hoci ju viazal sľub manželstva, ktorý jej rodičia dali inému už pred rokmi, Rogerova nástojčivosť ju privádzala na kacírsku myšlienku. Va​ri sa pán Elston naozaj nazdáva, že by ju mohol získať? Vari je tá zásnubná zmluva naozaj len kus papiera?
Zvraštila obočie. „Nuž, hoci som sa Ulyssesa pokúšala tro​chu pribrzdiť, obávam sa, že neznesie pohľad na iného koňa pred sebou. Neprekvapilo by ma, keby to považoval za osobnú urážku. Veď viete, Harrison, že nebohý lord Sedgwick sa čas​to ponosoval na jeho tvrdohlavosť."
Lokaj prikývol, no v oku mu zaihrala ironická iskierka. „Veru tak, madam, máte svätú pravdu. Ale zároveň sa ňou pýšil, lebo bol rád, že ste taká vynikajúca jazdkyňa a koňa hravo ovládate. Každému, kto bol ochotný počúvať čo i len na pol ucha, donekonečna ospevoval vaše umenie v sedle. Bol na vás, milosťslečna, rovnako pyšný ako na svoju drahú dcérušku."
Harrison slúžil u Wyndhamovcov už niekoľko desiatok ro​kov a veľmi dobre si spomínal, ako raz Suttonovci prišli do Randwulfu predstaviť - či skôr ukázať - svoju nedávno naro​denú dcérku. Prešlo sotva dvadsať rokov a z bábätká sa stala mladá dáma, ktorú na okolí všetci považovali za dokonalú bytosť. Výnimkou nebol ani Harrison. Aj teraz pokračoval: „Istotne, milosťslečna, niet v celom chotári paripy, ktorá by sa vyrovnala vášmu sivkovi... a jazdca, ktorý by sa vyrovnal vám, ak ráčite dovoliť. Ale pán Elston sa aj tak pevne rozhodol, že vás lapí. Jedného dňa sa mu to možno podarí."
V prítomnosti starého a panstvom veľmi obľúbeného sluhu sa Roger Elston cítil nepríjemne. Veď už to, že mohol pri​chádzať do príbytkov ľudí s modrou krvou, sa rovnalo zázraku. Keby nebol jeho otec zdedil pomerne veľkú pradiareň pri Bradforde on Avon, a keby ho nebol zavolal, aby sa tu priučil podnikaniu, nikdy by sa nebol dostal z londýnskeho sirotinca, kde žil od jedenástich rokov (a kde posledných desať z osem​nástich rokov, ktoré tam strávil, pracoval ako vychovávateľ). Veľmi dobre vedel, že Wyndhamovci by ho boli poslali kade-ľahšie, ibaže si príliš ctili lady Adrianu a nechceli ju strápniť. Preto trpeli mládenca, ktorý bol doslova jej tieňom.
Roger si teda len mlčky strhol klobúk a vystrel sa s nádejou, že ak neodíde hneď, vyvolá dojem, že bol dovnútra pozvaný. Vzápätí však zamrzol. Ozvalo sa vrčanie vychádzajúce z hrdiel dvoch veľkých vlkodavov, ktoré sa voľne pohybovali po celom kaštieli aj v jeho okolí. Už vedel, že keď sú v blízkosti Leo a Aris, treba sa mať na pozore. Psy rozhodne neboli také takt​né ako ich páni.
Roger natiahol krk a pokúsil sa z haly dovidieť do galérie, le​bo mal podozrenie, že podarený párik psích oblúd sa motá práve tam. V zmätku farieb, ktorú vytvárate slnko dopadajúce cez vitrážové okno, však nerozoznal nič. Vedel, že na stenách galérie visia portréty ctihodných dám a statočných bojovníkov, všetko wyndhamovských predkov, ba že sa tam nájde aj obraz učenca s olivovou ratolesťou namiesto meča, ale ani jedinú tvár sa mu nepodarilo zachytiť zrakom. Kde tie psiská sú?
A potom ich zbadal. Vystúpili z pestrých svetelných škvŕn na dlážke a stenách ako z mozaiky. Videl len tesáky pod odhr​nutými pyskami a zlovestný ligot očí. Svojou nehybnosťou tie dve potvory pripomínali sochy, ale Roger bol presvedčený, že iba čakajú, kým sa hlasnejšie nadýchne, aby naňho mohli sko​čiť. Potom si uvedomil, že tam stoja ani nie tak útočne, ako skôr pripravené na obranu. Medzi nimi bol muž, dôstojník v uniforme, ktorý sa opieral o palicu. Vyzeral ako ďalší vojak zotavujúci sa zo zranení získaných vo vojne s Francúzskom, možno dokonca v nedávnej bitke pri Waterloo. Neznámeho zrejme veľmi zaujal príchod mladej dámy, lebo sa očami vpil do Adriany Suttonovej bez náznaku ostychu.
Roger nechápal, prečo vlkodavy návštevníka nezožerú, ba dokonca ho zrejme chránia. Takouto vernosťou vyznamenávali dosiaľ iba členov rodiny. Mládenec podozrieval nebohého markíza, že psy zámerne vycvičil ako zúrivých strážcov panstva, lebo chcel odstrašiť mnohých nápadníkov, ktorí sa motali oko​lo lady Adriany. Markíz mal pravdu, muži, ktorých Adriana pri​ťahovala ako lampáš nočné motýle, boli často neznesiteľní. Ale nikto im dotieravosť nemohol vyčítať. Adriana bola totiž nie​len nebesky krásna, ale s jej rukou by sa úspešnému nápadní​kovi podarilo získať aj mimoriadne štedré veno, ktoré by i z chudáka urobilo džentlmena.
Nebohý markíz sa navonok tváril, že kŕdle Adrianiných cti​teľov ho nezaujímajú, ba niekedy ich sledoval celkom pobave​ne, no v skutočnosti už dávno rozhodol, že dievčina sa vydá za jeho syna. Aj preto ho Roger podozrieval, že psy, ktoré boli je​ho výhradným vlastníctvom, starý pán vycvičil, aby držali kaž​dého novopríchodzieho v bezpečnej vzdialenosti.
Prečo však teraz tak ochotne znášajú prítomnosť tohto dô​stojníka? A kto to vlastne je? Roger netušil. Ak by to bol len da​jaký známy či vzdialený príbuzný, vlkodavy by sa k nemu sprá​vali odmeranejšie. A navyše sa nemohol zbaviť dojmu, že muža v uniforme už niekde videl. Takú tvár človek len tak ľahko ne​vypustí z mysle. Bola nezabudnuteľná. Pre Rogera to zname​nalo, že sa vyznačovala črtami, aké by najradšej vlastnil sám: pevnými, ušľachtilými a výraznými. Bola v nich mužná krása, o akej sa jeho jemnej chlapčenskej tváričke ani nesnívalo. Ho​ci mal už takmer dvadsaťosem rokov, obával sa, že vzhľadu holíčaťa sa ešte dlho nezbaví.
Ale ak to bol len hosť, ďalšou záhadou bolo, prečo sa tvári tak hrdo, priam vodcovský. Možno to spôsobovala vrodená arogancia, možno pýcha získaná s dôstojníckou hodnosťou. Rozhodne si nemohol nárokovať rešpekt vzhľadom na vek. Určite nemal viac ako tridsaťpäť rokov.
Cudzinec na Rogera ani nepozrel, len nadvihol tmavé obo​čie a každým centimetrom vystretej postavy dal najavo, že sa mu nepáči lokajova nedbanlivosť. Starý sluha totiž nevidel a nepočul nič z okolitého sveta, keďže sa mu prihovárala lady Adriana. Návštevník márne dúfal, že ho predstaví.
Do pekiel jazerných, kto je ten chlap?
Zúrivú otázku však Rogerovi z hlavy vyhnal príchod jedinej dcéry nebohého markíza. Takmer ho zrazila z nôh. Samantha Galia Wyndhamová Búrková skončila v popoludňajších prete​koch ako posledná a až teraz docválala ku kaštieľu. Podobne ako pred ňou Adriana, aj ona sa usilovala vyhnúť galantnému prenasledovateľovi. V tomto prípade však išlo o jej plavovlasé​ho manžela, s ktorým sa už takmer dva roky delila o stôl i o lôž​ko. Hodila pohľad ponad plece a zbadala, že jej je v pätách.
Perceval Búrke bol vysoký a dlhé kroky ho približovali k manželke až nečakane rýchlo. Napokon ju strhol do náručia, nedbajúc na jej položartovné protesty, a zvolal: „Mám ťa, mo​ja najmilšia!"
Samantha si sňala čepiec a pozrela na svojho príťažlivého mu​ža spod hodvábnych mihalníc. „Mala by som sa obávať, pane?"
Nad modrými očami poskočilo svetlé obočie: „Toho naj​horšieho, madam."
Samantha sklopila viečka a jej prsty v rukavičkách sa pohrá​vali s gombíkmi na jeho kabátci. „Istotne ma čaká trest, však?" šepla a kútikmi úst jej zašklbal zle tajený úsmev.
„Veru tak," prikývol Perceval. „A postaráme sa o to hneď po príchode domov."
Príchod tretieho páru sa vyznačoval väčšou dôstojnosťou. Major lord Stuart Búrke nevládal bežať ako dvaja páni pred ním, bránila mu v tom mimoriadne bolestivá rana, ktorú pri Waterloo utŕžil do sedacieho svalu. Napriek tomu by jeho zdvorilosti nikto nemohol nič vyčítať. Viedol so sebou slečnu Felicity Fairchildovú, mimoriadne peknú mladú dámu, ktorá len nedávno prišla do neďalekého mestečka Bradford on Avon.
Rogera väčšia spoločnosť povzbudila. Prešmykol sa k Ad​riane a dúfal, že sa mu ju podarí prekvapiť. Stávalo sa to často. Ak aj nemal iné veľké nadanie, vyznačoval sa nesmiernou vrtkosťou a rýchlosťou. Nečudo, keď žil s matkou ako polosirota v Londýne, musel sa obracať, aby im obom zaobstaral obživu. Ak by sa nepoponáhľal, ukradnuté jedlo by bolo skončilo v ru​kách policajtov a z neho by sa bol stal zákonom poznačený zlodej.
Ach, ten bezočivec sa už zase blíži, uvedomila si Adriana. Začula totiž klopkanie jeho okovaných topánok na vyleštenom mramore. Nemienila mu povoliť žiadnu dôvernosť, a už vôbec nie takú, akej sa práve venoval Perceval so svojou mladou že​nou. Nie, kdeže. Lady Adriane Suttonovej sa ešte žiadny muž natoľko nezapáčil. Ale nechcela Rogera Elstona zahanbiť pred svojimi urodzenými priateľmi. Matka ju vychovala k zdvorilos​ti, hoci to z času na čas znamenalo, že musela strpieť aj neže​lanú spoločnosť.
Zvrtla sa na opätku a poza Harrisona sa prešmykla do ga​lérie. Ledva sa vyhla Rogerovej načiahnutej ruke a podarilo sa jej urobiť zopár krokov. V behu si neuvedomila, že jej z ces​ty odskakujú Leo aj Aris. Vzápätí na dlážke čosi zahrmotalo. V duchu zaďakovala osudu, že za buchotom dreva nenasle​doval rinkot trieštiaceho sa skla. Zato však stíchlo kovové klopkanie Rogerových podrážok. Ani sa nestihla obzrieť, čo to vlastne psiská prevrhli, lebo v tej chvíli narazila na prekáž​ku takú pevnú, až jej zišlo na um, že z úctyhodnej dlážky randwulfského panstva v okamihu vyrástol strom. Lenže ani tá myšlienka ju nezamestnala nadlho. Musela sa sústrediť na to, ako zabrániť pádu - alebo aspoň spadnúť čo najmenej bo​lestivo.
V nasledujúcej chvíli jej pás objala mocná ruka. Kým sa po​riadne spamätala, bola celou dĺžkou tela pritlačená k tomu, čo predtým považovala za strom, no teraz to javilo všetky znaky ľudskosti. A navyše, rozhodne nešlo o človeka ženského rodu!
Lady Adriana Elynn Suttonová vyrástla v kaštieli svojich predkov vzdialenom ani nie míľu, bola najmladšou z troch dcér a od detských rokov sa tešila zo spoločnosti dôvernej priateľky Samanthy Wyndhamovej. Hoci bola vždy otcovým miláčikom, matke a sestrám spôsobila nemálo starostí. Nie​lenže sa na ne ani trošku nepodobala - vysokú postavu, čierne oči a tmavé vlasy zdedila po výnimočne peknom otcovi, ale mala spôsoby, ktoré im jednoducho nevoňali.
Jej matka, lady Christina, bola dokonalá dáma a svoje tri dcéry vychovávala pevnou rukou. Do istej miery s úspechom. Jaclyn a Melora sa podriaďovali rodičom a v spoločnosti sa správali príjemne a príťažlivo. Výsledkom bolo to, že Jaclyn žila už nejaký čas s manželom a dvoma deťmi neďaleko Londý​na. Melora mala tesne pred sobášom. Ale Adriana dávala kaž​dému najavo, že je z iného cesta. Sestry často šomrali, že sa až príliš podobá na otcovu sestru.
Adriana si uvedomovala, že jej ruka už nie je voľná, ale rada sa považovala za dámu bez záväzkov. Neobľubovala však flirt s vysokopostavenými hosťami, nerada sa pred nimi predvá​dzala, nerada počúvala ich lichôtky. Radšej sa preháňala po okolitých pastvinách v sedle koňa - aj keď to znamenalo, že musela počúvať matkine výčitky. Christina si doslova trhala vla​sy a tvrdila, že Adriana je polovičný chlapec.
Nech, mykla vždy hlavou jej dcéra. Nechýbali jej plesy, kým mala jazdu, poľovačky a dobrých domácich učiteľov. Adriana Suttonová sa vyznačovala inteligenciou, ktorú jej závideli mno​hí učení muži. Netrápilo ju, že zelenooké a plavé sestry, ktoré pripomínali jemnučké záhradné víly, ju považujú za neokrôchanú. Okrem iného jej vyčítali, že má viac priateľov medzi mužmi ako medzi ženami. „Čo si o tebe pomyslia ľudia?" zalamovali rukami. Našťastie, otec svoju tretiu dcérenku zbožňoval a v ro​dine stál vždy na jej strane.
A táto mladá žena, ktorej duch bol ešte neskrotnejší ako jej zdatné telo milujúce pohyb, sa teraz ocitla ako vo väzení. Myk​la sa a hodila sa dozadu. Mužove ruky ju pustili. Vydýchla si. No v úsilí cúvnuť od neho čo najďalej stúpila na drevený pred​met, ktorý jej ležal v ceste, a úplne stratila rovnováhu. Rukami zamávala vo vzduchu ako veterný mlyn a podarilo sa jej zachy​tiť pevne ušitého kabáta uniformy. Ale nohy ju ešte stále ne​poslúchali. Podrážka sa jej šmykla a... milá Adriana vrazila pra​vým stehnom neznámemu rovno do rozkroku. Jej obeť po takom náhlom útoku zasyčala, no to ešte nebol koniec hanby. Druhá noha sa jej skĺzla popri svalnatom mužskom stehne a sukňa sa jej pritom vysúkala až ku kolenu. Ťažko povedať, kto z dvoch účastníkov zrážky utrpel väčšmi. No červenšia bo​la rozhodne mladá dáma.
„Nič sa nestalo..." vytisla zo  seba,  ešte  stále  otrasená a ochromená hanbou. „Nechcela som..."
„V poriadku," vytisol zo seba pre zmenu dôstojník. Znovu ju objal rukou okolo pása a poľahučky ju nadvihol. Konečne mohla zosadnúť z nedôstojného a nepohodlného miesta na je​ho stehne a bezpečne sa ocitla na dlážke.
Pozrela naňho. Usiloval sa nedať najavo bolesť, no očividne sa po jej náraze len pomaly spamätával. Sklonil hlavu a vtedy Adriane vkĺzla do nosa vôňa jeho nevtieravej kolínskej zmieša​ná s vôňou mydla a jemnej, drahej vlny, z ktorej mal ušitú uni​formu. A vtedy sa jej znovu zakrútila hlava. Vari ešte nikdy sa nestretla s takou omamujúcou arómou, hoci zloženou z po​merne jednoduchých vôní. Vôňa muža ju omráčila a ledva sa jej podarilo zahnať z očí zasnený výraz.
Možno to nemala robiť. Zrak jej totiž padol nižšie a uvedo​mila si, čo robí jej nový známy, ktorý, ukrytý za jej širokou suk​ňou, zbehol rukou k predku svojich nohavíc. Unikol jej z hrd​la priškrtený vzdych, keď si dlaňou posunul... no, Adriana vedela dosť, aby tú časť tela pomenovala, ale jej myseľ sa tomu jednoducho vzoprela.
Zúfalo uprela zrak do bezpečnejšej oblasti, nie vyššie od krát​kych tmavohnedých vlasov a nie nižšie od širokých pliec ozdo​bených zlatými epoletami, ktoré sa na podklade ohnivočerveného vojenského kabáta len tak jagali. Stálo ju to veľké úsilie.
Uvidela tvár ako vytesanú zo žuly, v ktorej svietili sivé oči, te​raz už, našťastie, bez bolestného výrazu. Dokonca sa trochu usmievali. Ten muž mal slnkom opálenú pokožku a na lícach sa mu popri kútikoch úst prehlbovali dve vrásky, ktoré sa azda v priebehu rokov vyvinuli z obyčajných jamôčiek. Očarili by va​ri každú ženu, no Adrianu skôr znepokojili. Akoby sa dotkli vlákien v jej pamäti, ktoré po tom dotyku zaspievali zvláštnu melódiu, ktorú kedysi dávno počula, no teraz ju musela horko-ťažko loviť zo spomienok. Čo to len je?
„Vzhľadom na nepohodlie, ktorého sme si obaja užili nao​zaj dosť," ozval sa dôstojník šepotom, ktorý bol určený iba pre jej uši, „sa mi zdá, že by som sa mal dozvedieť meno takej ne​bezpečnej spoločníčky, skôr ako nás postihne ďalšia nehoda. Čo vy na to, slečna..."
Jeho hlas znel vábivo, prebudil vibrácie, ktoré jej prebehli celým telom. To telo si odrazu až nepríjemne jasne uvedomilo svoju ženskosť. No napriek intenzite nových pocitov Adriana nevedela, ako si ich má vysvetľovať. Boli takmer... živočíšne.
„S-suttonová," vyjachtala a skoro si od zlosti zahryzla do ja​zyka, ktorý ju v najnevhodnejšej chvíli zradil.
Až doteraz považovala za najpríťažlivejšieho muža spomedzi svojich nápadníkov Riordana Kendricka, markíza z Harcourtu. Mal šarm, a hoci sa neodbytnosťou vyrovnal Rogerovi, v jeho prípade to považovala za príjemné. Správal sa totiž vyberane a slová mu z jazyka plynuli ako naolejované. Ani raz sa však ne​stratila v Riordanových žiarivých čiernych očiach tak ako teraz v záhadných sivých hlbočinách, ktoré iskrili veselosťou. Také oči určite nevidela, odkedy...
„Suttonová?" Krásne formované obočie sa nadvihlo v úžase. Akoby sa na tvári muža zjavili prekvapenie a pochybnosť záro​veň. „Vari len nie... lady Adriana Suttonová?" Opatrne prikývla a vzápätí ju zovrel v medveďom objatí, ktoré jej vyrazilo dych nielen silou, ale najmä neočakávanosťou. „Bože dobrý, Adria​na, stala sa z teba neuveriteľná krásavica! Nenazdal som sa, že z teba bude taký klenot!"
Dôverné slová a srdečný tón neznámeho ju zmiatli. Zapýrila sa. Nech bol tento muž ktokoľvek, rozhodne poznal jej me​no. A teraz robil všetko preto, aby jej z pľúc vytisol posledný dúšok vzduchu. Veľmi presne vedela, že prsníky ju budú po je​ho objatí bolieť ešte niekoľko dní. V duchu si položila otázku, ako by asi ten dobrák očervenel, keby si ich rovno jemu pod nosom naprávala.
Dôstojník azda pridlhý čas strávil v drsnej spoločnosti na bojovom poli a zabudol, že dámy neslobodno drviť v labách ako spolubojovníkov, ale Adriana si povedala, že mu to môže pripomenúť.
„Pane! Buďte taký dobrý a pusťte ma, nech sa môžem na​dýchnuť! Tu určite nemáte do činenia s nepriateľom!"
Muž sa ticho zasmial, ale až keď ju jemne postavil na nohy, uvedomila si, že pred chvíľou ju zdvihol do vzduchu. Neohro​mila ju ani tak jeho fyzická sila, ako skôr jeho výška. Jej otec i Riordan Kendrick boli veľmi vysokí, ale len jeden človek, kto​rého poznala, sa mohol výškou vyrovnať tomuto vojakovi. Bol to nebohý Sedgwick Wyndham.
„Najdrahšia Adriana, odpusťte, prosím," zamrmlal a pokú​sil sa tváriť vážne. Pozrel bokom, kde sa k nim úctivým krokom blížil lokaj. „Rozhodne som vás nechcel vystrašiť ani vám spôsobiť ťažkosti. Ale obávam sa, že som vám v tej rýchlosti zabudol spomenúť svoje meno. Keď som vás videl s Harrisonom, dúfal som, že nás predstaví, ale ani mi na um nezišlo, že by som vás už mohol poznať!"
Na/drahšia Adriana! Že by som vás už mohol poznať! Vari sa jej pokúša zaliečať?
Z ničoho nič mala všetkého dosť. Vzbúrila sa v nej nezávis​losť. Líca ako v ohni, zvrtla sa a švihla sukňami s takou silou, až mu plesli po čižmách. Vykročila vpred. Až keď sa ocitla pod ďalším oblúkom klenby, obrátila sa znovu k nemu. Urobila to so zdvihnutou bradou a prižmúrenými očami, len aby mu bo​lo jasné, že ju práve urazil.
Dôstojníkove pery sa zavlnili. Očami sa na nej doslova po​pásal. Hoci na uliciach Bathu videla dosť mužských úsmevov, keď kráčala po tetinom boku, a ešte viac si ich vyslúžila v Lon​dýne pri prechádzkach so sestrou, toto bolo niečo iné. Pri po​hľade naňho zauvažovala, či by sa tváril inak, keby ju mal pred sebou nahú.
Dopekla aj s ním, pomyslela si.
„Pane, musím protestovať!"
Prešla celá sekunda, kým si Adriana uvedomila, že tie slová nevyšli z jej úst, ale vyslovil ich Roger Elston. Práve ten! Pre​kvapene sa obzrela a zbadala jeho chudú tvár znetvorenú zlos​ťou. Ruky mal zaťaté do pästí a zdalo sa, že sa chystá na boj.
Vlkodavy do tej chvíle akoby splývali s dlážkou pri nohách neznámeho, no len čo si uvedomili, že sa k nemu výhražné blí​ži Roger, vyskočili na rovné nohy s takým ohlušujúcim bre​chotom, že nikto z prítomných nepochyboval o ich vražed​ných úmysloch. Aj Roger zastal. Nemienil sa dať roztrhať, aj keby to malo byť pre Adrianu.
Roger si pri návštevách randwulfského panstva nikdy nevši​mol na dvoch psiskách znaky únavy z veku, hoci jedno malo desať a druhé osem rokov. Ani teraz sa mu nezdalo múdre ris​kovať. Dobre si spomínal, ako ho jedno bláznovstvo pred nie​koľkými mesiacmi takmer stálo kožu. Dôvod, pre ktorý zastal ako prikovaný, sa netýkal iba psov. Zrakom sa zahanbene kĺzal po tvári pobaveného dôstojníka a na chrbte cítil zimomriavky.
Lebo ten muž, nech to bol ktokoľvek, sa zarážajúco ponášal na nebohého markíza. Toho markíza, pred ktorého pátravým pohľadom Roger mnohokrát utiekol, ktorého jasnozrivosť ho desila a moc fascinovala. Práve tá podoba, neprehliadnuteľná v črtách vysokého dôstojníka, ho teraz zahnala na útek. Stiahol hlavu medzi plecia a už ho nebolo. Stratil sa v šere haly.
Adriana pozorovala celú scénu ako vo sne. Nechápala, čo to zrazu do psov vošlo. Rogera nikdy neobľubovali, ale takto zú​rivo sa naňho ešte nevrhli. Prečo vlastne bránia toho nezná​meho návštevníka?
Záhadu napokon vyriešila Samantha, ktorá vletela do galé​rie a s radostným výkrikom sa vrhla k vojakovi. „Colton! Bra​ček môj milovaný, si to naozaj ty?"
Skôr ako mal príchodzí možnosť odpovedať na rečnícku otázku, Samantha si odpovedala sama a vrhla sa mu do náru​čia. Tentoraz sa mu podarilo ešte predtým, ako ju zachytil, zdvihnúť z dlážky palicu. A Samantha sa mu radostne oprela o plece. Potom cúvla a uprela naňho rozžiarené oči. „Ach, Col​ton, sotva som ťa spoznala. Veď si za tie roky, čo si bol preč z domu, musel vyrásť o vyše hlavy! Vieš, že som si nikdy ne​uvedomila, ako veľmi sa podobáš na ocka? A si taký... taký do​spelý, alebo, presnejšie, taký mužný a elegantný!"
Adriana zavrela pootvorené ústa a zuby jej cvakli. Hod bo​lo veľmi ťažké venovať sa ešte niečomu okrem zízania. na mar​kíza Randwulfa, človeka, ktorému ju ako sedemročnú sľúbili za manželku, usilovala sa v jeho črtách objaviť stopy po chlap​covi, ktorého kedysi považovala za priateľa. Pred rokmi sa ich rodičia pokúšali mládenca presvedčiť, že zásnubná zmluva, ktorú uzavreli, je veľmi múdra. Lenže keď James Colton Wyndham dovŕšil šestnásť rokov, vyhlásil, že nemá v úmysle dvoriť jej a brať do úvahy ich zasnúbenie. Vzápätí odišiel z domu. Ad​riana by to bola teraz považovala za výborné riešenie, keby sa z neho bol stal odpudzujúci chlap, nad akým by sa žiadna že​na nezľutovala. Colton bol tvrdohlavý a ona už, rovnako ako jej sestry, nadobudla presvedčenie, že sa domov nikdy nevráti. Lenže vrátil sa, mal tridsaťdva rokov, už nebol mládenec, ale chlap v pravom zmysle slova.
Nedalo sa poprieť, že Colton Wyndham dospel v muža omnoho oslnivejšieho, než akým býval chlapcom. Bol nepochybne vyšší, mocnejší, mohutnejší - a nekonečne krajší a muž​nejší. A to si Adriana kedysi myslela, že ho miluje! Vtedy bol jej princom, jej rozprávkovým rytierom v jagavom brnení. A te​raz sa vrátil, vrátil sa po titul, ktorý mu právom patril. Hoci sa domnievala, že o podmienkach, ktoré jeho nebohý otec sta​novil pre prevzatie titulu i majetku, veľa nevie, netušila, či sta​rú zmluvu dodrží, alebo ju odmietne - tak ako pred rokmi. Z neistoty jej zovrelo žalúdok. Čo bude pre ňu horšie?
Bratská láska sa nedala prehliadnuť, keď sa Colton oprel o palicu a voľnou rukou pohladil sestru. „Drahá sestrička, istot​ne už vieš, že Bonaparte bol opäť porazený. Je dokonca možné, že v tejto chvíli už kapitán spustil kotvu a vysadil svojho cteného pasažiera na pobreží Svätej Heleny. Ak budeme mať šťastie, mi​lý cisár už neutečie a nebude môcť znovu zasiať semená vojny. Boh vie, že bolo už dosť padlých, dosť vdov a sirôt."
Samantha prešla prstom bratovi po líci. „Myslela som si, že sa vrátiš skôr, Colton. Ocko sa na smrteľnej posteli na teba ne​prestajne pýtal. Napokon stratil nádej, že ťa ešte uvidí. Zomrel s tvojím menom na perách."
Colton stisol sestrinu ruku a letmo ju pobozkal. „Odpusť, Samantha. Veľmi ľutujem, že som sa nemohol ukázať skôr. Keď si mi prvý raz poslala správu o otcovej chorobe, boje s Na​poleonovým vojskom mi nedovolili odísť. A neskôr, keď som sa dopočul o jeho smrti, pútala ma k lôžku ranená noha. Le​kári sa mi vyhrážali, že ak sa infekcia nevylieči sama, prídem o nohu až k bedru. Keby som nebol mal šťastie a nevidel, ako si jeden seržant vyliečil vlastnú hnisajúcu ranu neuveriteľným spôsobom - poviem len toľko, že v ňom hrali úlohu červíky a zvláštna zmes machu a hliny nebol by som celý... ak by som ešte vôbec žil. Ale ešte to chvíľu trvalo, kým som sa postavil na nohy. Požiadal som o prepustenie z armády, no dlho to vyze​ralo, že nebudem mať úspech. Veliaci dôstojníci, keďže sa uká​zalo, že noha mi zostane, neboli ochotní spraviť zo mňa civila. Stále tvrdili, že sa stanem brigádnym generálom, že si budem môcť vybrať pevnosť, kam ma Wellington pošle, a podobne. Len horko-ťažko sa mi podarilo presvedčiť ich, že najužitoč​nejší budem doma."
Samanthe aj Adriane pri rozprávaní o jeho zranení a preču​desnej liečbe naskočili zimomriavky. Radšej si ani nepredsta​vovali, ako to všetko prebiehalo. Len Samantha sa opovážila vysloviť to, na čo obe mysleli: „Takže... si už v poriadku?"
„Pravdaže," prikývol Colton. „Zatiaľ si pri chôdzi musím ešte pomáhať palicou, ale ak budem dosť cvičiť, časom by som sa mal od nej oslobodiť. Noha je s každým dňom silnejšia. Ale netuším, či sa úplne zbavím krívania, ak sa pýtaš na to."
Samantha sa usmiala cez slzy. „Môžem len ďakovať milo​srdnému Bohu, že ťa bezpečne priviedol domov, Colton. Na​še modlitby boli vypočuté."
Aj Adriana si spomenula na noci, keď bdela v posteli a jej pe​ry šepotali tisícoraké prosby k Najvyššiemu. Colton bol jediný mužský potomok rodičov, ktorých milovala takmer rovnako ako vlastných. Kedysi bol dokonca hrdinom jej dievčenských snov. To boli dostatočné dôvody na modlitby za jeho bezpečnosť.
„Znamená tvoja prítomnosť," ozvala sa nesmelo Samantha, akoby len neochotne vyslovovala, čo ju trápilo, „že sa chystáš prevziať povinnosti a práva markíza?"
Colton jej pevne pozrel do očí. „Keďže mi tento titul prá​vom patrí, drahá sestrička, spreneveril by som sa rodine, keby som dovolil, aby pripadol nášmu bratrancovi Lathamovi."
Jeho slová uvítala sestra šťastným úsmevom. Samantha ne​mala bratranca Lathama v láske. Keď ho naposledy videla, pri​šiel akože na otcov pohreb, ale do kaštieľa vstúpil pyšným kro​kom vlastníka a všetečné si prezeral zariadenie, ktoré, ako sa nazdával, mu malo čoskoro patriť.
„Lathamovi ovisne nos," utrúsila veselo. „Keď si sa nevrátil z Waterloo, bol určite presvedčený, že si mŕtvy. Keby tvoji veli​telia netvrdili iné, mama a ja by sme boli zošaleli od žiaľu. Ale nevracal si sa tak dlho, až sme sa obávali, že sa otcovho titulu radšej vzdáš."
Colton sa uškrnul. „Kdeže. S mamou som sa už rozprával, len pred chvíľočkou som ju nechal odpočívať hore v izbe. Po​vedal som si, že si svoj starý dobrý domov po rokoch opäť prezriem, ukážem sa služobníctvu a zistím, čo sa zmenilo. Leo a Aris šli so mnou - ale vtedy už Harrison otvoril dvere a vošli moji hostia."
Rozveseleným a trochu začudovaným pohľadom spočinul na tmavovlasej dievčine, ktorú len pred chvíľou stískal v náru​čí - aj keď ona sa tam ocitla nedobrovoľne. Pred rokmi sa mu neveľmi páčilo, že budúcnosť má zviazanú sľubom manželstva s lady Adrianou. Nemohol však predpokladať, že keď sa s ňou po dlhom čase znovu stretne, rozbúcha sa mu srdce - a rozhorí sa v ňom oheň vášne. Kedysi vyzerala skôr obyčajne, no dnes z nej bol zriedkavý klenot ženského rodu. Jemný úzky nos, ele​gantné lícne kosti a celá rozkošná tvárička by si získali obdiv azda každého muža, ale stačil jediný pohľad na jej veľké tmavé oči obrúbené ťažkými mihalnicami a korunované vznešeným obočím, a pripomenula sa mu, aká bývala v detstve.
Lenže tie spomienky boli vzdialené. Namiesto chudého dievčaťa, samá ruka, samá noha, stála pred ním žena, ktorú by bol najradšej opäť pritlačil k sebe. Ťažký uzol hustých vlasov na temene viedol Coltonov zrak po slonovinovo bielom hrdle až k priehlbinám, ktoré by bol ochotný ihneď vybozkávať. Na líčkach jej kvitli ruže ešte skôr, ako ho zazrela, ale inak bolo zjavné, že sa pýši belostnou pleťou princeznej.
Prvý raz po šestnástich rokoch, ktoré strávil mladý markíz mimo domu, pocítil plnú váhu dôsledkov svojho rozhodnutia. Keby sa vtedy nebol vrhol s horúcou hlavou do sveta, táto prekrásna žena, od ktorej dokonalejšiu sotva niekedy videl, by mu už patrila.
„Ospravedlňujem sa, že som vás hneď nespoznal, Adriana," zašepkal. „Váš zovňajšok sa tak ohromujúco zmenil, že nena​chádzam slov. Tuším som si vás až do tejto chvíle udržal v pa​mäti ako dieťa, no ako vidím, už dávno to nie je pravda." Oči mu zaiskrili. „Otec hovorieval, že z vás bude krásavica, ale ni​kdy som si nepomyslel, že ma doma privíta bohyňa."
Pokiaľ išlo o Adrianu, tá sa ocitla v nepríjemných rozpa​koch. Tešila sa, že sa z vojny vrátil živý, a najradšej by sa mu bo​la hodila do náručia rovnako ako pred chvíľou Samantha. Pa​mätala si však, že ju už raz odmietol. A netušila, ako sa zachová teraz. Odmietne dohodu? Zbaví sa opäť zodpovednosti? Vari v ňom zase zvíťazí bezhlavá pýcha? Alebo, čo by mohlo byť ešte horšie, z povinnosti sa nad ňou zľutuje a bez náklonnosti si ju privedie k oltáru?
„Ste zdvorilý, pane, ale nemusíte sa ospravedlňovať," pove​dala s rozochveným úsmevom. Je to pochopiteľné. Keď ste odišli, bola som dieťa, takže som sa určite veľmi zmenila. Tre​ba však priznať, že vy ste náporu rokov a bojov odolali celkom úspešne."
„Hm, rozhodne som starší," ukázal Colton na dve vrásky, ktoré jeho tvár robili zaujímavejšou. „Ale počas dlhých rokov mimo domova som sa naučil ceniť si rodinu väčšmi ako kedysi. Často som premýšľal o tom, že som mnohých, ktorí mi boli drahí, odchodom zranil. Ale keď som už raz vysadol na koňa, neodvážil som sa vrátiť. Vedel som, že za mnou zostáva spúšť."
Pri zvuku jeho hrejivého hlasu sa Adriana zachvela. Netúžila po tom, aby sa znovu vracal k starým témam. Pred rokmi rea​goval na zmienku o zásnubnej zmluve tak prudko, že na to do​dnes nemohla pomyslieť bez trpkosti. „Teším sa spolu s vašou rodinou, pane. Som rada, že ste sa vrátili, kam patríte. Sa​mantha nemala od smrti vášho otca ani chvíľu pokoja."
„Pred rokmi ste ma volali krstným menom," ozval sa a spra​vil krok k nej. „Dnes vám je to už zaťažko?"
Keď sa priblížil natoľko, že u každého iného by to bola po​važovala za nemiestnu dotieravosť, uvedomila si, že sa v nej ozvali nové pocity. Vlastne ani neboli nové, len dlho spali a považovala ich za mŕtve. Vzdychla. Tak ako predtým, aj te​raz bol jej rytierom na bielom koni. Tak ako pred rokmi, aj te​raz ju k nemu priťahovala zvláštna sila. Aj teraz sa jej srdce chvelo. Lenže vedela, že nemôže znovu podľahnúť mámeniu planej nádeje.
„Prosím, odpusťte mi dávne poklesky, pane," odvetila a od​vážila sa mu pozrieť do očí, no zároveň o krok cúvla. „Bola som vtedy iba dieťa. Ale kým ste boli preč, matka ma naučila mnohému, napríklad úcte k urodzeným ľuďom vo vašom po​stavení."
Colton naklonil hlavu, akoby nerozumel jej slovám. „Takže mi chcete naznačiť, že dôvernejšie oslovenie sa vám protiví?"
„Len rešpektujem etiketu, akú mi vštepila mama," trvala na svojom.
Obočie mu pobavene nadskočilo. „No tak, Adriana! Naši ro​dičia žili blízko seba vyše tridsať rokov a boli dôvernými priateľ mi, skôr ako ste sa narodili. Ešte si spomínam, ako som do vášho domu niesol kvety, keď ma s matkou a Samanthou pri​viezli na návštevu, aby sme sa pozreli na vás - novorodené škvrna. Prepáčte, slečna, ale boli ste červená, zlostná a bolo vás väčšmi počuť ako vidieť. Prečo sa teraz tvárite, že sme si cudzí?"
Adriana bola presvedčená, že podobnými slovami by prera​zil zátarasy aj okolo najchladnejšieho srdca na svete. Vedela si predstaviť, že mladé dievčatá pri pohľade naňho zabúdajú na všetko, k čomu ich nabádali rodičia. A zistila, že ani jej srdce nie je také chladné, ako pôvodne dúfala. Sotva badateľne sa striasla. Nie, povedala si, nič mu nedarujem. Onedlho ma za​siahne dýkou odmietnutia, ale dovtedy mu budem vzdorovať pýchou. Nemôžem sa dať poraziť bez boja.
„Obávam sa, pane, že vaša dlhá neprítomnosť zanechala ná​sledky a skutočne z nás dvoch spravila cudzincov," vyhlásila.
„Skutočne, Adriana? Nezľutujete sa nado mnou?"
Zadívala sa mu do temných, no zároveň zvláštne presvetle​ných očí a pocítila, ako ju ťahajú späť do detstva. Keď ešte bo​la nohatým dievčatkom, Coltona Wyndhama zbožňovala. Na​šla v ňom brata, ktorého nikdy nemala, hrdinu, nad ktorého vyššie stál v jej predstavách už len otec. A potom prišiel ten strašný deň, keď sa dozvedela, že o ňu nemá záujem.
Colton zatiaľ pokračoval v presviedčaní. „Ak nástojíte na tom, že moja prosba musí zostať nevypočutá, drahá Adriana, asi vás budem musieť oslovovať rovnako formálne. Nebude sa vám to zdať ani trochu zvláštne? Veď naše rodiny sú si také blízke..."
„Nemám v úmysle posudzovať vaše správanie, pane. Či už sa prísne pridržíte všetkého, čo sa vyžaduje od džentlmena, alebo nie, o tom musíte rozhodnúť sám."
„Ach!" zvolal a trochu teatrálne si pritisol ruku na kabátec, akoby ho bola ranila. „Musím sa priznať, že som sa vždy ne​správal ako dokonalý džentlmen, Adriana. No hoci kedysi by som si bol zaslúžil krutý trest, dúfam, že za tie roky vo svete som sa priučil lepším spôsobom."
„Neviem to posúdiť, pane. Boli ste preč polovicu svojho ži​vota - a takmer celý môj život."
„To je pravda," pripustil. „A hoci som očakával, že po ná​vrate nájdem mnohé zmeny, nikdy mi nezišlo na um, že ma niečo prinúti správať sa tak smiešne rezervovane k najmladšej dcére najlepších priateľov mojej rodiny."
„Ste markíz z Randwulfu, môžete konať, ako sa vám zachce."
Colton znechutene vzdychol, oprel sa o palicu a zúfalo pozrel na tvrdohlavú krásavicu. „Moja drahá Adriana, vyzeráte ako sen, ktorý sa úbohému pútnikovi prisní niekedy o tretej ráno. Keby som si bol pred rokmi uložil do srdca takúto spomienku, bola by mi dodávala nádej v zlých časoch. Prepáčite mi mladícku ne​rozvážnosť? Dúfam, že dnes pred vami stojí iný človek, ako bol ten ľahkomyseľný holobriadok, akým som žiaľ, kedysi bol."
Jej váhavý úsmev bol taký letmý, že pôsobil príkro. „Ak sa zdám nezdvorilá, pane, dá sa povedať, že som sa to naučila od starších a skúsenejších."
Colton sa zvraštil, mal pocit, akoby doňho zaťala tesáky. „Priznávam, bol som k vám nezdvorilý," vzdychol. „Chcem si to odpykať. Nemal som v úmysle ublížiť vám, Adriana. Boli ste nevinná a ja som vás zahanbil a ranil. Ale dovoľte mi, aby som sa vám vyznal, že dnes na vás môžem oči nechať. Rozhodne pri pohľade na vás ľutujem, že som sa vtedy správal tak unáhlene." Adriana sa mykla. Pátravo sa mu zadívala do očí. „Určite
žartujete, pane."
Colton sa ticho zasmial. Potešilo ho, že jej trochu zrazil hre​bienok. „Možno áno, Adriana." Prešla dlhá chvíľa, kým sa k nej znovu naklonil a pošepol jej takmer tesne pri uchu: „A možno ani nie."
Natiahol ruku a dotkol sa jej líca. „Zľutujte sa, Adriana. Už neznesiem ďalšie údery. Rana sa mi ešte nezacelila."
A odvrátil sa. Bez jediného slova na rozlúčku odišiel a ne​chal ju tam stáť s dlaňou pritisnutou na rozhorúčené líce, kto​ré pred chvíľočkou provokatívne pohladil. Hoci sa Adriana uprostred búrky, ktorú v nej rozpútal, ledva vládala sústrediť na jasnú myšlienku, jedno vedela. Colton Wyndham sa vôbec nezmenil. Ešte aj dnes mu stačilo slovo, ľahučký dotyk, a ona sa pred ním stala roztrasenou dievčinkou. Musela si priznať, že ju znovu znepokojil takmer rovnako ako pred rokmi, keď zlostne odmietol ich budúce manželstvo. Ibaže teraz v jej vnútri na hladine zlosti šumeli a praskotali zvláštne zlatisté bublinky radosti.

„Samantha, sestrička moja, splníš si povinnosť voči bratovi, alebo sa mám tvojmu manželovi predstaviť sám?" dožadoval sa Colton pozornosti.
„Veľmi rada," zasmiala sa. Pozrela na brata, ktorý si pri nej vykračoval a pri chôdzi majstrovsky narábal palicou. „Tuším si si z pomôcky raneného vytvoril fičúrsku ozdobu," podotkla.
„Ach, kdežeby. Ale priznávam, že raz som sa o ňu potkol a z predstavy, že by sa to malo stať znovu, ma pochytila hrôza. Tak som trochu cvičil, a toto je výsledok," usmial sa.
„Mimochodom, bolo to tvoje prvé zranenie?" spýtala sa po​tichu už vážnejším tónom.
„Nie," zvážnel aj on. „Ale prvé, pri ktorom ma postihla in​fekcia. Ver mi, sestrička, nechcelo sa mi zomrieť na gangrénu. To už radšej vypustiť dušu pod nepriateľovým mečom na bo​jisku. Lenže vďaka červíkom, ako som už hovoril..."
„Dosť! Už to radšej nespomínaj!" pritisla si Samantha ruku na hrdlo. Myšlienka na čudesnú liečbu v nej vyvolávala nevoľ​nosť. Po chvíli pomaly vydýchla. „Nuž, nech je ako chce, som rada, že tá kúra zabrala."
Colton prikývol. „Aj ja, sestrička, aj ja."
Samantha sa rozhodla, že najbezpečnejšie bude zmeniť té​mu. „Povedz mi, Colton, pamätáš si na grófa z Raefordu?"
„Ako inak? Bol otcovým dobrým priateľom, nie?" Keď pri​kývla, pokračoval. „Mama mi tvoju svadbu podrobne opísala v liste. Ale obávam sa, že som sa nestihol pred odchodom zo​známiť ani s ním, ani s jeho starším bratom."
Samantha kývla rukou a ukázala na vysokého plavovlasého muža, ktorý stál na druhom konci haly s mladou ženou. „Tam​to je teda jeho brat. Stuart... alebo major lord Stuart Búrke, ako znie jeho oficiálny titul, alebo dokonca vikomt, ak ti je to milšie. Je naším cteným hosťom, dnes si bol s nami zajazdiť. No pri všetkej úcte k nemu musím priznať, že Adriane sa ne​vyrovná. Ona je najodvážnejšou jazdkyňou, akú som kedy vi​dela. Lepší si už len ty. Keď už o tom hovoríme, Colton, vždy som si kládla otázku, prečo si sa nedal ku kavalérii," rapotala veselo. Bratov návrat akoby v nej uvoľnil stavidlá reči a Sa​mantha preskakovala z témy na tému, akoby si vyberala z tác​ne sladkosti.
„Tak či onak, v pechote si sa vyznamenal," pokračovala, „takže je to asi hlúpa otázka. Mimochodom, Stuart bol medzi poslednými jazdcami, ale dnes večer aj tak oslavuje. Má totiž narodeniny. A zároveň oslávime tvoj návrat, čo ty na to?"
„Zdá sa, že lepší čas si márnotratný syn ani nemohol vy​brať," prisvedčil. „Už len pre to prekvapenie, keď som zazrel Adrianu. Úprimne povedané, aj keď sa mi predstavila, chvíľu som neveril, že je to naozaj ona."
Samantha sa zachichotala. „Čudo, že ťa nezrazila na zem, keď si sa jej opovážil dotknúť. Adriana je dosť prchká, najmä keď sa k nej priblíži nejaký muž. Za posledné roky rozdávala slovné údery, ale často aj zauchá. Mnohí neopatrní nápadníci pocítili silu jej nežnej rúčky. Až kým ich otec - jej či môj - ne​vykázal z domu."
Colton si prešiel ukazovákom po perách v úsilí potlačiť úsmev, ktorý sa mu na nich objavil. Keby bol vopred vedel, kto je neznáma krásavica, bol by býval opatrnejší. „Nuž, ak chceš vedieť," ozval sa zadumane, „urobila na mňa hlboký dojem."
Samantha naňho začudovane pozrela, ale Colton sa ďalej nevyjadroval. Pri spomienke na bolestivú zrážku najcitlivejšej časti tela s nohou mladej dámy sa zachvel. Nie veru, tak rýchlo sa k nej znovu nepriblíži. Ale Samanthe to vysvetľovať nemie​nil. Radšej pozrel na plavovlasého muža, ktorý v tej chvíli vo​šiel do miestnosti a jeho prítomnosť prebudila z letargie dva vlkodavy. Bolo jasné, že zvieratá si ho dávno obľúbili, lebo mu dovolili, aby si k nim kvokol a škrabkal ich za ušami.
Colton sa usmial a vystrel ruku. „Myslím, že po dvoch ro​koch je najvyšší čas privítať do rodiny jediného švagra. Vitajte, Perceval!"
Mladý muž vyskočil na rovné nohy, zanechal sklamané psy a prijal vystretú ruku. Srdečne ňou potriasol. „Ďakujem, pane. Sme radi, že ste konečne doma."
„Toho pána si nechaj, počuješ?" zasmial sa Colton. „Teraz sme bratia a ja som pre teba Colton."
„Takú ponuku neodmietnem," zaškeril sa Perceval. „A ty ma volaj Percy, tak ako všetci priatelia."
„Som rád, že si ma k nim zaradil, Percy," odvetil veselo mla​dý markíz. „A toto je náš Stuart, však?" obrátil sa k mužovi, ktorý sa k nim blížil, len mierne krívajúc.
„Veru áno," prikývol Perceval. „Obávam sa, že svojimi hrdin​skými činmi si ho zatienil, a to ti on veru neodpustí, Colton."
Stuart sa uškrnul. „Počuj, braček," ozval sa, „jedného dňa sa tiež ocitneš na bojisku, vydaný napospas delovým guliam. Ak sa Napoleon vráti, tvoje miestečko emisára princa regenta pre​stane byť také pohodlné a teplé."
„Božeuchovaj, nech len Napoleon zostane, kde je," zašom​ral Colton.
„Tak či onak, som poctený, že sa opäť stretávame," obrátil sa k nemu Stuart. „Wellington na teba spieval samé chvály, pre​to sme si boli istí, že slúžiš vlasti ako hrdina nielen pri Waterloo, ale aj na iných bojiskách, ktorými si prešiel. Tvoj regiment bol jedným z najlepších v celej britskej armáde."
Coltona toľká chvála priviedla do rozpakov a poobzeral sa okolo seba, či by sa nenaskytla príležitosť na zmenu témy. Vo​jenských rečí mal nadlho dosť. Zrazu zbadal mládenca, ktorý nedávno zúrivo reagoval na jeho dôverné správanie k Adriane. Stál na opačnom konci haly, kde bol v bezpečí tak pred psami, ako pred ich pánom, no neodpustil si zúrivý pohľad, ktorým Coltona doslova prebodával.
Colton si spomenul, že matka mu dnes popoludní rozprá​vala o pradiarskom učňovi Rogerovi Elstonovi, ktorý sa usiluje získať Adrianinu ruku. Podľa Coltona (a nielen podľa neho) však rúbal privysoko.
Pre istotu sa gániacemu mládencovi obrátil chrbtom a v tej chvíli takmer vrazil do mladej plavovlásky, ktorá sa k nemu prá​ve priblížila. „Prepáčte, slečna, ak sme vás nudili nekonečnými rečami o vojne."
 „To nie, pane!" zaprotestovala Felicity Fairchildová, ktorá počúvala rozprávanie mužov s očividným potešením. Nielenže sa jej zdalo dobrodružné, ale nemohla uveriť vlastnému šťastiu, že stojí zoči-voči skutočnému lordovi. Ona, dcéra obyčajného účtovníka! „Práve naopak, pane. Príbehy o odvahe som mala vždy rada."
„Ach, prepáč," pribehla bez dychu Samantha. „Som zlá hostiteľka, zanedbávam povinnosti. Slečna Fairchildová, obávam sa, že príchod môjho brata ma v dobrom zmysle slova vykoľajil. Dovolíte, rada by som mu vás predstavila."
Prebehlo to rýchlo a Coltonovi sa podarilo rezko ukloniť napriek nepríjemne zmeravenej nohe. Nikto však nič nezbadal a Samantha radostne rapotala: „Slečna Fairchildová je vnučka Samuela Gladstona. Spomínaš si na starého pána, Colton?"
„Pravdaže, to on je majiteľom Stanover Housu. Naša rodi​na ta chodievala aspoň raz za rok, na Štedrý večer. Spomínam si, že služobníctvo pána Gladstona sa šlo potrhať, ako nosilo na stôl najvyberanejšie pochúťky."
„Áno. A milá Felicity je dcérou jeho dcéry Jane, ktorá sa vy​dala za pána Fairchilda. Ten donedávna pracoval v Londýne, ale Jane ho presvedčila, aby sa presťahovali do Bradfordu. Vieš, pán Gladstone sa v poslednom čase necíti dobre. Keby, nedajbože, odovzdal dušu Bohu, mlyn by pripadol Fairchildovcom."
Colton zdvorilo pozrel na peknú dievčinu, ktorá ho nepre​stávala hltať rozžiarenými očami. „Starý otecko by sa určite hneď cítil lepšie, keby mohol načúvať vašim príbehom z vojny, pane. Ani deň neprejde, aby ho nenavštívil niektorý z priateľov či zamestnancov. Rád si zahrá karty a na svoj vek a stav je až príliš zhovorčivý. Ani netušíte, akú radosť by ste mu spôsobili, ak by ste sa k nemu ustávali."
„Len čo sa trochu usadím," prikývol Colton, „určite za ním zájdem. Dovtedy ho určite nenecháte osamoteného," usmial
sa na Felicity.
„To nie," zapýrila sa dievčina radostne. „Viete, nie je jediný, kto sa teší z pozornosti blížnych a komu je dopriata spoloč​nosť. Aj ja sa tu cítim veľmi šťastná. A musím prezradiť, že za to vďačím predovšetkým vašej sestre a lady Adriane. Kým sme žili v Londýne, nemala som možnosť stretávať sa s urodzenými ľuďmi. Ale ony dve si ma vzali pod ochranné krídla a keby som bola múdra ako dávni bardi, určite by som v nich rozpoznala strážnych anjelov."
„Ubezpečujem vás," smial sa Colton, „že nie ste prvá, ktorá sa teší z ich štedrej náklonnosti. Samantha a Adriana sa od det​stva venovali každému živému tvorovi, ktorý čo len trochu po​treboval pomoc. Spomínam si, že nosievali do domu porane​né zvieratká alebo ich mláďatá - hotové milosrdné sestričky! Som presvedčený, že vo svojom odhodlaní vylepšovať svet nepoľavili ani po mojom odchode. Takže, slečna Felicity, ste len jednou z veľkej a zvláštnej zbierky stvorení, ktoré tie dve za dlhé roky navláčili k nám domov."
„Preboha, Colton!" zhŕkla Samantha, no usmievala sa. „Sleč​nu Felicity nemôžeš prirovnávať k zvieratkám!"
Colton sa obrátil k plavovlasej dievčine a pritisol si dlaň na ľavú stranu červeného kabátca, akoby sa chcel zaprisahať. „Prepáčte, slečna Fairchildová, naozaj som nechcel byť neúctivý. Som presvedčený, že tie dve samaritánky sa potešili, keď mohli svoju pomoc konečne poskytnúť príslušníčke vlast​ného druhu."
Ukradomky pozrel na Adrianu, ktorá stála obďaleč a počú​vala celý rozhovor. Srdečne sa na ňu usmial, no odpoveďou mu bol chladný pohľad. Coltonovi sa pred očami zrazu zjavila ta​ká, aká bola pred rokmi: chudé dievčatko s velikánskymi oča​mi, ktorému zlomil srdce. Ako mohol vtedy vedieť, že Harrison ju aj s rodičmi vpustil do domu a priviedol ich presne pred tú izbu, v ktorej on sám zúrivo protestoval proti otcovým plá​nom so zásnubnou zmluvou?
„Poďte k nám, Adriana," vystrel k nej teraz ruku. „Keď tam tak stojíte, pripomínate mi jednu dievčinku, ktorú som kedysi poznal. Vždy mala v očiach túžbu, no keď sa so mnou zhová​rala Samantha, nechcela sa priblížiť. Myslím, že aj chcela, ale nebola si istá, či prichádza vhod. Prosím, poďte. Uisťujem vás, že sa z nášho opätovného stretnutia veľmi teším."
Po mäkkých perách jej prebehol náznak úsmevu a pristúpi​la bližšie. Akoby žartom jej položil ruku na plece. „Sestrička ma privítala objatím. Smiem dúfať, že urobíte to isté?"
 „Vitajte doma, pane," zašepkala s napätým úsmevom.
„No tak, nože ma objímte," nástojil milo, akoby prehováral dieťa. „A pobozkajte." Pochybovačné na ňu pozrel. „Vari sa ma nebojíš? Kde je to dievčatko, ktorého guráž obdivoval aj môj otec?"
Zaťala zuby. Keďže sa na ňu upierali všetky pohľady, muse​la prekonať triašku. Srdce jej bilo ako zvon, keď sa vypla na špičky, privrela oči a na kratučký okamih sa mu placho dotkla perami líca.
„No, to je už lepšie," šepol jej Colton do ucha, kým sa stih​la odtiahnuť. „Teraz sa cítim skutočne vítaný."
„Takto ty mámiš bozky od krásavíc," ozval sa rozmarné Stuart. Pozrel na Adrianu. „Opusťte toho lotra, moja drahá, a poďte ku mne. Možno som vás pred odchodom jeho lordstva nepoznal tak dobre, ale odvtedy som s vami rozhodne lep​ší priateľ ako on. Vari si vašu náklonnosť nezaslúžim skôr ja? A nie je na mňa aj krajší pohľad?"
Colton šikovne premiestnil dlaň na Adrianin rukáv, aby ne​mohla pozvanie využiť. „Vidím, že potrebujete moju ochranu, drahá Adriana. Major je postrachom dievčat."
Jeho slová sotva vnímala, pretože si až príliš uvedomovala blízkosť jeho tela. Pocítila, ako sa jej tvárou priblížil k temenu a slastne vdýchol.
„Vaša vôňa," zašepkal, „mi pripomína matkine ružové zá​hony pred rokmi. Myslíte, že o tomto čase ešte kvitnú? Veľmi rád by som sa medzi nimi poprechádzal - ešte pred západom slnka."
Hoci mal Colton privreté oči a doslova sa kúpal v lahodnej vôni, ktorá vychádzala z Adrianiných vlasov, veľmi dobre si uvedomoval, že z kúta naňho zlostne gáni Roger Elston. Preto ho ani neprekvapilo, keď sa o chvíľu rozhodnými krokmi po​bral k nim. Nechcel vyvolať roztržku, no zároveň bol tak tro​chu zvedavý, ako Adriana zareaguje.
Elston, vystrašený, že by o Adrianu mohol prísť, keďže sa domov vrátil dedič titulu, ktorý mal na ňu navyše zmluvný ná​rok, podnikol zúfalý krok, aj keď vedel, že porušuje etiketu. „Madam, nepôjdeme už?" navrhol jej s rukou vystretou a pri​pravenou chytiť jej dlaň. Dával si však dobrý pozor, aby sa jej ešte nedotkol, lebo by sa mohla odtiahnuť. A vtedy by sa doň​ho určite pustil Colton.
Ten zatiaľ pozrel na Adrianu a s prekvapením zbadal, že sa nedíva na Rogera, ale naňho. Provokatívne zdvihla bradu, ako​by ho vyzývala, nech teda odsúdi jej priateľstvo s neurodzeným mladíkom - ak má odvahu. Colton pocítil nával zlosti a to ho prekvapilo ešte väčšmi ako jej reakcia. Nikdy predtým nepo​hŕdal neurodzenými. Polovicu života sa s nimi brodil blatom a bojoval bok po boku proti nepriateľovi. Často zaspával len na vzdialenosť vystretej ruky od tých, ktorí ho oslovovali my-lord plukovník. Ale na Rogerovi Elstonovi bolo čosi, čo ho úplne zbavovalo trpezlivosti. Nepovažoval ten pocit však za žiarlivosť. Keďže bol tak dlho preč, z lady Adriany sa stala zná​mosť z dávnych čias, dievča, ktoré dospelo v prekrásnu ženu, ale zároveň sa mu odcudzilo.
Zato Rogerove nádeje dostali krídla. Keď zistil, že dáma sa ostro zadívala na svojho doterajšieho spoločníka, nadobudol dojem, že jeho šance ešte nie sú zmarené. Zatváril sa bojovne. Ktovie, ako by sa to bolo skončilo, keby Samantha nebola vy​cítila trápnosť celej situácie.
„Obávam sa, že som ťa nepredstavila ďalšiemu z našich hos​tí, Colton," ozvala sa rýchlo. „Presnejšie, pánu Rogerovi Elsto​novi. Pán Elston pozná Adrianu už asi rok. Dosť často si s na​mi chodieva zajazdiť a preukázal sa ako schopný jazdec. Žiaľ, tým väčšmi vyniká moja malá zdatnosť. Mimochodom, pán Elston sa onedlho vyučí a stane sa správcom pradiarne, ktorá patrí jeho otcovi. Tej, ktorú kedysi vlastnil pán Winter."
„Pán Winter?" zopakoval Colton. To meno mu nič nehovori​lo. A navyše sa ešte stále neupokojil. „Obávam sa, že si z chlap​čenských rokov na nijakého pána Wintera nespomínam."
„Thomas Winter. Pred rokmi mu patrila pradiareň za Bradfordom. Je možné, že si okolo nej často chodieval, ale nemal si si ju prečo všimnúť. Pán Winter nemal potomkov, a keď ovdovel, žil dosť samotársky. Až pred štyrmi či piatimi rokmi sa znovu oženil, vzal si veľmi príjemnú Londýnčanku. Len nie​koľko mesiacov po svadbe umrel, takže jeho vdova všetko zde​dila. A potom sa vydala za pána Edmunda Elstona, Rogerovho otca. Žiaľ, netrvalo dlho, a vážne ochorela. Nepodarilo sa ju vyliečiť a po jej smrti sa jediným vlastníkom pradiarne stal pán Elston. On vlastne pozval Rogera do Bradfordu, aby sa vyučil remeslu."
„No," zamrmlal neochotne Colton, „vitajte teda v randwulfskom kaštieli, pán Elston."
Roger prijal podávanú ruku rovnako neochotne, ako ju Col​ton ponúkal, no keď to urobil, skoro mu oči vyliezli z jamôk. Silné prsty ho zovreli ako v kliešťach. Rozhodne boli tvrdšie, ako by bol u šľachtica očakával, ba dokonca nepochybne mo​zoľnaté. Nečudo, tie ruky sa už veľmi dlho oháňali mečom.
„Waterloo bolo pre Wellingtona veľkým víťazstvom," vyhlá​sil Roger škrobené, aby dal najavo, že vo vojenskom umení sa vyzná. „Každý dôstojník by si cenil, keby mohol slúžiť pod je​ho velením."
„Tak je, pán Elston," prikývol rovnako odmerane Colton. „Ale nezabúdajme na zásluhy generála von Bluchera. Bez neho by sa Angličanom nebolo darilo ani spolovice tak dobre. Tí dvaja muži a ich armády vytvorili silu, akej Napoleon naozaj nemohol čeliť."
„Nuž," namietol pyšne Roger, „aj keby bol Wellington sám, bol by určite vyprášil Napoleonovi kabát."
Colton nadvihol obočie. Pokúša sa ho ten človek vyprovo​kovať? „Prepáčte, pane," odkašlal si, „ale vari ste boli tam, že tak sebaisto hovoríte o tých udalostiach?"
Roger sa vyhol markízovmu upretému pohľadu a mykol plecom. „Keby som od detstva netrpel chorobou, ktorá ma oslabuje a neprestajne sa vracia, určite by som sa bol prihlásil k vojsku. A bol by som s radosťou preklal zopár tých žabiarov."
Colton sa zachmúril. „Viete, bolo to obrovské krviprelieva​nie," vyhlásil s ľútosťou. „Stratil som v boji mnohých priateľov. A keď si spomeniem na to množstvo Francúzov, ktorí padli pri Waterloo, nedá mi, aby som neľutoval matky, otcov, man​želky a deti, ktorým tá vojna spôsobila žiaľ. Je veľkým nešťas​tím, že nás diabolská pýcha jediného muža prinútila zabíjať sa navzájom."
Tie slová väčšmi než Rogera zasiahli ešte stále mlčiacu Ad​rianu. Pozrela do očí muža, ktorému ju pred rokmi sľúbili za ženu, a uvidela v ich sivých hlbinách smútok.
 „Angličanom bolo víťazstvo súdené," neprestával sa chvas​tať Roger.
„Nuž, pán Elston, veľmi rád by som s vami súhlasil," odse​kol Colton. „Lenže dobre viem, že to tak nebolo. Musím pri​pustiť, že my Angličania nie sme veru vždy v práve."
„Ale, ale!" pohoršene zvolal Elston. „Takže vy pochybujete o našej vlasti? To som od vás teda nečakal!"
„O našej vlasti nie," povedal Colton. „Ale primnoho mužov ich vlastné presvedčenie, že Angličan má vždy pravdu, privied​lo na smrť. Niečo o tom viem, lebo som mnohých z nich po​máhal pochovávať. To, že som náhodou prežil, neznamená, že som väčší hrdina, ako boli oni. Vy o tom zrejme nemáte ani potuchy, ale vojna nie je ani trochu pekná. Buď zabijete, alebo sa dáte zabiť."
„Ach, vy dvaja kohútí, radšej prestaňte," opäť zasiahla Samantha. Obávala sa, že Rogerovo odhodlanie zapôsobiť na Adrianu zapáli pod dosiaľ pokojnou randwulfskou strechou poriadny požiar. „Tie reči o zabíjaní predsa nemôžu nikoho tešiť."
Hoci ním ešte stále lomcoval hnev, Colton napokon vystrú​hal meravý úsmev. „Obávam sa, drahá sestrička, že vojna ma poznačila. Ak som aj kedysi býval zábavným spoločníkom, dnes to už neplatí. Toľko rokov som žil na bojisku, že som už zabudol na pravidlá veselej konverzácie. Stal sa zo mňa nudný chlap."
„To pochybujem," zasmiala sa Samantha. Svojho brata po​važovala za jedinečného muža. Ale musela pripustiť, že jej úsu​dok ovplyvňuje súrodenecká láska.
Spor však predsa len utíchol - aspoň zatiaľ. Chvíľu pokoja využila Felicity, pevne rozhodnutá upútať markízovu pozor​nosť. Rozhodla sa, že bude vystupovať čo najnenútenejšie, aby sa odlíšila od upätej Adriany. „Pane, cítila by som sa poctená, keby ste ráčili zabudnúť na formality a volali ma jednoducho Felicity."
To sa však nepáčilo Adriane. Felicitina žiadosť zaznela s ta​kou neodolateľnou milotou, že vari nebolo na svete muža, ktorý by ju odmietol. A ona teraz vyzerala ako nespoločenská osoba, ktorá by mala radšej sedieť niekde v ústraní.
„Slečna Felicity," uklonil sa Colton s najväčšou možnou zdvorilosťou a obdaril plavovlasú krásavicu úsmevom. „Máte prekrásne meno, rád ho budem vyslovovať. Krásne meno, čo pristane krásnej žene."
„Ach, ste láskavý, pane." Felicity sklopila viečka, aby mu poskytla príležitosť pokochať sa jej tmavými dlhými mihalni​cami. Veľmi dobre vedela, čo robí. Nenadarmo strávila celé hodiny pred zrkadlom a nacvičovala si najrozličnejšie očaru​júce pohľady a výrazy. Otec jej už dávno nasadil do hlavy myšlienku, že by si ju za ženu mohol vziať urodzený muž s ti​tulom. Márne matka nástojila, aby dcéru nebalamutil roz​právkami, márne jej sama opakovala, že treba stáť nohami pevne na zemi. Felicity sa rozhodla, že otcov - a svoj - sen splní. Teraz ju trochu miatlo len to, že Colton ju nechce vo​lať Felicity a tvrdohlavo k menu pridáva to neželané slovo slečna.
Nedala však najavo nevôľu, namiesto toho sa žiarivo usmia​la na Samanthu a prehovorila tým najpokornejším tónom: „Som uchvátená láskavosťou, ktorou ste ma zahrnuli vy, lady Búrková, aj s lady Suttonovou. Ubezpečujem vás, že by som bola najšťastnejšia, ak by ste ma obidve takisto volali krstným menom."
Samantha, pamätajúc na nedávnu škriepku medzi Adrianou a svojím bratom, radšej odpovedala za seba aj za priateľku: „Lady Adriana ani ja sme nikdy neobľubovali formality, slečna Felicity. A vás prosím, aby ste sa zachovali rovnako."
„Ďakujem vám, lady Samantha." Felicity vystrúhala poklonu a v duchu si zablahoželala. Keďže vyrástla v Londýne, bola tu v podstate cudzinkou. S oboma dámami sa zoznámila len pred necelým týždňom, keď spolu so svojimi matkami navštívili jej chorého starého otca. Priniesli mu silný mäsový vývar, vynika​júce cukrovinky a vzácne liečivé bylinky. Samuel Gladstone bol totiž nielen bohatý, ale aj veľmi vážený občan Bradfordu on Avon. A keďže Samantha a Adriana sa považovali za veľmi spo​ločenské a srdečné, súcitne si vypočuli Felicitine ponosy, že tu na okolí nikoho nepozná a cíti sa osamotená. Pozvali ju na jaz​decký výlet a... teraz sa Felicity nemohla vynačudovať, že za ne​celý týždeň po príchode na vidiek sa dostala do spoločnosti šľachticov. Ba čo viac, osobne sa zhovára s markízom, ktorého mužná krása žiari ako diamant.
Ani Colton nebol slepý, a hoci bol dlho v mužskej spoloč​nosti, navyše zakúsil útrapy vojny, nezabudol ešte oceňovať ženy. Felicity naňho pozerala spod privretých viečok pohľa​dom, ktorý naznačoval, že by privítala prejavy jeho pozor​nosti... a koľko by mu dovolila, to by záviselo od okolností. Pravdepodobne by sa nedala dlho presviedčať. Jej belasé oči, plavé vlasy, ktoré v kučierkach lemovali mladistvú tváričku, ba aj ústa, ktoré spočiatku vyzerali priveľké a primäkké, to všetko teraz vnímal pohľadom muža vyhladovaného po teles​nej láske. No čosi ho miatlo. Musel túto ochotnú krásavicu porovnávať s inou, nedostupnou. S Adrianou, ktorej čierne vlasy sa popri Felicitiných svetlých vynímali ako havranie krídla.
„Dovoľte mi vyjadriť úprimnú sústrasť s úmrtím vášho cte​ného otca," šepla Felicity. „A privítať vás opäť doma." Opäť jej spod mihalníc vyšľahol modrý blesk. Nepochybovala, že jej vy​túžená príležitosť uloviť si šľachtica sa práve naskytla. „Viem, že správa o otcovej smrti vás zronila. Ale na druhej strane sa te​ším, už kvôli vašim obdivuhodným priateľom a celej tejto mi​lej spoločnosti, že sa čoskoro ujmete povinností markíza."
„Naozaj," prikývol Colton, „aj ja som rád, že som zase do​ma." Hlas mu trochu zmäkol. „A predstavte si, dom sa vôbec nezmenil. Zato ľudia... tí sa zmenili až príliš. Musím sa priznať, že som sotva spoznal vlastnú sestru. Keď som odchádzal do boja, bola ešte dieťa. Lady Adriana mala ešte o niekoľko rokov menej. A dnes, ako mi povedala matka, má už suttonovská ro​dina vnúčatá. Preto ma celkom prekvapuje, že lady Adriana si zatiaľ nevyvolila manžela."
Pozrel rovno na Adrianu a tá sa začervenala ako pivónia. Znovu si v duchu položil otázku, ako je možné, že vychudnuté dievča, ktoré kedysi prirovnal k strašiakovi do maku, vyrástlo do krásy, akej sa naozaj nedá nič vyčítať.
Vycítil, že sa naňho stále hnevá, preto pokračoval: „Obávam sa, že lady Adriana mi nikdy neodpustila, že som bol kedysi tvrdohlavým a nerozumným mládencom, ktorý proti otcovej vôli odišiel do sveta, aby sa sám pretĺkol životom."
Hoci tá poznámka vyvolala u Felicity chichot, Colton nemal v úmysle žartovať. Chcel iba vyjadriť ľútosť nad tým, že tak hlboko ranil nevinné dievčatko. Ona predsa tú zásnubnú zmlu​vu nevymyslela. A keď vtedy Colton vyšiel z izby, kde sa nahlas hádal s otcom a vyhlásil, že toho strašiaka do maku si nikdy nevezme za ženu, čakali ho bledé tváre Adrianiných rodičov, ale najmä ona, jej vytreštené očká a zúfalé slzy v nich. Nie, ne​chcel jej ublížiť. Ale nevládal vtedy urobiť nič iné, iba vyjachtať aké-také ospravedlnenie a vybehnúť z domu. Nezniesol pohľad na jej smútok.
Vtom sa Samantha rozhodla, že brata konečne oboznámi so skutočnosťou. „Drahý Colton, nie je veľmi pravdepodobné, že by bola Adriana za tie roky strácala čas myšlienkami na teba. Každučkú minútu na ňu totiž útočili hordy ctiteľov." Poobzerala sa, a keď uvidela, že z miestnosti sa medzitým vytratil Roger Elston, takmer zosmutnela. Ten chlapec potreboval lekciu a teraz by sa aspoň dozvedel, že je len veľmi malou rybou v po​riadne husto obývanom rybníku. „Jej obdivovatelia si u Suttonovcov podávajú kľučku."
Colton sa usmial. Samantha sa očividne usilovala vysvetliť mu, kde je jeho miesto. „Ani sa nečudujem, že mládenci by pre túto dámu šli až na kraj sveta. Krajšiu ženu som v živote nevidel."
Felicity si v duchu povedala, že mladý markíz si len plní zdvorilostnú povinnosť. Ako by taký skúsený muž mohol dať prednosť dievčine s tmavými vlasmi aj očami, keď má pred se​bou krásavicu, ktorej vlasy žiaria ako zlato a oči si požičali blankyt rovno z oblohy?
Ale Adriane vôbec nevyhovovalo, že si ju obzerajú ako ko​bylku na jarmoku. Pozrela na Coltona a podarilo sa jej zo se​ba vytisnúť: „Obávam sa, že vaša sestra dosť preháňa. Onedlho zistíte, že Samantha má v rozhovoroch básnické sklony."
Tichý smiech z Percyho strany Adrianu ubezpečil, že pova​hu jeho manželky odhadla správne. Preto posmelená pokra​čovala: „Počula som, pane, že ste spomínali moje sestry. Preto som šťastná, že môžem potvrdiť dobré správy. Jaclyn býva v Londýne a má dve deti, syna a dcéru. Melorina svadba sa blí​ži, a hoci medzi našimi rodinami je už pomaly zbytočné posielať si pozvánky, postarám sa, aby vám pozvánku poslali. Melora a jej budúci manžel, sir Harold, sa s vami budú rozhodne chcieť stretnúť ešte pred odchodom na svadobnú cestu. Na​pokon, neboli ste doma veľmi dlho."
Colton jej venoval šibalský úsmev. „Tak dlho, až sa obávam, že ma budete musieť predstaviť svojim rodičom."
„To je pravda," prikývla. „Ani ja som vás nespoznala."
„Prečo sa mi potom zdalo, že v sebe ešte nesiete dávnu urážku? Myslel som si, že mi vylepíte zaucho. V budúcnosti bu​dem opatrnejší, aby ma nepostihla vaša pomsta."
Adrianine líca sa rozhoreli takou tuhou červeňou, že bola skoro vďačná za príchod Felicity Fairchildovej, ktorá sa pretisla pred ňu. Naozaj sa zdalo, že sa do markíza zamilovala. Ale​bo žeby skôr do jeho titulu?
Felicity sa rozhodla, že preskúma terén. Teraz, alebo nikdy. Nadýchla sa... „Pane, smiem sa opýtať, či budeme mať už one​dlho česť s vašou markízou?"
Colton videl, že prebudil záujem mladej ženy. A keď už nič iné, bolo to aspoň zábavné. „Nie, slečna Felicity, okrem mojej milovanej matky nemá na tento titul zatiaľ nárok iná žena."
Jeho odpoveď vyvolala v srdci plavovlasej krásavice záplavu radosti. „Nuž, zrejme som si nesprávne vysvetlila niektoré ná​znaky. To, čo dohodnú rodičia, naozaj nebýva tým, čo si v do​spelosti žiada srdce."
Adrianu pri tých slovách zaplavil zase smútok. Áno, Felicity to vystihla. Presnejšie sa to už ani nedalo vyjadriť. Lenže vo vlastnom srdci sa už pomaly nevyznala. Nieto ešte v Coltonovom.

„Tak tu si," vyhlásila Samantha a milo sa usmiala na matku, ktorá práve schádzala po schodoch. Len pred mesiacom oslá​vila Philana Wyndhamová päťdesiattri rokov, a hoci jej čas už postriebril husté vlasy, určite by jej väčšina ľudí hádala o dob​rých desať rokov menej. Bola stále štíhla a elegantná a aj keď práve teraz mala belasé oči plné slz, boli na nej najkrajšie.
Pri pohľade na ňu Colton pocítil búrku až nevysvetliteľne silných citov. V hrdle mu navrela hrča. Pred polhodinou sa po​náhľal do matkinej izby, ako mu len ranená noha dovolila. A keď sa na jeho jemné zaklopanie ozvalo tlmené pozvanie, vo​šiel a skoro matke spôsobil mdloby. Privítala ho slzami a obja​tím, ktoré z neho takmer vytislo dušu. Najskôr, plakala od ra​dosti, potom jej srdce znovu zaplavil žiaľ nad stratou manžela. Aj teraz by jej bol syn najradšej utrel slzy, no vedel, že smútok jej zo srdca nevytrie.
Philana sa k nim pomaly blížila a cestou k nej pristúpil lo​kaj. Po toľkých rokoch služby už nemusel ani žiadať o pokyny. Sama mu ich šeptom poskytla: „Čaj nám naservírujte do saló​na, Harrison."
„Áno, madam. A pokiaľ ide o dnešnú večeru, kuchárka sa pýta, či niekto z prítomných zostane."
„Áno, Harrison, myslím, že zostanú."
Podišla k nim Adriana. „Odpusťte, madam, ale nie všetci." Mierne sa uklonila, aby dala najavo úctu, a pokračovala: „Pán Fairchild nás poprosil, či by sme nedoviedli slečnu Felicity späť na Wakefield, aby ju mohol ešte pred večerom odviezť do​mov. Odprevadí nás Stuart a potom sa obaja vrátime sem ešte pred večerou. A Roger tu večerať nebude." Za jej chrbtom Roger ticho zhíkol a ona sa obzrela. Nemala sa mu prečo ospra​vedlňovať. Nadnes ho mala akurát dosť. Opäť sa obrátila k markíze. „Naša krátka neprítomnosť poskytne vašej rodine trochu súkromia, ktoré iste uvítate, keďže sa lord Colton vrá​til. Nebojte sa, ani ja, ani Stuart sa na večeru neoneskoríme."
Vzápätí ju zamrazilo. Priblížil sa k nej Colton, a hoci by ho bola najradšej ignorovala, nebolo by to zdvorilé. Opatrne mu pozrela do tváre a vydýchla: „Pane, som šťastná, že ste opäť do​ma." Bolo to viac, ako mu chcela prezradiť.
Usmial sa. Jeho úsmev by bol roztopil aj ľadovú kryhu. Je krásny, uvedomila si znovu. Navyše má rád inteligentné ženy. To bola pravda - veď práve preto sa nebohý lord Sedgwick roz​hodol, že Adriana bude pre jeho syna najlepšou partiou. Wyndhamovci si bystrý um veľmi cenili.
„Prosím, pozdravte odo mňa svojich rodičov a povedzte im, že ak by ich to neobťažovalo, s najväčšou radosťou ich čím skôr uvidím. Pošlem na Wakefield sluhu, aby sa vyzvedel, kedy by im návšteva vyhovovala. Určite nájdeme vhodný termín." To, čo hovoril, znelo úplne nevinne. Ale očami sa jej vpíjal až do duše, hlasom, zastretým a vábiacim, jej šteklil sluch a Adri​ana sa roztápala. Nedovoľ mu to, karhala samu seba v duchu. Využíva ťa! Len sa s tebou zahráva!
„Vaše návštevy tu budú vždy vítané," zamrmlal a podarilo sa mu dlaňou zachytiť jej bielu ruku. Márne sa pokúšala vyslo​bodiť. „Mimochodom, Adriana, tešil by som sa z celého dňa omnoho väčšmi, keby ste pristúpili na môj návrh a oslovovali ma krstným menom. Kedysi vám to nerobilo ťažkosti. Už ste vari zabudli, ako ste ma kopali do holení, ak som sa náhodou posmieval vám aj sestre, a keď som sa napokon pobral preč, kričali ste za mnou: „Colton sa už valí, hľaďte, má zo mňa stra​chu plné gate!"
Adriana prevrátila oči. Kiežby bol na tie trápne chvíľky za​budol! Ale pochybovala, že to urobí, očividne ho tešilo doberať si ju útržkami z minulosti. „Máte lepšiu pamäť ako ja, pa​ne. Ja som na to všetko už dávno zabudla. Ale musíte brať do úvahy, že som bola len dieťa a bolo to dávno predtým, ako ste sa stali markízom. Navyše ste boli dlho preč. Keby som vás oslovovala iba krstným menom bez titulu, cítila by som sa ako nevychovaná hus, čo oslovuje cudzieho človeka. A v tom prí​pade by ma moja matka určite prísne pokarhala."
„Tak potom sa s ňou budem musieť porozprávať a presved​čiť ju, že si také dôverné oslovenie sám želám. Dovtedy, Adria​na, zvážite, prosím, moju prosbu?"
Cítila sa ako myš zahnaná mačkou do kúta. Bol neuveri​teľne vytrvalý. „Dobre," prikývla unavene. „Zvážim." Počkala, kým sa víťazoslávne zaškerí, a dodala: „Keď na to príde čas, pane."
Colton prevrátil oči. Uvedomil si, že dospelá Adriana má v sebe mnoho z tej bezočivej chudej dievčinky, ktorou kedysi bývala. No potom na ňu znovu pozrel a povedal si, že jej to vrá​ti aj s úrokmi.
„Moja láska, tá má šaty na každý deň iné, na omšu i na roráty, na jar, v lete, v zime. Krásna je v nich ako slnce, ako vesna vlahá, väčšmi sa však zatrbliece, keď zostane nahá."
Adriane klesla sánka. Najradšej by mu bola vylepila.
„Ste sám diabol, Colton Wyndham!" zvolala. „Aký ste boli, taký ste aj zostali!"
Uškrnul sa. „Pravdaže," pripustil. „Pamätám si, že som vás posmeškami neraz dohnal k slzám."
„K slzám, to sotva! Ale pravda je, že ste boli strašný posmešník!"
Colton pozrel bokom, kde stála jeho matka. Na tvári sa jej zračili obavy - a zvláštne bolo, že sa podľa všetkého neobávala o neho, skôr o Adrianu. Hm, nie je ďaleko od pravdy, uvažo​val. Adriana iste nemá ani potuchy o vášňach, ktoré zmietajú mužmi. Je nevinná ako jarné ráno. Zamyslene sa usmial. Mu​sel si priznať, že jej nevinnosť mu vyhovuje. Vedel o živote dosť a už mu bolo jasné, že ak má svojmu rodu zabezpečiť dedičov, musí si vziať ženu, pri ktorej ho nebudú umárať pochybnosti.
„Keď sa vrátite, Adriana, budem vás čakať," zašepkal jej takmer až pri uchu. Znovu si k perám zdvihol jej prsty a dl​ho, vrúcne ich pobozkal. Jemne sa chveli. A vtedy si všimol, že dáma sa červená. Zmätene sa spýtal: „Rozrušil som vás, Adriana?"
Jeho dych bol ako láskavý letný vánok, čo jej hladil čelo. Bo​la by hneď a zaraz ušla, no zabránil jej v tom klopot okovaných podrážok. Prekvapene sa obzrela. Uháňal k nim Roger Elston s namierenou päsťou. Z pier jej unikol výkrik. No v tej istej chvíli zhrmotala na dlážke Coltonova palica a sám Colton sa obrátil, zachytil Rogerovu vystretú ruku a vlastnou, zovretou do päste, mu vrazil rovno do brucha. Sila úderu zmietla Rogera z nôh a bezočivec sa niekoľko metrov šmýkal po zadku, kým sa horeznačky neroztiahol na dlážke.
Zjavil sa všadeprítomný Harrison. Nepotreboval osobitné príkazy, hneď vedel, čo sa stalo. Napokon, podobnú udalosť predvídal. Vrhol sa za markízovou palicou a podal ju Coltonovi do dlane.
„Mám zavolať paholka, aby pána Elstona dopravil domov, pane?" spýtal sa sotva počuteľné. Zaškúlil na ležiacu postavu a utrúsil: „Pán Elston sa zrejme tak rýchlo nepozbiera. A po​hodlnejšie sa mu bude spať vo vlastnej posteli."
„Ako chcete, Harrison. Keby bolo po mojom, vykopol by som ho a nechal ho von, nech ho ráno preberie rosa."
„Nebol by som proti," uškrnul sa lokaj, „ale keďže sa dá​my chystajú preč z domu a lady Adriana sa sem ešte vráti na večeru..."
Colton priateľsky stisol lokajovi plece. „Máš svätú pravdu, Harrison. Nemôžeme vystrašiť dámy. A nemôžeme si skaziť večernú pohodu."
,Je mi to ľúto," ozvala sa Adriana, ktorá dovtedy mlčala. „Nebola to vaša chyba. Roger sa občas nevie ovládať, hoci na hnev nemá najmenší dôvod."
„Rád by si vás ponechal pre seba, ale myslím, že ten sen sa mu nikdy nesplní..." Colton spýtavo nadvihol obočie, akoby čakal odpoveď. „Aspoň dúfam."
Adriana sa neopovážila ani pomyslieť, že Colton má o ňu zá​ujem. Radšej samu seba presviedčala, že markíz chce iba pre​kaziť Rogerovi plány. Sklopila oči a o krok ustúpila. „Už je ne​skoro," šepla.
Colton zacítil prítomnosť ďalšej osoby za chrbtom a obrátil sa. Stála tam Felicity, pery sa jej vlnili v úsmeve a vlnila sa aj ru​ka, ktorú mu podávala - zrejme očakávala rovnaký prejav po​zornosti, aký venoval Adriane. Vtisol jej na prsty galantný bozk a mladá dáma len tak zalapala po dychu.
„Stretnutie s vami bolo úžasné, ba priam rozprávkové," vyhŕkla. 
„Potešenie bolo na mojej strane, slečna Felicity," srdečne sa usmial. „Prajem vám príjemný zvyšok dňa."
Pre istotu o krok ustúpil. A až vtedy podal ruku mužovi, ktorý sa priblížil po nej. „Som rád, že sme sa po toľkých ro​koch opäť stretli, major."
„Všetkým sa nám poriadne uľavilo, že ste sa vrátili, pane," ubezpečil ho Stuart.
„Nechajme formality. Volám sa Colton. Volajte ma tak, veď
sme priatelia."
„Poslúchnem vás s radosťou, len ak vy urobíte to isté," od​vetil Stuart a potešilo ho, keď markíz ochotne prikývol.
Keď Adriana so Stuartom a Felicity odišli, Colton ponúkol matke ruku. „Harrison mi už pred chvíľou oznámil, že v saló​ne pukoce oheň. Myslím, že viacerí pri ňom pookrejeme. Má niekto chuť na čaj?"
,Ja," vyhlásil rýchlo Percy a nežne stisol manželkinu ruku. „Pôjdeme, drahá?"
„Pravdaže," veselo prikývla Samantha.
Len čo sa usadili v salóne, prišla reč na minulosť. Philana, Coltonova matka, spomínala na časy, keď ešte žil lord Sedgwick, kým na všetkých nezosadla zvláštna zádumčivosť. Až vte​dy sa markíza spamätala - nechcela synovi spôsobovať smútok hneď v prvý večer po návrate. Pozrela na jeho stiahnuté obo​čie a odvážila sa hádať, na čo myslí.
„Slečna Felicity Fairchildová je očarujúca, však?" ozvala sa
skusmo.
„Uhm," prikývol neprítomné. „Mimochodom, kto je vlast​ne ten čudný Roger Elston?"
Philana pokrčila plecami. „No, syn bohatého pradiara, kto​rý už nejaký čas chodí Adriane v pätách a dúfa, že získa jej ru​ku." Philana pozrela na dcéru a tá pochopila. Nežne vzala manžela za ruku a potiahla ho na znak, že si chce pri vedľajšom hráčskom stolíku zahrať partiu šachu. Chvíľu sa ešte pre​kárali a sľubovali jeden druhému tresty za prehru, no potom ich hlasy stíchli.
Philana na to čakala. Oprela sa pohodlnejšie v kresle a po​zrela na svojho pekného syna. „Ako si už zistil, Roger si na Ad​rianu robí vážne nároky. A je to žiarlivec."
Colton si zlostne odfrkol a pokrútil rukou. Od toho úderu ho dosť bolela. Podľa toho mu bolo jasné, že Rogera musí hla​va bolieť ešte väčšmi. „S tým sa vôbec netajil. Ale povedz, ma​ma, čo súdi lord Gyles o takom nápadníkovi svojej dcéry?"
„Hoci v našej prítomnosti nepovedal o tom mládencovi je​diné krivé slovo, očividne má naňho rovnaký názor ako tvoj nebohý otec. Sedgwick bol presvedčený, že mu ide iba o pe​niaze - a najmä o spoločenský vzostup. Áno, Adriana je nebesky krásna, ale zároveň je vlastníckou veľkého vena. Také lákadlo je pre mužov jeho typu ako mucholapka. Mimocho​dom, nechcem tým naznačiť, že by sa o Adrianu neuchádzali aj bohatí a urodzení páni. Napríklad markíz z Harcourtu je krásavec a navyše boháč, takže by sa doňho zbláznila každá mladá dáma. Preto je pochopiteľné, že sa rozhodol získať naj​krajšiu korisť v kraji. Ale ten sa aspoň správa ako dokonalý džentlmen."
„Pamätám si len na lorda Harcourta, ktorý bol strašne sta​rý ešte pred mojím odchodom z domu. Ale tuším mal v Lon​dýne syna."
„Možno ho lepšie poznáš pod menom Riordan Kendrick."
,Je to ten plukovník Kendrick, ktorý si získal slávu v bojoch proti Napoleonovi?" s úžasom sa spýtal Colton.
„Práve ten."
,Je príbuzným lorda Harcourta?"
„Riordan Kendrick je vnukom lorda Harcourta. Je asi v tvo​jom veku," vysvetľovala Philana. ,Jeho otec, Redding Kend​rick, sa po smrti starého pána stal vojvodom, ale zdržiava sa tu málokedy. Zato Riordan má rodinné panstvo rád a jeho otec, ktorý sotvakedy vystrčí nos z Londýna, mu ho daroval. Na dru​hej strane je celkom možné, že Riordana sem neláka krásna príroda, ale krásna Adriana."
Colton mykol plecom a odpil si z čaju. Potom nahlas zavažoval: „Určite medzi tým Riordanom Kendrickom a Adria​nou nič nie je. Inak by nebol Roger Elston taký trúfalý."
„Z toho, čo viem od Samanthy, je mi jasné, že Riordan Kendrick nie je trúfalý o nič menej."
„A čo Adriana?" zdvihol hlavu Colton. „Aký má ona naňho
názor?"
„Nuž, vidí sa mi, že sa jej pozdáva viac ako len trošku. Je to krásavec a má filipa. To druhé o ňom tvrdil aj tvoj otec."
„Ale pokiaľ ide o Rogera, ten rozhodne rúbe privysoko. Ako je možné, že Adriana nechápe, o čo mu ide?"
Philana sa usmiala a potľapkala syna po ruke. „Vieš, Adria​na pri ňom nemyslí na manželstvo. Ale dopočula sa, že mal veľmi ťažký život, a prišlo jej ho ľúto. Veď vieš, aká je. A Roger si jej súcit jednoducho vysvetľuje inak."
„Myslel som si," pokýval hlavou Colton, „že už bude vyda​tá. Je prekrásna, tak prečo si ju ešte nikto neulovil?"
„Veď ona sa vydá," odvetila po dlhšom mlčaní Philana a vý​znamne pozrela na syna ponad čajovú šálku.
Colton prikývol a na perách sa mu zjavil úsmev. „Ešte stá​le som sa nespamätal z toho, ako sa zmenila, odkedy som odišiel z domu. Bez mučenia priznávam, že je z nej zriedkavá
krásavica."
„Presne tak," prikývla Philana. „Pravdaže, tvojmu otcovi bo​lo od začiatku jasné, že z nej bude klenot. No mal aj iné, dôle​žitejšie dôvody, pre ktoré ti ju chcel dať za manželku."
„Viem, otec mi chcel len dobre," priznal trochu neochotne Colton. „Ale vtedy som to jednoducho nemohol prijať. Bol som už takmer mužom a zasnubovali ste ma s dieťaťom. Zda​lo sa mi to riskantné..."
„Chceš vari povedať, že dnes by si sa už správal inak?"
Pokrčil plecom, až potom odpovedal. „Myslím, že by som mal Adrianu najskôr trochu spoznať. Až potom môžem uva​žovať o tom, či by sme sa k sebe hodili. Ona má totiž pravdu. Sme si už naozaj cudzí."
„Aj napriek tomu, že tvoj otec by ti ju vrelo odporúčal?" ne​dala sa Philana.
„Keď ide o manželstvo, rád by som rozhodol sám, mama. V tomto som sa vôbec nezmenil."
 „Takže si ju ešte stále nechceš vziať za manželku?"
„Zatiaľ nie. Ale to neznamená, že názor neskôr nezmením. Rozhodne ju nemôžem ignorovať, na to je príliš príťažlivá."
Philana prižmúrenými očami pozorovala svojho tvrdohlavé​ho syna. „Obávam sa, že Roger Elston sa aj pretrhne, len aby ju získal."
„To mi bolo jasné," odsekol Colton. „Ten chlap by ma bol najradšej preklal pohľadom."
Philana sa pohniezdila. „Vieš," začala nesmelo, „možno je to preto, lebo si uvedomuje, že vy dvaja ste vlastne zasnúbení."
Colton potriasol hlavou. „Čo mi to hovoríš, mama?"
Percy aj Samantha pri hráčskom stolíku zdvihli hlavy. Coltonov tón im vyrazil dych. Ale Coltonovi vyrazili dych matkine slová. Philana zopla štíhle ruky v lone, aby sa nechveli. Namá​havo hľadala vhodné slová, ktorými by synovi oznámila, čo sa stalo. Bála sa, že keď sa všetko dozvie, znovu odíde.
„Tvoj otec bol presvedčený, že ak ti dá čas, zmeníš na Adria​nu názor a napokon usúdiš, že do wyndhamovskej rodiny sa žiadna nehodí lepšie. Po tvojom odchode podpísal so Suttonovcami zmluvu, v ktorej ti ju zasnúbili."
Ani úcta k matke Coltonovi nevyhnala z hlasu iróniu. „Tak​že to, že som odišiel, mi ani v najmenšom nepomohlo, však? Ešte stále nie som voľný."
„Nie je to celkom tak," vzdychla Philana. „Ak ti je tá zmlu​va natoľko proti mysli, je možné ju zrušiť. Tvoj otec v nej sta​novil isté podmienky, aby ti nevzal slobodu rozhodovania. Tie podmienky tam boli od samého začiatku, lenže ty si ho ani ne​vypočul. Takže stačí, ak budeš dievčaťu úprimne dvoriť deväť​desiat dní. Ak aj potom budeš trvať na tom, že ju nechceš za manželku, zmluva stratí platnosť. Je to celkom jednoduché."
Colton sa zadíval na matku. Až teraz si uvedomil, ako za je​ho neprítomnosti zostarla. Nechcel jej pridávať starosti. „Tak​že vravíš, že stačí deväťdesiat dní?"
„Deväťdesiat dní úprimného dvorenia," zdôraznila Philana. „To je cena za tvoju slobodu - ak ju chceš."
Colton si zamyslene odpil z čaju. Hm, sloboda, uvažoval. Nie je to zlá vec. Pozrel na matku. „Myslím, že ak som s ňou vydržal šestnásť rokov svojho života, deväťdesiat dní ma nezabije. Napokon, je skutočne prekrásna." Náznakom sa usmial. „Ibaže som pridlho žil ako starý mládenec. Umeniu dvorenia sa budem musieť znovu učiť. V táboroch, ako iste chápeš, sa mu veľmi nevenujú."
Philana pozrela do šálky. Kým bol syn preč a Sedgwick ešte žil, často sa trápili nad tým, aký je asi život mužov vo vojen​ských táboroch. V každom takom tábore, tvrdil jej muž, je dosť ľahkých žien. A chlapec nebude pridlho odolávať poku​šeniam. Rodičom sa to nepáčilo, no ťažko mohli proti tomu niečo urobiť.
Teraz však Colton nenechal matku dlho uvažovať o minu​losti. „Vie o tej zmluve Adriana?" spýtal sa rýchlo.
„Pravdaže."
Na jej chladný pohľad a ostrý jazyk sa pamätal až pridobre. „Zdá sa, že ňou nie je nadšená."
„Adriana ponesie svoje bremeno poslušne ako dobrá dcéra."
„Chceš povedať, že sa za mňa vydá, len aby potešila rodičov?
„Urobí, čo sa od nej očakáva."
„Hoci ma neznáša?"
„Preboha, prečo by ťa neznášala?" spľasla rukami Philana.
„A prečo nie, prosím ťa? Nehovor mi, že už zabudla, ako som protestoval proti sobášu s ňou v deň, keď som tu za sebou zatresol dvere. Dnes sa správala tak, akoby si na tú nešťastnú udalosť veľmi dobre spomínala."
„Obávam sa, že si jej vtedy veľmi ublížil," pripustila Philana. „Napokon, Samantha aj ona ťa v detstve doslova zbožňovali. Veď si to vedel. Prečo by za tebou boli inak chodili ako malé káčatka? Takže Adrianu tvoje odmietnutie veľmi zarmútilo. Namýšľa si, že ju nenávidíš. Za tvoj odchod vinila seba, a kým jej Sedgwick nevysvetlil, že svojhlaví mládenci neznesú ani ná​znak poslušnosti voči rodičom a musia o všetkom rozhodovať sami, bola taká melancholická, až sme sa o ňu báli. Lenže čas je najlepší lekár. Adriana bola vtedy ešte dieťa. A cestou z det​stva do dospelosti sa na všeličo zabúda."
„No, v Afrike som sa naučil, že slony nezabúdajú. Je pravda, že bola vtedy veľmi mladá, ale myslím, že na nič nezabudla. Dnes sa ku mne správala chladne."
 „Onedlho zistíš, že Adriana je omnoho srdečnejšia k priate​ľom ako k ctiteľom. Myslím, že sa jej do manželstva nechce rovnako ako tebe, no len čo sa presvedčí o vážnosti tvojich úmyslov, zmení názor."
„Mama, ty naozaj chceš, aby som sa s ňou oženil?" „Syn môj, musím ti povedať, že ani ja a tvoj otec sme sa ne​brali z lásky. Ale nemohli sme inak - rodičia nám to prikázali. Napriek tomu sme už onedlho po svadbe zistili, že sa vrúcne milujeme."
„Panebože, to predsa neznamená, že láska čaká aj mňa s Ad​rianou!" zúfalo zdvihol ruky Colton. „To ukáže len čas," usmiala sa Philana. „Nemôžem súhlasiť s tým, aby som v takej dôležitej veci bez​hlavo prijal ženu, ktorú mi vybrali iní," protestoval Colton. „Takže si si už vybral sám?" Philana zatajila dych. Sťažka vzdychol. „Zatiaľ som nenašiel ženu, ktorá by bola uspokojila či už moje telo, alebo moje srdce." „A čo si žiada tvoje srdce?"
Colton pokrčil plecami. Sám nepoznal odpoveď. „Možno by mala naplniť priepasť, ktorá sa v mojom živote otvorila."
Philana položila šálku na tanierik a nadýchla sa. „Niečo ti poviem, Colton. Závisí len od teba, kedy sa v tejto veci obrátiš na Suttonovcov. Ale vedz, že tvoj otec nemyslel ani tak na Ad​rianinu krásu, keď ti ju vybral za ženu. Pravdaže, predpokladal, a ako sám vidíš, správne, že z nej vyrastie výnimočná krásavica. Lenže jemu išlo skôr o jej charakter a inteligenciu."
Colton sa cítil, akoby sa okolo neho sťahovali siete. Z dru​hej strany miestnosti naňho prísne hľadel otcov portrét. Vtedy si uvedomil, že jeho otec bol vždy svojhlavý a iba Philana ve​dela, ako ho jemne prinútiť k tomu či onomu. Znenazdajky mu zišlo na um, že Adriana by možno obmäkčila jeho srdce. Do​siaľ sa to žiadnej žene nepodarilo.

Keď sa teraz stal Colton markízom a pánom randwulfského kaštieľa, dostal aj izbu, ako sa na jeho postavenie patrilo. Len​že sluhovia mu zatiaľ iba vybaľovali truhlice, takže musel pre​nocovať vo svojej starej chlapčenskej izbe. Bolo mu to jedno. Bol taký unavený, že by sa bol dobre vyspal aj na slamníku.

Ale azda práve únava zapríčinila, že sen sa mu spočiatku vy​hol. A možno návrat do rodiska spôsobil, že ho namiesto vy​túženého zabudnutia zaplavili spomienky. Rozmýšľal nad dňom, keď odišiel - a pred očami mu bežali nasledujúce roky.
Po vzbure proti rodičovskej vôli požiadal o pomoc strýka z matkinej strany, lorda Alistaira. Ten ho podporil, keď sa za​písal na vojenskú akadémiu. Lord Alistair Dermot sa totiž rád staval na zadné a proti vôli svojho staršieho brata. Nielen on považoval Sedgwicka za svojhlavého človeka, ktorý chce usmerňovať životy všetkých naokolo. Alistair chcel bratovi do​kázať, že sa občas v úsudku aj pomýli. Pravda bola taká, že sa mu to ani po rokoch nepodarilo.
Colton sa za dva roky vyučil vojenskému remeslu a v roku 1801 odišiel ako mladý dôstojník do Egypta. Tam slúžil pod generálporučíkom sirom Abergradom. Niekoľkokrát sa v boji vyznamenal a jeho odvaha sa postupne stávala legendou. Pre​šlo ďalších štrnásť rokov, počas ktorých ho s domovom spája​li len listy strýka Alistaira a iných príbuzných. Napokon dosia​hol hodnosť plukovníka a dostal na starosť veľký regiment v armáde lorda Wellingtona. Hoci sa pri Waterloo ukázalo, že Napoleon to s ambíciami prehnal a jeho hviezda hasne a hroz​ba mizne, Colton všade rozhlasoval, že z armády neodíde. Wel​lingtona to len potešilo - ubezpečil ho, že keď sa mu zahoja ra​ny, do roka môže byť generálom. Lenže nádejný vojak odrazu zmenil názor. Vystrábil sa a pobral sa domov. Sám sebe prisahal, že splní povinnosť voči rodine a prijme titul markíza. Zis​til, že napriek celoživotnému sporu je na otca hrdý a chce po​kračovať v jeho šľapajach.
Za celý ten čas, ktorý strávil v armáde, nikdy vážne neuva​žoval o dievčati, ktoré svojím odchodom tak kruto ranil. Ani si nepredstavoval, aké bude ich opätovné stretnutie. Práve preto, keď ju zbadal pod strechou vlastného domu, takmer spadol z nôh. Pritom si uvedomoval, že len z krásy by ich manželstvo nevyžilo, ak by sa ukázalo, že ich povahy si k sebe nenájdu ces​tu. A načo sa ženiť, ak ho nečaká dobré manželstvo? Povinnosť je povinnosť, ale brať si ženu len preto, lebo si to želal otec? Nie, povedal si Colton tesne predtým, ako zaspal. Ak sa medzi nimi nerozvinie niečo, čo by sa aspoň vzdialene ponášalo na skutočnú lásku, zo svadby nič nebude.
O niekoľko hodín nechala Samantha Percyho v rozhovore so svojou matkou a šla na druhé poschodie za bratom. Po ľah​kom zaklopaní začula za dverami jeho kroky sprevádzané klop​kaním palice.
„Dúfam, že neruším," usmiala sa, keď otvoril. Bol oblečený v staršej uniforme, ktorá po rokoch nosenia zmäkla a väčšmi priliehala k telu. Pôsobil mocnejšie, chlapskejšie, ale aj neprístupnejšie. „Ešte odpočívaš?"
„Nie, vlastne rozmýšľam, že vezmem psy na prechádzku. Aj mojej nohe sa zíde trochu pohybu. No, poď dnu," vyzval ju a kývol hlavou.
„Naozaj neruším?" šepla.
Coltona zaplavili spomienky. „Ešteže čo! Ani nevieš, koľko​krát som si v duchu premietal, ako si chodievala do mojej izby. Vždy, keď si ma prišla požiadať, aby som ti opravil hračku ale​bo prečítal rozprávku, veľmi ma to potešilo. Mal som pocit, že ma ako brata potrebuješ. Takže aj teraz som poctený, že si ma vyhľadala."
Jeho sestra sa, povzbudená, poobzerala po izbe. Aj pre ňu to bolo miesto spomienok. Ako dieťa Coltona zbožňovala, a keď odišiel, dlho jej trvalo, kým prekonala osamotenosť. Zachvela sa. „Ani ty si nevieš predstaviť, ako si mi chýbal, Colton. V prvých rokoch po tvojom odchode som sa občas mu​sela utiahnuť niekam do kúta a poplakať si. A teraz, po ockovej smrti, mi je ešte ťažšie. Vieš, veľmi sa naňho podobáš,"
„Strýko Alistair mi to stále vyhadzoval na oči," zasmial sa Colton. „Myslím, že ho to dosť mrzelo."
„Ach, strýko Alistair. Starý dobrák!" vzdychla Samantha.
Coltona to prekvapilo. Nikdy o strýkovi neuvažoval takto. „No, je pravda, že mi pomohol, keď som nemal ani kde hlavu skloniť, ale vždy sa mi zdalo, že tým chcel len ponížiť
otca."
„Kdeže," pokrútila hlavou Samantha. „Strýko Alistair je už raz taký. Za ockovho života rád budil dojem, že sa s bratom hašterí, a je pravda, že ich názory sa často rozchádzali. Ale na ockovom pohrebe..." pri tej spomienke zbledla, „tam plakal ako malé dieťa. A povedal, že nikdy nepoznal múdrejšieho a čestnejšieho muža, ako bol náš ocko."
Colton potriasol hlavou. Na strýka mal celkom iné spo​mienky. „Asi budem musieť zmeniť mienku. Vždy sa mi zdalo, že ma podporuje, len aby rozhneval otca."
Sestra naňho žmurkla. „Viem, prečo ti to tvrdil. Asi nechcel, aby si sa cítil príliš zaviazaný."
Brat nadvihol obočie. „Mal som vedieť, že je to inak, v ten večer, keď som mu vyplatil dlhy. Povedal mi, že práve kúpil menšie panstvo pri Bradforde on Avon, aby mohol byť častej​šie so svojou sestrou, našou mamou. Nechápal som, ako sa chce zniesť s ockom."
Samanthe sa oči zaliali slzami. Pokúsila sa nájsť inú tému na rozhovor, ktorá by jej nespôsobovala toľký žiaľ. Lenže pri po​hľade na Coltona to bolo veľmi ťažké. „Vieš, keď som ťa dnes uvidela v hale, najskôr som ťa pokladala za cudzieho. No po​tom som si uvedomila, že sa podobáš na niekoho, koho som veľmi dobre poznala. Ale, pravdaže, po ockovi si zdedil nielen tvár a postavu."
Pokrčil plecami. „Viem si predstaviť, že som rovnako tvrdo​hlavý, ako bol on. Aj vtedy, keď som odmietol splniť pod​mienky zásnubnej zmluvy..."
Samantha si zahryzla do pery a spýtavo na brata pozrela. „Dnes popoludní si sa o tom zhováral s mamou. Nechcela som načúvať, ale hovorili ste dosť hlasno. A určite uznáš, že sa ma tá téma dotýka."
Colton mlčal. Nechcelo sa mu nahlas priznávať, že aj jeho tá otázka trápi. Niežeby ho Adriana nepriťahovala. Bol pred​sa muž. Ale za vojenského života sa naučil, že ženám neradno dôverovať. Okrem iných lások mal za sebou dlhší vzťah s pre​krásnou herečkou Pandorou Mayesovou, za ktorou päť rokov chodieval do Londýna. Nebola to v pravom slova zmysle lás​ka, skôr vzájomná príťažlivosť pretavená do čohosi, čo vydr​žalo pomerne dlho - vzhľadom na to, že ani jeden nemienil ísť k oltáru. Pandora nemohla mať deti, a to ešte prispelo ku Coltonovmu pocitu, že z ich vášne nevzíde nič: ani povin​nosti, ale ani budúcnosť. Celý čas pred ňou úzkostlivo tajil svoj pôvod, aby ho nemohla kompromitovať. O tom, že je vlastne markíz, sa dozvedela až z novín London Gazette, kto​ré raz uverejnili článok o jeho odvahe na bojisku. Aj vtedy len mávol rukou a vyhlásil, že odišiel z domu a s rodinou nevy​chádza dobre.
Teraz si uvedomil, že celý čas počítal s tým, že sa ožení s urodzenou ženou. Mohla by ňou byť Adriana? Vzdychol. Ho​ci ich rodičia boli priateľmi, s tou mladou dámou, ktorá naň​ho dnes zazerala, nemal zdanlivo nič spoločné.
Samantha sa obrátila k bratovi a s úzkosťou naňho pozrela. „Áno, Colton, mám na mysli presne tú zmluvu, ktorá sa týka teba a Adriany."
Mykol plecom a uškrnul sa. „Tuším som naozaj posledný, kto sa dozvedá, ako mu otec naplánoval život."
„Neurobil pre teba nič, čo by nebol urobil aj pre mňa."
Neveriacky pozrel na sestru. Ona a jej muž vyzerali šťastní a zaľúbení až po uši, nezdalo sa, že by to bol výsledok rodi​čovského nátlaku. „Chceš povedať, že aj myšlienka na tvoje manželstvo skrsla v inej ako tvojej hlave?"
Samantha prikývla. „Áno, a hoci sa ti to môže zdať neuveri​teľné, veľmi sa milujeme."
„Uhm. A kedy ste to zistili? Počas svadobnej noci?"
V očiach jej blysol hnev. Bratov ironický tón ju podráždil a už to nevládala skrývať. „Neboj sa, to nie. Naša láska sa zrodila ešte počas dvorenia. A odvtedy len silnie. Skutočne, netušíme, ako by sme boli dopadli, keby nám ocko nebol na​plánoval sobáš."
„Takže mám veriť, že niečo podobné sa stane aj medzi mnou a Adrianou?"
Samantha vzdychla. „Už iste vieš, že s Adrianou sme ako sestry."
„To si uvedomujem, Samantha, no nech ti je akokoľvek drahá, nemôžem sa v tejto veci dať ovplyvniť. Podľa podmie​nok v otcovej zmluve mám povinnosť tri mesiace Adriane dvoriť. To neodmietnem, lenže neviem, ako sa to skončí. Možno sa zamilujeme, a možno vôbec nie." Na tvári sa mu zjavil ľahostajný výraz. Jedným slovom, Samantha, čo má prísť, to príde."
Samantha si pritisla ruku na srdce. „Colton, rozumiem tvoj​mu hnevu aj obavám, ale nech sa už rozhodneš akokoľvek, pro​sím, neublíž Adriane. Ona za nič nemôže."
„Viem," prikývol. „Práve preto jej nemôžem sľúbiť nič, čo by som neskôr oľutoval. A nemienim si ju brať len preto, aby bo​li šťastní jej aj moji príbuzní. Pamätaj, že hoci som sa podujal dvoriť jej, je celkom možné, že z toho nič nevzíde. A preto by som ju mal varovať."
Samantha si uvedomila, že ho prosila márne. Sklonila hla​vu. No potom jej zišlo na um ešte čosi a povedala si, že neo​díde, kým sa nedozvie na svoju otázku odpoveď. „Colton, je tu čosi, čo potrebujem vedieť. Nemá to nič spoločné s Adria​nou, takže sa nemusíš báť mi odpovedať. Som iba zvedavá, to je všetko."
Mierne sa usmial. „Pýtaj sa."
„Nedávno, ale bolo to tohto roku, sme sa my dve s mamou od niekoľkých známych dozvedeli, že ťa videli v Londýne. Bo​li sme si isté, že v tom krátkom období mieru prídeš domov, ale neukázal si sa. Veľmi sme ľutovali, že si nevidel otca, ešte kým bol pri dobrom zdraví. Nezdalo sa ti, že by si nás bol mal navštíviť?"
Colton sa zamračil. Nechcel sestru ešte väčšmi zarmucovať. Pravda bola taká, že otec mu vtedy dávno zakázal vracať sa do​mov skôr, ako bude ochotný podrobiť sa jeho vôli a vziať si Ad​rianu, prípadne, kým nezomrie. Nebyť tohto zákazu, bol by prišiel medzi svojich omnoho skôr. Je mi to ľúto, Samantha, ale v Londýne som bol služobne na Wellingtonov rozkaz a mu​sel som sa zdržiavať vo vymedzenej oblasti, aby ma mohli nájsť kuriéri. Napokon, trvalo to len krátko, vzápätí ma odvelili do Viedne za Wellingtonom, kde sa rokovalo o Napoleonovom návrate do Francúzska. Mal som rozkazy a musel som ich po​slúchnuť."
„Ocko sa na teba na smrteľnej posteli stále pýtal," šepla.
Tie slová ho zasiahli väčšmi ako všetky výčitky súvisiace s Adrianou. Otca zbožňoval, no spor, ktorý medzi nimi vzni​kol, pociťoval za jeho života ako ťažké putá, čo mu bránili uro​biť prvý krok k zmiereniu. Mlčky objal sestru a oči sa mu na​plnili slzami.
Adriana vybehla po schodoch a bez dychu zastala vo svojej spálni, ktorú jej už dávno pridelili majitelia randwulfského kaš​tieľa. Len teraz sa jej podarilo vrátiť a do večere, ktorá sa u Wyndhamovcov vždy podávala na minútu presne, jej zostala asi hodinka. Počas nej sa musí okúpať, obliecť a učesať. Len dúfala, že v kotloch bude dosť horúcej vody, aby si mohla rých​lo pripraviť kúpeľ.
Nebolo nič zvláštne na tom, že mala u priateľov vlastnú iz​bu a mohla sa u nich aj vykúpať a upraviť. Robievala tak už od detstva. Aj teraz si v rýchlosti zobliekla bielizeň a šaty a hodila ich na posteľ. Potom prebehla do kúpeľne, ktorú po tieto dni používali len zriedka okrem prípadov, keď bol dom plný hos​tí. Keď si uvedomila, ak málo času má do večere, musela sa zmieriť s tým, že kúpeľ bude mimoriadne rýchly.
Plamene oblizovali obrovský kotol zavesený nad kozubom v kúpeľni, ožarovali priestor príjemným oranžovým svetlom, no keď doň Adriana opatrne siahla končekom prsta, zistila, že voda je sotva vlažná. Vzdychla a prešla k dlhej medenej vani pri stene. Na perách jej zahral úsmev. Vaňa bola naplnená vodou.
„Helga, si obdivuhodná," zavolala, mysliac tým komornú, ktorá jej u Wyndhamovcov občas pomáhala s toaletou. Určite ju Helga videla prichádzať a odhadla, čo bude najväčšmi po​trebovať. Adriana si rýchlo vyzliekla ostatné kusy odevu, ktoré nenechala v spálni, a vďačne vstúpila do horúcej vody. Uvedo​mila si, že voda je teplejšia a je jej viac, ako zvyčajne pripravu​je komorná, ale nepovažovala to za nepríjemnú zmenu. Práve naopak. Namydlenou špongiou si prešla po zaoblenom hrud​níku a oprela sa s dlhým výdychom vo vode. Potom vzala ma​lý uteráčik, namočila ho a prestrela si ho na zavreté oči, aby jej svetlo petrolejových lámp neprenikalo cez viečka. Potrebovala si oddýchnuť.
Azda aj zadriemala, lebo až o chvíľu začula nejaké kroky. „Vďaka, Helga, za príjemný kúpeľ," ospanlivo zamrmlala. „Vo​da je úžasná."
Namiesto srdečnej odpovede svojej milej komornej však za​čula len hlboké zahmkanie. To veru nebola Helga. Adriana zhíkla a rýchlym pohybom si strhla mokrý uterák z tváre.
Hľadela na vysokého polonahého muža, ktorý sa nakláňal nad vaňou a očami jej prechádzal po celom tele. Okrem ute​ráka omotaného okolo úzkych bokov nemal na sebe ani nitku - a ešte aj tá bedrová zásterka sa hrozivo napínala. Mladý mar​kíz sa vôbec nenamáhal odvrátiť zrak, len sa sebaisto usmieval. „Dúfam, že neruším, madam."
Adriana sa bleskurýchlo pozbierala a rukami si objala kole​ná, aby sa ochránila pred jeho pátravým zrakom. „Prečo ste tu, a nie v pánskych izbách?" zvolala nahnevane.
Uklonil sa, čo pri jeho nedostatočnom odeve pôsobilo pri​najmenšom komicky, a povedal: „Drahá Adriana, odpusťte, ale povedali mi, že ma tu čaká kúpeľ." Usmial sa. „Keby som bol vedel, že sa oň mám deliť s vami, bol by som sa vrátil omnoho skôr, a nebol by som sa zabával vonku so psami."
„O žiadny kúpeľ sa s vami nepodelím!" skríkla Adriana a zlostne šmarila mokrý uterák, čo len pred chvíľou spočíval na jej tvári, do Coltona. Netušila, že netrafí hlavu, ako pláno​vala. Látka pristála na vypukline, ktorú mu pod plochým bru​chom zakrýval uterák. Zostala tam visieť ako výčitka, kým ju Colton nezdvihol dvoma prstami a neodhodil. Potriasol hla​vou a karhavo sa usmial.
„Fíha! Drahá, ste skutočne temperamentná osôbka! Tuším ste sa od detstva vôbec nezmenili. A to som už chcel prijať va​še pozvanie."
 „Vy odporný chlipník!" zvrieskla. „Vari si nemyslíte, že som tu na vás čakala?"
Rozosmial sa, akoby na svete nebolo lepšieho žartu. „Ne​môžete vyčítať úbohému ranenému vojakovi, že po návrate domov trošku dúfa v niečo podobné. Mimochodom, krajšiu ženu, ako ste vy, som nevidel... no, možno od narodenia."
„Pochybujem, pane, že vaša matka by tu pre vás zriadila ne​vestinec, a keby aj, rozhodne by som sa v ňom neponúkala ja," odsekla Adriana.
Colton si ju zamyslene prezeral. Sám nevedel, čo má o jej prítomnosti vo vani, takej nahej a vábivej prítomnosti, súdiť. Žeby tu bola náhodou? Alebo ho chce zviesť? Ľahké ženy, kto​ré sprevádzali armádu a poskytovali mužom v tábore dostup​nú, no nebezpečnú rozkoš, sa ho viackrát pokúšali opantať, lenže vždy sa ovládol, lebo si spomenul na chorobu, ktorá by ho mohla naveky poznačiť. Vedel, že Adriana je nepochybne nevinná, veď rodičia ju vychovali v tomto ohľade s najväčšou prísnosťou. Preto bola túžba, ktorú pocítil, keď ju zazrel driemať v horúcej vode, ešte silnejšia. Ale na druhej strane, ak by aj očakávala, že sa s ňou poteší, čo by za to žiadala neskôr? Ne​boli svoji - a pokiaľ išlo o Coltonovu mienku, možno by sa vôbec nemali brať. Pri pohľade na jej štíhle, súmerné telo, pri​pomínajúce antickú nymfu, ho pochytilo pokušenie a bol by sa ním dal vmanévrovať hoci aj do manželstva. Našťastie si uve​domoval, aké by to bolo bezhlavé. Uspokojil sa teda s pastvou pre oči - a veru im doprial, čo si žiadali. Navyše, prišlo mu vhod, že môže pyšnú Adrianu, ktorá mu ešte nedávno tak ost​ro odvrkovala, trochu potrápiť.
„Vari so mnou a s mojím utrpením nemáte ani trochu súci​tu?" zatiahol.
„Ani trochu!" znela odpoveď. „Ale keďže sa toľko pretŕčate so svojimi strasťami, iste preto, aby ste vyvolali súcit, hoci naň niet dôvodu, opustím miestnosť a nechám vám aj vaňu." Poobzerala sa za uterákom, no zbadala, že ten, ktorý si pôvodne pripravila, má okolo bokov Colton.
„Obráťte sa, vy lotor, alebo, ešte lepšie, rovno zavrite oči, aby vám nevyliezli z jamôk! Nenechali ste mi nič, čím by som sa mohla zakryť!"
Colton sa ticho zasmial. „Moja drahá, zatvárate stajňu, keď už všetky kone ušli. Ubezpečujem vás, že ak sa teraz zakryjete, nezotriete mi tým z mysle obraz krásy, ktorou som sa niekoľko minút kochal."
Hoci ju uprene pozoroval, Adriana zaťala zuby a oprela sa rukami o okraj vane. Pri tom úsilí sa jej rozhojdali prsia a Coltonovi unikol z hrdla pridusený ston. Vedel, že pocit, ktorý v ňom jej telo vyvoláva, je krásny len teraz. Ak sa túžba nena​plní, čaká ho utrpenie. Takmer ľutoval, že sa nezvrtol a neodišiel, len čo ju objavil spať vo svojom kúpeli.
Adriana zvedavo pozrela hore, aby zistila, čo toho nevychovanca postihlo, no objavila len horúcu žiaru v jeho očiach.
„Odstúpte, vravím vám, nech môžem odísť!" prikázala mu.
„A dajte si pozor, aby ste sa nepošmykli, keď toľko slintáte.
Nemám dosť rúk, aby som vyliezla z tejto prekliatej vane a zároveň si zakryla všetky miesta, čo treba. Ak sa pokúsim uniknúť vášmu necudnému pohľadu, zlámem si väzy, a to mi za to nestojí."
„Pomôžem vám, nechcete?" navrhol ochotne Colton a vystrel ruku. V tej chvíli ho opustila opatrnosť a bol by prisahal, že ak dáma čo len žmurknutím naznačí súhlas, pokúsi sa ju uniesť do postele. Vášeň z neho spravila človeka, ktorý na zajtrajšok po​myslí, až keď sa z neho stane dnešok. „Viete, rád by som si jedi​ným dotykom overil, že ma neklame zrak a to, čo vidím, je sku​točnosť, nie výplod mojej fan..."
„Na to vám poslúži aj dobre mierené zaucho," odvrkla Ad​riana. „Colton Wyndham, ak sa o niečo pokúsite, oľutujete!"
Hlboký vzdych svedčil o jeho sklamaní. Colton nikdy v ži​vote nevidel také štíhle, no predsa žensky zaoblené stehná a boky, také vábivé hniezdočko ženskosti, také smotanovo biele prsníky. A to všetko mal na dosah...
Vystrel ruku ešte ďalej, usmial sa najkrajšie, ako vedel, a za​pojil do hry všetok svoj šarm. Vedel, že na ženy pôsobia jamky na jeho lícach ako neodolateľná návnada. „Adriana," zašepkal,
„neoľutujete!"
Pri tých slovách zdvihla Adriana obočie, chvíľu hľadela na štíhlu ruku, ktorá sa k nej naťahovala ponad okraj vane, a po​tom uprela pohľad do jeho roztúžených očí. Pocítila, ako jej slabnú kolená. Ale spomienka na to, ako pred rokmi tresol dverami, keď zistil, že sa má stať jeho ženou, bola nablízku a poslúžila ako záchrana pred neuváženým krokom. „Ak sa ma dotknete čo i len malíčkom, Colton Wyndham, budem kričať, kým nepribehne vaša matka!"
Pokrčil plecami. „V tom prípade, moja drahá, splním vaše želanie," povedal. „Nerád by som šokoval matku pohľadom na našu obojstrannú nahotu, teda najmä na tú vašu, ktorú tu tak elegantne predvádzate."
„Že predvádzam!" Od zúrivosti sa až triasla. „Vy chlipný sviniar, veď ste mi nedali ani možnosť zakryť sa! To vy ste sem vtrhli, keď som sa kúpala! Ak to bol omyl, mohli ste sa preja​viť ako džentlmen a odísť, skôr ako som sa zobudila."
„Čože? Mal som ignorovať to, čo som považoval za pozva​nie? Drahé dievča, nie som svätec, som len muž. A mám oči." „Koľko žien ste už obalamutili takýmito táraninami? Ak vám nejaká uverila, musela to byť hlúpa husi čká!"
Colton sa radšej nepochválil predchádzajúcimi úspechmi v láske. Ale skutočnosť, že táto dáma je očividne imúnna voči jeho čaru, ho zaujala. Ako je známe, ľahko získanú trofej si lo​vec necení. A jej odmietanie v ňom prebudilo lovca.
Adriana vystúpila z vane a chystala sa odbehnúť, no zrak jej náhodou padol na ružovkastú jazvu, ktorá sa vinula po vnú​tornej strane Coltonovho stehna. Nemohla sa na ňu dívať pridlho, pretože hneď vedľa bol výčnelok, ktorý sa zachvieval pod uterákom. Adriana občas z okien kaštieľa vídala, ako sa jej žrebec Ulysses pári s kobylami v ohrade - keby ju bola pristihla matka, asi by ju už nikto nepresvedčil, že jej dcéra je dáma. Ale vďaka týmto scénam Adriana vedela, ako vyzerá príprava na splynutie. A teraz si uvedomila, že pod Coltonovou bedrovou zásterkou sa odohráva čosi podobné.
S myknutím si uvedomila, že muž pred ňou sa uškŕňa. „Vari nemáte hanby, pane?" zasyčala.
„Prečo? Lebo netajím, že žene, po ktorej túžim, som vydaný na milosť a nemilosť? Najmä takej žene, ktorej krása zatieni hviezdy?"
„Prosím vás," odsekla ironicky, „prepáčte, že som vás pred​tým považovala za džentlmena. Teraz ste preukázali, že vo vás niet štipky cti. Nielenže na mňa vyvaľujete oči, keď sa ne​môžem brániť, ale navyše mi vezmete jediný uterák, aby ste v tom mohli pokračovať. Je mi jasné, že ste mali ešte zopár ro​kov zostať pod otcovou strechou, azda by ste sa boli naučili lepším spôsobom."
„Prepáčte, Adriana, ale myslel som si, že vás pohľad na muž​skú nahotu zaskočí, preto som chcel váš panenský zrak uchrá​niť pred otrasom. Prijmite moje ponížené ospravedlnenie, že som najskôr nepamätal na vaše základné potreby." Krátko sa uklonil, vzápätí sa vystrel, a skôr než mohla protestovať, strhol si z bokov uterák. Ponúkol jej ho s víťazným úsmevom: „No, aspoň je zohriaty."
Adriane pohľad na jeho zhmotnenú vášeň vyrazil dych. Zhrozene zastenala a zvrtla sa s rukou pritisnutou na ústa.
Colton podišiel k nej, zastal jej za chrbtom a zadíval sa jej ponad rozkošné nahé plece. Ledva odolal vábeniu jej ružových bradaviek. „No tak, drahá Adriana, po všetkých tých výčitkách ma už nepresvedčíte, že ten uterák nechcete," zašepkal zastre​tým hlasom.
„Prosím, odíďte, alebo ma nechajte odísť!" zúfalo modlikala. „Pane, musím sa ešte pred večerou obliecť!" doložila trochu energickejšie.
„Colton," nástojil on. „Musíte ma osloviť krstným menom. Inak vás odtiaľto nepustím."
„A čo urobíte, ak vykríknem?" zdvihla odbojne bradu.
„Budem sa naďalej kochať vašou krásou, až kým sa sem nezbehne celý dom."
Pri predstave toľkého poníženia Adriana prevrátila oči. „Tak dobre... Colton."
S tichým smiechom cúvol a znovu uprel zrak na jej ladný chrbát. „Nuž, hoci by som vás najradšej zamkol tu až do sko​nania sveta, musím vás pustiť. Napokon, pred večerou sa po​trebujem ešte dať do poriadku. Mimochodom, Helga vám dnes nebude k dispozícii, keďže musí pomáhať v kuchyni. Jed​na zo slúžok tuším zamdlela. Harrison tvrdí, že si príliš prihla otcovej brandy, lebo na dlážke našiel rozbitú krištáľovú karafu. No, nech je tak či onak, budete sa musieť obliecť sama... iba ak by som vám pomohol ja. Verte, v gombíkoch a háčikoch sa celkom vyznám. A sľubujem, že na vás budem pozerať len toľ​ko, koľko bude nevyhnutné."
Namiesto odpovede len zavrčala a uštedrila mu úder lakťom do brucha. Pri stretnutí s jeho tvrdými svalmi však zaúpela a ru​kou jej prebehla bolesť. Colton, samozrejme, reagoval smie​chom. „Naničhodník!" skríkla a prebehla okolo neho do ved​ľajšej miestnosti. Na prahu sa však zháčila, či ju nesleduje. Obrátila sa a zbadala ho, ako chrbtom obrátený k nej skúša teplotu vody prstami. Na chvíľu nevládala odtrhnúť oči od atletickej postavy, ktorá sa pred ňou tak nehanebne predvá​dzala. A s prekvapením si všimla, že na pravej strane zadku má Colton červenkasté materské znamienko, ktoré tvarom pripo​mínalo čajku s rozprestretými krídlami.
„Čože?" ozval sa. Zdvihla zrak a zistila, že sa obzerá ponad plece. „Vy ste ešte tu? Myslel som si, že vás ani trochu nepri​ťahujem."
Adriana by bola najradšej zvrieskla a počastovala ho celým svojím obmedzeným repertoárom nadávok. Ale opatrnosť jej velila mlčať. Ešte raz ho prebodla zúrivým pohľadom a zatresla za sebou dvere so silou, akú by od nej nebol nikto, najmenej Colton, očakával.
Tak strašne sa bála, ako sa pozrie pri večeri Coltonovi Wyndhamovi do očí, že čakala do poslednej chvíle, kým sa odvážila zísť po schodoch do jedálne. Už z diaľky zazrela jeho široký chrbát odetý v čomsi bielom, ako žiari vedľa praskotajúceho kozuba. Colton popíjal červené víno a obrátil sa práve včas, aby mohol obdivným zrakom prejsť po jej postave: od čiernych črievic cez úzky pás a smotanové krivky vo výstrihu až po ele​gantný uzol ozdobený čiernym perom. Adriana sa striasla, ako​by ju bol vyzliekol donaha. Radšej sa rýchlo odobrala na dru​hú stranu miestnosti, lenže ani tam nenašla úkryt pred jeho rozžiarenými očami.
Samantha sa prikradla k bratovi a potiahla nosom. „Colton, preboha, čím to voniaš?" zhíkla.
Zmätene na ňu pozrel. „Ako to myslíš, sestrička?" Odpoveď prišla so smiechom. „Počuj, Colton, naozaj som si nemyslela, že vojak ako ty obľubuje dámske parfumy. A te​raz rozvoniavaš presne takým, aký používa Adriana. Ba veru, ak ma nos neklame, dnes večer voniate obaja rovnako!"
Všetky oči sa obrátili na Adrianu, ktorá odhodlane vyprázd​nila času a postavila ju na tácňu okoloidúceho sluhu. Hneď si vzala aj ďalšiu. Najradšej by sa bola zvrtla na opätku a bežala preč, no predsa len sa neodvážila takto potvrdiť najhoršie po​dozrenia.
„To je len dôsledok menšieho omylu, drahá Samantha," ký​vol hlavou Colton. „Nemal som kedy ho naprávať, ak som mal prísť na večeru včas. Keď som si uvedomil, že môj kúpeľ je aký​si voňavý, bolo neskoro, aby som volal na sluhov, nech nano​sia a zohrejú vodu na nový. A žiaľ, z prechádzky so psami som sa nevrátil taký čistý, aby som mohol kúpeľ vynechať. Netušil som, že len pred chvíľou tam bola dáma."
Samantha sa rozosmiala ako strieborný zvonček. Je zázrak, že si tam nenaďabil na niečo šokujúcejšie, ako je fľaštička kú​peľového oleja. Adriana tie izby používa vždy, keď sa potrebu​je upraviť po jazde, a veru neraz sa tam aj okúpe. Hoci sa mi jej parfum páči, jej pristane omnoho väčšmi ako tebe."
„S tým súhlasím," prikývol Colton. ,Je pre mňa trochu prisladký."
„Trochu? Ešteže to priznáš," zasmiala sa jeho sestra. „Už som sa obávala, čo to s tebou v armáde porobili."
Colton si všimol, že sa k nim priblížil Stuart a postavil sa vedľa sestry. Vystrel teda ruku. „Som rád, že sa smiem pridať k tým, ktorí vám dnes večer blahoželajú, Stuart. Nech ešte oslávite mnoho takýchto narodenín."
Vikomt sa naširoko usmial. „Nemal som dnes večer čas prehodiť s vami zopár slov, preto by som vás chcel pozvať, aby ste sa so mnou a hŕstkou dobrých priateľov vydali na lov."
Colton s ľútosťou potriasol hlavou. „Musím sa priznať, že s jazdou na koni mám ešte stále problémy, no len čo sa mi noha úplne zahojí, prijmem každé pozvanie, ktoré od vás do​stanem."
„Chápem," prikývol Stuart. „Nie tak dávno som mal po​dobný problém. A ležať som mohol iba na bruchu... jedným slovom, tortúra." Obaja muži sa zasmiali a Colton vzápätí pridal vlastné pozvanie: „Keďže ste už viac-menej v rodine, Stuart, musíte častejšie prísť na Randwulf. Rád si vypočujem historky z vojenských výprav, na ktorých ste sa zúčastnili."
Vikomt naradované prikývol. „Veľmi rád, ak sa mi odvďačí​te rozprávaním o svojich dňoch strávených v armáde. Mimo​chodom, ak smiem prispieť svojím názorom, som rád, že bu​dete markízom. Latham má isté dobré stránky, ale jeho chyby ich prevažujú. Aj vaša matka a sestra sa posledné týždne sku​točne obávali, že ani neprídete domov."
„Hm," usmial sa Colton, „Ak je to Božia vôľa, už nebudem svojich drahých takto trápiť. Zrejme zostávam doma."
„To si žiada prípitok!" zvolal Percy, objal jednou rukou man​želku okolo pása a druhou zdvihol času. „Na siedmeho mar​kíza z Randwulfu! Kiež mu Boh dopraje šťastný a dlhý život!"
„Na zdravie!" zvolal zase Stuart.
Adriana tiež zdvihla času - mlčky. Oči sa jej na chvíľočku stretli s Coltonovými, ale veru nezistili, čo sa robí za tým muž​ným čelom a čo skrýva pekná tvár človeka, ktorý jej je takmer cudzincom. A keď sa k nej po chvíli pridal Stuart, celkom sa jeho spoločnosti potešila. Šepkal jej do ucha lichôtky, ktoré sotva vnímala, no aspoň nebol otravný ako prednedávnom Colton.
Ale ten na seba nedal dlho čakať. Podišiel k nim a pekne na​hlas, aby to všetci naokolo počuli, vyhlásil: „Matka mi spomí​nala, že my dvaja sme vlastne zasnúbení."
Stuartovi klesla sánka a o krok cúvol. „Prepáčte, pane. O tom som nevedel."
„Pravda je taká, že aj ja som sa to dozvedel až dnes podve​čer," odvetil Colton. Sám zrazu zapochyboval, prečo sa rozho​dol Stuarta tak šokovať. Prečo ho tak trápi, že niekto iný ve​nuje Adriane pozornosť? Veď ju nechce za ženu... teda aspoň zatiaľ nie. Alebo za to môže spomienka na jej mokré telo lesk​núce sa vo svetle petrolejových lámp? Podľa všetkých prízna​kov na ňu začína žiarliť. Nie, kamarát, opravil sa v duchu. To nemáš vo zvyku. Niečo sa s tebou muselo stať.
„Nemajte obavy, že ste lorda Coltona urazili," usmiala sa Adriana. „Viete, lord Colton sa k celej veci mohol vyjadriť už veľmi dávno. A teraz má ešte šancu uniknúť. Stačí, ak pretrpí tri mesiace dvorenia a potom vyhlási, že o manželstvo nemá záujem. Podľa toho, ako sa jeho lordstvo správalo v minulosti, myslím, že takéto konanie je pravdepodobné."
„Tak či onak, madam," zamrmlal Stuart, ešte stále otrasený, „česť mi velí dočasne ustúpiť a ponechať mu voľné pole. Môžem povedať len toľko, že mu tú príležitosť nesmierne závidím."
„Vďaka, Stuart," povedala Adriana a potľapkala majora po ruke. „Na vaše láskavé slová určite nezabudnem."
No len čo sa vikomt vytratil, ľadovým pohľadom prebodla Coltona. „Môžete mi vysvetliť, prečo ste museli Stuartovi pre​zradiť, že sme zasnúbení, keď viem, že mi v skutočnosti nemá​te záujem dvoriť? Ste vari škodoradostný, keď mi odháňate cti​teľov, hoci sám sa do ničoho nehrniete? Čím som vzbudila váš
hnev?"
„Ničím, drahá moja," zdvorilo odvetil Colton a sebavedo​mo sa na ňu usmial. „Lenže nemám v úmysle nechať Stuarta, nech v srdci tají márne nádeje, keď sa všetko rozhodne až o tri
mesiace."
„Áno?" mykla bradou. „Pre vás je už rozhodnuté. Alebo si nespomínate, že ste ma označili za strašiaka do maku?"
Colton sa proti vlastnej vôli začervenal, keď mu pripome​nula jeho slová spred mnohých rokov. „Ospravedlňujem sa, viac povedať nemôžem," zamrmlal. „Azda len toľko, že pri po​hľade na vás je mi jasné, že Boh existuje. Ste totiž taká oslnivá, že vás nemohla stvoriť náhoda."
Adriana sa tiež zapýrila, no od radosti. Odrazu ju pochytil pocit, že sa naňho ani nemá prečo hnevať. „Dobre," usmiala sa. „Azda by sme mohli konečne zabudnúť na minulosť. Roz​hodne by ste sa mali prestať hnevať na svojho nebohého otca. Viete, aj ja som ho mala rada."
„Nehnevám sa naňho," vzdychol Colton. „Ale vy sa hneváte na mňa, však? Neodpustíte mi, Adriana?"
Hoci dúfala, že jemný úsmev mu odpovie lepšie ako slová, napokon pocítila potrebu vyjadriť, čo cíti. „Pravdaže, pane. Už som vám odpustila. Keďže som si po celé tie roky uve​domovala, v akom ste nebezpečenstve, nemohla som sa na vás hnevať. Boli ste mi bratom, ktorého som doma nemala, a keby ste boli padli, určite by som za vami žialila rovnako ako vaša rodina."
„Pokiaľ ide o mňa," odvetil Colton, „som veľmi rád, že nie ste moja sestra. Len ťažko by som mohol pozrieť svetu do očí, keby som túžil po sestre tak, ako som dnes zatúžil po vás. Ach, vaše prsia sú dva neprekonateľné krásne polmesiace rozkoše!"
Adriana si odkašlala. Rozpaky ju zbavili daru reči, tak radšej dopila víno. A Harrison jej ochotne priniesol ďalšiu času. Aj z tej ochutnala a nabrala odvahu na odpoveď: „Odkedy ste odborníkom na nahé ženy, pane?"
Pery sa mu pobavene zavlnili. „Drahá, z tých, ktoré som vi​del, ste rozhodne najkrajšia."
„Ďakujem," povedala sucho.
„Ale pokiaľ ide o vaše skúsenosti, podľa toho, ako zhroze​ne ste sa tvárili, asi som bol prvý nahý muž, ktorý sa vám do​stal pred oči."
„Nuž, aj keby to tak nebolo, pane, sotva by som sa takými zážitkami chválila," odvrkla Adriana. Pri spomienke na jeho nahú krásu si musela znovu chlipnúť vína. Jeho omamujúce účinky jej prišli odrazu veľmi vhod.
„Vari som vás len svojou nahotou nevyľakal?" zaujímal sa Colton, keď zbadal, ako sa krištáľová čaša v jemnej rúčke trasie.
„Nie, pravdaže nie," rýchlo to poprela a cúvla. „Prečo si to myslíte?"
„Lebo sa celá chvejete, Adriana," odvetil Colton. „A iste si o mne myslíte to najhoršie. Verte mi, že keď stratíte v manže​lovom náručí panenstvo, nebudete za ním nikdy banovať. A ak sa splní želanie môjho otca, sľubujem vám takú rozkoš, akú si neviete ani predstaviť." Zadíval sa na ňu, keď si znovu odpila z vína, a naklonil sa k nej. „A ak sa smiem rovnako otvorene vyjadriť aj k inej téme, drahá Adriana, zdá sa mi, že ste sa roz​hodli opiť."
Striaslo ju. „Ani náhodou. Pane, každá dáma, ktorá by vás počúvala, by si potrebovala otupiť uši vínom. Preto vás prosím, nehovorte už o takých veciach."
Pokrčil plecami. Vedel, že Adriana, nech sa už tvári akokoľ​vek odmietavo, má o čom premýšľať - a tiež si má čo predstavovať. Zďaleka zachytil pohľad svojej matky. Dôstojná markíza Wyndhamová sa na nich dvoch dívala s úľubou, akoby ich už videla pred oltárom. Colton len pokrčil plecami a vyslal k nej oslnivý úsmev. Nie, pomyslel si, tak ďaleko ešte nie sme. A možno ani nikdy nebudeme.
Starosti mu robila jedine sila vášne, ktorá ho hnala, kam sám nemal veľa chuti ísť. Zdalo sa, že jeho telo túži po Adria​ne Suttonovej väčšmi ako jeho hlava. A netušil, ako môže hla​va v tomto súboji víťaziť.

Edmund Elston sa s tichým hvizdnutím oprel v kresle. Pri po​hľade na rozstrapateného syna, ktorý sa do jedálne všuchtal chôdzou starca, mu klesla sánka. Roger fučal a jednu ruku si pridŕžal na bruchu, akoby sa zúfalo usiloval zabrániť vypadnu​tiu vnútorností. Aj celé ľavé líce mal opuchnuté, no najnápad​nejšia bola modrina na brade.
„No, chlapče," ozval sa Edmund, „ako vidím, niekto ťa po​slal domov svinským krokom, čo? S kým si sa to pobil?"
„Nepoznáš ho," zamrmlal Roger a zagánil na otca spod ťaž​kých viečok. „Pochytili sme sa pre majetok, ktorý nemá páru. A zatiaľ nikto nezvíťazil, takže spor zostáva otvorený."
Na tvári starého Elstona sa zjavil ironický úškrn. Roger ve​del prečo. Jeho otec, ktorému rozhodne chýbalo aj vzdelanie, aj poriadna výchova, sa nazdával, že ak chlap nevie poriadne piť, občas sa pobiť a poslať všetkých dočerta, nestojí za nič. A svojho jediného syna vždy pokladal za polovičnú babu.
„No, synak, mal by si sa chytro vybrať zase za tou dámičkou, lebo ak nie, pomyslí si, že nie si chlap, keď jej nevieš urobiť, po čom jej duša piští," zavrčal starý Elston.
„O to sa neobávaj," odvrkol Roger. „Otázka znie, či sa ja uspokojím s tou dámou. Nie som taký neskúsený, ako si mys​líš. Pravda by ťa prekvapila, ver mi."
„Možno, ale rečami nič nedokážeš, a ako na teba pozerám, ďalej si sa zatiaľ nedostal."
„Pochybujem, či sa s takou urodzenou ženou vôbec ďalej dostanem. Najmä keď ju rodičia berú ako rebrík k väčšiemu bohatstvu a moci."
„Tak kedy za ňou zase pôjdeš?" netrpezlivo sa vypytoval Ed​mund. „Ak chceš radu, vravím ti, prestaň s táraninami a choď rovno na vec, aby sa paničke zachcelo rozkoše."
„To nie je také jednoduché, otec," zašomral Roger. „Že nie? Ak sa jej nevieš zapáčiť inak, rovno ju zdrap, či chce, alebo nie. Vravím ti, čoskoro sa jej to zapáči a prestane ju trápiť, či prvý raz súhlasila, alebo nie. Nemáš času nazvyš, ak sa nepoponáhľaš, o chvíľu sa bude váľať s iným."
Roger sa rozzúril. „Otec, netáraj! Ak by to niekto urobil, sta​rý lord Sutton by ho dal prinajmenšom vykastrovať, možno aj zabiť!"
„Pchá! Veď nie je jeho jediná dievka! Má ešte dve, čo je viac, ako chlapovi treba. Určite sa na teba nenahnevá, ak jej urobíš decko. Potom ti ju ešte veľmi rád dá za ženu."
Roger sa trpko rozosmial a zvalil sa na stoličku. Niekedy rozmýšľal, či by mu nebolo lepšie v sirotinci ako tu, kde musí skákať, ako mu píska jeho primitívny otec. Tomu totiž záleža​lo iba na sebe a majetku. A len preto, aby zachoval pradiareň vlny, si z londýnskeho sirotinca zavolal jediného syna. Inak by bola manufaktúra skrachovala a len Rogerovi mohol ďakovať, že ju zachránil. „Nevieš, otec, ako veľmi lord Standish miluje svoju najmladšiu dcéru. Je svetlom jeho očí!"
„Nuž, ale niečo urobiť musíš!" zlostil sa Edmund. „Ak sa ti nepošťastí u nej, budeš dvoriť Marte Grimbaldovej, to ti sľu​bujem. Investoval som do teba dosť, teraz mi to musíš splatiť." Roger len sťažka vzdychol. Otec sa mu neprestajne vyhrážal núteným sobášom so škaredou dcérou ďalšieho bohatého pradiara. „Neboj sa, nástojil som, aby ma lady Adriana pozvala na suttonovský jesenný ples, ktorý bude v októbri. Ak sa dovtedy dobrovoľne nerozhodne vziať si ma za muža, vezmem veci do vlastných rúk." Ani sa neodvážil pozrieť na otca, keď doložil: „Ak to bude nutné, vystriehnem ju, keď bude sama, a... bude moja, či bude chcieť, alebo nie."
„Tak, to som chcel počuť. Napokon si predsa len po mne, chlapče."
Roger to už nevydržal. „Otec, mám už dvadsaťsedem rokov, nie som dieťa."
Edmund len hodil rukou. „Ešte si holobriadok, inak by si to bol dávno urobil."
„Otec, ak ti smiem pripomenúť, lady Adriana je dáma, nie nejaká špinavá pobehlica, na ktorú sa každý môže vrhnúť, keď dostane chuť. Mimochodom, tvoje spôsoby v tejto oblasti sú odporné. Odpusť, ale niekedy sa bojím prísť domov, lebo hro​zí, že ťa zase nájdem v salóne nahého s fľandrou, ktorú si na​šiel v krčme. Z tej poslednej sa mi obrátil žalúdok."
Edmund sa uškrnul. „Nevieš, o čo prichádzaš, chlapče. Tá bola dobrá, namojdušu dobrá."
„Vyzerali ste ako dve svine pri válove!"
„Kto si, že sa so mnou takto rozprávaš?" zreval starý. „A vra​vím ti, že ak sa nepoponáhľaš s tou svojou slečinkou, čaká ťa Martha Grimbaldová. Neboj sa, tá sa ti poteší. Nie je totiž vy​beravá."
Otec odišiel a Roger zostal sedieť na stoličke so zvesenými plecami, akoby mu na nich spočívala váha celého sveta. Neve​del, čo robiť. Dlhodobý pobyt v sirotinci ho nepripravil na svet, do ktorého mal teraz príležitosť nazrieť - svet aristokratov a ich priateľov. Suttonovci a Wyndhamovci a mnoho iných ro​dín, tí všetci udržiavali priateľské vzťahy a medzi seba len tak hocikoho nevpustili. Čo môže on, niktoš bez groša, ktorému ešte aj odev musí platiť otec, ponúknuť urodzenej, bohatej a oslnivo krásnej Adriane Suttonovej?
Spomenul si, ako nie tak dávno sedel sám v suttonovskej knižnici a s úzkosťou očakával, ako lord Standish odpovie na jeho odvážnu žiadosť o dcérinu ruku. Keď starý pán konečne ukončil rozhovor s manželkou aj s dcérou a prišiel za ním, Ro​ger zažil obrovské prekvapenie - a obrovské sklamanie. Lord Standish mu láskavým, pokojným tónom vysvetlil, že už dáv​nejšie existuje zásnubná zmluva medzi lady Adrianou a plu​kovníkom lordom Jamesom Coltonom Wyndhamom. Potom doložil (azda aby rozptýlil možné podozrenie, že si zmluvu iba vymyslel a použil ako zámienku), že tento dokument bol pod​písaný už pred desiatimi rokmi.
Keďže Roger Elston si uvedomoval, ako vysoko rúbe a ako málo šancí má na úspech, cenil si aspoň to, že starý pán sa k nemu správa slušne. Pre istotu sa však ešte opýtal, či sú ne​jaké okolnosti, ktoré by zmluvu mohli anulovať. Žiaľ, dozve​del sa, že také niečo nie je pravdepodobné. Iba ak by siedmy lord Randwulf zomrel, prípadne definitívne odmietol splniť podmienky zmluvy. A keďže Roger mal pred očami krásu lady Adriany, bolo mu jasné, že druhá možnosť je vlastne nemožnosťou.
Na druhej strane, o Adrianu sa zaujímali aj iní šľachtici. Napríklad Riordan Kendrick, ktorý bol známy skôr pod me​nom lord Harcourt.
Až do toho popoludnia, keď Roger požiadal Adrianiných rodičov o ruku ich dcéry, vedel o Riordanovi Kendrickovi iba z počutia a videl ho na obraze u Suttonovcov. Ale keď sa po neúspešnom rozhovore s lordom Standishom odkradol so sklonenou hlavou z wakefieldskeho kaštieľa, stalo sa čosi ne​očakávané. Z ničoho nič sa potkol na kamennej dlažbe a zúfa​lo mával rukami, aby nadobudol rovnováhu. Nepomohlo mu to však, vzápätí vletel dolu hlavou do ružových kríkov, ktoré le​movali chodník. Ešte si však stihol uvedomiť prítomnosť tma​vej postavy, ktorá mu rýchlo odstúpila z cesty.
Zostal ležať v tŕní, doráňaný nielen na tele, ale najmä na du​ši, a bol by tam vari ležal v zúfalstve až do rána, nebyť mocnej ruky, ktorá sa k nemu natiahla. Pozrel hore a v dobrom sama​ritánovi spoznal lorda Harcourta. Vstal, čosi zamrmlal a odkrivkal preč. Zvyšok dňa strávil doma na úzkej prični v najčernejších myšlienkach.
Spomínal, ako sa s lady Adrianou približne pred rokom zoznámil. Stalo sa to v pradiarni, kam prišla so svojou ko​mornou Maud, aby spolu kúpili kus vlnenej látky - dar pre inú komornú. Jej krása ho ohromila, ale neochromila, hneď sa k nej prihrnul a podarilo sa mu nadviazať celkom príjem​ný rozhovor. Odvtedy, keď sa dcéra Suttonovcov ukázala v Bradforde, využíval každú zámienku, aby s ňou mohol pre​hodiť aspoň slovko. V meste sa veľa rozprávalo o jej súcitnom srdci, a tak zoširoka opisoval svoje strastiplné detstvo, ktoré ešte náležité zdramatizoval. A naozaj, dala mu najavo, že s ním cíti, tak sa odvážil z času na čas poslať jej domov malý darček a kam sa vybrala, tam šiel za ňou aj on ako verný tieň. Neodohnala ho, možno ho ľutovala. No on si nahovoril, že ho má rada, a aj keď niekoľkokrát dôrazne vyhlásila, že mu​sia zostať iba priateľmi, tajne veril v zázrak. Dúfal, že ak sa mu podarí vzbudiť v nej lásku, ona už potom svojho otca ob​mäkčí.

Po čase bol svedkom mnohých pokusov získať si jej srdce zo strany aristokratických nápadníkov, ktorí okolo nej len tak krúžili. Každého však vytrvalo odmietala. Niekoľkokrát mu aj zi​šlo na um, či nemá krásna Adriana Suttonová nevyliečiteľne tvrdé srdce, ale v odhodlaní nakloniť si ju ho to nijako nehatilo. Napokon, bolo mu jasné, že v jeho prípade nejde výhradne o lásku. Obdivoval ju, to áno, no ešte dôležitejšie sa mu vide​lo jej bohaté veno - a zvučné meno s titulom.
Na bojovej výprave za jej láskou ho však poháňalo ešte čo​si. Spomienky na detstvo. Keď jeho matku zabil koč, otec sa rozhodol, že sa syna zbaví. Poslal ho do jedného londýnske​ho sirotinca so slovami, že mu tam poskytnú najlepšiu vý​chovu. Tá mala pozostávať z pravidelných bitiek, ktoré boli tým horšie, že Edmunda Elstona synov osud vôbec nezaují​mal, takže nebolo nikoho, kto by sa vypytoval, odkiaľ má chlapec sinky a červené pásy po celom chrbte. Až keď Roger dosiahol mužný vek a stal sa v sirotinci vychovávateľom, po​chopil, že niektoré deti aj jemu vedia poriadne brnkať na nervy.
Edmund Elston sa k synovi nehlásil až do chvíle, keď umre​la bohatá vdova, majiteľka pradiarne, ktorú si po smrti Rogerovej matky vzal za ženu. Vtedy poslal po Rogera a tí dvaja sa znovu stretli. Neodznelo ani slovko na ospravedlnenie, neo​dohralo sa láskavé privítanie. Edmund jednoducho oznámil Rogerovi, čo od neho očakáva: ožení sa s dcérou ďalšieho bo​hatého pradiara, ktorá zdedí celý otcov majetok. Volala sa Martha Grimbaldová a bola jedináčka - preto sa dalo očaká​vať, že ešte za otcovho života sa jej muž dostane k slušnému príjmu.
Rogera to spočiatku aj lákalo, veď peňazí si dosiaľ neužil, ale keď sa so ctihodnou slečnou Grimbaldovou zoznámil, sen mu zhorkol. Pri najlepšej vôli si nevedel predstaviť, ako sa mi​luje s takou vycivenou starou dievkou, ktorej tvár pripomínala dravého vtáka. Veru ani potme nie! Roger mal zmysel pre krá​su, hoci si ju nie vždy mohol dovoliť.
Na Edmundovo nekonečné naliehanie napokon odpovedal vymyslenou historkou o tom, ako úspešne dvorí rozkošnej la​dy Adriane Suttonovej. Otec sa teda poľahky rozlúčil s pôvodnými plánmi a povzbudil syna, aby si dal na tej paničke záležať. Vyhliadka na aristokratických príbuzných ho nadchla.
No potom sa vyskytla nepríjemná prekážka: vrátil sa lord Colton Wyndham, ten fešácky naničhodník, ktorý mal všetko - krásu, titul, majetok. Roger zúfalo potriasol hlavou. Ach, ke​by si ten chlap chcel dolámať krky, to by bolo riešenie! To by ho možno zachránilo pred vyschnutým náručím Marthy Grimbaldovej. Ach, smutné je to, veru smutné, keď musí syn platiť otcovi sobášom s takou odpornou dračicou za to, že mu ten kúpil šaty hodné džentlmena!

Jagavý slnečný lúč si našiel medzierku v drapérii, ktorá zakrý​vala okno priestrannej spálne na druhom poschodí wakefieldskeho kaštieľa. Prebehol po koberci, vyšplhal sa po vyrezávanej komode a hravo preskočil na tvár spiacej ženy, ktorá ležala pod pokrčenou prikrývkou a uprostred rozhádzaných elegant​ných vankúšikov.

Adriana otvorila jedno oko a zagánila na nezbedné svetlo, ktoré ju budilo zo spánku. Nech sa komorné akokoľvek usilo​vali, v tejto izbe sa ranné slnko vždy nejako preplazilo aj po​medzi ten najlepší záves. Vedela, prečo jej sestry Melora a Jaclyn ochotne prenechali najväčšiu spálňu. Obidve rady vyspávali takmer do poludnia, no zato ona vstávala už za úsvitu, ba nie​kedy aj včaššie, ak chcela ísť s otcom na poľovačku.
Žiaľ, teraz mala za sebou ani nie dve hodinky spánku a bo​la veľmi vyčerpaná. Navyše ju príšerne bolela hlava, takže hneď oľutovala, že večer vypila toľko vína. No napriek slabosti, kto​rú u nej vyvolávala migréna, bola dosť podráždená, takže keby sa bol nablízku náhodou vyskytol Colton Wyndham, bola by mu bez rozpakov vrazila jednu do aristokratického nosa.
Hoci sa veľmi usilovala vyhnať z pamäti spomienku na to, ako stál v kúpeľnej miestnosti, nahý a krásny sťa poloboh, vý​sledok úsilia bol biedny. Nevládala naňho prestať myslieť a veľmi ju to hnevalo. Ten lotor, pomyslela si zúbožené. Príde si len tak z ničoho nič, akoby sa nechumelilo, a obráti mi život naruby! Čo som komu urobila? Myslela som si, že mám od ne​ho naveky pokoj!
S hlbokým zaúpením si strčila boľavú hlavu pod vankúš. Tri mesiace! Celé tri mesiace! Pri myšlienke na to, že bude musieť strpieť jeho formálne dvorenie, a pritom vedieť, že ju napokon odmietne, sa jej zdvihol žalúdok. Ako sa vyhnúť Coltonovmu dvoreniu, a nenahnevať vlastného otca? Ale to by ešte nebolo také ťažké. Omnoho horší problém predstavoval sám mladý markíz - jeho nepopierateľná príťažlivosť. Ak by sa .bol vrátil ako škaredý, vojnou zničený muž, poľahky by zniesla jeho po​hŕdanie. Ba ešte by sa mohla tešiť, že ju nechce. Zdalo sa však, že roky, ktoré prežil na bojisku, mu z krásy neubrali, iba pridali aureolu hrdinu.
Adriana vzdychla a pomaly sa vysúkala spod prikrývky. Je čas ísť na raňajky, pripomenula si. Vedela, že ak sa príliš oneskorí, rodičia sa budú vypytovať, a nemienila im oznamo​vať, koľko vína jej včera večer pretieklo dolu hrdlom. No otázkam sa aj tak nevyhla.
„Dieťa drahé, kde si toľko?" veselo sa ozvala lady Christina. Vedela, kto to schádza po schodoch, lebo už podľa času od​hadla, že je to jej ranné vtáča, Adriana. Keď však nedostala od​poveď, obrátila sa, a od prekvapenia zabudla dýchať. Adriana bola aj včasráno zväčša milá a dobre naladená, nehovoriac už o tom, že ešte nikdy neprišla k rodinnému stolu neupravená. No teraz tu stála v nočnej košeli a dlhé čierne vlasy sa jej ne​spútané vlnili okolo hlavy. Pod očami mala tmavé kruhy. Lady Christina zhíkla. V tej chvíli si obrátil stoličku aj Gyles Sutton, aby zistil, čo primalo jeho ženu k takému zvláštnemu zvuku a... „Dobrý Bože, dcérenka! Si chorá?"
Dievčina len nerozhodne potriasla hlavou, prešla si po tvári rozochvenou dlaňou a podarilo sa jej zo seba vytisnúť: „Nie, ocko, nie som chorá."
Gyles len pokrútil hlavou. „Ak nie si chorá, dievča drahé, tak čo sa to s tebou robí?"
Adriana chcela odpovedať, ako sa na mladú dámu patrí, nuž otvorila ústa, a vyšlo z nich len akési čudesné zachripenie. Pre​kvapene si na pery pritisla prsty a počkala, no nevládala pre​zrieť hrču, ktorá jej z ničoho nič navrela v krku.
„Hovor, Adriana, veď vidím, že ti niečo je!" nástojil Gyles. Hoci nálady starších dcér mu boli záhadou, najmladšiu poznal veľmi dobre. V hlase mu jasne zneli obavy. „Tak čo, dieťatko, čo ťa trápi?"
„Drahý..." ozvala sa prosebné Christina. „Z Londýna si sa vrátil až neskoro v noci, tak som ti ani nevravela, že..."
 „Čo si mi nevravela?" Hneď vedel, že to nebude také ľahké. Vyše tridsať rokov manželstva a výchova troch dcér ho poučili, že ženy nie sú nikdy milšie, ako keď chcú oznámiť zlú správu. O jeho manželke to platilo dvojnásobne. „Sto striel jazerných, čo sa to tu pečie?"
„Drahý, prosím... upokoj sa," chlácholila ho Christína a v rukách pri tom nervózne žmolila obrúsok.
„Možno sa upokojím, madam, ak mi ihneď láskavo ozná​mite, čo máte na srdci," zavrčal.
Christina hodila pohľad na lokaja, ktorý práve priniesol pl​né taniere a každému servíroval raňajky. Charles bol rodine na​dovšetko verný, ale určité súkromné záležitosti sa pred služobníctvom jednoducho nepretriasali.
„Madam, ja čakám!" pripomenul jej Gyles svoju netrpez​livosť.
Christina sa nešťastne usmiala. Nedalo sa nič robiť. „Stalo sa len to, že sa domov vrátil Colton Wyndham."
„No dopekla!" zreval lord Sutton, až skoro spadla povala. Obe ženy pri stole sa rozochveli, len lady Christina, dôstojná ako vždy, sa odvážila namietať. „Drahý, nekrič tak, služobníctvo si pomyslí, že sa na nás hneváš."
„Pch!" Gyles fľochol na Charlesa, ktorý úplne pokojne po​kračoval v rozkladaní príborov. „Charles už určite vie, že občas vybuchnem, hoci naozaj veľmi zriedka."
„Áno, pane," prikývol lokaj s náznakom úsmevu.
Vzápätí prešla k stolu gazdiná. Henrietta Reevesová praco​vala u Suttonovcov od čias, keď boli bezdetní, preto ani v naj​menšom neváhala a podišla rovno k stoličke domáceho pána. Na striebornej tácni priniesla akýsi pokrkvaný list zapečatený beztvarou hrčou červeného vosku. „Dnes ráno sa tu zastavil pán Elston, pane," oznámila. „Požiadal ma, aby som vám dala tento list, len čo príde na raňajky lady Adriana. Vraj je to mi​moriadne súrne."
„Ďakujem, Henrietta," zašomral Gyles. Len čo sa sluhovia vytratili, zlomil pečať a dal sa do čítania. Na čele sa mu zjavili vrásky, ktoré tam ešte pred chvíľočkou neboli. Gyles Sutton, gróf Standish, mal svoje dôvody, pre ktoré mladého Elstona podozrieval z neúprimnosti. Hoci sa zo všetkých síl usiloval pristupovať k nemu nezaujato, nevedel sa ubrániť dojmu, že Rogerovi ide predovšetkým o spoločenský a majetkový postup a až v druhom rade myslí na Adrianino šťastie.
„Čo je to, drahý?" nevydržala Christina ťaživé ticho. . „Nuž, drahá," vzdychol Gyles, „túto správu sme podľa všet​kého dostali práve preto, že Roger sa obáva prítomnosti Coltona Wyndhama. V každom prípade nás s najväčšou možnou úctou žiada, aby sme čo najrýchlejšie ešte raz zvážili jeho žia​dosť o ruku našej dcéry..."
Adriana sa mykla a zadívala sa na otca, akoby bol blázon on, a nie Roger Elston. „Čo mu odpovieš?"
„Čo by si si priala, dcérenka? Pravdu? Že nie je pravdepo​dobné, že jeho ponuku prijmeš?"
Dievčina sa začervenala. „Myslela som si, že jedno odmiet​nutie mu postačí. Nechcela som ho priveľmi raniť. Ale, otec, naozaj som ho nijako nepovzbudzovala. Obávam sa, že Coltonov návrat ho zbavil všetkej súdnosti. Musíte mu aj s mamou povedať, že jeho návrh odmietam."
Gyles sa usmial a zahľadel sa do temných, hlbokých očí svo​jej najmladšej dcéry. „Dobre. Smiem vedieť, čo ťa konečne presvedčilo, že najlepšie je dať mu to na vedomie z mosta do prostá?"
Adriana si utrela slzy, ktoré sa sčista-jasna objavili. „Obávam sa, že Roger sa včera večer v randwulfskom kaštieli správal ku Coltonovi dosť... nevhodne."
„Nevhodne?" zopakoval Gyles. „Ako nevhodne?"
Pokrčila plecami. Bolo jasné, že sa tomu nevyhne, tak po​maly, neveľmi ochotne, no poctivo porozprávala otcovi o tom, ako Roger od samého začiatku gánil na Coltona a ako sa naň​ho napokon vrhol. Nezabudla spomenúť ani to, že Colton bol k nej azda až príliš dôverný a že práve to Rogera určite vypro​vokovalo.
„On sa opovážil?" s hrôzou šepla jej matka. Adriana prikýv​la a lady Christina sa obrátila k svojmu manželovi. „Gyles, dra​hý, Adriana má pravdu. Niekto musí tomu mládencovi ozná​miť, že si robí márne nádeje. Takéto niečo nemôžeme trpieť... ak má byť zmluva splnená. Ale aj v prípade, že splnená nebu​de, je to úplne neospravedlniteľné. Viem, že Adriana nechcela tomu úbožiakovi ublížiť, keďže jej vyrozprával, čo všetko už v živote vytrpel. Môžeme s ním súcitiť, ale zdá sa, aspoň podľa Adrianiných slov, že si vzal do hlavy nejaké hlúposti. Čo si je​ho lordstvo pomyslí, keď naňho útočí pradiarsky učeň?"
„Pravdaže, drahá," prikývol Gyles. „Treba mu to oznámiť. Sám sa mu pokúsim vysvetliť, že je nevyhnutné, aby sa naša dcéra vydala za šľachtica..."
Adriana potriasla hlavou. „Nie, ocko, prosím ťa, nemusíš mu to povedať tak priamo. Určite sa urazí."
„No, rozhodne je to poriadny kverulant," zašomral nespo​kojne Gyles. Ufňukaní muži, nech už boli z akejkoľvek rodiny a prežili akékoľvek strasti, sa mu protivili. „Ale Rogerovi treba tak či onak oznámiť, že máš isté povinnosti a že sa s ním už ne​môžeš stretávať."
Adriana zalomila rukami. „Azda by som mu to mala pove​dať sama. Napokon, je len moja vina, že sem začal chodiť."
„Kdeže, dcérenka, ty si sa k nemu iba usilovala byť milá," usmiala sa na ňu matka. „A neuvedomila si si, že sa do teba za​miloval!"
„Tak to by sme mali!" zafučal Gyles. „Ale ja osobne by som najradšej vyšľahal bičom nie toho učňa, ale samého Coltona Wyndhama, toho nezodpovedného lotra! Nebyť jeho rebélie, nemám deň čo deň dom plný mladých nafúkancov, ktorí mi pasú po dcére... akoby to bola stará dievka, ktorej inak hrozí samota." Pozrel na Adrianu, bledú ako stena. „Vieš, dcérka, dosť dávno som už žiadal nebohého Sedgwicka, aby si to s tou zmluvou rozmyslel. A pomaly som si už hovoril, že ten holobriadok sa nevráti a máme po probléme. Lenže teraz je tu a všetko sa znovu začína."
„Kdeže holobriadok," vstúpila do rozhovoru Christina. „Už je to muž, má vyše tridsať rokov."
„Tridsať, vravíš?" pokrútil neveriacky hlavou jej manžel.
„Presnejšie tridsaťdva, ocko," šepla Adriana.
„Ale nepovedz! No, v jeho veku som už bol ženatý a na ces​te bola prvá dcéra! Zdá sa, že Colton by si mal čím skôr zalo​žiť rodinu."
Adriana si objala rukami plecia, aby potlačila triašku, ktorá sa jej opäť zmocňovala. „O tej zmluve," ozvala sa ticho, „sa dozvedel včera popoludní. Rozhodne večer ju už spomínal. Ale hovoril len o trojmesačnom období dvorenia, nie o zásnubách. Tak či onak, požiadal ma, aby som vám odovzdala po​zdravy a oznámila vám, že vyšle svojho posla, ktorý sa vás spý​ta, kedy by vás mohol navštíviť."
Christina si všimla, že bledé dcérine líca zrazu zružoveli, čo pokladala za jasný znak rozčúlenia. Ticho sa spýtala: „Veľmi sa zmenil, dcérenka?"
Namiesto rýchlej odpovede nasledovala chvíľa mlčania. Ad​riana sa márne pokúšala zahnať spred očí nahé mužské telo vo svite petrolejových lámp, svalnaté telo, ktoré vyzeralo ako stvo​rené pre objímanie žien. „Hm," povedala napokon, „zmenil sa väčšmi, ako si vieš predstaviť, mama."
„Väčšmi? Vari je nejako zohavený?" Christine sa triasol hlas. „Zohavený?" Adriana sa musela usmiať. Uprela pohľad na okno, aby sa vyhla maminým očiam. „Pri Waterloo bol ťažko ranený, a práve preto prišiel neskôr, ako ho očakávali."
„Ach, drahá, dúfam, že tá rana nie je veľmi odporná," zhíkla Christina. „Zniesla si pohľad naňho?"
„No, musím priznať, že to nebolo ľahké," šepla Adriana. Opäť ju po celom tele pošteklili zimomriavky a zároveň ju za​lialo zvláštne teplo. Pravdaže to nebolo ľahké. Ani spomienka na to nebola ľahká. Čo to v nej len prebudil pohľad na nahé​ho muža, ktorý sa netajil svojou túžbou? Prečo sa aj teraz chve​je? Taký pocit predsa nezažila ani pri jednom zo svojich ne​spočetných ctiteľov.
„Ach, úbožiatko moje!" zvolala Christina, ktorá si podľa dcérinej reakcie predstavila neuveriteľne zjazveného človeka. Uvedomila si, že znetvorenie určite nie je čestným dôvodom na zrušenie zásnubnej zmluvy, najmä keď tie rany získal v čest​nom boji za vlasť. Ale keď si pomyslela, že jej prekrásna ne​vinná dcéra skončí v náručí nejakej ohavy, stislo jej srdce.
Adriana sa ledva vydriapala z priepasti spánku a lenivo zdvihla hlavu z podušky. Na dvere jej spálne ktosi nástojčivo klopal. Otec odišiel z domu krátko po raňajkách a ona sa odvliekla späť do postele. Dúfala, že ak si ešte trochu pospí, vráti sa jej chuť do života. Teraz to však vyzeralo, že oddych jej nie je sú​dený. Určite je to Melora, pomyslela si trochu nahnevane. Matka je príliš zdvorilá, tá by po chvíľke klopania odišla.
„Vstúpte, ak sa nebojíte!" zvolala zlostne. „Alebo radšej zmiznite. Teraz nechcem nikoho vidieť."
Dvere sa rozleteli, ako inak, jej sestra nepoznala zľutovanie. Aké však bolo Adrianino prekvapenie, keď na prahu namiesto Melory uvidela Samanthu - v čepci.
„Čože? Ty si ale lenivá! Slnko je už vysoko, a ty vyspávaš!" karhala Samantha rozospatú priateľku. Neraz si podobné vý​čitky vypočula od Adriany, ktorá inokedy vstávala so slnkom. Teraz ju tešilo, že sa môže aspoň trochu pomstiť. „Vstávaj a ob​liekaj sa. V Bradforde máme prácu!"
„To je možné," zakvílila Adriana, „ale ja nevládzem. Nech je to čokoľvek, iste to zvládneš aj sama."
„Ani náhodou!" dupla si Samantha nôžkou v črievičke. „Tá slúžka, ktorú včera pre opilstvo prepustili z wyndhamského kaštieľa, má tri malé deti, ktoré podľa sluhu, čo tú nešťastnicu odniesol do jej chatrče, hladujú. Musíme zistiť, ako by sme im mohli pomôcť."
„A kto pomôže mne, ak ochoriem?" zaúpela Adriana.
„Hlúposti! Nemala si včera vypiť toľko vína. Vieš, že ti po ňom býva nevoľno. Okrem toho je smiešne vystrájať ako bláz​nivá len preto, že sa vrátil môj brat."
„Neviem, kde som vzala takú bezcitnú priateľku. Niekedy ťa naozaj nenávidím!"
„To je možné," uškrnula sa Samantha. „Väčšinou však zbož​ňuješ aj zem, po ktorej kráčam."
Tak sa stalo, že ani nie o hodinu zastal koč pred úbohou chatrčou. Samantha vyzrela z okienka a s údivom zistila, že ich už ktosi predbehol. Pri druhom koči stál muž, ktorý jej úctivo zamával, a ona spoznala kočiša z randwulfského panstva, Bentleyho.
„Preboha, čo tu robí Colton?" vyšlo z nej.
Adriana zalapala po dychu a v okamihu zabudla na bolesť hlavy. Nevedela si predstaviť, ako sa pozrie Coltonovi do očí. „Vieš čo?" navrhla. „Choď dnu a zisti, ako sa veci majú. Ja ťa tu počkám."
 „Nezmysel, tak ľahko sa z toho nevyvlečieš," mykla Saman​tha plecom.
„Nikam nejdem, je mi zle," zastonala Adriana a pritisla si dlaň k čelu. Už pri myšlienke na stretnutie s jeho lordstvom sa jej žalúdok hojdal ako na rozbúrenom mori.
„Bude ti horšie, keď sem pošlem Coltona, aby ťa odniesol dnu," vyhlásila Samantha. „A vôbec, kde je tvoja guráž? Vždy som ťa obdivovala, ale zdá sa, že je z teba len vlákenko pavu​činy vo vetre. Prosím ťa, že si toľko robíš z jedného muža!"
Adriana zdvihla hlavu. „To, ako sa teraz cítim, nemá s tvojím bratom nič spoločné," odsekla.
„Výborne. Takže sa ho nemusíme obávať a pôjdeme pekne
dnu."
„Xantipa! Ak sa takto správaš k Percymu, čudujem sa, že ti
dávno neušiel cez kopce do Škótska!"
„Nemôže. Ak si si náhodou nevšimla, na členku má reťaz a na nej železnú guľu!" zachichotala sa Samantha a vyskočila na kamenný chodník.
Len čo obe ženy vošli do chatrče, zazreli Coltona, ako stojí nad pričňou, na ktorej ležalo prikryté telo. Pri opačnej stene sa zhrčili tri deti od dvoch do piatich rokov a s vytreštenými očami pozerali na cudzích ľudí, ktorí zrazu naplnili ich biedny príbytok. Pri pohľade na ich vychudnuté telíčka zahalené v handrách Adrianu zabolelo srdce a hneď zabudla na vlastné
trápenie.
„Som rád, že ste tu," ticho povedal Colton.
Samantha odtrhla zrak od zakrytej siluety na posteli a po​zrela na brata s nevyslovenou otázkou.
„Zdá sa, že umrela krátko po tom, ako ju sem priniesli," vy​svetlil jej tlmeným hlasom. „Keď som prišiel, bola už stuhnutá. Nechápem, ako mohla vypiť toľko brandy, ale očividne to do​kázala, lebo ju to zabilo." Pozrel na Adrianu. Aj v špine a bie​de, ktorá ich teraz obklopovala, žiarila jej tvár ako diamant.
„Nedarilo sa mi prihovoriť deťom," vzdychol. „Boja sa ma."
Adriana viac nepotrebovala. Vrhla sa k sirotám a hoci tie na ňu upreli vystrašené očká, rýchlo si strhla plášť a zahalila ním najmladšie, dvojročné dievčatko so strapatými plavými vláska​mi a špinavou tváričkou. Zdvihla malú na ruky. „Poďte, detičky," ozvala sa materinským tónom, „vezmeme vás do jedného veľmi pekného a teplého domu, žijú tam ľudia, ktorí majú ra​di deti."
Ale najstarší chlapec potriasol hlavou. „Nemôžeme. Musí​me tu zostať a ja musím dávať pozor na brata a sestru. Nesmie​me nikam ísť."
„Dávať pozor na nich môžeš aj u Abernathyovcov," navrhla Adriana. „Ale tam všetci traja dostanete aj najesť, okúpete sa a oblečiete do čistých šiat. Poznáte Abernathyovcov?"
Chlapec opäť pokrútil hlavou. „Mama povedala, že nemá​me nikam chodiť. Lebo nás dakto uvidí a vezme preč, do to​várne."
„Nebojte sa, Abernathyovci nemajú továreň. Bývajú na vi​dieku, neďaleko odtiaľto. Nemajú vlastné deti, ale vzali si k se​be už niekoľko sirôt, ktoré majú nadovšetko radi. A majú aj zvieratká... Už si niekedy dojil kravu?" spýtala sa veselo.
„Nie," povedal chlapec. „Kravu ani nevidíme, iba keď ju nie​kto vedie okolo nášho domu. Bývame tu, odkedy ocka zabili vo vojne. A mama nám zakázala chodiť von."
„Chúďatká, takže sa nehrávate vonku, ani nechodievate na slniečko či do lesa?"
„Nie. Len pozeráme z okna."
Adriana neveriacky pokrútila hlavou. „Slniečko vonku je prekrásne, lietajú motýliky, všade je plno zelene. A nebojte sa, Abernathyovci nie sú zlí ľudia, naopak, sú veľmi milí a láskaví. Môžete im dôverovať. Ozaj, deti, viete čítať, písať a počítať?"
Najstarší opäť naznačil, že nie.
„Aha. Viete, pán Abernathy je učiteľ a deti má rád rovnako ako jeho žena. A vie vyrezávať z dreva. Nechcel by si mať neja​ké drevené zvieratko?"
Tentoraz sa konečne dočkala prikývnutia a plachého úsmevu.
„Dobre. Pôjdeme teda k Abernathyovcom. Odvezieme sa ta na krásnom koči. A uvidíte, že sa vám tam zapáči. A keby ná​hodou nie, nájdeme vám niekoho iného, kto sa o vás postará. Tak čo, súhlasíte?"
Deti vyzerali zarazené. „Mama zomrela, však?" spýtal sa chlapec.
Adriana pomaly prikývla. „Žiaľ, je to tak. Preto sme tu... aby  sme vám pomohli. Ale najskôr mi povedzte, ako sa voláte." S úsmevom pozrela na chlapca. „Niečo mi hovorí, že sa voláš Thomas..."
„Nie, Joshua!" zvolal. ,Joshua Jennings." Ukázal na strapa​tého bračeka. „Toto je Jeremiah. A sestra sa volá Sarah."
„Krásne mená. Tuším ste ich dostali podľa postáv z Biblie. To je veľká česť. Dala vám tie mená mama?"
„Nie, ocko. Mama nerada čítala, ale kým žil ocko, ten nám čítal. A učil ma čítať, ale potom odišiel a zabili ho vo vojne."
„To mi je naozaj ľúto, detičky," povedala Adriana a každé pohladkala po hlávke.
„A mama Bibliu predala," doložil chlapec smutne. „Za fľa​šu džinu. Ona veľa pila."
„Nuž, deti, viem celkom určite, že pani Abernathyová Bib​liu číta veľmi rada. Určite vám z nej bude čítať tiež." Pozrela na markíza a povedala: „A toto je lord Randwulf. Zariadi všetko potrebné, aby ste mohli bývať u Abernathyovcov, kým nevyrastiete a nevyberiete si nejaké povolanie. On a lady Búrková vás vezmú do jedného z tých krásnych kočov, čo stoja vonku, a ja prídem hneď za vami aj s vašou sestričkou."
Colton s úžasom pozoroval, ako sa Adriane podarilo upútať a upokojiť úbohé siroty, ktoré pred ním s krikom utekali. No len čo vošla ona, akoby sa celé ovzdušie v biednej chatrči zme​nilo. Naozaj, hovorila s nimi tak nežne, akoby už bola matkou. A Colton si uvedomil, že z tej krásavice bude naozaj veľmi dob​rá matka... možno matka jeho vlastných detí.
Keď už deti sedeli v koči, konečne sa k nej mohol priblížiť. „Drahá Adriana, ďakujem vám, že ste ma zachránili," povedal úprimne. „Prišiel som sem, lebo Harrison sa od paholka do​zvedel, v akom strašnom stave sú tieto deti. Chcel som sa teda na vlastné oči presvedčiť, čo by sa pre ne dalo urobiť. No bez vás by som bol stratený. Nepoznám totiž nikoho, kto by sa o ne postaral - museli by sme pre ne najať nejakú cudziu ženu."
Adriana sa usmiala. Odrazu sa pri ňom cítila celkom uvoľ​nene. „Abernathyovci sú dobrí ľudia. U nich nájdu tie chúďatká novú rodinu - lepšiu, ako mali predtým. Ale o jedno vás prosím, pane..." zaváhala. „Viete, tešia sa všetkým deťom, kto​ré im osud doprial vychovávať, ale musia tvrdo drieť, aby im zabezpečili obživu. Azda by ste im mohli venovať nejaké peniaze. Alebo," rýchlo doložila, „ak vám to nevyhovuje, môj otec sa is​totne postará..."
„Načo by to robil?" skočil jej do reči Colton. „Rád im po​môžem. Myslíte, že treba urobiť ešte niečo?"
„Asi áno. Po čase sa deti iste spýtajú, kde je pochovaná ich skutočná matka," šepla Adriana.
„Postarám sa, aby ju pochovali v označenom hrobe a aby nad jej telom odznela modlitba," prikývol. „Dnes všetko zaria​dim a oznámim to Abernathyovcom, aby mohli na pohreb pri​viesť aj deti. Môžem vás poprosiť, aby ste tiež prišli? Určite vás rady uvidia, získali ste si ich dôveru. Pôjdete teda so mnou na pohreb tej nešťastnice... zajtra?"
„Pravdaže, pane," prikývla. „Oznámte mi, prosím, hodinu, a prichystám sa."
„Dobre," usmial sa na ňu. „Mimochodom, už nikdy sa ne​budem posmievať vám ani Samanthe, keď príde reč na chari​tu. Ste skutočné samaritánky, bez žartu."
„Pane, tieto slová vám istotne budem mať príležitosť pripo​menúť," odvetila. „Ako vás poznám, bez posmeškov dlho ne​vydržíte."
Jeho pekné ústa sa zavlnili a v očiach sa mu zablyslo. „Kde​že, teraz viem, že máte okrem krásneho tela aj skutočne krás​nu dušu, druhá. A keď už hovorím o tom tele, bol to výnimoč​ný zážitok. Aj keď iba pre oči," dodal s lišiackym úškrnom.
Zostala tam stáť ako obarená, no okrem horúčavy, ktorá sa jej rozlievala po lícach, cítila oheň v žilách a tiež na miestach, kde sídlili jej ženské tajomstvá. Ach, pomyslela si, ani teraz nemôžem prestať myslieť na to, čo som včera videla? Ako je možné, že ani slnko, ani jas dňa nepremôžu spomienky na še​ro, z ktorého vystúpil on?
„Takže Colton Wyndham sa konečne vrátil domov!" zvolala Melora a usadila sa vedľa svojej najmladšej sestry. Obe čakali, kým im matka naleje čaj.
„Nechcela si sa so mnou pozhovárať v súkromí?" ironicky odvrkla Adriana.
„Pravdaže. Ale môžeme si poklebetiť aj tu. Ale vieš, čo ma najväčšmi zaujíma?"
„Nie," pokrútila hlavou Adriana. Melorina zvedavosť ju už ani nerozčuľovala. Melora bola jednoducho taká.
„Rada by som vedieť, či lord Sedgwick niekedy oľutoval, že spísal tú zmluvu o tebe a Coltonovi. Vieš, on si mal ako ne​vestu pre syna vlastne vybrať skôr mňa alebo Jaclyn. Boli sme staršie ako ty. Možno keby to bol urobil, syn by mu nebol ušiel z domu. Ten tvoj slávny snúbenec teda zamútil veľa vody!"
Adriana vzdychla. „Colton nie je môj snúbenec. A zmluva mu stanovuje len tri mesiace povinného dvorenia, potom ma môže pokojne odmietnuť. Pokiaľ ide o lorda Sedgwicka, netu​ším, ako o mne neskôr zmýšľal. Bol vždy láskavý, ale, pravda​že, dosť smútil za synom."
„Ozaj, je pekný?" zašepkala sprisahanecky Melora. „Nuž," váhavo odvetila Adriana. Nechcelo sa jej zdôverovať s niečím, s čím si zatiaľ ani sama nevedela rady. „Veľmi sa po​dobá na svojho nebohého otca."
„Aha, takže musí byť veľmi pekný. Čo ty na to?" „Lord Sedgwick bol skutočne impozantný, takže keď sa na to pozrieme z tejto strany, áno. Aj Colton vyzerá celkom dobre."
Zdalo sa, že Melora stratila o tému záujem, a odpila si z ča​ju, ktorý im medzitým doniesla matka. Lenže už o chvíľu jej opäť nedalo, aby sestru nepodpichla. „Moja milá Adriana, ma​la by si nosiť širšie šaty, aby zakryli, že si taká vycivená. A tro​chu rúžu na lícach. Si bledá ako smrť. Ale chápem ťa, Coltonov príchod ťa určite šokoval. Každá na tvojom mieste by zbledla."
Adriana sa usmiala na matku. Pokúsila sa ignorovať Melorine reči, hoci to nebolo jednoduché. V tej chvíli vošiel do salóna aj otec. Melora vystrelila k nemu a hodila sa mu okolo krku. Keďže bola drobná, musela si pritom stať na špičky. „Ocko, tak sa teším, že ťa vidím!"
„Prestaň, ty lichotnica!" zasmial sa a láskyplne jej stisol ple​ce. „Veľmi dobre viem, že omnoho radšej vidíš toho mláden​ca, ktorého si čoskoro vezmeš za muža. Ale keď odtiaľto odí​deš, tvoje lichôtky mi budú chýbať."
Melora sa len tajnostkársky usmiala a pozrela víťazoslávne na Adrianu. Vždy sa tešila, keď mohla pred najmladšou ses​trou predviesť, že sa teší otcovej náklonnosti. Od detstva po​rovnávala množstvo lásky, ktorú jej otec venoval, s tým, ako sa správal k Adriane - vari aj preto, lebo Gyles mal s najmladšou dcérou spoločné záujmy, ako poľovačka, jazda na koni a luko​streľba, takže s ňou trávil veľa času. Melora sa však veľmi ne​potešila, keď uvidela, že Adriana jej vôbec nevenuje pozor​nosť. Sestra pozerala kamsi ponad ňu cez ozdobné okná, ktoré ponúkali výhľad na záhradu až do diaľky k Wyndhamovcom.
Pokúsila sa preto upútať jej pozornosť tým, čo vzápätí po​vedala otcovi: „Predpokladám, že aj Adriana sa už čoskoro vy​dá, ocko. Colton sa vrátil. A keďže nám sem až pričasto strká nos Roger Elston, mladý markíz sotva bude mať dosť trpezli​vosti a moju drahú sestričku čím skôr požiada o ruku. Podľa toho, čo sa o ňom hovorí, sa vždy vrhal do boja ako prvý. Ne​čudo, že bol vážne ranený."
Na druhej strane stola zahrmotal drahý servis a Gyles nad​vihol obočie. „Si v poriadku, drahá?" pozrel ustarostené na manželku.
Christina stoicky prikývla. Radšej nechcela riskovať po​známku, ktorá by prezradila jej obavy. Už od raňajok neroz​mýšľala o ničom inom, iba o Rogerovi Elstonovi a Coltonovi Wyndhamovi. Teraz však statočne vyčarila úsmev. „Vypiješ si čaj, drahý?" zašvitorila. A keď manžel prikývol a pripojil sa k nim, nikto by nebol uhádol, aké chmúrne myšlienky len pred chvíľou blúdili za Christininým dôstojným čelom.

„Samantha s ním v koči nie je!" oznámila Melora, len čo vy​zrela z okna a pozrela na prístupovú cestu. „Čo urobíš? Ne​môžeš sa s Coltonom viezť sama, bez gardedámy!"
„Ach, Melora, naozaj musíš za každým rohom vidieť hro​ziaci škandál?" vzdychla Adriana. Bola už vychystaná a kráča​la preč. „Hoci veľmi pochybujem, že by sa ma jeho lordstvo chystalo znásilniť, ak by som sa ocitla v tvŕdzi, je tam ešte Bentley."
„No áno, ale ten je na kozlíku," pokrútila hlavou Melora.
„Presne tak, kde inde? Veď je kočiš."
Jednoduchá logika staršiu sestru popudila. „Áno, a ty budeš s Coltonom vnútri. Sama."
„Ako iste vidíš, je biely deň. Určite by sa neopovážil porušiť pravidlá slušnosti, veď ktovie, čo všetko by videli nepovolané oči z iných kočov? A navyše, vezieme tri deti nebohej Jenningsovej na matkin pohreb. Určite sa vydrží správať ako džentl​men, kým prídeme k Abernathyovcom, kde vezmeme do koča deti a odvezieme sa na cintorín. Mimochodom, ak by si niečo dovolil, otec by z neho zdral kožu." Sestrino podozrievanie ju hnevalo. „Počúvaj, Melora, ty každého považuješ za lotra - te​da okrem sira Harolda. Colton je presne taký džentlmen ako tvoj snúbenec, ba možno ešte väčší. Koniec koncov, jeho mat​kou je Philana, a obe dobre vieme, že je to úctyhodná dáma."
„To neznamená, že Colton nemohol v armáde zabudnúť na dobrú výchovu. Počula som, že v táboroch sa vyskytujú všelija​ké ženy... Neverím, že Colton, ktorý má dosť rokov a bol z do​mu dlho preč, sa so žiadnou z nich nevyspal."
„Neurážaj človeka na základe hlúpych klebiet, Melora," vy​čítavo na ňu pozrela Adriana. „Keby bol svätec, určite by si ho ohovárala, že je suchár." Radšej sestre nenaznačila, že po stretnutí v kúpeli má aj sama isté pochybnosti o Coltonových zása​dách. Melora by to hneď vytárala rodičom.
Podišla k dverám, počkala, kým jej komorník Charles pre​hodí cez plecia dlhý plášť, a zakývala sestre na rozlúčku. „Do​videnia, Melora. Prídem čoskoro... ibaže by sa na mňa vrhlo pol mesta."
Keď vyšla z brány, zbadala Coltona, ako stojí pred kočom, vystretý sťa svieca. Mal na sebe čistučkú a vyžehlenú uniformu - zišlo jej na um, že ich určite vlastní dosť, keď stále vyzerá, akoby vyšiel od krajčíra.
„Prepáčte, pane," povedala s úsmevom. „Nechcela som vás nechať čakať, ale zdržala ma sestra. Viete, ako to býva - ses​terská láska."
„Také niečo, ako je medzi vami a Samanthou?" zvedavo na ňu pozrel a pomohol jej nastúpiť do koča. Pokiaľ si dobre spo​mínal na tri suttonovské dievčatá, Adriana mala omnoho lep​ší vzťah s jeho sestrou, než s dvoma svojimi.
„Nuž, možno nie celkom také. So Samanthou sa totiž skoro vôbec nehašteríme," riekla Adriana.
Viac nepovedala a Colton si celou cestou k Abernathyovcom lámal hlavu, o čom sa asi dve sestry zhovárali. Kvárilo ho podozrenie, že sa v rozhovore vyskytlo aj jeho meno.
Už onedlho mal však možnosť prísť na iné myšlienky, lebo pri stretnutí s tromi sirôtkami sa z Adriany opäť stala tá nežná, pokojná bytosť plná materinskej lásky, akú videl už včera. Vza​la dve mladšie deti za ruky a vodila ich po dvore, ukazovala im zvieratá, ktoré Abernathyovci chovali, o každom z nich niečo porozprávala, pridala pesničku, veršík, a jej malí spoločníci sa o chvíľu veselo smiali. Zobďaleč ich vážne pozoroval najstarší chlapček a Colton sa rozhodol, že skúsi šťastie. Možno sa ho malý tentoraz nezľakne.
Podišiel k nemu a rozmýšľal, ako začne rozhovor, ale chlap​ček ho predišiel otázkou.
„Vy ste bojovali vo vojne ako môj ocko?"
„Áno," prikývol Colton. „Bol som v armáde veľmi dlho, vlastne skoro až doteraz."
Joshua sa naňho so záujmom zadíval. „A boli ste ranený?" vyzvedal.
„Áno, do nohy."
„A boli ste blízko smrti?"
Colton na chvíľu sklonil hlavu a venoval chlapcovi krivý úsmev. „Dosť blízko, aby som dostal strach."
Joshua neveriacky potriasol hlavou. „Takže ste sa báli?"
„Iba blázon by sa nebál. Ale dovtedy som na strach ne​myslel."
„Ľudia vraveli, že môj ocko bol hrdina," vyhlásil Joshua. „To vraveli, keď povedali mame, že padol. Ale tú to netrápilo. Bo​lo jej ľúto iba peňazí, ktoré nám dovtedy posielal."
Colton položil chlapcovi ruku na plece. „Podľa toho, čo som o tvojom otcovi počul, sa nazdávam, že to bol obdivu​hodný človek. Ale možno aj ty raz budeš hrdina."
„To mám ísť do vojny a dať sa zabiť ako on?"
Colton pokrútil hlavou. „Nie, chlapče, nemusíš zomrieť, aby si bol hrdinom. Hrdina je každý, kto žije čestne, robí dru​hým dobre a obetuje sa za vlasť. Začneš napríklad tým, že bu​deš ďalej dávať pozor na bračeka a sestričku, budeš ich chrániť a pomáhať im, hoci aj pri obliekaní a obúvam alebo česaní. Keďže si najstarší, máš ich milovať a učiť tak, ako ťa miloval a učil tvoj otec."
Adriana ticho počúvala a prstami prečesávala bledé kučierky malého dievčatka. Coltonove slová zneli tak pekne... a prav​divo. Takmer si ho vedela jedného dňa predstaviť v úlohe otca. Ale s ktorou ženou splodí deti, to by sa nebola odvážila od​hadnúť.
„Aj lord Randwulf bol vo vojne hrdinom," vstúpila do roz​hovoru a usmiala sa na Joshuu. „Bránil našu krajinu pred fran​cúzskymi vojskami. Nebyť jeho a jemu podobných, boli by sme im padli za obeť."
„Chcem byť hrdina," vyhlásil Jeremiah a pritisol sa k Adria​ne. Ukázal prštekom na Coltona. „Ako on. A budem mať taký pekný voz."
„Takže voz?" zasmial sa Colton.
„Aj ja chcem byť hrdina," ticho sa ozvala Sarah a potom sa rozosmiala, keď ju Adriana pošteklila pod bradičkou. Skryla si tvár v Adrianiných šatách a jedným okom pozrela na Coltona. „Ako pekná pani."
Colton pochopil. „Áno, lady Adriana je naozaj hrdinka. Nezachraňuje iba zvieratká, ale aj tri detičky, ktoré potrebujú lásku." Obrátil sa k Adriane. „Ste naozaj veľmi materinská, drahá."
Pri tých slovách sa Adriana zapýrila a pre istotu pozrela na dievčatko, ktoré sa jej usalašilo na lone. Opäť jej prečesala zla​tisté kučierky, a keď skončila, usmiala sa na ňu. „Si veľmi pek​ná, Sarah. Otec by bol na teba určite hrdý, ako sú na teba hrdí Joshua ajeremiah."
„To vravel ocko, že je na nás hrdý," ozval sa Joshua a utrel si z oka slzu. „Ale radšej nemal byť hrdina a mal tu zostať s nami."
Colton vzdychol, položil chlapcovi ruku na hlávku a postra​patil mu vlasy. Chlapček sa z ničoho nič usedavo rozplakal a hodil sa Coltonovi na prsia. Adriana s údivom pozorovala, ako súcitne ho mladý markíz utešuje a vôbec si pritom ne​chráni sviatočnú uniformu pred jeho slzami.
Na pohreb neprišlo mnoho ľudí. Nebohú nešťastnicu zrej​me nemali ani susedia, ani známi ktovieako v úcte. Aj tí, čo prišli, hovorili, že to urobili skôr pre pamiatku jej padlého manžela, ktorý bol vynikajúci človek. A čudovali sa, že siroty za niekoľko dní, ktoré strávili bez matky, očividne pribrali a z ufúľaných úbožiatok sa zmenili na milé, zdravo vyzerajúce detičky.
Keď maličkých Jenningsovcov opäť zaviezli do nového do​mova, Abernathyovci pozvali Coltona aj Adrianu na večeru. Colton mal v úmysle zdvorilo odmietnuť, lebo im nechcel odjedať z ťažko zarobeného chleba, ale Adriana mu pošepla, že v rodine je jedla dosť. Okrem toho doložila, že pani Abernathyová je výnimočná kuchárka, čo sa pri večeri potvrdilo.
Bol to príjemne strávený večer a pri lúčení padlo mnoho srdečných želaní. Aj Adriana sa s Coltonom lúčila, keď ju priviezol domov. Sedeli v koči a obaja sa cítili zvláštne po​vznesení.
„Ďakujem vám za všetko, čo ste pre tie deti urobili," riekla prosto Adriana. „Aj ony vám iste časom vyjadria vďaku."
„Neurobil som takmer nič," odvetil zamyslene. „Hlavná zá​sluha patrí vám a Abernathyovcom."
„Potom by som ju rada prenechala tým dobrým ľuďom. Ale o vás treba povedať, že ste boli veľkodušný, hoci nejeden šľach​tic by na vašom mieste bol odmietol pomôcť."
„Ak som dal najavo dobrú vôľu, Adriana, určite len vďaka vášmu príkladu. Ak sa ešte podučím od vás a od Samanthy, jedného dňa možno budem naozaj veľkodušný."
Mäkké pery sa jej zavlnili v úsmeve. „Možno ste len čakali na príležitosť prejaviť dobrotu, pane."
„Kdeže. Väčšinu z takých príležitostí som doteraz nechával bez využitia. To vy ste ma za posledné dni poučili o láske k blíž​nemu viac, ako som sa sám naučil za celé roky." Pozrel na ňu a v prítmí koča sa pred ním zajagali jej hlboké oči. „Prebudili ste vo mne city, ktoré až doteraz hlboko spali. Niektoré vítam, ale s inými... s inými len zápasím."
„Robíte si zo mňa žarty?" spýtala sa. „Áno, bude to zrejme tak. Nič som neurobila, ale vy ma presviedčate, že som vás buď dajako záhadne ovplyvnila, alebo na vás spáchala akýsi zločin. Robíte si žarty presne, ako ste to mávali vo zvyku. Ne​páči sa mi to."
Ticho sa zasmial. „Vidím, že ste stále rovnako ohnivá, moja drahá. Vari nechápete, čo muž ako ja zakúša v prítomnosti ta​kej prekrásnej ženy?"
Zachvela sa. „Už musím ísť domov," šepla, no akosi sa ne​dvíhala na odchod.
„Viem," prikývol. „A hoci nekonečne túžim objať vás, ani na chvíľu by mi nezišlo na um, že by som to mal urobiť len pre vlastnú túžbu. Z duše totiž dúfam a verím, že jedného dňa vám na srdce nezaklopem márne. A vy nedúfajte, že sa prestanem usilovať. Viem byť zázračne presvedčivý, keď mám pred očami takú sladkú korisť."
Adriana cítila, ako sa v tme červená. Pozrela mu do očí a čí​tala tam potvrdenie jeho slov. Ale okrem túžby z nich vyžaro​vala aj sebaistota. „Pane," ozvala sa karhavo, „ste si príliš istý sám sebou."
„Ach, pravdaže!" sklonil hlavu. „Madam, veľmi dobre viem, že žena vašich kvalít považuje vyznania ctiteľov za nudné, naj​mä keď ich počúva každý deň - a každý deň z iných úst. Mož​no sa v duchu pýtate, čím sa moje slová líšia od tých ostatných.
Na povrchu azda ničím, ale verte, je v nich viac, ako by sa zda​lo. Viete, zo všetkého je možné spraviť umenie." Venoval jej dlhý zadumaný pohľad. „Z vojny, ale aj z lásky. Ubezpečujem vás, že by som sa vás dotýkal ako vánok, a skôr ako by som do​spel k rozkoši, venoval by som omnoho väčšie potešenie vám. Adriana, odkedy som vás videl nahú, myslím len na to, ako by som sa s vami zišiel v najväčšej dôvernosti. Ste ako silné víno, čo mi stúpa do hlavy. Nikdy som po žiadnej žene netúžil tak ako po vás. Ale o tom už určite viete."
Adriana neverila vlastným ušiam. Vari sa ju pokúša zviesť, hoci ich viaže zásnubná zmluva? Pre istotu sa ešte opýtala: „Mám to brať tak, že uznávate naše zasnúbenie?"
Pozrel dole, na strieborné zakončenie svojej palice. „To som nepovedal, Adriana."
„Ale uchádzate sa o moju priazeň, nie?"
„Nemyslím, že som sa vyjadril presne tak," zamrmlal Colton. Cítil, že v nej kypí hnev.
Adriana si k čelu priložila rozochvené prsty a zavrela oči. V duchu si zopakovala, čo práve počula. „Tak čo ste teda po​vedali? Možno som si váš návrh zle vysvetlila."
„Nechcem si vás podmaniť proti vašej vôli, drahá moja, ale veľmi by ma potešilo, keby sme nadviazali intímny vzťah."
Ten je ale bezočivý! Pokrútila hlavou. „Takže vy si myslíte, že by som pristala a išla s vami do postele, hoci by sme neboli manželia? Som vari hlúpa? Veľmi dobre si pamätám, že Jaclyn krátko po svadbe počala dieťa. Keby som prijala váš návrh, čo teda nemienim urobiť, privolala by som na seba záhubu."
Colton sa usmial. Zdalo sa, že predstava nemanželského dieťaťa ju trápi väčšmi ako predstava nemanželskej vášne. „Urobil by som všetko, aby som tomu zabránil, Adriana," upo​kojoval ju. „Daroval by som vám také potešenie, aké ste nikdy nezažili."
Temné oči sa zablysli. „Melora ma varovala, že nie je bez​pečné byť s vami osamote, a ja hlúpa som sa jej obavám vy​smiala! Nabudúce si dám lepší pozor!"
Vyskočila z koča, nečakajúc na Coltonovu pomoc, a rozbeh​la sa k bráne rodičovského sídla. Na schodoch vrazila do pre​kvapenej Melory, ktorá ich vyšla privítať.
 „Už som sa nazdávala, že sa vám niečo stalo!" vyhlásila Me​lora a prezrela si mladšiu sestru od hlavy po päty. Ak by bola objavila čo i len nitku nakrivo, bola by oznámila svoje najhor​šie podozrenia matke.
„Večerali sme u Abernathyovcov, Melora," odvetila Adriana. „Hneď po jedle sme sa vydali na cestu a ak sa chceš opýtať, či som zneuctená, tak odpoveď znie nie. A ani nebudem, aj keby som mala naveky zostať starou dievkou!"
Melore klesla sánka. V tej chvíli však začula tichý smiech. To už sa k nej blížil Colton, kráčal omnoho dôstojnejšie ako pred ním Adriana, a rukou si zakrýval ústa.
„Dobrý večer, Melora," povedal.
„Poď dnu, Melora," chytila Adriana sestru za rukáv. „Lord Colton sa nemôže zdržať. Vracia sa domov."
Colton nemal inú možnosť, iba sa podriadiť. „Žiaľ, je to tak.
Musím už ísť."
„Dobrú noc, pane!" zvolala Adriana, akoby ho preklínala, a vbehla do domu. Vrátil sa teda ku koču a bol by doň bez roz​mýšľania nasadol, no všimol si, že kočiš Bentley naňho akosi
zvláštne pozerá.
„No, čo je?" zavrčal. Potom sa však ovládol. „Bentley, ak máš niečo na srdci, povedz mi to," povedal pokojnejším tó​nom.
„No... ani nie, pane... teda vlastne... viete, lady Adriana...
ona je... niekedy dosť svojská..." „A čo tým myslíš?"
Kočiš sa nepokojne zahniezdil na kozlíku. „No... už som raz videl... ako pani... teda lady Adriana... skoro vybila chlapíkovi oko kabelkou... keď bol k nej príliš dôverný." „Dôverný ako k žene? Čo, Bentley?" „Nuž, hej... pane. A videla to aj vaša pani sestra, lady Samantha. Lady Adriana má dosť sily a vie tou kabelkou krútiť ako čertica. Chlapík bol rád, že neprišiel o oko."
„Uhm. Ale povedz už konečne, prečo mi o tom rozprávaš."
„No, vec sa má tak, pane, že... viete, vojak po čase zabudne, že medzi dámou a markytánkou je rozdiel. A lady Adriana je z iného cesta ako ženy, ktoré spávajú s vojskom. Tá veru zavráti každého z krátkej cesty."
Colton pokrčil plecami. Áno, to si už uvedomil. Hoci by sa bol s Adrianou rád miloval, jej tvrdohlavosť sa mu celkom pá​čila. Aspoň, pomyslel si, by som sa nemusel trápiť, kto všetko sa s ňou už potešil, keby som si ju náhodou zobral za manžel​ku. A pri tej myšlienke sa rozosmial.
„Vďaka, Bentley," pozrel na zmäteného kočiša. „Pousilujem sa nezabudnúť na tvoju múdru radu. Dáma je naozaj svojská a budem sa musieť mať väčšmi na pozore, inak mi onedlho vy​bije oko tou svojou nebezpečnou kabelkou."
Kočišovo telo sa otriaslo v záchvate priduseného smiechu. „Verabože, pane, presne to by sa vám pri lady Adriane moh​lo stať."
Coltonov krajčír, George Gaines, sa márne usiloval udržať akú-takú konverzáciu. Bolo mu jasné, že mladý markíz, ktorý sedí v koči oproti nemu, ho nevníma. Hoci už prešlo niekoľko ho​dín, odkedy vyrazili z Coltonovej londýnskej rezidencie neďa​leko Hyde Parku, cesta prebiehala mlčky.
Colton nebol hluchý a inokedy by sa bol pustil s Gainesom do rozhovoru, no teraz mal myseľ plnú ťažkých chmár. Len ne​rád si priznával, že odo dňa, keď sa pred ním zjavila slonovinovo biela pokožka nahej Adriany v kúpeli, nevládze myslieť na nič iné. A márne pozeral po iných ženách, márne si predsta​voval, že by mu mohli pomôcť zabudnúť. Utiekať sa k inej by bolo ako zaháňať hlad otrubami, keď mal človek pred chvíľou na dosah kráľovskú hostinu.
Úzka cesta, po ktorej práve prechádzali, slúžila wakefieldskému aj randwulfskému panstvu. Len čo sa vynorili spomedzi skupinky stromov a pred nimi sa otvoril výhľad na Wakefield, Colton sa vystrel a pozrel cez okno von. Ach, kiežby ju uvidel, aspoň na chvíľočku! A vôbec by nemusela byť nahá...
Na neďalekej stráni zaduneli konské kopytá a markíz sa obrátil za zvukom. Dva kone, každý s jazdcom, veselo uháňali podvečernou krajinou, akoby na svete nemali nijaké starosti. Na prvom sedela žena v dámskom sedle a nahlas sa smiala. Očividne sa jej páčilo, že vedie. Za ňou cválal na druhom ko​ni muž.
„Nie je to nejaká vaša priateľka?" spýtal sa Gaines, poteše​ný, že našiel konečne tému, ktorá by Coltona mohla zaujať.
„Priateľka?" zamrmlal Colton. „Len jedna susedka. A má veru nezvyčajne rada kone. Prepáčte, pán Gaines, neskôr vám to vysvetlím, ale teraz mám ešte povinnosti. Bentley, zastav!" zvolal. Kočiš poslúchol a kone sa zaborili kopytami do prachu cesty. Colton si vzal palicu, kývol Gainesovi na rozlúčku a vy​stúpil z koča. Sám nevedel, kde sa v ňom to rozhodnutie zo​bralo, jednoducho mal pocit, že to musí urobiť. Keď už nič iné, aspoň zistí, s kým sa to cnostná Adriana takto bláznivo preháňa po okolí.
Dvaja jazdci medzitým zišli na cestu, spomalili do klusu a keď minuli koč, srdečne mu zamávali na pozdrav. Vtedy Col​ton, ktorý kráčal za kočom, takmer zmrzol na mieste.
Na druhom koni sedel muž, ale veru nebol to Roger Elston. Tento tu sedel na koni, akoby sa bol v sedle už narodil, a na dobronzova opálenej tvári mu hral sebavedomý úsmev. Zdalo sa, že sa náramne zabáva. A prečo by aj nie? Hoci boli pred do​mom mladej dámy, mal ju v podstate len a len pre seba.
Colton pozrel na Adrianu, ktorá už bola takmer pri ňom. „Dobrý večer," zavolal a nadvihol si klobúk. Bola naozaj ele​gantná, čierny jazdecký úbor s bielym hodvábnym žabó pod hrdlom zdôrazňoval jej zvláštnu krásu a čierny hodvábny klo​búk jej tienil oči. Coltonovi bolo z jej rozhorúčených líc jasné, že jazda určite netrvá menej ako hodinu. „Povedal som si, že sa pozriem zblízka na vášho žrebca, madam, lebo celá moja ro​dina o ňom spieva chvály."
Odmenou za zdvorilú vetu mu bol len chladný úsmev. Ad​riana očividne ešte stále nezabudla na ich posledné stretnutie a jeho nešťastný koniec. „Smelo sa pozerajte, pane, jemu to ne​prekáža," riekla. „A toto tu je môj dobrý priateľ Riordan Kendrick, markíz z Harcourtu. Riordan, toto je Colton Wyndham, markíz z Randwulfu."
„Dúfal som, že sa čoskoro uvidíme," ozval sa muž a privie​dol koňa bližšie ku Coltonovi. „Každý vojak už počul o vašej statočnosti. Takže vitajte doma, pane." Jeho úsmev pôsobil úprimne.
Aj Colton musel priznať, že jeho sok je sympatický mladík.
Podali si ruky. „Ďakujem, lord Harcourt, som tiež rád, že sa s vami stretávam. Na bojiskách stále znejú piesne o vašej od​vahe."
No vzájomné lichotenie sa vzápätí skončilo, akoby uťal. Obaja muži si totiž všimli, že Adriana si vyslobodzuje nohu zo strmeňa a chystá sa zosadnúť z koňa. Najradšej by jej boli hneď pomohli a dostali sa k nej čo najbližšie. Napokon sa to poda​rilo len Kendrickovi - a prečo nie, pomyslel si nazlostené Colton. Jeho neobmedzujú staré rany.
Adriana vzala Ulyssesa za uzdu a podišla ku Coltonovi. „S lordom Harcourtom len čakáme, kým nás doženú naši pria​telia. Len čo príde sir Guy Dalton a lady Berenice Carvellová, vrátime sa k mojim rodičom. Čaká nás večera. Nepridáte sa k nám?“
 „Veľmi pekne vám ďakujem za pozvanie, ale o chvíľu sa po mňa vráti Bentley," vysvetlil jej Colton s ľútosťou. Videl, že po​zvanie vyslovila iba z povinnosti a jej oči zostávajú napriek zdvorilým slovám chladné. „Priviezol som z Londýna svojho krajčíra, pána Gainesa, a ako ho poznám, bude sa chcieť čím skôr pustiť do práce."
„Tak vám teda musíme popriať zbohom a dobrú noc," vy​hlásila ľahostajne Adriana a obrátila sa k svojmu urastenému spoločníkovi. Na odchode sa za ním ani raz neobzrela a Col​ton si s pocitom dosť podobným hrôze uvedomil, že jej je úpl​ne ľahostajný. Keď sa onedlho za zákrutou objavil Bentley, Colton si hneď všimol jeho spýtavý pohľad. „Teraz nemám ná​ladu na tvoje múdrosti," odsekol.
Bentley sa zadíval do diaľky, kde sa ešte dali rozoznať dvaja odchádzajúci jazdci. „Myslíte, že lady Adriana sa do jeho lordstva zamilovala?" spýtal sa ustarostené.
„Ako to mám vedieť, dopekla?" zavrčal Colton. „V každom prípade je jasné, že sa nezamilovala do mňa."
„No, možno si to ešte rozmyslí," odvážil sa namietnuť kočiš.
„Hej, keď naprší a uschne," odvrkol Colton. „Alebo na svätého Vida.“

„Felicity, kde si?" zavolala Jane Fairchildová z odpočívadla na druhom poschodí. „Prišla by si hore? Pomôžeš mi obrátiť tvoj​ho starého otca a ja mu ošetrím preležaniny."

Felicity Fairchildová trónila dole v salóne nad zväzkom Pý​chy a predsudku od Jane Austenovej. Zvraštila pekné čelo. Eš​te to by chýbalo, uháňať teraz hore a obskakovať chorého star​ca, ktorý je navyše poriadne otravný! Keď sa sem prisťahovali z Londýna, jej dni sa začali podobať ako vajce vajcu a každý sa krútil okolo starého otca. Zatiaľ jediným prínosom pobytu na vidieku bolo to, že sa zoznámila s lordom Randwulfom. Jej otec pri tej novinke skoro spadol z nôh. Donekonečna opako​val, že jeho dcéra je hodna jedine aristokrata. Ani James Fair-child by sa z presťahovania do Bradfordu on Avon neradoval, nebyť toho, že na okolí bolo dosť šľachty a, ako sa nazdával, jeho dcéra by si tam mohla ľahšie nájsť urodzeného ženícha.
Jane Fairchildová na druhom poschodí medzitým mávla ru​kou a zašla späť do starcovej spálne.
„Netráp sa toľko so mnou, Jane," ozval sa Samuel Gladstone z postele. „Už si toho urobila až dosť. Máš rodinu, mu​síš sa starať aj o ňu."
„Aj ty si moja rodina, ocko," usmiala sa. „A nemala by som čisté svedomie, keby som sa o teba nepostarala. Dobre si spo​mínam, ako nežne si opatroval mamu, keď bola vážne chorá. Musím ti povedať, že som ešte nevidela muža, ktorý by bol manželke väčšmi oddaný."
Samuel sa usmial, hoci hrdlo mu stiahol smútok. „Nuž, bo​la to výnimočná žena. Vedela by vyvolať lásku v každom srdci. Občas, drahá Jane, si celkom ako ona."
Vzdychla a pokrčila plecami. „Asi ťažko, ocko. Ja neviem vy​volávať lásku v každom srdci."
 „Vedela by si," povedal. „Ale srdcia, ktoré sa usiluješ pre​budiť, sa zaoberajú len samy sebou. Azda sa ti jedného dňa odvďačia a dovtedy, dievčatko, musíš vydržať. Tvoje dobré skutky sa ti započítajú a raz, keď odídeš z tohto sveta, ich oce​ní náš Pán. Tak ako istotne ocenil dobré skutky tvojej nebo​hej mamy."
Kým sa otec s dcérou zhovárali, vnučka sa v salóne unude​ne opierala o podobločnicu a pozerala von. Felicity sa trochu obávala, že matka ju vyhreší, no nevládala sa prinútiť urobiť čo i len krok k spálni starého otca. Veď mala o čom premýšľať. V nedávnych dňoch sa zoznámila s viacerými aristokratmi a to ju postavilo pred neľahkú úlohu: vybrať si jedného z nich za cieľ a zamerať na neho všetko ženské úsilie i šarm.
Vzdychla. Major lord Stuart Búrke bol pomerne pekný muž a dosť príjemný spoločník, takže ak sa jej nepodarí prilákať iného, ako náhrada by stačil. Najradšej by sa však videla po boku oslnivého lorda Randwulfa. V jej očiach predstavoval esenciu mužnosti, dokonalú ľudskú bytosť, a hoci sa nazdáva​la, že má zopár netrpezlivých veriteľov, bola presvedčená, že dedičstvo po otcovi ho onedlho zbaví podobných drobných starostí.
Ach, lord Randwulf! Predstavila si jeho vysokú postavu, ši​roké plecia, jamky na lícach... Tak sa zasnívala, že chvíľu neve​dela, či má pred očami len vlastnú zhmotnenú predstavu, ale​bo je to skutočnosť. Muž, o ktorom fantazírovala, si práve vykračoval po ulici a mával elegantnou vychádzkovou palicou.
„Lucy!" zvolala vzrušene Felicity a rozbehla sa do kuchyne za slúžkou. „Lucy, kde trčíš? Potrebujem ťa v mojej izbe, rých​lo! Hneď!"
Slúžka len čosi zamrmlala, no neodvážila sa protirečiť mla​dej panej, ktorá už uháňala po schodoch, akoby jej horela suk​ňa. Felicity vletela do svojej izby, vrhla sa k šatníku a pustila sa hľadať najnovšie vychádzkové šaty. Napokon ich objavila, bol to model podľa poslednej módy, svetlofialová róba so sukňou obrúbenou smotanovo bielym hodvábom. Drahší odev Felicity nikdy nenosila. Dokonca jej k nemu kúpili aj fialový čepiec.
Oči, ktorými láskyplne pohládzala hebkú látku, sa jej zrazu rozšírili, akoby zbadala prízrak. Na prednom diele šiat uvidela fliačik, drobučkú škvrnku! Je pravda, že také niečo sa pri no​sení šiat stáva a Felicity neodolala a tú krásu si už niekoľkokrát obliekla, lenže teraz ju zaplavil hnev. Ako to, že Lucy fliačik ne​vyčistila? Zlostne sa obrátila a čakala, kým sa otvoria dvere. Len čo sa tak stalo, oborila sa na slúžku: „Lucy, ty lenivá po​tvora, na šatách mám fľak!" zvestovala hneď zahorúca. „Prečo si mi ho nevyčistila?"
Jaj, slečinka," zľakla sa Lucy, „nezbadala som ho! Naozaj! Ukážte? Veď je maličký, vôbec ho nevidieť!"
„Nevidieť!" Felicity z očí šľahali blesky. ,Ja ho vidím, takže ho uvidia aj iní! Nerečni, vezmi šaty a hneď ich vyčisti. Jedna noha tu, druhá tam, nemám čas!"
„Idete von, slečinka?" nesmelo sa ozvala slúžka. „Možno ste nepočuli, ale ráčili vás volať vaša pani mat..."
„Teraz mám dôležitejšiu prácu," odvrkla Felicity. „S tým čis​tením sa poponáhľaj a vráť sa sem. Pomôžeš mi obliecť sa."
„Ale milosťpani mi kázali, aby som šla hore s masťou pre..."
„Počúvaj," zasyčala Felicity. „Poslúchni ma, lebo inak ťa zbi​jem ako hada!"
Namiesto odpovede úbohé dievča len rýchlo prikývlo.
Netrvalo dlho, a Lucy už prevliekala šaty svojej mladej panej cez hlavu. Práve v tom okamihu otvorila dvere do izby Jane Fairchildová. Pri pohľade na celú scénu ani nepotrebovala vy​svetlenie. „Kam sa chystáš, Felicity, vyobliekaná ako na ples?" spýtala sa ironicky.
Felicity v duchu zaúpela. Vedela, že sa bude musieť chvíľu krotiť, ešte aj voči tej hlúpej slúžke. Ak nie, matka jej zakáže vyjsť z domu a na zvyšok dňa jej pridelí prácu v domácnosti. „Ach, mamička, je to naozaj ukrutne súrne!" zatiahla.
Jane si založila ruky na prsiach a skepticky sa zvraštila. „Nepovedz. A čo také súrne sa vynorilo od chvíle, keď som ťa már​ne vyvolávala?"
Dcéra si hneď zrátala, že ak matke oznámi skutočnú príčinu svojho náhlenia, čakajú ju akurát tak výčitky a posmech. Mat​ka považovala úsilie o sobáš s aristokratom za hlúpe márnenie času.
„No... mamičenka, iste si spomínaš na lady Samanthu a la​dy Adrianu, však?" Keď matka prikývla, Felicity pokračovala.
„Vieš, nedávno som sa zoznámila s istým človekom, a keďže už dlhšie zvažujem, akým darčekom by som sa tým dvom milým dámam odmenila za ich pohostinnosť, potrebujem jeho radu. Náhodou som ho zazrela z okna, takže len čo ho doženiem, určite mi pomôže. Obidve dámy veľmi dobre pozná."
„Aha." Matkino obočie vyskočilo do polovice čela. „Nie je ten tvoj známy náhodou nejaký mladý muž?"
„Ach, mama, veď budeme pred domom, všetkým na očiach," ubezpečila ju nervózne Felicity. Je to brat lady Samanthy, mar​kíz Randwulf, mama... A chcem sa poďakovať aj jemu, lebo s je​ho sestrou a s lady Adrianou sme navštívili aj jeho sídlo."
„Len o ňom priveľmi nesnívaj, dcéra moja," varovala ju usta​rostené matka. „Taký muž si musí nájsť manželku medzi seberovnými."
„Ale, mama! Naozaj s ním potrebujem hovoriť len o tom darčeku!" prevrátila oči Felicity.
„Dobre," prikývla Jane. „Napokon, treba sa im nejako od​vďačiť. Ale nebuď dlho, dnes popoludní by si mala starému otcovi čítať."
„Prepánajána, len nie zase z Biblie!" zvolala Felicity.
„Prestaň, dievča nešťastné! Jeho to utešuje v chorobe a ty by si sa z nej tiež mohla poučiť. Svojmu zovňajšku venuješ omno​ho väčšiu pozornosť ako svojej duši."
Felicity už radšej zmĺkla. Vedela, že tu nepomôže trucovať. Jane Fairchildová svojho otca milovala a preukazovala mu veľ​kú úctu. Preto len prikývla a už sa hrnula von z domu. Cestou si ešte prehodila cez plecia hriešne drahú pelerínku, ktorú jej nedávno kúpil otec, a vyrazila na lov.
S úsmevom, akoby sa len tak prechádzala po slnkom zalia​tej ulici, kývla na pozdrav okoloidúcej dáme, ktorá odpoveda​la milým úsmevom. Felicity dúfala, že už nie je zadychčaná. Chcela, aby sa lord Randwulf nazdával, že si len vyšla na čer​stvý vzduch, a aby považoval ich stretnutie za náhodné.
Aha, tam je! Markíz vyšiel zo zlatníctva a Felicity sa až zatajil dych, keď uvidela, ako svižne si vykračuje. Paličku už takmer vôbec nepotreboval, zdalo sa, že ju používa skôr ako elegantný doplnok. Cenu jeho sviatočného obleku sa ani neopovážila od​hadnúť. Popravde, závidel by mu ho hociktorý londýnsky elegán.
Colton Wyndham zatiaľ vôbec netušil, že mu je v pätách nadšená obdivovateľka. Pomaly kráčal ďalej a Felicity sa vide​lo, že jeho cieľom je čierny koč so štvorzáprahom, ktorý stál na okraji cesty. Hoci sa pôvodne nemala v úmysle náhliť, uve​domila si, že ak nepridá do kroku, korisť jej unikne a celá ná​maha aj škriepka s matkou bude úplne zbytočná. Lenže márne sa hnala, markíz mal jednoducho dlhšie nohy. S každým jeho krokom sa vzdialenosť medzi nimi zväčšovala. Ak sa dievča neuchýli k taktike, aká by bola za iných okolností pod úroveň slušne vychovanej dámy, zo stretnutia nič nebude. Preto zasta​la, priložila si ruku k ústam a zakričala: „Pane! Lord Rand​wulf!"
Muž sa ihneď obrátil a prebehol pohľadom ulicu za sebou. Keď zbadal, ako sa k nemu náhli, venoval jej úsmev a zdvorilo sa jej vybral v ústrety. Stretli sa a on sa dotkol prstom okraja hodvábneho klobúka.
„Á, slečna Felicity, tak sa opäť stretávame."
„Áno," dychčala s dlaňou pritisnutou na vzdúvajúcom sa ži​vôtiku. Viac zo seba v tej chvíli nevládala dostať.
„Vyšli ste si na prechádzku?" zaujímal sa markíz.
Kým Felicity lapala dych, musel sa uspokojiť s úsmevom a krátkym prikývnutím. Napokon Colton rozriešil situáciu, ob​rátil sa späť k domu jej starého otca a pomaly vykročil vedľa nej. Musel rešpektovať prísne pravidlá slušnosti, čo zaväzovali muža a ženu, ktorí sa náhodou stretli v meste a chcú sa iba ne​záväzne pozhovárať. Nemal podobné obmedzenia v obľube, ale nechcel ohroziť povesť mladej dámy.
„Ani netušíte, slečna Felicity, aký som rád, že konečne na​chádzam na uliciach Bradfordu aspoň jednu známu tvár," ozval sa srdečne a jeho melodický hlas jej rozochvel každú žilku v tele. „Obávam sa, že počas mojej neprítomnosti sa odtiaľto odsťahovali všetci moji známi. Videl som niekoľ​kých starších obyvateľov, ktorí sú mi povedomí, lenže ne​viem si spomenúť, ako sa volajú. A čo sa týka tých mladších, som v rozpakoch." Poobzeral sa po obchodíkoch, ktoré le​movali ulicu. „Ale vidím, že hoci kde-tu stojí nový dom či hostinec, mesto sa takmer nezmenilo. Je očarujúce ako predtým."
Felicity nevedela, čo na to odpovedať. Sama by od hrôzy umrela, keby musela zvyšok života stráviť v takom zapadákove. „Môj starý otec je určite najstarším miestnym obyvateľom," riekla napokon. „Tvrdí, že si pamätá ešte udalosti, ktoré sa sta​li, keď ste prišli na svet. Vraj bol váš otec taký pyšný na syna, že na vaše krstiny pozval nielen rodinu a priateľov odtiaľto i z Londýna, ale každú živú dušu z okolia. Starý otec vraví, že sa tam stretli šľachtici aj obyčajní ľudia, no z úcty k vášmu otcovi sa všetci správali, akoby to nebolo nič nezvyčajné. Mi​mochodom, starý otec by sa nepochybne potešil, keby ste mu preukázali tú česť a prišli ho jedného dňa navštíviť. Keďže je pripútaný na lôžko, je celkom odkázaný na návštevy."
Colton vážne prikývol. „Rád prídem," odvetil stručne.
„Spoločnosť je dobrá vec, ale pokiaľ ide o mňa, ja tu vlast​ne skoro nikoho nepoznám," rapotala ďalej Felicity. „Nebyť vašej láskavej sestry a lady Adriany, nepoznala by som ani člo​viečika. Vyrástla som totiž v Londýne."
„Hm, Londýn, to je iný svet..." pokýval markíz hlavou.
„Veru áno. Ale lady Samantha spomínala, že vaša rodina tam má sídlo."
„Pravdaže, no moji rodičia vždy radšej bývali na vidieku -najmä počas poľovníckej sezóny. Môj otec miloval lov. Som presvedčený, že práve on a lord Sutton ovplyvnili lady Adrianu, lebo tá nevynechá ani jedinú poľovačku."
„Chcete povedať, že lady Adriana rada strieľa zvieratá? To​mu nerozumiem," pokrútila hlavou Felicity. „Nechápem, pre​čo je ochotná brať život nevinným tvorom, to je naozaj taká bezcitná? Sama by som nikdy nič také neurobila. Preboha, veď mne by bolo ľúto zabiť obyčajnú myš!"
Colton s prekvapením zistil, že v ňom stúpa hnev. Slová pek​nej plavovlásky, ktorá sa očividne pokúšala vykresliť samu seba ako citlivé a nežné stvorenie, ho nevysvetliteľne popudili. Keď si spomenul, ako láskavo sa Adriana správala k trom sirotám, pochyboval, že by v jej srdci našla miesto bezcitnosť. „Lady Ad​riana," ozval sa rozhodne, „má, pokiaľ viem, jedno pravidlo. Všetka zverina, ktorú uloví, skončí buď na stole jej rodiny, ale​bo ju daruje núdznym. Pomohla už mnohým rodinám, ktoré by boli inak hladovali. Viete, myslím si, že žene v jej postavení prináleží skôr súcit s ľuďmi, ktorí potrebujú pomoc, ako senti​mentálne slzenie nad zvieratami, ktoré by čoskoro aj tak zožral nejaký dravec."
Felicity si uvedomila, že urobila chybu. „Ani náhodou som nechcela naznačiť, že by lady Adriana..." vyjachtala celá čer​vená.
,Je to tá najláskavejšia žena, s akou som sa dosiaľ stretol," vyhlásil na záver Colton. Zlosť, ktorá v ňom vzkypela, ho pri​vádzala do rozpakov. Nechcel pôsobiť ako škriepny človek, ale na ďalší rozhovor s Felicity Fairchildovou stratil chuť. Dotkol sa teda okraja klobúka a už-už sa s ňou mienil rozlúčiť, keď tu zrazu zbadal, že z krajčírstva práve vyšli dve dobre oblečené dá​my. Jedna bola vysoká, svižná a hlavu jej korunovali prekrásne havranie vlasy. Pri pohľade na ňu Colton opäť zapochyboval o svojom duševnom zdraví. Už niekoľko dní musel na lady Ad​rianu stále myslieť. Bol zo seba taký zúfalý, že by sa jej najrad​šej priznal, koľko o nej sníva. Ale keď si uvedomil, že sa o ňu uchádza - a očividne celkom úspešne - aj Riordan Kendrick, vždy sa zháčil.
Drobná žienka, ktorá cupkala za Adrianou, mohla byť jedi​ne Melora. Sestry kráčali ponorené vo veselom rozhovore a zrejme netušili, že ich pozoruje. Rozhodol sa nezvyčajne rýchlo. Prebehol k nim, a keď už bol na vzdialenosť niekoľkých krokov, vstúpil dvom dámam do cesty.
Adriana ho počastovala prekvapeným pohľadom, no Melo​ra, tá skoro spadla z nôh. Potichu zhíkla, lebo musela takmer zakloniť hlavu, aby mu poriadne dovidela do tváre. Z jej výšky pôsobil lord Randwulf ako Goliáš.
„Dobré ráno, dámy," pozdravil ich Colton a elegantným ges​tom si strhol z hlavy klobúk.
„Ach, lord Randwulf," utrúsila ľahostajne Adriana. „Takže sa znovu stretávame."
Pod chladným zovňajškom v nej však vrel celý kotol lávy. Tie sivé oči si ju opäť premeriavali s netajenou túžbou, akoby im nestačilo, že ju už raz videli nahú - museli ju vyzliekať aj na dennom svetle, uprostred ulice plnej ľudí. Sotva sa však zmoh​la na pohoršenie, aké by sa od nej bolo očakávalo. Naopak, pocítila vzrušenie. Bol taký krásny, vysoký a svalnatý, a taký elegantný! Lenže odev bol u Coltona Wyndhama len bodkou za dokonalosťou. A spomienka na jeho odhalené telo Adrianu opäť zbavila slov.
Našťastie k nim dobehla zadýchaná Felicity, ktorá nemala v úmysle vypustiť markíza z pazúrov. Nezabudla totiž, s akým záujmom sa venoval čiernovlasej Adriane, keď bola naposledy v randwulfskom kaštieli. „Ach, lady Adriana, veľmi sa teším, že vás opäť stretávam. Jeho lordstvo a ja sme sa tu len trochu pre​chádzali na slniečku a všimli sme si vás až teraz."
Nech sa už Adrianino srdce zachvelo akoukoľvek rados​ťou, keď pred ňou zastal Colton Wyndham, rýchlo ju vystrie​dal smútok. Takže on sprevádza po Bradforde Felicity Fairchildovú!
„Dobrý deň, slečna Felicity," ozvala sa Adriana s nádejou, že to znie ako-tak srdečne. „Myslím, že ste ešte nemali príleži​tosť zoznámiť sa s mojou sestrou. Dovoľte mi teda, aby som vás predstavila."
Felicity radostne prikývla. Ďalšie meno v inventári šľachty sa jej môže zísť. No neodpustila si poznámku: „Milé dámy, vy dve ste také odlišné, že by som vás nikdy nepovažovala za sestry. Ako noc a deň!"
Hoci sa Adriana zasmiala, jej vlastným ušiam to znelo faloš​ne. Niekedy sa skutočne cítila ako čierna ovca rodiny. „Budem hádať. Ja som noc... a moja sestra je deň."
„Ach, dúfam, že som vás neurazila," starostila sa Felicity. „Vôbec som nechcela naznačiť, že by ste neboli obe krásavice. Práve naopak, ste rozkošné."
„Vysvetlenie našej rozdielnosti je celkom prosté," pokračo​vala Adriana a ignorovala chvatnú lichôtku. „Moje dve sestry sa podobajú na matku a ja som sa podala na otca."
Vtom už do rozhovoru vstúpil Colton. Videlo sa mu, že hro​zí spor, a okrem toho chcel byť zdvorilý k Melore, ktorú po ro​koch neprítomnosti stretával prvý raz. „Lady Melora," pozrel na ňu milo, „smiem podotknúť, že ste rovnako očarujúca ako vtedy, keď som odišiel z domu?"
„Ach, ďakujem, pane. A vy ste rovnaký lichotník. Prosím, oslovujte ma iba krstným menom, naše rodiny sa predsa pria​telia už veľmi dlho, načo toľké formality?"
„Veľmi rád, Melora, ak ma tak budete oslovovať aj vy." Ho​dil pohľad na Adrianu, ale tá sa tvárila, akoby nič nepočula. Radšej pokračoval: „Pred bitkou pri Waterloo som mal tú česť stretnúť sa s majorom sirom Haroldom Manchesterom. Sťa​žoval sa, že si ho nechcete vziať za muža, lebo sa bojíte, že sko​ro zostanete vdovou. Hoci som sám slobodný, veľmi dobre ro​zumiem žiaľu, aký postihne toho, komu smrť vezme milovanú osobu. A aj keď človek dúfa, že láska, aká spája vás dvoch, jed​ného dňa čaká každého, obávam sa, že to nebýva pravidlom. Preto musíme všetci vám a sirovi Haroldovi závidieť, že ste už pred sobášom narazili na také žriedlo nežných citov."
„Naozaj, Boh nám požehnal," prikývla malá plavovláska. Prekvapilo ju, že svetácky markíz rozumie, prečo až doteraz svadbu odkladali.
Adriana pocítila, že jej mlčanie je pomaly trápne. Ledva sa jej podarilo nájsť neutrálnu tému. „Vidím, pane, že ste už vy​menili vojenský strih za civilnú eleganciu. A musím povedať, že s úspechom. Určite by ste zahanbili všetkých londýnskych ele​gánov na čele so slávnym Beauom Brumellom."
Colton netušil, ako to myslela. Videl v Londýne toľko načačkaných panákov, že nemal v úmysle napodobňovať ich odev. A slávny Beau Brummel už dávno nebol v obľube. Šľachta sa s ním prestala stýkať a hovorilo sa, že väzí po uši v dlhoch. „Nuž," nadýchol sa, „od vás mi je takáto pochvala dvojnásobne milá, keďže ste ma videli aj v odeve, ktorý by sotva niekto nazval spoločenským." Pridal úškrn, hoci len na zlomok sekundy, a Adriane bolo jasné, na čo myslí. Našťas​tie nečakal na jej odpoveď a pokračoval: „Priviezol som z Londýna svojho krajčíra, pána Gainesa, aj s jeho pomoc​níkmi, preto dúfam, že sa im čoskoro podarí vybaviť ma sluš​ným civilným šatníkom. Uniformy mám rád, ale nosil som ich už predsa len pridlho. Som preto spokojný, že mám ko​nečne vychádzkový oblek. Ibaže neviem, či k nemu nosím tú správnu kravatu," nadhodil.
Nuž, pomyslela si Adriana, na kravate niet jedinej chybič​ky. Ani na obleku - a už vôbec nie na tom, čo je pod oble​kom, vzdychla v duchu. Len keby ten chlap nebol taký aro​gantný.
 „Pane," povedala, „vaša neistota je neodôvodnená. Myslím, že pán Gaines je skutočne majstrom svojho remesla."
„Ach, drahá Adriana, vašej láskavosti sa vyrovná len vaša krása," uklonil sa Colton.
Felicity s nevôľou pozorovala, že markíz Randwulf sa akosi ochotnejšie venuje dvom mladým dámam než pred chvíľou jej. Už predtým ju škrelo, že jej nepochválil ani šaty, ani účes, ani nijako nekomentoval jej krásu. A na lady Adrianu hneď spieva chvály!
Pozorne si prezrela mladú ženu, ktorá sa jej stala sokyňou. Adriana Suttonová bola elegantná a krásna, o tom nikto ne​pochyboval, ale Felicity nechápala, prečo by sa jej nemohla vyrovnať. Vari jej vlastný otec donekonečna neopakoval, že krajšej ženy nad jeho milovanú dcérenku Felicity niet? Pove​dala si teda, že mladého markíza k lady Adriane určite priťa​huje majetok.
Pristúpila bližšie k markízovi, aby mu pripomenula svoju prítomnosť. Ale márne. Zdalo sa, že lord Colton zabudol na celý svet okrem dámy, s ktorou sa práve zhováral o akýchsi malých deťoch. „Boli ste s nimi, odkedy im pochovali mat​ku?" opýtal sa jej.
„Áno, včera popoludní," riekla Adriana a pri tej spomienke sa usmiala. „Pani Abernathyová mi povedala, že ich včera prvý raz počula hrať sa a chichúňať na dvore odo dňa, keď sme ich k nim priviezli. Chúďatká malé, boli vtedy len kosť a koža, a okrem jedla a šiat potrebovali aj poriadny kúpeľ..." Zmĺkla. Slová jej zastali v hrdle a čakala, čo na to povie Colton. Prečo len pred ním musela spomenúť kúpeľ?
Sivé oči sa uhrančivé zajagali. „Nuž, pravdaže, potešeniu z kúpeľa sa máločo vyrovná, madam. Ale pochybujem, že chúďatká sirôtky si doteraz užili poriadny oddych v horúcej vode."
Adriana sa pokúsila usmiať, hoci na lícach jej vykvitol neví​taný rumenec. Áno, poriadny oddych v horúcej vode. Keď sa oň pokúsila naposledy, poskytla mu tým nevedomky pohľad, na aký dosiaľ nemal šťastie iný muž. Colton si teraz nemusel nič domýšľať. Presne vedel, ako vyzerá pod drahým odevom, ktorý mala na sebe. Ak sa aj raz vydá za iného muža, určite na Coltonov vpád do súkromia nikdy nezabudne.
Colton zboku pozrel na Felicity. Nepáčilo sa mu, že stojí pri ňom až tak blízko. A pri pohľade na ovisnuté kútiky jej úst mu zišlo na um, či sa s lady Adrianou nepustil do príliš dôverného rozhovoru.
Pozrel postupne na všetky tri ženy a veľkodušne vyhlásil: „Dámy, musím priznať, že človek, ktorý dlho nezakúsil nič okrem bojov, by sa poriadne zapotil, keby mal niektorej z vás odovzdať cenu za krásu. Môžem povedať len toľko, že česť byť vo vašej rozkošnej spoločnosti si mimoriadne ce​ním."
„Ste veľmi láskavý, pane," šepla Felicity ako rodená šľach​tičná.
„Vidím, že na chválu nie ste skúpy," polichotené podotkla Melora.
„Len si dávajte pozor," doložila prísne Adriana, „aby nám vaše pekné reči nepoplietli hlavy."
Znovu mu zaiskrilo v očiach, keď ich ponoril do jej tmavých dúhoviek. „Ak by som očaril tri také príjemné dámy, mohol by som sa považovať za šťastlivca."
Felicity potichu zhíkla a zaknísala sa. Vzápätí sa už držala Coltona za ruku - a z celej sily, akoby sa bála, že sa prepadne cez štrbinku medzi dlaždicami. Ten nápad, jej skrsol v hlave, keď si spomenula, ako sa lady Adriana Suttonová prvý raz stretla s lordom Randwulfom po jeho návrate. Ktovie, uvažo​vala, či to aj tá prefíkaná Adriana nenaplánovala. V každom prípade si Felicity povedala, že by bola hlúpa, keby sa nepo​kúsila o niečo podobné.
„Och, bože," dychčala. Prestrčila si ruku Coltonovi pod pa​zuchu a pritiahla si jeho predlaktie k svojmu mäkkému popr​siu. „Nebyť vás, pane, bola by som spadla."
Colton ju chlácholivo potľapkal po rukavičke. „Slečna Feli​city, som rád, že som vám mohol poslúžiť. Džentlmen sa ne​má príležitosť každý deň tešiť z blízkosti takej krásnej dámy, nech už k nej došlo akýmkoľvek úskokom osudu." „Ach, pane!" zvolala Felicity nadšene. „Ste taký milý!" Adriana sa musela premáhať, aby si posmešne neodfrkla ako vždy, keď mala dôvod pochybovať o pravosti toho, čo vi​dela. Ale keby sa neovládla, rozčúlila by sestru a tá by bez meškania oznámila rodičom, že najmladšia ratolesť z rodu Suttonovcov sa opäť zabúda správať ako dáma.
Colton krátko pozrel Adriane do očí. Zdalo sa mu, že s ním nie je vôbec spokojná, ale tentoraz ho to skôr potešilo. Nebo​daj túto nedobytnú pevnosť nahlodala žiarlivosť - len preto, že galantne pomohol inej žene?
„Ste dnes skutočne prekrásna, slečna Felicity," usmiala sa Adriana násilne na zadýchanú dievčinu. „Ale nebola by som rada, keby sme vás a jeho lordstvo zdržiavali od niečoho, čo je pre vás oboch istotne dôležité. Keďže ste takí vyparádení, musím predpokladať, že ste sa vybrali do Bathu alebo do Bristolu."
Felicity zhltla návnadu. „Ach, pravdaže. Výlet do Bathu, to je úžasná myšlienka!" Pozrela na Coltona s nádejou na pozva​nie, no sklamala sa, lebo markíz mlčal ako hrob. „Nuž, raz by som sa ta veľmi rada pozrela..." dokončila túžobne.
Ale zato Colton si overil, čo potreboval vedieť. Bolo mu jasné, čo si Adriana vzala do hlavy - myslí si, že Felicity Fairchildovej dvorí. Povedal si, že zmena témy nezaškodí. „Príde na svadbu aj lady Jaclyn?" pozrel na dve sestry. „Po toľkých rokoch by som ju rád videl a som zvedavý aj na jej milú ro​dinku."
„Pravdaže," s úsmevom prikývla Melora. „Príde aj s rodinou asi dva dni pred sobášom, takže ak vám to bude vyhovovať, môžete sa zoznámiť ešte skôr ako na hostine."
„A vy, drahá lady Adriana," ozval sa Colton a zavŕtal po​hľad do chladnej tváre druhej sestry, „vy sa nerozhodnete na​sledovať sestrin príklad? Nenájdete si aj vy čoskoro snúben​ca, ktorého by ste mohli milovať a ktorý by vo vás našiel poklad?"
„To je podľa všetkého želaním každej dievčiny, pane," od​vetila Adriana odmerane. Bola presvedčená, že ešte aj teraz sa pokúša uniknúť z pasce, ktorú mu nastražil nebohý otec. „Ale pokiaľ ide o mňa, o tom, koho mi už dávno prisúdili, nemám veľké ilúzie. Je to tvrdohlavý muž, nechce sa vzdať slobody a k oltáru by ho nedotiahli ani párom koni. Preto by ma ne​prekvapilo, keby si namiesto záväzku zvolil útek."
Odpoveď účinne schladila Coltonovu túžbu po Adriane Suttonovej. Povedal si, že to zase nie je až tak na škodu, aspoň po čase strávi pokojnejšiu noc bez snov, v ktorých hrá hlavnú úlohu jej štíhle telo. „Možné je všetko," podotkol. „Ale počul som, že ste už zlomili nejedno srdce, madam. Ak si nedáte po-I zor, zostane vám verný len pán Elston. Ten sa určite nedá ni​čím odradiť."
Tmavé oči vzbĺkli ako pochodne. „Pán Elston je len môj známy, pane, nič viac. A ak mám zhodnotiť ctiteľa, ktorého mi vybral otec, musím len vyčkať, kým čas ukáže, či by bol náš zväzok vhodný. Toľko som dlžná rodičom a pamiatke džentlmena, ktorý mi prejavoval rovnakú lásku ako vlastnej dcére."
Colton nadvihol obočie. „To znamená... že o spomínaný vzťah nemáte vôbec záujem?"
„Priateľstvo medzi dvoma ľuďmi sa istotne nerozvinie, ak spolu nestrávia istý čas, pane. A to sa doteraz nestalo. No i ke​by sme túto podmienku splnili, nemôžem zaručiť, či sa vyplnia aj priania našich rodičov. Sme si cudzí a nezdá sa mi, že by sa to v blízkej budúcnosti mohlo zmeniť."
Coltonovi sa podaril strohý úsmev. V tejto chvíli by ju bol najradšej poriadne vytrestal, hoci aj odmietnutím. „Uvidíme, madam, a aj vy uvidíte, ako sa veci vyvinú."
Jeho odpoveď ju hlboko rozrušila. Čo tým myslel? Adriana sa mu odvážila zadívať hlboko do očí, no nič z nich nevyčítala. Jeho lordstvo sa vzápätí uklonilo, rozlúčilo so všetkými tromi dámami a pobralo sa k svojmu koču.
Nastalo ticho, ktoré prerušil až Adrianin výkrik, keď ju ses​tra uštipla do ruky. „Au! Melora, čo to stváraš?"
„Nič. Skúšam, či si vôbec z mäsa, alebo z ľadu. Srdce máš rozhodne kamenné," utrúsila Melora.
,Ja? Ak ja mám srdce z kameňa, on ho musí mať zo žuly," odvrkla Adriana.
„Chceš povedať, že ste z jedného cesta?" podpichla ju sestra.
Adriana na ňu len zlostne zagánila. No len čo sa odvrátila, z pier jej skĺzol vzdych. Ktovie, uvažovala, či nebohý Sedgwick tušil, aké trápenie jej spôsobí, keď jej tak skoro prisúdi neochotného ženícha. Vari sa toho prekliatia nikdy nezbaví? Vari nikdy nebude môcť žiť ako iné ženy, hľadať si svoje prosté šťas​tie v každodennosti a neumárať sa snami, ktoré sa ráno menia na popol?
Colton si sňal klobúk a vstúpil do salóna v trojposchodovom dome Samuela Gladstona. Prešlo už niekoľko dní, odkedy v meste stretol Felicity Fairchildovú, no nezabudol na svoj sľub, že navštívi jej starého otca.
Kráčal s pomocou vychádzkovej palice za Samanthou, ktorá zase nasledovala Jane Fairchildovú. Spoločne vyšli na poscho​die k spálni starého pána. Pred izbou sa Jane ešte zarozprávala so Samanthou, ale rukou naznačila Coltonovi, že môže vstú​piť. Samuel Gladstone sedel v čistej a vyžehlenej nočnej košeli a v nočnej čiapke na posteli, opieral sa o podušky a pred se​bou mal prenosný stolík.
Colton, keďže ho už pani Fairchildová oboznámila so star​covým zdravotným stavom, vedel, že bude musieť hovoriť hlas​nejšie. Pristúpil k posteli. „Dobrý deň, pán Gladstone."
Samuel Gladstone zdvihol hlavu a posunul si na nose oku​liare, ponad ktoré zvedavo zaškúlil na návštevníka. Obočie mu rozveselene poskočilo. „Aha, vás poznám. Vaša tvár mi je po​vedomá."
Colton odpovedal úsmevom, v ktorom sa tajila pochybnosť. Starého pána videl naposledy pred vyše šestnástimi rokmi a za ten čas sa obaja dosť zmenili. „Určite?"
„Pravdaže," spokojne prikývol Samuel. „Hoci nohy mi už neslúžia, hlavu mám dobrú, vďaka Bohu. A vy ste syn nebohé​ho lorda Randwulfa. Podobáte sa naňho."
Colton sa zasmial. „Áno, nič iné ani nepočúvam. Tuším by som sa inkognito nedostal ani do hostinca. Zato však s ľútos​ťou priznávam, že sám v meste spoznám málokoho."
„Ráčte si sadnúť," s úsmevom ho pozval starec. „Vaša pani sestra mi rozprávala, kde všade ste bojovali a akú vojenskú slá​vu ste si vydobyli. A počul som o vás samú chválu aj od chla​pov, ktorí pod vami slúžili." Samuel sa uškrnul. „Navyše, moja vnučka celé dni básni len o vás. Povedala, že ste boli ranený a potrebujete pri chôdzi palicu."
Colton sa pohodlne oprel v čalúnenom kresle a pokrčil ple​cami. „V skutočnosti to vyzerá, že noha sa lepší. Chodievam na dlhé prechádzky a okrem toho mám pred sebou veľký cieľ. Suttonovci o niekoľko týždňov usporiadajú ples, kde mám v úmys​le vykrútiť niekoľko krásnych dám. Takže dovtedy sa palice musím zbaviť. Inak budem sedieť v kúte a závistlivo pozerať po ostatných slobodných mládencoch, ktorí sa venujú zábave, aká je mne nedostupná. Verte, že by ma to bolelo väčšmi ako aká​koľvek rana."
Starý pán sa pri tej predstave srdečne rozosmial. „Hej, pa​ne, len si neráčte v tom chvate zlomiť aj druhú nohu, to by bo​lo nešťastie."
Colton prikývol. Vzápätí do izby vošla Samantha s Jane Gladstonovou v pätách, preto galantne vstal. Ale Jane Fair​childová mu len rýchlo kývla rukou. „Neustávajte sa, pane," povedala. „Idem vám pripraviť trochu čaju."
„Len sa k nám na chvíľočku posaď, milá moja Jane," nástojil jej otec. „Pobehuješ okolo mňa ako starostlivá kvočka, ale na seba čas nemáš. Viem, že pri návšteve lady Samanthy alebo lady Adriany vždy pookreješ. Možno by mi dnes mohla uvariť čaj Felicity."
Jane len vzdychla. „Felicity sa necíti dobre, ocko. Celé po​poludnie nevyšla z izby."
Samuel Gladstone sa zamračil. Nezdalo sa mu, že by vnuč​ka mala skutočný dôvod na vysedávanie v kresle. Už ju stihol celkom dobre spoznať. Ale žiadosť radšej nezopakoval. Keď si pripomenul, s koľkým vzdychaním ho to dievča naposledy obsluhovalo, bol odhodlaný radšej oželieť popoludňajšiu šálku.
Lenže Jane sa nedala presvedčiť, aby si oddýchla, tak si one​dlho všetci štyria pochutnávali na voňavom čaji. A keď sa po​tom Colton aj Samantha zdvorilo rozlúčili, vyšli z domu a s ra​dosťou zbadali, že ich už očakáva koč. Bentley ich totiž zazrel na prahu a rýchlo pohnal kone, aby sa panstvo neustávalo pe​ši priďaleko. V tej istej chvíli však Felicity vo svojej izbe položi​la román na stolík a podišla k oknu.
Zazrela svoju matku, ktorá stála na okraji prístupovej cesty a mávala lordovi Randwulfovi. Ten práve pomáhal svojej sestre nastúpiť do koča. Felicity zamrela. Taká vzácna návšteva, a už je na odchode! Nemeškala ani chvíľku, rozbehla sa po schodoch z tretieho poschodia a nôžky v črievičkách sa jej len tak mihali. V zúfalstve sa ešte cestou pokúšala učesať a upra​viť si šaty. Aj tak však, len čo vyletela bez dychu pred dom, zbadala, že všetko úsilie bolo márne. Kočiš už praskol bičom a kone sa dali do klusu. Felicity sa rozbehla po ceste za kočom - mávala, volala, ale koč bol už ďaleko. V polovici cesty zasta​la, lebo ju pichalo v boku. Lomcoval ňou hnev a rozhodla sa vyliať si ho na matke. „Prečo si mi nepovedala, že je tu lord Colton?"
Jane len pokrčila plecami. „Vravela si mi, že sa cítiš zle a ne​máme ťa za žiadnych okolností vyrušovať. Len som rešpekto​vala tvoje prianie."
„Ale musela si predsa vedieť, že chcem byť s jeho lordstvom!" zvolala Felicity. Je ti vari jedno, že lord Colton už možno nikdy nepríde?"
Jane sa obrátila a pobrala sa po schodoch späť do domu. Po chvíli prehodila ponad plece: „Pozri, povedala si mi, že ti je ne​voľno. Predpokladala som, že teda nemáš chuť konverzovať s hosťami. Ale ako vidím, je ti celkom dobre. Preto by som ra​da vedieť, čo ti bránilo pomáhať mi v domácnosti. Keby si si nebola vymýšľala, bola by si stihla aj lorda Randwulfa."
„Urobila si to naschvál, však? Lebo som tu odmietla drieť ako mulica! Len počkaj, poviem to ockovi! Ako je možné, že si taká hlúpa a malicherná..."
„Mladá dáma, dávaj si dobrý pozor na jazyk, lebo sa ti ľah​ko môže prihodiť, že budeš drhnúť dlážky až do suttonovského plesu. A ak neprestaneš odvrávať ani potom, zostaneš v ten večer napriek pozvaniu od lady Samanthy doma."
„To mi nemôžeš urobiť!" zvrieskla Felicity. „Ocko chce, aby som ta išla! A teraz mi povedz, akú úbohú výhovorku si ponú​kla jeho lordstvu, keď sa na mňa pýtalo!"
Jane, do špiku kostí pobúrená správaním svojej jedinej dcé​ry, podišla k dievčisku a vylepila mu poriadne zaucho. „Ne​opováž sa na mňa takto kričať," vyhlásila chladne. „Vravela som ti, že to oľutuješ."
Felicity na ňu otrasene pozerala s rukou pritisnutou na páliace líce. Bola presvedčená, že matka nie je pri zmysloch. V detstve od nej síce z času na čas dostala po zadočku, ale to​to zaucho bolo veru prvé. „Poviem to ockovi!" zajačala a roz​plakala sa. „Počkaj, oľutuješ, že si ma pred lordom Coltonom zatajila, keď ma prišiel navštíviť..."
„Lord Randwulf neprišiel za tebou," odsekla Jane. „Prišiel za tvojím starým otcom, a ak to chceš naozaj počuť, ani raz ťa nespomenul. Ak si želáš, aby som to vysvetlila tvojmu otcovi, len sa vyslov. Možno si aj on konečne uvedomí, že lord Rand​wulf nemá v úmysle oženiť sa pod svoju úroveň." „Ocko má iný názor!"
Matka unavene vzdychla. „Si krásna, Felicity, preto chá​pem, že tvoj otec do teba vkladá veľké nádeje, ale obávam sa, že sa to nemusí skončiť dobre. Ak sa vrhneš do náručia muža s titulom v nádeji, že si ťa vezme za ženu, oľutuješ to. A chýry sa šíria veľmi rýchlo, potom ti už ťažko nájdeme slušného manžela."
„Lord Randwulf by mi to neurobil!" „Obávam sa, že každý muž môže podľahnúť pokušeniu, no teraz som nemala na mysli ani jeho, ani nikoho konkrét​neho. Pre mladé nevinné dievča je rovnakým nebezpečen​stvom chudobný pobehaj ako najbohatší lord. Si naivná, keď si neuvedomuješ, že natískať sa mužom je riskantné. Mnohí urodzení páni sa už obrátili chrbtom ženám, ktoré im poro​dili nemanželských potomkov. Stačilo, aby vyhlásili, že dieťa nie je ich."
„Závidíš mi, to je všetko," vyhlásila Felicity. „Neznesieš myš​lienku na to, že som ešte stále mladá a krásna, a ty si uťaha​ná a tvoja krása je naveky fuč. Nečudo, že ocko má rád mňa, a nie teba!"
Jane sa mykla. Také obvinenie nečakala. Podarilo sa jej však ovládnuť. „Nuž, o tom som dosiaľ veľmi nerozmýšľala. A mož​no by som mala. Ale tým sa nič nemení. Buď sa naučíš slušne správať k starším, alebo vezmem veci do vlastných rúk." „Čo tým myslíš?" odvrklo dievča.
„To ti nemienim vysvetľovať. Ale odo dneška platí, že kým je v dome práca, nebudeš leňošiť vo svojej izbe. A prestaneš podaromnici preháňať Lucy a ostatné služobníctvo. Ak si myslíš, že tvoj otec bude mať iný názor, len to skús. Ale byt' tebou, veľmi by som sa na neho nespoliehala. Sám má dosť starostí, ako vysvetliť svoje správanie."
„Čo to hovoríš?" pokrútila hlavou Felicity.
„Len toľko, že teba do toho nič. Ide tu o istú dohodu me​dzi tvojím starým otcom, tvojím otcom a mnou. Takže si lás​kavo uvedom, aké je tvoje postavenie. Inak sa mi budeš zod​povedať - a pamätaj, výhradne mne!"
Rogerovi sa zdalo, že má veľké šťastie. V to isté ráno, keď uva​žoval, ako sa pripomenúť Adriane a opäť zaklopať na jej srdce, vystriehol koč lorda Randwulfa práve pri odchode z gladstonovskej vily. Uháňal na Wakefield a zvestoval Adriane, čo videl. Pravdaže, nezabudol zdôrazniť, že markíz bol isto-iste navštíviť slečnu Felicity, ktorá ho očividne opantala svojou krásou.

Christina vzdychla a v duchu si povedala, že to bude tvrdá skúška. Lokaj jej pred chvíľou oznámil, že lord Randwulf so svojou matkou čakajú v suttonovskom salóne.
O chvíľu zaklopala Christina na spálňu najmladšej dcéry. „Sú tu Wyndhamovci, drahá moja. Si pripravená?"
Adriana sa zachvela. Syn nebohého Sedgwicka Wyndhama jej prevrátil celý svet naruby. Ani sama nevedela, čo si o ňom myslí. Spomienky na jeho zlostný výbuch, keď ju pred šestná​stimi rokmi odmietol, v nej vyvolávali obavy, že ak ju odmiet​ne ešte raz, takú hanbu neprežije. A navyše sa práve od Rogera Elstona dozvedela, že jeho lordstvo dáva podľa všetkého prednosť Felicity. Adriana trpela tým väčšmi, lebo len ona ve​dela, že ju Colton už videl úplne nahú a vyjadril jej svoj obdiv. To, že napriek tomu túži skôr po Gladstonovej vnučke, ju hlboko urážalo.
Keby teraz nehrozilo, že znemožní rodičov, uvažovala by o úteku. Vykradla by sa do stajní a na chrbte Ulyssesa by odcválala do neznáma. Určite by to nebolo prvý raz, čo hľadala slobodu a pokoj v samote. Melora by ju označila za zbabelú chuderku, lenže sestra netušila, aké návrhy si už od mladého markíza musela Adriana vypočuť.
„Už idem, mama," ozvala sa preto matke. „Maud mi ešte
upraví vlasy."
„Dcérenka, povedz jej, nech sa poponáhľa. Je nezdvorilé ne​chať hostí dlho čakať."
„Viem, mama," zavolala Adriana.
Maud sa zachichotala, chcela svoju smutnú paniu potešiť. „Nebojte sa, slečna, stretnutie s lordom Randwulfom nebude až také zlé. Je to, ako som počula, kus pekného chlapa, keď to tak môžem povedať. Kuchárka ho nedávno videla v Bradforde a skoro jej oči vyliezli z jamôk. Poriadne vysoký chlap, ale žiadny pavúk s tenkými nohami, to teda nie. Nie ako ten vycivený pánko Roger Elston. Ten je veru v porovnaní s jeho lordstvom ako slamka."

Adriana sťažka vzdychla. „Všetko, čo hovoríš, Maud, je prav​da. Lord Randwulf je skutočný krásavec..."
„Tak prečo sa trasiete, slečinka? Nechcete, aby vám dvoril?"
„Neviem celkom isto, či mi chce lord Randwulf dvoriť, Maud. Bol to nápad jeho otca."
„Ale pravdaže chce," tvrdila komorná. „Nad vás tu krajšej dámy niet a ak si to on nemyslí, asi spadol na hlavu. Okolo vás sa krúti toľko džentlmenov, že už len preto by mal vedieť, od čoho muchy dochnú."
„Nie všetci muži sú rovnakí, Maud. Lordovi Randwulŕbvi očividne vyhovuje byť starým mládencom..." Tu Adriana radšej zmĺkla. Nechcela pred komornou rozoberať svoje trápenie. Ale najväčšmi ju škrelo, že ju mladý markíz napriek všetkým okolnostiam veľmi priťahuje. Ak sa jej už teraz pri ňom trasú kolená, ako sa bude cítiť neskôr, keď jej začne oficiálne dvoriť? Nešťastne pokrútila hlavou. „Ktovie, čo vlastne lord Randwulf chce..."
„Len sa vy netrápte, slečna," zasmiala sa Maud. „Ak do vás ešte nie je zamilovaný, onedlho určite bude. Čas ukáže."
Ach áno, pomyslela si Adriana, čas naozaj ukáže. Ale pokiaľ išlo o výsledok, nezdalo sa jej, že má toľko dôvodov na ra​dostné očakávanie, ako sa nazdávala Maud.
S hlbokým vzdychom vstala od toaletného stolíka a vyšla zo spálne. Čakalo ju stretnutie s lordom Randwulfom... stretnutie, pri ktorom sa opäť preukáže, že z nich dvoch je ona tá slabšia.
Lady Christina zostúpila po schodoch, vystretá ako svieca, ale keď položila jemnú ruku na kľučku salóna, myseľ sa jej napl​nila obavami. Netušila, čo bude ťažšie: pozrieť sa bez zachvenia na Coltonovu zjazvenú tvár, alebo dať tomu mužovi svoju najmladšiu dcéru za ženu?
Stisla kľučku a vstúpila do salóna. Hneď uvidela, že lord Randwulf si zastal pri ozdobnom okne, z ktorého bol výhľad na zelené trávniky a prístupovú cestu. Bližšie k nej sedela v kresle Philana a lady Christina sa k nej s úľavou pobrala. Uve​domila si, že kým sa zvíta s markízou, podarí sa jej opanovať natoľko, aby pokojne pozdravila aj jej syna. Vzala priateľkine ruky do svojich a zašepkala: „Dlho sme očakávali tento vzácny deň, moja milá." V hrdle jej navrela hrča. „Tvoj syn je konečne doma. Určite sa ti uľavilo, že prevezme povinnosti markíza."
„Nielen uľavilo, som aj náramne šťastná, že zostane verný pamiatke svojho otca," usmiala sa Philana. „Ale čo je ešte dôle​žitejšie, drahá Christina, prišli sme sa s tebou a s Gylesom po​zhovárať o podmienkach zásnubnej zmluvy. Dúfam, že sa k nám pripojí aj Adriana. Nemôžeme o takej dôležitej veci ho​voriť bez nej."
„Keď som s ňou pred chvíľou hovorila, Maud jej dokončo​vala účes. Určite nás nenechá dlho čakať a Gyles..." Vtom sa za ňou otvorili dvere a kroky na mäkkom orientálnom koberci spoznala, takže sa ani nemusela obrátiť. „Nuž, Gyles je už tu." „Vitajte! Vitajte!" zvolal Gyles a galantne si priložil Philaninu ruku k perám. „Moja krásna susedka je ešte krajšia," usmial sa. Philana len mávla rukou a srdečne sa rozosmiala. „Nechaj si to pre mladé husičky, Gyles. Som stará a mám vrásky a ty nie si slepý."
Gyles si pritisol ruku na srdce a venoval Philane šibalský úsmev. „Nevidím ani jedinú vrásku, a pokiaľ ide o vek, ten po​ľahky zatieni tvoja krása a elegancia."
Philana naklonila hlavu. „Počúvaj, Gyles, si veľký lichotník, ale si dobrý priateľ. Preto ti ďakujem."
Gyles s úsmevom odstúpil. Najradšej by bol oddialil chvíľu zvítania s mladým markízom, ale začul kroky sprevádzané klo​paním palice, preto vedel, že osud je neúprosný a budúci že​ních jeho dcéry sa blíži. Christina sa mu zdôverila so svojimi obavami a ani jemu sa nežiadalo vydať svoju najmilšiu dcéren​ku za kaliku. Dlho rozmýšľal, ako lorda Randwulfa čo najzdvorilejšie odmietnuť, ale na nič neprišiel. Teraz len dúfal, že jeho manželka pri pohľade na Coltonovu tvár nezamdlie. Ke​by sa to náhodou stalo, mal poruke ospravedlnenie. Povedal by, že Christina sa už niekoľko dní necíti dobre. Nebola by to lož - ešte nikdy ju nevidel takú ustarostenú.
Obrátil sa a s pevným odhodlaním nedať nič najavo vystrel ruku k hosťovi. A vtedy mu klesla sánka.
„Lord Gyles," pozdravil ho Colton hlbokým melodickým hlasom a usmial sa na starších manželov. „A lady Christina."
„Bože dobrý," zaúpela potichu lady Christina. Doteraz sa nazdávala, že jej dvaja zaťovia sú krásavci na pohľadanie, ale musela priznať, že Colton Wyndham ich predstihuje. Jej skú​sené oko ocenilo vysokú postavu, široké plecia, výraznú muž​nú tvár. Zmätene potriasla hlavou a v duchu sa pýtala, ako len prišla na myšlienku, že tento človek je znetvorený. „Prepáčte, lord Colton, ale veľmi ste sa zmenili. Myslím, že ste nás aj s Gylesom prekvapili."
Colton sa milo usmial. ,Je to pochopiteľné, madam, veď som bol len chlapec, keď sme sa videli naposledy. Za šestnásť rokov sa človek naozaj zmení."
Úľava, ktorá zaplavila lady Christinu, bola takmer viditeľná. Dôstojná dáma len tak žiarila. „Sadnite si, Colton, a poroz​právajte nám, kde všade ste boli a čo ste zažili," pobádala ho veselo.
Lenže skôr, ako jej Colton stihol vyhovieť, dvere sa opäť otvorili. Vošla Adriana Suttonová. A teraz bol rad na Coltonovi, aby potichu zhíkol. Bola prekrásna, azda ešte krajšia, než akú ju videl vo vani - a pritom vtedy bola nahá! Colton si uve​domil, že kto vyhlasuje človeka za nedokonalé stvorenie, nikdy nevidel túto oslnivú ženu. Dlhé husté vlasy mala sčesané do​zadu a zopnuté do elegantného uzla na temene. Niekoľko kučierok pred ušami a na šiji uniklo zo zovretia spony a dodá​valo účesu mäkkosť a ľahkosť. A smotanovobiela pokožka v kontraste s ebenovou hrivou žiarila ako hviezda za temnej noci. Na lícach jej spočíval ľahký rumenec, pery mala zvlnené úsmevom. A len čo sa jej pohľadom dotkol hlbokých tmavých očí, zakrútila sa mu hlava. Pritom si ledva stihol uvedomiť, že je oblečená podľa poslednej módy a šaty jej lichotivo zvýraz​ňujú postavu.
Colton sa pristihol, že v duchu porovnáva drobné náušnice, ktoré zdobia Adrianine ušné lalôčiky, so šperkmi, ktoré rada nosievala Pandora Mayesová. Herečka sa vždy ozdobila veľký​mi kruhmi v cigánskom štýle, čo zdôraznilo jej počernú krásu, ale predsa len pôsobilo trochu prehnane. Lenže medzi dvoma ženami by márne ktokoľvek hľadal podobnosti. Colton si uve​domil, že je to ako porovnávať ružu s kapustou. Pandora bola zmyselná zvodkyňa, ktorá sa rada zabávala s mužmi, a hoci by sa bola nadosmrti urazila, keby ju bol niekto označil za po​behlicu (tvrdila totiž, že svoju priazeň venuje len mužom, kto​rých obdivuje a s ktorými udržiava dlhodobé vzťahy), drahé dary, ktoré od milencov dostávala, ju zaraďovali presne k tým, ktoré si na živobytie zarábajú telom. Na druhej strane, Adriana bola žena, akú by si každý šľachtic, ktorý si ctí seba i rodinu, rád vzal za manželku. Najmä po tom, čo mu Bentley pripome​nul, že lady Suttonová si nikoho nepustí k telu, musel Colton čoraz väčšmi obdivovať jej pevné zásady, aké predtým u žien nenachádzal.
Až teraz si všimol, že pod tenučkou látkou jej vystupujú bra​davky - asi jej je chladno, pomyslel si pobavene. A kým pred chvíľou sa väčšmi sústredil na jej eleganciu ako na telo, teraz ho opäť pritisli k múru spomienky na jej nahú siluetu vo vani. La​dy Adriana, krásna ako mladá bohyňa, by bola korisťou pre prieberčivého lovca a v manželstve by mu iste poskytla mnoho potešenia. Ale to iba v tom prípade, ak by Colton potlačil pýchu a pripustil, že otec mal pravdu. Pripomienka tejto sku​točnosti mu pomohla vytriezvieť z ošiaľu. Nie, hoci je dáma krásna, nezabudol ešte, že ho k nej púta zmluva, ktorej sa po​sledných šestnásť rokov vyhýbal.
„Odpusťte, prosím, že meškám," zašepkala Adriana a od​vrátila zrak, aby sa nemusel stretnúť s Coltonovými očami. Obávala sa, že ju jeho pohľad opäť vyzlieka, hoci nie sú sami. Colton mal nepríjemnú vlastnosť, vôbec sa nedal rušiť bontó​nom ako iní muži. Kým tí aspoň predstierali, že ju nehltajú očami, mladý markíz sa na nej popásal bez ohľadu na trápnosť situácie.
Colton prešiel za vysoké tudorovské kreslo, palicu si zastrčil pod pazuchu a oboma rukami nadvihol ťažký kus nábytku za operadlo.
„Poďte si sadnúť, drahá Adriana," ponúkol jej miesto.
V prítomnosti rodičov nemala na výber. Hoci by sa bola najradšej ukryla do myšacej diery, alebo aspoň do svojej izby, musela poslúchnuť. Sadla si však iba na okraj, akoby sa bála blízkosti muža, ktorého mocné ruky ešte stále spočívali na operadle.
To jej však nepomohlo. S hrôzou si uvedomila, že sa k nej Colton zozadu nakláňa a vdychuje vôňu jej vlasov. Teplým dy​chom ju pošteklil na šiji a opäť v nej zobudil to zvláštne vzru​šenie. „Uvoľnite sa, Adriana," šepol. „Nezjem vás."
Zrazu zabudla na celý svet. Jeho hlas ju zmenil na bábku sle​po poslúchajúcu cudziu vôľu. Akoby sa vnútri celá roztápala, keď ju tie slová pohladil! po zmysloch.
No v tej chvíli jej opäť prišla na pomoc spomienka na jeho zúrivosť, keď sa pred rokmi dozvedel, koho mu otec vybral za manželku. A ešte väčšmi ju schladilo podozrenie, že za jej chrbtom sa uchádza o priazeň Felicity. Ktovie, pýtala sa v du​chu, či aj ju zahrnul takými nemravnými návrhmi ako mňa v koči po pohrebe pani Jenningsovej.
Adriana mu venovala nevyspytateľný pohľad, keď si k nej pritiahol druhé kreslo a pohodlne sa v ňom usalašil. „Môžem sa posunúť ďalej," ozvala sa sarkasticky, „ak potrebujete viac priestoru, pane."
Zasmial sa. „Pohovka je už obsadená, madam. Inak by som vás bol zaviedol k nej a sadol by som si vedľa vás."
„Načo by to bolo?" odvrkla. „Vari si chcete zblízka prezerať tovar, ktorý pre vás pred rokmi vybral otec a ktorý ste na pra​hu mužnosti odmietli? Pane, myslím, že sme sa tu stretli preto, aby sme sa pokúsili zistiť, ako tú zmluvu zrušiť." Provokatívne zdvihla bradu. „Vari sa mýlim?"
Colton vystrúhal bolestnú grimasu, akoby ho bola bodla ži​hadlom. „Hoci na pohľad máte od harpye ďaleko, drahá Ad​riana, moje uši mi hovoria, že ste s ňou príbuzná. Pozor, ma​dam, lebo vaše pazúry driapu dokrvava."
Adriana si odfrkla a zniesla aj karhavé pohľady rodičov. Radšej už neotvárala ústa, bála sa, čo by z nich vyšlo. Ten muž v nej vyvolával množstvo úplne protichodných pocitov.
Na druhej strane miestnosti sa Philana pokúšala rozlúštiť zá​hadu vzťahu tých dvoch. Doteraz mala dojem, že z toho man​želstva by predsa len niečo mohlo byť. Colton vyzeral pridob​re, aby ho nejaká žena mohla odmietnuť - alebo ignorovať.
A pri pohľade na to, ako mu Adriana odvráva, sa neubránila úsmevu. Tak ti treba, synček, pomyslela si. Tuším ťa ešte žiad​na takto nevykrstila.
,Je to pravda, vaše lordstvo?" ozval sa Gyles. „Chcete od zmluvy odstúpiť?"
Colton sa pomaly vystrel a s úsmevom pozrel na starého pá​na. „Práve naopak, lord Gyles, chcem čím skôr dvoriť vašej dcére. Odkedy ma o zmluve informovali, podrobne som si ju prečítal. Mám pred sebou tri mesiace úprimného dvorenia, počas ktorých sa rozhodne o mojom osude... ibaže by mala mladá dáma inú mienku."
Pozrel na Adrianu. „Čo na to hovoríte, drahá? Máte nejaké predstavy o tom, ktorým dňom by sa malo dvorenie začať? Ak nie, navrhujem, aby to bolo dnes."
Chce to mať čím skôr za sebou, pomyslela si mrzuto Adria​na. Ale nevládala sa prinútiť, aby ho odmietla. Mohla by vy​hlásiť, že od zmluvy odstupuje, no akosi by jej to nebolo šlo od srdca. Navyše nezniesla myšlienku, že by urazila Philanu alebo zahanbila vlastných rodičov. „Ak by vám neprekážal malý od​klad, pane," povedala napokon, „navrhujem, aby sa spomína​né trojmesačné dvorenie začalo v deň Jesenného plesu. Teda dvadsiateho prvého októbra."
„Tak dlho mám čakať? Veď je to ešte takmer mesiac!" zhro​zil sa Colton. Pozrel na ňu a zamyslene si pošúchal prstom nos. Bol mužom, ktorý za seba v živote rozhodoval sám, ale po tom, čo túto svojráznu dievčinu našiel nahú vo svojom kúpeli, zažil toľko bezsenných nocí, že stratil chuť odporovať. Na dru​hej strane, ak sa bez rozmyslu podriadi otcovej vôli, všetkým ukáže, že je slaboch. Nie, radšej znesie tri mesiace muk, akoby mal stratiť tvár. „Vravíte dvadsiateho prvého?"
„Alebo kedykoľvek po tom dátume," pyšne riekla Adriana.
„A čo Roger Elston?" nedalo mu, aby sa nespýtal. „Dovolí​te mu dovtedy byť vo vašej blízkosti?"
Adriana pocítila, že líca jej červenejú. Ako sa opovažuje kar​hať ju, keď sám navštevuje Felicity Fairchildovú? „Skôr ako mi začnete dvoriť, pane," ozvala sa chladne, „musím ho požiadať, aby ma prestal navštevovať. Ale bude to menej nepríjemné, ak to urobím až na záver plesu."
 „Aha. A keďže budete počas plesu zaneprázdnená zabávaním pána Elstona, povolíte mi tiež zabaviť sa po svojom?"
Adriana k nemu obrátila svoj pyšný profil. Nepotrebovala ani počuť meno ženy, s ktorou sa chcel zabaviť. „Nemienim zabávať pána Elstona, pane. Iba mu dovolím, aby na ples pri​šiel. Pokiaľ ide o vás, správajte sa, ako chcete. Nerobím si na vás nárok."
„Ale áno, drahá Adriana," usmial sa Colton. „Viaže nás zmluva, podľa ktorej sme takmer zasnúbení. Preto máte právo vyjadriť sa k mojej otázke, ktorá sa týka iných žien."
„To sotva!" Adriana mala pocit, že každú chvíľu vybuchne. „Nie sme snúbenci a nie sme ani manželia. A keby sme aj bo​li, dovolila by som vám, aby ste sa zabávali, s kým by ste len chceli. S jedinou podmienkou - aby ste mne dali pokoj! A pusťte mi vlasy!" Úzka dlaň s pleskotom dopadla na ruku, ktorá sa medzitým čoraz smelšie pohrávala s havraními kučerami.
„Adriana!" zhíkla jej matka. „Ty si udrela jeho lordstvo? Čo si pomyslí?"
„Fíha," ozval sa Colton, „zdá sa, že o mne nemáte ktovieakú mienku, Adriana."
„To je celkom možné, pane," odvrkla. „Koniec koncov, sme si celkom cudzí."
„Adriana!" Christina nenachádzala slov, ktorými by vyjadri​la, čo si myslí o dcériných spôsoboch.
Coltonove sivé oči sa pobavene zaligotali. „Ešte som nevi​del ženu, ktorá by takto odmietala moju pozornosť." Nedodal už, čo si myslel - že je to po toľkých až príliš ochotných mla​dých dámach príjemná zmena.
„Som presvedčená, že ste za sebou zanechali mnoho zlo​mených dievčenských sŕdc, pane, ale ja vás rozhodne nemie​nim nudiť oddanými pohľadmi!" odsekla.
Colton si s prekvapením uvedomil, že tento slovný súboj sa mu celkom páči.
„A čo keby som vám oznámil, drahá Adriana, že ste pre​krásna žena? V detstve ste vyzerali celkom inak, o tom vás môžem ubezpečiť. A teraz mi vaša krása vyráža dych."
„Len pokojne dýchajte," utrúsila Adriana. „Aby ste sa nám tu nezadusili."
Christina ju už-už chcela pokarhať, ale Philana natiahla ruku a stisla jej zápästie. Začínalo to byť zaujímavé.
Colton medzitým pritisol pery na drobnú rúčku ženy, ktorú mu zasnúbili pred šestnástimi rokmi. A Adriana sa opäť roz​ochvela až po končeky prstov. Nevládala znášať prívaly vzruše​nia, ktoré ňou otriasali, a zároveň sa pred rodičmi tváriť, že je všetko v poriadku.
Zlostne si vytrhla ruku, vyskočila na rovné nohy a prebehla ku dverám. Tam sa obrátila a celá červená pozrela na hostí. „Sľúbila som Melore," vyjachtala, „že jej ešte dnes pomôžem zariadiť niekoľko záležitostí spojených so svadbou. Ak ma teda ospravedlníte, lady Philana..."
„Ale pravdaže, drahé dieťa," odvetila láskavo markíza. Za Adrianin útek dávala vinu svojmu synovi. Pri pohľade na neho jej bolo jasné, že sa výborne zabáva a v porovnaní s rokmi do​spievania sa vlastne ani veľmi nezmenil. Ešte stále sa vyžíval v posmeškoch.
„Želám vám príjemný deň, lord Randwulf!" zvolala Adriana a zatresla za sebou dvere s takou silou, že aj Colton sa mykol. Christina sa nepokojne pohniezdila na pohovke. „Ospravedl​ňujem sa za svoju dcéru," ozvala sa ticho.
„Ospravedlňuješ sa, drahá Christina?" usmiala sa Philana. „Adriana bola obdivuhodná, ako napokon vždy. Ešte chvíľku, a bola by môjho syna vyťahala za uši - a veru právom."
Christina nevedela, kam s očami. „Obávam sa, že Adriana niekedy stráca s mužmi trpezlivosť. Ale netušila som, že sa bu​de takto nepekne správať aj vo vašej prítomnosti, lord Colton. Rozhodne ju za to prísne pokarhám."
„To ani náhodou!" skočila jej do reči lady Philana. „Pokar​hanie si zaslúži môj syn, ktorý ju náročky provokoval. Ak sa nepoučí, určite sa mu ešte ujde po prstoch. A ubezpečujem vás, že to nebude prvý raz. V detstve som mu veru musela čas​to priložiť, aby sa zmestil do kože. Chuderka Samantha si jeho posmechu užila viac ako dosť."
Gyles si prešiel rukou po tvári, aby zatajil smiech. „Nuž, mám dojem, že keby boli moju najmladšiu vyslali pri Waterloo proti Francúzom, bola by im poriadne vyprášila kabáty. Nie​kedy je trochu výbušná, ale verte mi, že má zlaté srdce."
Adriana zlostne pochodovala po svojej izbe. Mrzelo ju, že ju Colton Wyndham tak veľmi vyvádza z miery. Pocity, aké v nej jeho prítomnosť prebúdzala, dosiaľ nepoznala. Bol príťažlivý, to áno, ale nemohla zabudnúť na to, že jeho prvoradým zá​ujmom je zbaviť sa jej - aby mohol ďalej žiť ako ničím neobmedzovaný starý mládenec.
Na dvere ktosi ticho zaklopal, a keď sa ozvala, dnu vkĺzla Melorina komorná. „Prepáčte, madam, ale vaša sestra sa ráči pýtať, čo vás zdržalo."
„Už za ňou idem, Becky," vzdychla Adriana.
Len čo dievča odišlo, Adriana vzdychla. Netušila veru, ako prežije tri mesiace markízovho dvorenia. Niežeby sa na ne v istom zmysle netešila. Veď bol mužom, na ktorého od det​stva čakala. Obávala sa však, čo to s ňou porobí. Stačilo jej spomenúť si na jeho nahé telo vo svetle petrolejových lámp, a už sa celá chvela. Bradavky jej tŕpli a žiadali si poláskanie, aké by im mohla poskytnúť iba jeho ruka. V tele sa jej zobúdzal hlad, aký dosiaľ nepocítila, no toľko vedela, že ho môže utíšiť len on.
Keď sa napokon vybrala za Melorou, ešte stále v nej zúril požiar túžby. Sestru však našla v takom zmätku, že na svoje ťaž​kosti hneď zabudla.
„No konečne!" zvolala Melora. „Už som si myslela, že som na všetko opäť sama. Nechápem, prečo sa tá tvoja záležitosť s Coltonom musí rozoberať práve teraz. Keď vydržal čakať toľko rokov, musí mať ešte trochu trpezlivosti. A ja mám iba desať dní do svadby!" Pozrela na sestru. „Predpokladám, že s dvorením začne hneď a zaraz," doložila spýtavo.
Adriana pokrútila hlavou. „Nie, požiadala som ho, aby to odložil. Začneme až po Jesennom plese."
„Vďaka Bohu!" vykríkla staršia sestra. „Aj tak bude celý dom hore nohami!"
Adriana nemo pokrútila hlavou. Bola pevne presvedčená, že svadba a s ňou spojená námaha budú len drobnou kvapkou v mori v porovnaní s trápením, ktoré čaká ju, vydanú na milosť a nemilosť Coltonovi Wyndhamovi.

Posledný septembrový úsvit priniesol opojnú vôňu jesene. Sln​ko už od rána robilo, čo mohlo, aby bol Melorin svadobný deň nezabudnuteľný. Kaplnka bola počas obradu plná a po jeho skončení sa Adriana ocitla v obkľúčení skupinky mládencov, ktorí doslova zápasili o jej pozornosť. Boli medzi nimi synovia z najlepších anglických rodín. Po jej pravici stál Stuart Búrke a po ľavici zase lord Harcourt. Obaja sa radovali nielen z Ad​rianinej prítomnosti, ale aj z toho, že Colton sa zdržiava skôr s Percevalom ako s mladou dámou. Dúfali, že tým dáva najavo nezáujem a uvoľňuje im priestor.
Adriana ďakovala nebesiam, že na svadbu neprišiel Roger Elston. Nepozvali ho, ale bola by prisahala, že sa aj tak objaví. Jeho drzosť v poslednom čase nepoznala hranice. Takže už len skutočnosť, že ho nevidí, jej poskytovala úľavu. Preto celkom trpezlivo znášala lichôtky ctiteľov. Bola by sa aj dobre zabáva​la, ale z času na čas jej oči zaleteli úplne iným smerom a vtedy vždy zachytila uprený pohľad lorda Coltona Wyndhama.
Na sebe mal oblek, ktorým takmer zahanboval aj ženícha. Pôsobil ako stelesnenie bohatého aristokrata. Sivé oči mu žia​rili spod strechy elegantného hodvábneho klobúka a sledovali každučké jej gesto.
Preniklo ňou zlé tušenie, že jej belasé šaty vôbec neposkytujú ochranu pred týmto pálčivým pohľadom. V lone sa jej opäť ozval nepokoj. Ba čo nepokoj, bola to túžba! Adriana si už zúfala, lebo vedela, že len čo na lorda Randwulfa pomyslí, nieto ho ešte uvi​dí, telo jej začne žiť vlastným životom nezávislým od mysle.
Svadobné raňajky boli hotovým umeleckým dielom. Aspoň Melora bola o tom presvedčená, keď ju mladoženích usádzal do kresla za vrchstolom. Adriana však mala na jazyku otázku, kto zmenil zasadací poriadok, pretože sa ocitla vedľa Coltona Wyndhama. Ledva sa jej podarilo vyčariť aký-taký úsmev.
„Prepáčte, pane, ale pokiaľ viem, na tomto mieste mala se​dieť moja teta," oznámila mu. Najradšej by ho bola poslala von z miestnosti, len aby nemusela znášať jeho pohľad.
„Kdeže, Adriana," usmial sa Colton, „myslím, že ste sa po​mýlili." Vzal zo strieborného stojana kartičku a podal jej ju. „Po toľkom čase určite spoznám vlastné meno. Neočakávali ste ma?"
„Veru nie," priznala a v duchu pohrozila Melore, ktorá to ur​čite všetko spískala.
Markíz Randwulf si pritiahol stoličku bližšie, očividne spo​kojný, že ju takto zaskočil. „Myslím, že po celej légii mužov vám budem ako samotár pripadať dosť nudný. Lenže čo mám robiť? Zakázali ste mi byť jedným z vašich ctiteľov."
Pokrútila hlavou nad neslýchaným obvinením. „Nikdy som nepovedala, že sa ma máte strániť," riekla.
„Naozaj? No, možno som vás zle pochopil. Vraveli ste, že dvoriť vám môžem až po Jesennom plese, nie? A dovtedy sa nemám držať v slušnej vzdialenosti?"
Vzdychla. Naozaj sa nezmenil. „Nie, pane, hovorila som len o dvorení. Keďže som už dovolila Rogerovi, aby prišiel na ples, zdalo sa mi nezdvorilé zmeniť názor."
„Ste si istá, madam," uškrnul sa Colton, „že ste ďalšiemu zo svojich verných pätolizačov neudelili podobnú výsadu?"
„Ale nie," zaúpela Adriana. „Naozaj robíte priveľa kriku pre nič."
Ja? To vy ste sa dnes náramne zabávali uprostred trinástich mužov, ktorí pri pohľade na vás slintali ako štence."
„Určite ich tam nebolo až toľko," potriasla hlavou Adriana.
„Čože? Vy ste sa ich ani neobťažovali spočítať?" zasmial sa Colton. Musel ju obdivovať. Väčšina žien by taký húf považo​vala za svedectvo o svojej príťažlivosti a chválila by sa ním od rána do večera. „Za svoju schopnosť počítať ručím, Adriana. Bolo ich tam presne toľko."
„Tak dobre," odvrkla. „Ale ani s jedným si nemusíte robiť starosti, pane. Ja svoju časť dohody splním. Bez ohľadu na to, čo urobíte vy."
„Čo urobím? Napokon, môj nebohý otec mi vás sám vybral za ženu."
„Viem, čo urobíte," riekla. „Nemienite mi dvoriť ani o deň dlhšie ako stanovené tri mesiace."
„Čo keby ste mi ešte nechali možnosť rozhodnúť sa?" uškr​nul sa na ňu pekne krojenými perami.
„Len sa rozhodujte," vzdychla utrápené Adriana a poobzerala sa naokolo, či nenájde niekoho vhodnejšieho na rozho​vor. Neďaleko zazrela tetu Tilly, usadenú vedľa Alistaira Dermotta. Keď na ňu chvíľu uprene hľadela, Tilly sa pohniezdila, akoby pocítila jej pohľad. Pozrela jej smerom a šibalsky sa usmiala.
Vtedy to Adriana pochopila. Takže za všetko môže teta Til​ly! Hoci sa jej nechcelo ospravedlňovať, nemala inú možnosť. „Obávam sa, že som prirýchlo dospela k záveru, pane," pove​dala. „Už viem, kto vymenil kartičky s menami. Zdá sa, že mo​ja teta Tilly objavila vášho strýka. Napokon, je to pekný muž a ona je vdova."
Colton pozrel na tých dvoch, ktorí sa očividne dobre zabá​vali, a usmial sa. Pozdravil ich zdvihnutou vínnou čašou a oni odpovedali rovnako.
„Nuž, váš strýko Alistair je so sebou náramne spokojný," podotkla Adriana. „Napokon, má byť na čo pyšný. Z mláden​ca, ktorého podporoval, sa stal národný hrdina."
„Myslím, že vzdával hold skôr vašej kráse, drahá," opravil ju Colton. „Určite si myslí, že ste moja vyvolená."
„Ach, ale..." Adriana sa začervenala. „Vaša matka mu hádam tú zmluvu nespomínala..."
„Myslím, že ona nie. Skôr sestra." Natiahol ruku a jemne sa dotkol kučierky na Adrianinej šiji. ,Je presvedčená, že jedného dňa sa stanete mojou ženou."
Adriana sa pri tom dotyku opäť ponorila do jazierka slasti. Pomaličky zdvihla viečka a oči sa im stretli. Obaja zmeraveli pod náporom zvláštnej sily, ktorá ich navzájom priťahovala. Adriana si s hrôzou uvedomila, že mu túži pohladiť líce, a Col​ton ledva odolal, aby ju na verejnosti nepobozkal. Vydýchla: „Budem sa s vašou sestrou musieť vážne porozprávať. Nebez​pečne rada klebetí."
Adriane sa marilo, že od chvíle, keď sedela vedľa Coltona na svadobnej hostine svojej sestry, prešlo len niekoľko hodín, ho​ci v skutočnosti ubehli tri týždne. Začal sa Jesenný ples, ale jej sa nechcelo medzi hostí. Nepokojne sa prechádzala po sálach tudorovského kaštieľa svojich rodičov. Pre istotu však zostáva​la na hornom poschodí. Netešilo ju, že už o niekoľko hodín bude musieť Rogerovi Elstonovi oznámiť Jóbovu zvesť: začína sa Coltonovo dvorenie a Roger by ju mal prestať navštevovať a všade za ňou chodiť.
Ach, pomyslela si zúfalo, kiežby som ho bola poslala preč od dverí hneď prvý raz, keď sa tu zjavil! Lenže vtedy ho ľuto​vala a mala pocit, že mu z jej strany celkom postačí aj úprim​né priateľstvo. Prineskoro si uvedomila, že sa do nej zamilo​val. A teraz mala pred sebou úlohu, na ktorú si takmer netrúfala.
So vzdychom vystrela šiju a pokrútila plecami, aby si uvoľ​nila svaly, ktoré jej vibrovali od únavy a napätia. Nič sa nedá ro​biť, rozhodla sa. Musím zísť dole a čeliť nepríjemnej skutoč​nosti. Len dúfam, že Roger nespraví scénu.
Zišla zo schodov pokojným krokom, ktorý neprezrádzal nič z jej nervozity. Ale nič z radostného plesového hurhaja jej nepreniklo do myšlienok. Nielenže sa hrozila stretnutia s Rogerom, ale navyše si stále musela pripomínať, že onedlho jej začne oficiálne dvoriť Colton Wyndham. Pri tej myšlienke jej naskočila husia koža.
Bože, prečo musím nížiť akurát po ňom?
Zachvela sa, no zaťala zuby a hrdinsky vstúpila do hlavnej tanečnej sály. Hneď na prahu ju však zastavil zúrivý beh aké​hosi hosťa, ktorý uháňal tak rýchlo, až mu mimovoľne pozre​la na kabát, či náhodou nehorí. Nič podobné plameňom nezazrela, tak zdvihla zrak vyššie - a spoznala lorda Lathama Harrella.
Hoci Latham mal tuctovú tvár, v dobre ušitom slávnostnom obleku vyzeral štíhlo a pružne. Z očí sa mu však vytratila aro​gancia, ktorá z nich zvyčajne pozerala. Adriana ani nemusela dlho hádať prečo. Colton ho určite rozčúlil už tým, že sa vrátil domov a po titul - takže Latham sa teraz od hnevu až triasol.
No len čo ju zočil, akoby zabudol, prečo sa tak ponáhľa.
Nasadil sladký úsmev a galantne jej vystrúhal poklonu. „Moja drahá lady Adriana, práve vás hľadám. Už od svadby vašej cte​nej sestry by som sa s vami rád pozhováral," ozval sa. „Naozaj?" Adriana netušila, čo od nej ten človek môže chcieť, no odpoveď sa jej vzápätí ponúkla: jej veno! Teraz, keď nemal nádej na titul markíza, potreboval dosť peňazí, aby mo​hol pokračovať vo svojom živote na vysokej nohe.
Nebola zrejme ďaleko od pravdy, lebo Latham sa do nej do​slova vpil očami a pokračoval: „Už som sa obával, že vás nikdy nezastihnem bez vášho kŕdlika ctiteľov, lady Adriana. Aj na svadbe lady Melory sa okolo vás krútil hádam každý slobodný muž od Londýna po Bath. Pravdaže, okrem môjho bratranca. Ale neprekvapuje ma to, po toľkých rokoch v armáde sa Col​ton nazdáva, že najkrajšie na svete sú markytánky. Veď pozná​te maniere dôstojníkov..."
„Nie, obávam sa, že nepoznám," precedila cez zaťaté zuby Adriana. Zlostilo ju, že práve tento človek, ktorý radšej pred​stieral, že ho kvári dajaká choroba, než by mal narukovať, si dovoľuje ohovárať Coltona.
„Aha." Jej malá predstavivosť Lathama zmiatla. „To nič, dra​há. Nebudem urážať vaše nevinné ušká podrobnosťami. Na​pokon, ste tá najkrajšia bytosť, akú som kedy videl, neriskoval by som, že vás odplaším. A tie vaše šaty! Verte mi, to je hoto​vé umelecké dielo!"
„Lichotíte mi, lord Latham," odsekla bez náznaku zdvori​losti. Ani sa neobťažovala osloviť ho priezviskom. Napokon, aj on používal jej krstné meno, akoby mu to bola dovolila. „Ach, nečudo, že vás muži tak zbožňujú! A najmä ten jeden,
vojvodov syn..."
Adriana o krok cúvla, lebo sa zdalo, že sa k nej chce Latham priblížiť. „Tuším narážate na Riordana Kendricka, markíza
z Harcourtu."
„Áno, na toho. Vyzerá celkom dobre, navyše, ako som po​čul, je nesmierne bohatý. Ako jediný syn zdedí všetok otcov majetok. Už vám dlho dvorí?"
Potriasla hlavou. „Nedá sa povedať, že by mi lord Harcourt dvoril. Len z času na čas zájde k nám na návštevu."
„Ach!" Latham sa srdečne rozosmial. „Istotne viete, čo ho tam ťahá, nie? Ale prezraďte, drahá lady Adriana, kedy chcete nasledovať sestrin príklad?"
Pokrčila plecami. „Mám dojem, že otec je zaneprázdnený inými záležitosťami a po Melorinej svadbe sa mu určite nechce hneď zaoberať ďalšou. Myslím, že o mojom sobáši bude uva​žovať až o niekoľko mesiacov."
„No pravdaže! Ako inak?" Latham bol samý úsmev. „To je dobrá správa pre oneskorených nápadníkov. Takže, drahá moja, smiem dúfať, že so svojou žiadosťou neprichádzam zby​točne?"
Adriana len-len že neprevrátila oči. Ale to nebolo všetko. Latham sa k nej naklonil, akoby mal na jazyku tajomstvo, a po​šepol jej do ucha: „Lady Adriana, drahá moja, musíte si so mnou neskôr zatancovať. Šiel by som hneď, ale len pred chví​ľou som sa musel ospravedlniť lordovi Mansfordovi, ktorý mi chcel na krk zavesiť svoju dcéru - chuderku, ktorá si očividne nemôže nájsť manžela. Osobne by som proti nej nič nemal, je pekná, no obávam sa, že by ma pri tanci rozpučila." S úľubou pozrel na svoju spoločníčku. „Omnoho radšej mám dievčinky štíhlučké ako trstinky," zašveholil.
Adriana sa mrzuto usmiala. Lady Berenice bola skutočne pekná mladá dáma, ale jej otec ju až príliš okato ponúkal všet​kým slobodným mužom, čím ju aj seba iba kompromitoval. „Myslím, že tá mladá dáma má veľmi peknú tváričku, pane. A hoci je trochu plnšia, určite sa už onedlho vydá za vysoko​postaveného muža."
„Vy veríte v zázraky?" vyprskol Latham. Adriana neodolala žartu, ktorý sa priam ponúkal. „Nuž, keď tak zvážim veľkosť Berenicinho vena, ktoré by jej mohla zá​vidieť aj sultánova dcéra, mám dojem, že podobné zázraky sú celkom možné. Možno si ju niekto vezme pre peniaze, ale ne​skôr istotne zistí, že tá mladá dievčina je omnoho vzácnejší kle​not ako všetky plné truhlice jej otca."
„Nepovedzte!" Lathamovi zasvietili oči. „Netušil som, že jej otec je taký bohatý."
Adriana doňho videla, akoby bol zo skla. „Pravdaže je. A keď sa tak veľmi usiluje dcéru vydať, určite bude k ženícho​vi mimoriadne štedrý."
Latham nevládal ani prehovoriť, odpotácal sa od nej ako za​siahnutý šípom - nie Amorovým, ale šípom mamony. Adriana sa konečne oslobodila od jeho únavných lichôtok a pobrala sa do tanečnej sály. V šere pri vchode zastala a poobzerala sa. Bo​li tam všetci jej priatelia i príbuzní, Samantha rozžiarené krúži​la s Percym po parkete, Melora a Harold si pri tanci uprene pozerali do očí a zrejme uvažovali, kde by sa mohli ukradomky pobozkať.
Adriana sa zvedavo pozerala na všetky strany, hľadala muža, ktorý bol už dlho hlavnou témou jej úvah. Keby jej bol niekto pred štyrmi mesiacmi predpovedal, že ju opantá Colton Wyndham, bola by sa mu vysmiala. A dnes sa ledva bránila sile, kto​rá ju k nemu priťahovala.
Keď ho napokon zazrela, od hanby sa začervenala až po ko​rienky vlasov. Lord Randwulf bol krásny ako vždy a mal aj krás​nu tanečnicu - slečnu Felicity Fairchildovú. Zdalo sa, že krívanie, ktoré sa uňho prejavovalo pri chôdzi, sa v tanci stráca. Určite strávil dlhé hodiny cvičením, len aby nemusel presedieť ples pri stole.
„Adriana, prečo netancuješ?" ozval sa hlas jednej z jej vzdia​lených sesterníc. Dievčina na ňu volala z parketu a Adriana si s úľakom uvedomila, že odhalili jej skrýšu, z ktorej do tejto chvíle pohodlne pozorovala prítomných. Aj Colton začul to volanie a obzeral sa, kým ju neobjavil očami. Potom sa však opäť pozrel na svoju partnerku a vykrútil ju ešte v niekoľkých smelých piruetách.
Ten naničhodník, zúrila v duchu Adriana. Súčasná urážka v nej prebudila hnev, ktorý mal korene v dávnej minulosti. Ako ju len vtedy ponížil, ju, ktorá ho nadovšetko zbožňovala! A te​raz ju chce opäť zraziť na kolená!
„To dievča ho určite chce," zašomrala si popod nos.
„Koho?" zaznel známy hlas.
Prekvapene sa mykla a za sebou objavila Rogera Elstona. „Bože, Roger!" zhíkla. „Skoro som od ľaku vypustila dušu."
Zasmial sa. Jej podráždenie si vysvetlil tak, že sa naňho hne​vá pre neskorý príchod. „Prepáčte, madam, ale zdalo sa mi, že ste ponorená vo vlastnom svete. Vôbec som vás nemal v úmys​le vystrašiť. Mali ste na mysli niekoho konkrétneho?"
„Nie, len jednu známu," odvetila odmerane. A potom sa ko​nečne rozhodla vyjsť s farbou von. Čím dlhšie by otáľala, tým by bol výsledok horší.
„Roger," ozvala sa. „Musím s vami hovoriť o niečom veľmi dôležitom. Možno by sme mali ísť do miestnosti, kde budeme mať trochu súkromia."
Mládenec nadvihol obočie. „O niečom dôležitom? Čo môže byť dôležitejšie ako tanec s vami?" Vedel si veľmi dobre predstaviť, o čom sa s ním chce Adriana rozprávať. Že u nej ne​má šancu, na to už prišiel aj sám. Ba zdalo sa mu, že návrh je​ho otca predstavuje azda jedinú schodnú cestu k manželstvu s Adrianou Suttonovou.
„Neskôr," pošepol, chytil ju za ruku a ťahal ju na parket. „Povieme si to, keď si zatancujeme."
Adriana sa mykla, chcela sa vyslobodiť, ale zvieral jej ruku ako v kliešťach. Šla s ním na parket, hoci nerada. Trápilo ju, že sa na ňu upierajú všetky oči. Len zriedka vyznamenala šľachtic​ká dcérka svojou priazňou neurodzeného. Ale u nej si už ľudia na výstrednosť zvykli. Ba niektorí jej prorokovali osud starej dievky. Tí istí zväčša tvrdili, že taký osud je horší ako smrť.
Pozrela na Rogera, očakávala, že na ňu ešte stále nenásytné pozerá, ale s uspokojením zistila, že sa venuje tancu. Mračil sa, akoby sa sústreďoval na každý krok valčíka. Nešlo mu to kto​vieako, takže jeho partnerka musela ticho trpieť. Našťastie sa aspoň nepotkli a nespadli na dlážku. Ale Adriane sa zdalo, že valčík nemá konca.
Keď hudobníci napokon stíchli, Adriana potiahla Rogera Elstona za rukáv. „Musíme sa porozprávať," pripomenula mu šeptom.
„Neskôr," zopakoval Roger. „Poďte si so mnou ešte zatan​covať."
„Zišiel by sa vám skôr oddych, Roger," odvetila priamo. „Už ste mi dosť postúpali po topánkach. Predpokladám, že to bo​lo od únavy. A možno by vám pomohol pohár vína."
„Dáte si so mnou?" navrhol prostoreko.
Teraz si nepotrebovala zahmlievať myseľ. Musela zostať triezva, aby tohto muža neurazila. „Dobre, možno neskôr," pri​pustila.
 „Len nerád by som vás tu nechal samu," ozval sa nástojčivo.
„Dobre," prikývla Adriana. Netrpezlivosť v nej len tak vrela. „To znamená, že by sme sa mohli porozprávať aj tu."
Tvár mu očervenela a oči mu behali po sále ako splašené za​jace. „Viem, čo mi chcete povedať. A nechcem to počuť."
„Takže by som si mohla šetriť dych. Ste vynikajúci pozoro​vateľ."
Vtom pocítila, že za ňou niekto stojí. Práve sa chystala ob​rátiť, keď začula vetu: „Smiem prosiť, madam?"
S úľavou spoznala hlboký hlas lorda Harcourta. „Pravdaže, pane," usmiala sa naňho.
Pozrela ešte na Rogera Elstona, zvedavá, ako to znáša, no v jeho očiach narazila na taký strašný hnev, až sa zachvela. Šepla: „Nesľúbila som vám, že s vami strávim celý večer, Roger. Len som vám dovolila prísť. Lord Harcourt je nielen náš hosť, ale náhodou aj môj veľmi dobrý priateľ, a vaše grimasy mi v tanci s ním nezabránia. A ani v tanci s ktorýmkoľvek iným mužom. Prosím, prestaňte zazerať, inak vás požiadam, aby ste hneď odišli."
Roger zaťal zuby, ustúpil o niekoľko krokov, a potom sa hl​boko poklonil. „Služobník, madam," zašepkal.
Po niekoľkých minútach v tanci s Riordanom Kendrickom sa Adriana konečne trochu uvoľnila. Prestalo ju hrýzť svedomie, že tak drsne odbila Rogera, ba pozabudla aj na Coltona a jeho partnerku Felicity. V minulosti nepoznala lepšieho a vítanejšie​ho tanečníka, ako bol Riordan. Aj teraz ju svojimi ľahučkými krokmi a milými slovami doslova zbavil starostí. Azda aj preto sa ani nenazdala, a bolo po skladbe. Rozlúčila sa s Riordanom, ho​ci nerada, a poslala ho tancovať s lady Berenice. Tá sa, chuder​ka, od šťastia celá začervenala. Adriana si opäť povedala, že je mimoriadne pekná a tučnota ju ohrozuje len preto, lebo úzkosť z otcovej prehnanej starostlivosti o budúcnosť zaháňa nadmer​ným jedením.
Nemala však čas pridlho uvažovať o Berenice - a o tom, ako by jej to pristalo s Riordanom, ktorý ju práve vykrúcal. Pri uchu sa jej ozval tichý hlas: „Obávam sa, že ten vypočítavec sa na ňu usmieva len preto, lebo vie, že lady Berenice dostane od otca kráľovské veno." Bol to Roger.
 „Neopovážte sa takto hovoriť o mojich priateľoch!" vybu​chla Adriana. „Lady Berenice má naozaj veľké veno, ale maje​tok jeho lordstva ho niekoľkonásobne prevyšuje! Ak si to ná​hodou neuvedomujete, tak lord Harcourt sa jedného dňa stane vojvodom!"
Roger sa začervenal. „Prepáčte, madam, dnes večer mám dojem, že ma ovláda žiarlivosť."
Ale Adriana sa už naozaj hnevala. „Tak potom ju držte na uzde, lebo oľutujem, že som sa s vami zoznámila."
„Ešte raz pokorne žiadam o odpustenie," šepkal Roger. „A na dôkaz, že som vám úplne k službám, vám teraz done​siem občerstvenie. Čo by ste si priali?"
Predovšetkým svätý pokoj, odvrkla mu v duchu Adriana. Ale nahlas povedala iba: „Pohár vína, ak budete taký láskavý."
„Idem, madam. Hneď som naspäť." Uklonil sa a už ho ne​bolo. Ale Adriana nezostala ani chvíľku sama, lebo k nej hneď podišla Mathilda Maximová a s prehnane súcitným vzdychom potľapkala neter po ruke. „Dieťa drahé, ten muž, ktorý pred chvíľou našťastie zmizol, ti dnes večer podupal črievice ako stá​do koni."
„Ach, Tilly," usmiala sa Adriana. „Ver mi, že keby som si bo​la mohla pod sukňu ukryť fľaštičku s liečivým roztokom, hneď by som si pooblievala prsty."
„Nepovedz!" Teta Tilly sa rozchichotala ako dievčatko. „Ach, drahá Adriana, niečo ti poviem. Mám pocit, že som už bola pridlho vdovou."
Adriana nadvihla obočie. Z úst tejto dobromyseľnej dámy málokedy počúvala podobné priznania. „A prečo, teta Tilly?"
„Netušila som," usmiala sa Tilly tajnostkársky, „že na svete je toľko pánov v mojom veku, ktorí by ešte stáli za úvahu. Ale​bo sa mi už rozum čistí?"
„Kdeže," rozosmiala sa Adriana. „Mne sa páčia skôr mlad​ší, ale máš úplnú pravdu. Mimochodom, lord Alistair je medzi nimi bez konkurencie."
„Hm, je to fešák, však?" šepla Tilly trochu zahanbene.
„Ale pravdaže," prikývla Adriana. Tetine rozpaky ju pobavili.
„Dobre," nadýchla sa Mathilda. „Poberiem sa niekam do je​ho blízkosti, aby ma mal na očiach, keď sa začne ďalší tanec.
A pokiaľ ide o teba, drahá neter, ak uvidím nejakého mladého pána bez partnerky, hneď ti ho sem pošlem. Mám na mysli na​jmä synovca lorda Alistaira."
„Len to nie," vyhŕklo z Adriany. „Vieš, Tilly," rýchlo vysvet​ľovala, „mám také postúpané nohy, že sa nevládzem ani po​hnúť. Trochu si tu oddýchnem. Obávam sa, že tanec ma neja​ký čas nebude lákať."
„Nezmysel, Adriana," vyhlásila Tilly rozhodne. „Si primladá a pripekná, aby si tu podopierala stenu len preto, že ti dajaké nemehlo postúpalo po črieviciach."
„Prosím ťa, teta Tilly," zúfalo zašepkala Adriana, „daj mi ešte chvíľočku! Neposielaj ho sem!"
„Tak dobre," vzdychla jej teta, zružovená od očakávania tan​ca s lordom Alistairom. Adriana sa musela usmiať. Aké je to len jednoduché! Prečo sa ona musela zatúlať do toho najzamotanejšieho labyrintu lásky?

Zdalo sa, že každý slobodný muž v sále vyhľadal lady Adrianu s prosbou o tanec. Vyhovela toľkým, koľkým vládala, lebo ve​dela, že všetko je lepšie ako tancovať s Rogerom. No keď ho uvidela, ako sa k nej pretíska s vrchovato naplnenou čašou, ne​zostávalo jej nič iné, iba po skončení skladby odpovedať na je​ho zúrivé mávanie a zájsť za ním. Vtisol jej pohár do ruky, celý šťastný, že jeho plán vyšiel.
Adriana si s tichou zlosťou sadla na najbližšiu lavicu a pochlipkávala z krištáľu lahodný mok. Pod sukňou nervózne šú​chala črievičkami po dlážke, lebo prsty ju po Rogerovom úto​ku ešte stále boleli. Ignorovala jeho pokusy o konverzáciu - aj tak sa stále vyzvedal na mužov, ktorí s ňou tancovali. Zamest​návala sa otázkou, ako nájsť črievičku - pred chvíľou jednu stra​tila a vďaka širokej dlhej sukni to ešte nevedel nikto okrem nej. Napokon Rogera zunovalo páčiť z nej slová a smutne sa pobral kamsi do kúta. Nezabudol sa ironicky ospravedlniť, aby jej bo​lo jasné, že ho urazila.
Adriana vstala a pustila sa do jediného spôsobu hľadania stratenej obuvi, ktorý považovala za dôstojný. Pomaly drobčila raz dopredu, raz dozadu, a bystrým zrakom prechádzala po okolí. Nebolo to však ktovieaké pohodlné, a hoci sa jej poda​rilo nevystrčiť spod sukne nôžku obutú len v pančuche, one​dlho prišlo, čo prísť muselo: pošmykla sa a zabalansovala. Ru​ky jej vyleteli k ústam, aby zabránili výkriku, no vtom Adriana na svoje veľké prekvapenie zistila, že nesedí na zemi, ale opie​ra sa o pár pevných mužských rúk.
Roger, pomyslela si. Ten nevychovanec! Priplazil sa ku mne odzadu a teraz využil príležitosť, aby sa ma dotkol! V hneve si povedala, že by stokrát radšej padla na dlážku, ako sa ocitnúť v náručí mladého Elstona. Do nosa jej udrela vôňa.
Skôr než mohla nahlas vyjadriť svoju mienku, musela sa obrátiť, aby pevne zastala na oboch nohách. A vtedy zmerave​la. „Colton!" zhíkla.
„Drahá Adriana, nemusíte byť až taká prekvapená. Určite ste vedeli, že skôr či neskôr si po vás prídem."
„Nie... teda, nečakala som, že sa priblížite," vydýchla. Vy ste totiž zabávali Felicity, pomyslela si vyčítavo.
„Nuž, keďže ste na mňa teraz takto zazreli, asi som sa rad​šej nemal ustávať. Vari som vám stúpil na otlak?"
Adriana sa striasla. Že by vedel o jej stratenej črievičke? „Kdeže," pokrútila hlavou. Jednoducho ste ma vyľakali."
„Ospravedlňujem sa, drahá, ale dosiaľ sa mi nepodarilo za​stihnúť vás voľnú. Boli ste doslova v jednom kole. Mimocho​dom, už ste Rogerovi povedali, čo ho čaká?"
„Nie," odvrkla. „Nenašla som vhodnú chvíľku."
„Rád si tú povinnosť vezmem na seba," podpichol ju a za​díval sa jej hlboko do očí.
„Určite by vás len potešilo, keby ste mu mohli oznámiť takú zlú správu," prikývla chladne. „Ale ktovie, ako by sa to skonči​lo, keďže naposledy ste ho poslali letkom do kúta."
„Nebojte sa," usmial sa šibalsky. „Ak chcete vedieť, boles​tivú operáciu treba vykonať čo najrýchlejšie. Aspoň to mi tvrdili doktori, keď ma chceli pripraviť o končatinu. Nuž, tak či onak, ak sa vám nepáči, že by som ranil nežné city Rogera Elstona, prosím. Prenechám tú úlohu vám... ale nebude to za​darmo."
„Čože?" vydýchla.
„Prišiel som vás zachrániť od krátkeho okamihu starodievockej samoty," uškrnul sa. „Pred chvíľou vás hľadal sir Guy Dalton, ale lord Riordan ho poslal úplne iným smerom. Som teda šťastný, že sa nám cesty skrížili."
„Som bez partnera už aspoň dva tance," utrúsila. „Kde ste boli doteraz?"
„Vonku. Chcel som sa nadýchať čerstvého vzduchu."
„Skutočne? Nuž, pane, nech vás môj osud netrápi," pokra​čovala Adriana a prebodla ho pohľadom. „Pokojne ďalej tan​cujte so svojou skvelou partnerkou."
Akoby ju ani nepočul, Colton sa k nej sklonil, objal ju oboma rukami a spojil si dlane za jej chrbtom. Takmer privrel oči od úžasu, keď mu nos pošteklil jej zvodný parfum. „Drahá, momentálne žiadnu nemám," šepol.
„Nepovedzte," zachichotala sa Adriana, aby nezistil, že ju je​ho blízkosť vyvádza z miery. „Žeby vás bola slečna Fairchildová vymenila za iného? To ťažko, keďže v poslednom čase na vás jednostaj spievala chvály. Určite ste ju často navštevovali, však?"
Pobavene nadvihol obočie. „Takže vy počúvate klebetníkov, Adriana?"
„To... to určite nie!" odsekla. „Len som vás videla tancovať so slečnou Fairchildovou!"
Jediný raz. Kým sa nevrátil Stuart."
„Čo to má spoločné so Stuartom?"
„Nuž, drahá moja, on ju sem priviedol."
Adriane to nešlo do hlavy. „Stuart že priviedol Felicity?"
Jeho jagavé oči si všimli jej prekvapenie. „Vlastne ju sem pri​viedli Stuart so Samanthou. Mysleli si, že vám to nebude pre​kážať, navyše Stuart má o ňu tuším záujem. Hádam ste si len nemysleli, že jej prítomnosť som spôsobil ja, či áno? Hanba vám, drahá moja!"
„Nie som vaša drahá," odsekla Adriana. „Prestaňte ma tak oslovovať."
„Ale prečo? Ste moja drahá... rozhodne by si to bol želal môj otec," usmial sa Colton. Jej výpady sa mu začínali páčiť.
Adriana v duchu zúrila. Prečo na ňu tak zíza? Bez rozmýšľa​nia pokrčila plecami, lebo jej nezišla na um žiadna odpoveď, no vtom si spomenula, že pri takom pohybe sa jej hlboký vý​strih šiat ešte prehlbuje. Zdvihla dlaň, aby sa chránila pred je​ho zvedavým pohľadom.
„Neskoro," zamrmlal s čertovským úškrnom. „Videl som všetko, po čom už dlho túžim. Aj teraz, hoci nedávno som to mal pred očami dlhšie."
„Ste strašne bezočivý!" zasyčala. „Špehovali ste ma ako ma​lý chlapec cez kľúčovú dierku, a teraz mi to ešte pripomínate."
„Cez kľúčovú dierku? Pripomeniem vám, drahá Adriana, že som sa vtedy naozaj neschovával."
„To teda nie. Boli ste neuveriteľne neokrôchaný."
 „Skôr úprimný." Pery sa mu zavlnili v úsmeve. „Nič som ne​zatajil."
Poliala ju červeň. Naozaj sa vtedy netajil s ničím, najmä nie !   s vlastnou túžbou. „Viete čo?" zasyčala. „Choďte si ešte zatan​covať s Felicity. Tej váš krčmový humor istotne vyhovuje."
„Žiarlite, drahá, a nemáte príčinu," povedal Colton. „Ne​mám o tú ženu záujem."
„Ak o ňu nemáte záujem, vysvetlite mi, prečo ste ju na​vštívili."
„Navštívil som ju?" Colton len potriasol hlavou. „Prisahám, že som nič podobné neurobil."
Zavrela vejár a plesla ho ním po hrudníku. „Videli vás vy​chádzať z domu pána Gladstona. Povedzte, za kým ste tam bo​li, ak nie za Felicity?"
Colton musel chvíľu porozmýšľať. „Nuž, drahá moja, môžem vám čestne povedať, že sme spoločne so Samanthou navštívili starého pána Gladstona, ktorý je, ako viete, chorý. S Felicity sme sa ani nestretli. Jej matka nám oznámila, že sa necíti dobre."
„Aha." Adriane spadla z pliec ťarcha celého sveta. Dokonca sa neubránila miernemu úsmevu. Lenže to sa už Colton roz​hodol, že pre zmenu potrápi on ju.
„Ozaj, drahá moja, kdeže máte schovaného Rogera? Nemal byť dnes večer vaším hosťom? Alebo ste ho dokonca označili za spoločníka?"
„Roger nie je ani mojím hosťom, teda nie v zmysle, aký na​značujete, ani mojím spoločníkom," vyhlásila Adriana. Nazlos​tilo ju, že musela vysloviť jeho meno. „Len som mu povedala, že ak požiada o pozvanie, neodmietneme."
„Tuším ste mi hovorili, že..."
„Na tom nezáleží. Roger je len môj známy, stretla som ho, keď som kupovala darček pre jednu slúžku. A potom si zmys​lel, že ma navštívi."
Coltonovi sa rozjasnila tvár. „Vynikajúco. Takže si so mnou môžete zatancovať. Ako vidím, topánku ste medzičasom našli, nič vám v tom teda nebráni."
Adriana ledva vyjachtala: „N-no, v-viete, teraz nemám priam náladu na tanec."
 „Nezmysel, drahá moja," vyhlásil Colton. „Pred chvíľkou ste podozrivo pripomínali starú dievku, ktorá sa ukrýva, aby nikto nevidel, že je v tanečnej sále sama. Ešte aj lord Harcourt sa ve​selo zabáva s lady Berenice. Až by som sa podľa toho mohol nazdávať, že jemu ste naše malé tajomstvo oznámili."
„To je pravda, oznámila som mu ho," odvetila nepokojne.
„Výborne, aspoň to už máte za sebou. Takže teraz vás za​chránim pred ostrými jazykmi miestnych klebetníkov," usmial sa víťazne Colton.
„To naozaj nemusíte," odvrkla. „Onedlho sa vráti Roger. A ak nie, tak mu to, čo mu mám oznámiť, oznámim neskôr."
„Ten mládenec vám istotne náramne vylepší povesť," uškr​nul sa Colton. „Onedlho vám bude zavýjať pod oknami každý trhan."
„Nechápem, prečo tak pohŕdate mužmi bez titulu a majet​ku," pozrela naňho vyčítavo. „Mnohí z nich sú čestní a v chu​dobe sa ocitli bez vlastnej viny."
„Viem, mnoho takých som poznal osobne. A nazýval som ich priateľmi, ale nepatrili k nim ľudia ako Roger Elston."
„Prečo?" nedalo jej. „Ak mi to vysvetlíte, možno lepšie po​chopím váš odpor k nemu."
Pokrčil širokými plecami. Jednoducho z neho nemám do​brý pocit, to je všetko."
„Aha. Často hodnotíte človeka len podľa pocitov? Aby ste si intuíciu nezmýlili s pokazeným žalúdkom."
Sivé oči si ju premerali od hlavy po päty. „To bol stav, v ktorom sa ocitol môj otec, keď sa rozhodol, že nás dá do​hromady?"
Adriana pokorené stíchla a pozrela inam. Len keď pocítila, ako sa jej jeho ruka uhniezdila na páse, prekvapene zhíkla.
„Dúfam, že neodmietnete prosbu o tanec len preto, že uchádzač trochu kríva," usmial sa Colton.
„Len si radšej sadnime, pane," odvetila. „Dnes mám už niekoľko tancov za sebou a postúpané prsty ma nepríjemne bolia."
„Kdeže!" pokrútil Colton hlavou. „Len pekne poďte, drahá moja." Potisol ju k parketu.
„Ste dosť vytrvalý, však?" zazrela naňho.
„Asi áno," odvetil s veselým úškrnom. „Niečo podobné si o mne mysleli chlapi z môjho pluku."
,Ja nie som chlap z vášho pluku," odvrkla.
Potichu sa zasmial. „Drahá, môžete mi veriť, že by som si vás s vojakom nesplietol ani potme."
„Vďaka aj za malé ohľady," vzdychla.
Na tanečnom parkete ju objal, akoby mu už patrila, a Adria​na nemohla ani protestovať. Ostatné páry boli pomerne blíz​ko, obávala sa teda škandálu. Pohli sa v rytme hudby. A po chvíli sa Coltonovi znovu zažiadalo konverzácie.
„Viete čo, drahá Adriana?" spýtal sa a pohladil ju roztúženým pohľadom. „Možno by som si vás aj vzal, už len preto, aby som videl, ako toho neokrôchaného Elstona porazí od zlosti."
„Nemusíte sa obávať, pane, že váš návrh prijmem," odsekla Adriana. „Môj otec mi v tejto záležitosti, chvalabohu, pone​chal možnosť rozhodnúť sa samostatne."
„Aha. Nuž, to vám muselo ulahodiť, nemám pravdu?" Po​obzeral sa, akoby hľadal tému na ďalší rozhovor. „A pokiaľ dobre vidím, vy zase lahodíte oku lorda Harcourta. Nemôže od vás odtrhnúť pohľad. Ale ťažko mu to možno vyčítať, to isté som robil ja, keď som vás videl na Melorinej svadbe. Tuším si vzal do hlavy, že vás miluje."
„Odkedy vás lord Harcourt rozčuľuje, pane?" ozvala sa sladkým hláskom. „Žeby od chvíle, keď ma vyzval do tanca?" „Lord Harcourt ma nerozčuľuje. Je to čestný džentlmen. Je​ho úsilie chápem. Ale potešilo by ma, keby ste sa usmievali len na mňa, madam."
„A čo odo mňa môžete čakať?" uškrnula sa Adriana. „Ne​viem, čo mi prinesú nasledujúce tri mesiace, tak som trochu nervózna. Ani neviem, prečo ste sa mi rozhodli dvoriť. Každé​mu je predsa známe, že si ceníte svoju slobodu."
Jej slová zaťali Coltonovi do živého. Uprel pohľad do jej hlbokých tmavých očí a sám seba sa opýtal, či naozaj chce tú​to ženu väčšmi, ako túži po voľnosti. Na tú otázku márne hľa​dal odpoveď už niekoľko týždňov. Aj teraz však radšej odmie​tol domnienku, že by sa do Adriany zamiloval. „Vrátil som sa, aby som si splnil povinnosť voči rodine. Ak zistím, že k tomu patrí aj sobáš s vami, Adriana, vezmem si vás."
 „To naozaj nemusíte," odvetila urazene. „Ak vás myšlienka na svadbu so mnou tak odpudzuje, prijmem ponuku iného."
Colton si sám nevedel vysvetliť, prečo ho tá predstava tak popudila. „Myslíte lorda Harcourta, však?" odsekol chladne.
Adriana zdvihla bradu. „Ako sám vravíte, pane, je to džentl​men."
„Chceli by ste radšej jeho ako mňa?" spýtal sa Colton. Zaz​dalo sa mu, že odmietnuť zásnubnú zmluvu bude o niečo ťaž​šie, ak by to znamenalo, že si Adrianu vezme niekto iný. Pred​tým uvažoval len o tom, ako so zdravou kožou - teda slobodný - vyviaznuť z trojmesačného povinného dvorenia. Teraz si uve​domil, že by to mohlo znamenať úplný koniec, že Adriana by sa hneď po skončení tohto obdobia mohla vydať.
„Ak si ma ctíte," odvetila zdvorilo, „uznáte, že je v mojom záujme vziať si muža, ktorý ma chce..."
„Vravíte, že vás Kendrick požiadal o ruku?" „Áno, som presvedčená, že povedal niečo v tomto zmysle," prikývla. „Dokonca priamo dnes večer."
Colton sa až zachvel od rozčúlenia. „Mám dôvod na žiarli​vosť?" vybuchol.
Adriana sa skepticky zasmiala. „Prečo? Mala som dojem, že muž žiarli len vtedy, keď hrozí, že ženu drahú jeho srdcu mu odláka sok. A ja nie som vášmu srdcu ani trochu drahá. Prečo by ste teda žiarlili?"
„Možno sa mýlite..." zamrmlal.
„Ach, pane," zasmiala sa Adriana. „Ako sa to hovorí? Lepšie dvakrát vidieť, ako raz počuť?"
Sivé oči si ju znovu premerali. „Otec vždy vravel, že máte svoju hrdosť. Toľko vás vychvaľoval, že som mu vtedy nemohol uveriť. Keď som odchádzal z domu, vyzerali ste ako nenápad​ná sivá myška. Ale tuším sa počas dvorenia pousilujem odhaliť niektoré z tých dobrých stránok, ktoré vám otec pripisoval."
„A ja som vám práve chcela oznámiť, že ak si to neželáte, ne​musíte voči mne pociťovať nijaký záväzok," povedala Adriana. „Nadobudla som totiž dojem, že by vás také vyhlásenie potešilo." „Teraz už viete, že nie, drahá moja," usmial sa roztúžene. „Ťažko sa mi vyzná vo vašich myšlienkach, pane. A súdiac podľa skutkov, teraz preháňate."
 „A keď podľa skutkov súdim ja vás," odvrkol Colton, „vidí sa mi, že ste najtvrdohlavejšia osoba, akú som kedy stretol. Dú​fam, že to nie je pravda. Veď vy neviete ani len prijať kompli​ment."
„Kompliment?" spýtala sa pochybovačné a zahľadela sa mu
od očí. „Nič podobné som nepočula."
„Ste podozrievavá, drahá Adriana. Musím vám povedať, že len slepý by ignoroval vaše prednosti."
„Prestaňte!" pokarhala ho. „Vyvaľujete na mňa oči a ja mám
z toho pocit..."
„No?" povzbudil ju. „Aký?"
„Nechajme to tak," zašomrala a pozrela inam, len aby nevi​del jej zapýrené líca.
„Aha, znovu sa červenáte. To znamená, že ste mali na jazy​ku niečo neprístojne," usmial sa. „Určite čosi skrývate." „Mohli by sme sa prestať tak krútiť?" šepla. „Mám závrat." Prikývol a nasledovalo niekoľko pomalých tanečných krokov. Po chvíľke mlčania na ňu spýtavo pozrel. „Už je vám lepšie?"
Adriana sa cítila, akoby bola prebehla niekoľko míľ. Jeho oči ju pálili až tam, kde sídlili túžby a nádeje jej tela. „Bolo by, keby ste mi dovolili, aby som si sadla."
Ticho sa zasmial a ten zvuk ju pošteklil v ušiach. „Čaká na vás Roger a nechcem vás zanechať v jeho pazúroch. Okrem to​ho, musíme sa vážne pozhovárať o troch mesiacoch, ktoré sú
už pred dverami."
„Nebojte sa, pane, nemienim od vás žiadať viac, ako ste mi ochotný dať," podarilo sa jej zo seba vytisnúť. Cítila sa ako úbohá hlupaňa, ktorá sa dáva balamutiť svetákovi bez zábran. Colton zhlboka vzdychol. „Adriana, musím nástojiť, aby ste ma oslovovali krstným menom."
„Dobre, Colton," zúfalo prikývla. Už mala jeho presviedča​nia dosť.
„Dobre," riekol. „Takže môžeme prejsť k dôležitejším ve​ciam. Čaká nás obdobie, ktoré musíme obaja dajako prekonať. Možno to bude koniec... alebo nový začiatok. Uvidíme."
„Nemusíte sa obávať, že ma raníte, Colton," vyhlásila hrdo. „Už od začiatku som si uvedomovala, že náš sobáš je veľmi ne​pravdepodobný. Preto ma, prosím, ušetrite pretvárky."
Chvíľu uvažoval. „Naši rodičia majú isté nádeje," podotkol. „Viem o tom," šepla Adriana. Nechcela sklamať ani jedných
rodičov.
„Takže ak hovoríme o pretvárke, mohli by sme sa trochu pretvarovať - aspoň kvôli nim."
„Dobre," prikývla. „Ale neprežeňme to. Nech sa zbytočne nepúšťajú do plánov."
Colton sa usmial. „Ešte nikdy som nedvoril žene len tak, aby sa nepovedalo. Takže neviem, či sa viem v tejto oblasti obmedziť. Bude to zložité."
Teraz sa ani ona neubránila úsmevu, hoci ironickému. „Zlo​žité? Pane, buď si ma vezmete, alebo si zachováte slobodu. Jed​noduchšie to už nemôže byť."
„Nemáte pravdu," vzdychol zamyslene. Oči mu znovu skĺzli na jej poprsie. Najradšej by si bol do tých smotanových oblín zaboril tvár. „Ale rozhodne by sme nemali otáľať, drahá Adria​na. Začnime čím skôr."
Tým v nej však opäť prebudil podozrenie. „Aha, chápem. Chcete to mať čím skôr za sebou, aby ste mohli pokračovať v radovánkach slobodného mládenca, však?"
Dlaň jej posunul medzi lopatky a pritisol si ju k sebe. Vzá​pätí sa im pri tanci dotkli stehná a musel zadržať dych. Túžba ho zasiahla ako úder do žalúdka. Spomenul si, ako ju pred nie​koľkými týždňami v koči žiadal o priazeň - a ako mu ušla.
Adriana, hoci sa tvárila ľahostajne, cítila niečo veľmi po​dobné. Coltonova prítomnosť akoby ju okrádala o vzduch, le​bo srdce jej bilo ako na poplach a každý kúsok tela sa chvel. Zdvihla pohľad a pristihla ho, ako si ju ten muž uprene preze​rá. Zdalo sa, že hľadá čosi, čo ani sám nevie pomenovať.
„Viete tak ako ja, že môj otec bol veľmi múdry človek, kto​rý sa vždy spoliehal okrem rozumu aj na intuíciu," riekol Col​ton, aby prerušil dlhé ticho, ktoré sa medzi nimi rozhostilo. „Bol pevne presvedčený, že sa k sebe hodíme. Viete, môžete to nazvať hoci aj experimentom, ale rád by som zistil, aké dôvody mal pre svoj názor." Ľútostivo sa usmial. „Ako je vám známe, drahá, som od prírody skeptik. A nemám rád, ak mi niekto plánuje život... aj keby to bol môj otec. Ale urobím všetko pre to, aby som rešpektoval jeho vôľu. Od vás žiadam len toľko, aby ste so mnou chvíľu vydržali. Viem, že tá úloha bude príjemná - aspoň pre mňa. Ste totiž neuveriteľne krásna žena, Adriana, no napriek tomu, že sme sa poznali odmalička, dnes sme si, ako ste to výstižne vyjadrili, takmer úplne cudzí. Takže kým dospejem k nejakému záveru, musím vás bližšie spoznať." Naklonil hlavu a pozrel na ňu. „Uráža vás moja úprimnosť?"
„Nie, Colton," váhavo sa usmiala. „Ak mám povedať prav​du, úprimnosť mám najradšej. Aj ja potrebujem zistiť, čo ste zač - ak mi prepáčite takéto vyjadrenie. Ako každý pár, aj my sa musíme spoznať, inak nemôžeme urobiť múdre rozhodnu​tie. Hoci neočakávam, že by z vášho dvorenia vzišlo niečo ná​dejné, už vzhľadom na to, ako ste ma kedysi odmietali, po​skytnem vám šancu posúdiť, či by som bola pre vás vhodnou
manželkou."
„Ďakujem, Adriana," povedal ticho.
Chvíľu jej trvalo, kým sa prinútila doložiť: „Viete, Colton, mali by ste si uvedomiť, že dievča, ktoré ste kedysi odmietli, sa veľmi nezmenilo. Takže ak sa o tri mesiace rozhodneme ísť každý inou cestou, dúfam, že sa nám podarí zostať priateľmi - aspoň kvôli našim rodinám."
Pobavene sa usmial. ,Je to zvláštne, ale zdalo sa mi, že ste sa zmenili až priveľmi. Napríklad nevidím ani stopu po pe​hách, ktoré vám kedysi krášlili noštek." Adriana sa opäť zapýrila, no on pokračoval. „A aby som pravdu povedal, tú diev​činku som ani raz nezatúžil pobozkať."
Ostro naňho pozrela. „Pozor, Colton! Buďte, prosím, opatrnejší."
„Prosím vás, Adriana, malý bozk nemôže nikomu uškodiť."
„Malý bozk môže byť veľmi nebezpečný," vyhlásila.
Tmavé obočie sa spýtavo nadvihlo. „Tak veľmi sa obávate, že vás pripravím o česť?"
„Vy? Áno," odsekla. Vedela, že keby ich počula jej matka, neverila by vlastným ušiam. Ale aj tak sa odhodlala povedať, čo mala na srdci. „Viete, ja som sa netúlala po svete ako vy, Col​ton. Vždy som vedela, kde budem spať, a to vám môžem po​vedať, spávala som sama. Neviem, aké skúsenosti máte vy, ale už ako mládenec ste mali istý šarm, ktorý k vám priťahoval rozličné ženy. To ma znepokojuje. Od manžela totiž vyžadujem lásku, vernosť a ochotu byť otcom mojich detí. Ak ma po troch mesiacoch budete chcieť za ženu, rada sa vám podvolím a dám vám všetko, čo sa od manželky očakáva, s láskou, váš​ňou a oddanosťou. Ale až do tej chvíle si musím strážiť srdce, lebo kedysi, keď som bola ešte dieťa, ste mi ho uchvátili - a odhodili. Ak by sa to malo stať ešte raz, znášala by som to omnoho horšie."
„Rozumiem, Adriana," zašepkal.
„Môžem teda predpokladať, že svoje zvodcovské umenie udržíte na uzde?"
„To nemôžem s celkom čistým svedomím sľúbiť."
„Prečo?" spýtala sa prekvapene.
Colton sa v duchu zúfalo spýtal, či tá žena vôbec tuší o svo​jej kráse. Poobzeral sa, akoby hľadal pomoc, a s úžasom zistil, že hudba dohrala. Popravde, niekoľko minút sa zvŕtali na par​kete úplne sami. Hostia ich pobavene pozorovali a niekoľkí ocenili ich tanečné nadšenie potleskom.
„Hej, priateľu!" zavolal zobďaleč Percy. „Tuším si bol pridl​ho v boji. Stačí pekná tvárička, a ty úplne stratíš hlavu."
Colton sa len zasmial a mávol rukou. Pozrel na Adrianu, ktorá sa smiala a krčila plecami, hoci líca mala opäť červené ako pivónie. „Drahá moja, mám taký dojem, že sme sa stali hlavnou atrakciou Jesenného plesu."

Lenže nie každému sa pozdávali ovácie, ktoré si pekný pár vy​slúžil. Keď sa do plesovej sály vrátil Roger a uvidel, že Adriana tancuje s lordom Randwulfom, pretlačil sa pomedzi ľudí, aby ju mohol bez prekážok sledovať. Len čo dohrala hudba, pocítil ža​lúdočné kŕče, lebo k nemu doľahol šepot hostí. Každý oceňo​val, ako sa tí dvaja k sebe hodia, akí sú elegantní, ba ozvali sa aj nesmelé odhady, ako by im to pristalo pred oltárom.
Rovnako nepríjemne sa cítila Felicity. Stála vedľa Stuarta a musela sa tváriť hrdinsky, keď začula slová, ktorými sa Jaclyn prihovorila otcovi.
„Ocko, vieš, hoci sa Colton vzpieral, keď mu lord Sedgwick prvý raz navrhol, aby sa zasnúbil s Adrianou, teraz sa nezdá, že by mu bola protivná. Tuším z nej nevládze odtrhnúť oči. A ne​čudo - musel by dvakrát obísť svet, aby našiel druhú takú krás​nu ženu."
Gyles sa zasmial. „Hej, je to pekná potvorka, však? Napo​kon, mám ešte dve rovnako očarujúce dcéry."
Jaclyn potľapkala otca po ruke v zriedkavom záchvate veľko​dušnosti. „Hoci som to kedysi nechcela priznať, ocko, dnes mám dojem, že Adriana mňa aj Meloru dávno prekonala aspoň pokiaľ ide o zovňajšok. Je z nej výnimočná krásavica."
Felicity sa na Suttonovcov zachmúrila ako búrkový mrak. Ale tie komplimenty ju ani zďaleka nepálili tak ako správa, že lord Colton a lady Adriana sú už v podstate zasnúbení. Nad jej nádejami visel tieň. Hoci po Coltonovi Wyndhamovi veľmi tú​žila, uvedomovala si márnosť svojich plánov. Zo snúbencov sa zväčša stávajú manželia - inak je to len v prípade, že jeden z nich umrie alebo snúbenica sa dopustí vážnej indiskrétnosti. Nedalo sa očakávať, že lady Adriana by nejako ohrozila svoju povesť, a hoci Felicity pripúšťala, že keby Ulysses zhodil svoju peknú jazdkyňu a ona si pri páde zlomila väzy, bolo by to v istom zmysle lákavé, náhoda jej bude sotva taká naklonená.
Striaslo ju. Ako si len nájde ďalšieho vhodného šľachtica? Nemala pôvod, ktorý by jej umožňoval voľne sa pohybovať medzi aristokraciou. Hoci byť markízou sa jej pôvodne videlo najoslnivejšie, teraz by sa bola celkom ochotne uskromnila aj s vikomtom. Pozrela na Stuarta a venovala mu žiarivý úsmev.
„Zdá sa, že lady Adriana vodí lorda Coltona na motúzku," vyhlásila. „Tuším ho celkom skrotila." Keďže Stuart sa neozval a mlčanie už vyznievalo trápne, Felicity sa odvážila doložiť: „Vám sa to nezdá?"
Stuart prekvapene mykol hlavou. Neuvedomil si, že ho kto​si oslovuje. „Prepáčte, Felicity. Hovorili ste niečo?"
„Pravdaže," odvetila trochu popudené. „Ale vy očividne myslíte na inú. Nespúšťali ste z nej oči, až som sa sama seba opýtala, prečo tu vlastne stojíte so mnou."
Stuart nadvihol obočie. Zlosť mladej ženy ho prekvapila. „Neuvedomil som si, že na ňu tak uprene pozerám."
„Pozerali ste. Mali by ste ju ísť požiadať o tanec, nemyslíte? Netreba sa vám strachovať, že mi ublížite, hoci nás váš brat a švagriná takpovediac dali dohromady. Lady Adriana sa urči​te poteší."
„Prepáčte, slečna Felicity, ale pokiaľ viem, tak lord Colton a lady Adriana sú takmer zasnúbení," vysvetlil jej Stuart.
Felicity ho prebodla pohľadom. „Aha. Inak by ste so mnou netancovali, však?"
Stuart sa k tomu radšej nevyslovil. Felicity mala pravdu aspoň v tom, že na Adrianu naozaj uprene hľadel a z očí mu žiarila túžba. To poprieť naozaj nemohol.
Keby bol Colton počul, o čom sa tí dvaja zhovárajú, asi by ho to bolo pobavilo. Teraz však mal inú prácu. Položil Adria​ne ruku okolo pása a pritiahol si ju k sebe. Dúfal, že tým ge​stom odplaší na zvyšok plesu ostatných ctiteľov.
Adriana mu venovala zvedavý úsmev.
„Čo sa robí, drahá moja?" spýtal sa jej láskavo.
Nechcela priznať, že sa jej opäť roztriasli kolená. Jeho moc​né prsty na jej tele vysielali chvejivé vlny a ona sa obávala, že sa celkom prestane ovládať.
 „Nedohodli sme sa práve, že budeme diskrétni, aby sme zbytočne nepovzbudzovali nádeje našich rodičov?" spýtala sa potichu.
„O tom nič neviem," riekol nevinne.
Keďže vedela, že Colton Wyndham nie je žiadny prostáčik, musela dôjsť k záveru, že jej predchádzajúci návrh nevzal váž​ne. „Nemáte dojem, že by to bolo múdre?" nástojila.
Pokrčil plecami. „Nuž, drahá, o tom budem musieť trochu dlhšie pouvažovať. Mohlo by sa stať, že taká zásada by mi brá​nila účinne vám dvoriť. Keďže môj otec by to odo mňa určite očakával, nemôžem sa zaviazať k podobným obmedzeniam." Stisol ju a Adriana zalapala po dychu. Ten muž vedel, ako sa jej má dotýkať, ako na ňu má pozerať, ako má útočiť na jej zmys​ly. Ak to takto pôjde ďalej, jej dobrá povesť bude čoskoro mi​nulosťou. Ešte nezabudla, ako sebaisto vyhlásil, že jej poskytne rozkoš.
A nebola jediná, kto teraz lapal po dychu. Roger sa však zadychčal od zúrivosti. Stačilo mu vidieť, v akej dôvernej blíz​kosti sa tí dvaja zhovárajú, a už by bol Coltona najradšej chytil pod krk. Zúfalo zatínal päste. Buď sa toho" nafúkanca nejako zbaví, alebo môže na lákavú korisť zabudnúť. Skočil mladému páru do cesty bez ohľadu na zdvorilosť.
„Nuž," vyhlásil arogantne, „dnes večer je zjavné, lady Adria​na, že ste nemali dosť guráže a podriadili ste sa plánom nebo​hého lorda Randwulfa. Myslel som si, že ste svojou paňou, ale vidím, že som sa mýlil. Nemal som si robiť nádeje, najmä keď vám pred nosom visí návnada - titul markízy. Je mi ľúto, že som vás považoval za lepšiu, ako ste." S odporom stisol pery a premeral si ju od hlavy po päty. „Ste celkom ako všetky ostat​né ženy, ide vám len o titul a prestíž..."
„Tak moment, pán Elston," skočil mu do reči Colton. „Ro​bíte tu krik pre niečo, za čo mladá dáma naozaj nemôže. Ak ste sa s ňou vopred dohodli, že nebude tancovať s inými, ja som to nevedel." Stiahol obočie a hrozivo sa na mládenca za​díval. „Tak čo, dohodli ste sa?"
Roger mlčky zaťal zuby. Vedel, že jediný, kto tu má na mla​dú dámu nárok, je práve markíz.
„Takže nie," pokračoval Colton. „Myslím, že dáma vám chce niečo povedať, pán Elston. Ak sa láskavo poberiete do knižnice, pôjdeme za vami."
Adriana pozrela na Coltona. „Azda by bolo lepšie, keby som sa s Rogerom pozhovárala medzi štyrmi očami."
„To by nebolo múdre, drahá moja," pokrútil Colton hlavu. „Niet záruky, že sa ti ten človek nepokúsi ublížiť."
„Ublížiť?" zhíkol Roger neveriaco, akoby nebol nikdy uva​žoval, že Adrianu prinúti, aby mu bola po vôli. „Ubezpečujem vás, pane, že okrem vás s ňou nikto nemá zlé úmysly!"
Sivé oči ho chladne prevŕtali. „Hneď v prvý deň, keď sme sa stretli, ste dali najavo, že ste nepoučiteľný. Ale prosím, ak chcete, dám vám ďalšiu lekciu. Možno ju teraz lepšie pocho​píte."
Roger posmešne skrivil pery. „Hoci by som vás veľmi rád zmlátil ako žito, vášmu pozvaniu musím odolať."
„Škoda," uškrnul sa Colton. „Mohli sme to raz a navždy vyriešiť. Ale ak náhodou zmeníte názor, nájdete ma pri lady Adriane."
Roger zúrivo zagánil, ale neodvážil sa ďalej provokovať. Na stretnutie s markízovou päsťou ešte nezabudol a netúžil po ďal​šom. Neodpustil si však ostrú poznámku: „Nie každý sa rád plazí pred šľachtou. Mne osobne sa také niečo protiví."
„Ubezpečujem vás, že nie každý šľachtic je taký trpezlivý ako lady Adriana - alebo ja," precedil cez zuby Colton. „Takže ak je taká vaša vôľa, poďte za nami do knižnice. Ak nie, môžete ísť rovno domov."
„Čože?" Rogerove zelené oči vzbĺkli neopísateľným hne​vom. „Takže vy si tu uzurpujete autoritu a rozkazujete hos​ťom?"
Colton sa len uškrnul. „Som blízky, ba dôverný priateľ tejto rodiny. Mám teda právo vykázať odtiaľto každého nespratníka. A vy ste sa rozhodne preukázali ako nespratník."
„Nie ste tu pánom," odsekol Roger. „Ste len hosť - tak ako ja alebo ktokoľvek iný."
„Ak chcete, bez ťažkostí zavolám lorda Standisha. Ale buď​te si istý, že výsledok bude rovnaký."
Colton zmĺkol, vzal Adrianu za ruku a odviedol ju do kniž​nice. Tam zamieril k jednej z pohoviek, ktoré boli rozmiestnene okolo stien. Nepochyboval, že Roger na jeho výzvu odpo​vie. „Drahá moja, ak dobre poznám vášho otca, o chvíľu je tu," pošepol svojej krásnej skoro snúbenici.
„Dúfam, že nevypukne škandál," šepla. Za Rogerovo sprá​vanie vinila seba. Keby bola otcovi umožnila, aby toho ambi​ciózneho mladíka hnal od dvier hneď pri prvej návšteve, teraz by bol pokoj.
„Neboj sa, tvoj otec a ja to istotne zvládneme," usmial sa markíz.
Colton sa pri pohľade na police plné kníh trochu upokojil. V suttonovskej knižnici nebol, odkedy odišiel z domu, a pote​šilo ho, že sa v tejto úctyhodnej miestnosti takmer nič nezme​nilo. Jedinou novinkou bol portrét štyroch suttonovských dám, ktorý visel na čestnom mieste nad masívnym písacím stolom lorda Gylesa. Maliarovi sa podarilo zachytiť Adrianinu dôstojnú krásu. Melora aj Jaclyn boli tiež očarujúce, no ich svetlé vlasy a belasé oči sa podľa Coltonovho názoru nedali porovnať s Adrianou, ktorej vysoká štíhla postava, čierne ku​čery a prekrásne tmavé oči pôsobili popri sestrách zvláštne, až exoticky.
Nemal však čas pridlho obdivovať majstrovský obraz. Do knižnice sa totiž vkradol Roger a Colton sa rýchlo vrátil k po​hovke, kde sa medzitým usadila Adriana. „Čochvíľa sa k nám pravdepodobne pripojí lord Standish," oznámil mladému Elstonovi pevným hlasom.
„Nepovedzte? To sa ma tak bojíte, že potrebujete jeho ochranu?" odfrkol si Roger.
„Kdeže," pokojne odvetil Colton. „Povedzme, že lord Gyles bude nestranným svedkom, ak by som náhodou nemal inú možnosť, ako vás priučiť lepším spôsobom." Pri tých slovách položil Adriane ruku na plece a Roger sa až zvraštil. Zdalo sa, že vysnívaná žena, ktorá mu mala poskytnúť všetko, po čom kedy túžil, už patrí inému. Nebránila sa, práve naopak, vyzera​la, akoby sedela vedľa právoplatného manžela. „Dovoľte, aby som vám ušetril námahu, madam," ozval sa ironicky. „Nemu​síte mi osobitne oznamovať, čo vidí aj slepý. Podrobíte sa dik​tátu nebohého lorda Randwulfa a dovolíte jeho synovi, aby vám dvoril."
Adriana sa usmiala. „Ak ste si mysleli, Roger, že zabudnem na zmluvu, ktorú podpísali moji rodičia, mýlili ste sa. Nič po​dobné som vám ani nikdy nenaznačila."
Hlboké hrdelné odkašlanie oznámilo príchod lorda Standisha. Starostlivo pozrel na dcéru. ,Je všetko v poriadku?"
„Nie celkom, ocko," odpovedala Adriana rozochveným hla​som. „Práve som chcela Rogerovi vysvetliť, že ho musím po​žiadať, aby ma už na Wakefielde nenavštevoval, ani za mnou nechodil nikam inam."
Roger skrivil pery. „Prepáčte mi, madam, že som vás kedysi pokladal za nezávisle uvažujúcu ženu. Ste presne taká istá ako ostatné, ktoré som poznal."
„Roger," ozvala sa Adriana hlasom, ktorý naznačoval, že je​ho urážok už má dosť. „Obávam sa, že ste sa zmýlili, ale v nie​čom inom. Vzali ste si do hlavy, že môžeme byť aj niečo iné ako priatelia. A verte, nič také som vám nemala v úmysle po​núknuť. Vedeli ste, že ma sľúbili inému, no napriek tomu ste ma ďalej navštevovali. Vaše úsilie bolo od začiatku márne, to vám teraz môžem čestne povedať."
Roger na ňu zazrel, v očiach sa mu zbierali slzy. „Ale vy ste mi to vopred neoznámili! Zavádzali ste ma ako dajakého hlu​páka!"
Jeho fňukanie ju ešte väčšmi rozčúlilo. „Nezavádzala som vás, Roger. A dnes som vám chcela povedať, že sa už nemôže​me vídať. Mám povinnosti voči rodine a..."
„Dnes večer!" vyprskol. „Dnes večer! Mali ste mi to povedať pred rokom, prv než sa mi v srdci zrodila nádej, že by som vás azda mohol získať!"
„Veľmi rýchlo zabúdate, Roger, že som vám to často dávala najavo. Napokon, na prvú návštevu ste prišli bez pozvania. A aj potom ste sem chodievali z vlastnej iniciatívy, a pritom odo mňa ste mohli čakať naozaj iba priateľstvo!"
„Vedeli ste, že od vás čakám viac, ale nevarovali ste ma, že za manžela si mienite vziať iného."
Adriane sa obrátil žalúdok. Roger sa dovolával jej súcitu, no netušil, že v nej vyvoláva skôr odpor. „Nie je to pravda, Roger, a vy to viete. Môj otec potvrdí, že vám celú situáciu vysvetlil, keď ste ho požiadali o moju ruku." Pozrela si na ruky a zaťala si prsty do dlaní. „Možno ste sa ako blázon nazdávali, že sa sta​ne zázrak, že zmením názor, ale aj keby sa lord Randwulf ne​bol vrátil, určite by som si bola vzala iného muža len spomedzi seberovných."
Mládenec si zlostne upravil kabát. „Dobre, tak už len dú​fam, že budete spolu šťastní." Ale pohľad, ktorý na nich vrhol, vypovedal o celkom inom želaní. Obrátil sa na opätku a vypo​chodoval z knižnice bez ďalších slov na rozlúčku. Zostalo po ňom zvláštne stiesnené ovzdušie.
„Teraz už viem, že som mala Rogera poslať preč, keď sa tu zjavil prvý raz," zašepkala Adriana. „Keby som to bola urobila, dnes by sme nemali také ťažkosti."
Colton jej priateľsky stisol plece. „Pravdaže, Roger dúfal, že sa stane zázrak. Už v deň, keď som prišiel, dal najavo, že o na​šej zmluve veľmi dobre vie."
„Ach áno, máte pravdu," vzdychla Adriana. „Inak by sa na vás nebol vrhol. Nuž, nemali by sme sa vrátiť medzi hostí, ocko? Mama si už iste robí starosti."
„To bude najlepšie," prikývol Gyles. „Pokojne choďte, ja prí​dem za vami. Musím si dať niečo silnejšie ako víno. Mám za se​bou náročný deň."
Colton sa chápavo usmial. Starý pán mal očividne odhá​ňania nápadníkov svojej dcéry plné zuby. Ale určite to bolo lepšie ako dúfať, že sa niekto zľutuje nad škaredou starou dievkou.
„Nech vám slúži na zdravie, pane," povedal markíz. „My sa teda, s vaším dovolením, poberieme." Vyšli z knižnice ruka v ruke a Colton sa v duchu čudoval, ako prirodzene sa cíti ve​dľa dievčiny, ktorú kedysi odmietol. Ešte pred tromi mesiacmi by si jej prsty vo svojej dlani ani nevedel predstaviť.
Boli by sa zahĺbili do rozhovoru, no v chodbe ich prekvapil vzdych ženy, ktorá stála pri stene. Nezdalo sa, že by Felicity pohľad na ich šťastie potešil.
„Hľadáte niekoho, slečna Felicity?" spýtal sa Colton zdvo​rilo.
„Pred chvíľou okolo mňa prebehol pán Elston a vyzeral strašne nahnevaný. Tak som uvažovala, čo sa asi stalo. Netuši​la som, že vy dvaja ste v knižnici."
Colton sa krátko usmial. „Roger dúfal, že lady Adrianu zís​ka pre seba, ale dozvedel sa, že to nebude možné. Pochopiteľ​ne, nepáčilo sa mu to."
„Nie... to chápem," odvetila Felicity s mdlým úsmevom. Vzá​pätí sa obrátila, lebo za sebou začula kroky. Z knižnice vyšiel lord Gyles, ktorý ich rozhovor počul a povedal si, že sa radšej ukáže, aby nevznikli pochybnosti o povesti mladého páru. „Myslel som si, že vy dvaja idete tancovať," povedal Coltonovi.
„Pravdaže, pane, chystáme sa," zaškeril sa Colton. „Ak ná​hodou nezrušíte svoje dovolenie."
„Určite nie, pane," usmial sa starý pán. Jedine že by ste bo​li pre moju dcéru nebezpečný."
„Nuž, nemôžem sa vám za nič zaručiť, pane," kývol hlavou Colton.
„Ach tak," nadvihol obočie lord Gyles. „Pamätajte, pane, že ak sa rozhodnem, rýchlo spravím zo slobodného mládenca že​nícha."
„O tom nepochybujem," povedal Colton. „A ubezpečujem vás, že k vašej dcére mienim pristupovať s náležitou úctou."
„Výborne. No, choďte už, lebo hudba si iste čochvíľa spraví prestávku."
Chvíľu sa láskyplne díval za mladým párom a v duchu si mädlil ruky. Zdalo sa mu, že všetko ide ako po masle. Až po​tom si spomenul, že pri ňom stále stojí Felicity a tiež pozerá rovnakým smerom - ibaže so zúfalým výrazom na tvári.
„Aha, slečna Felicity," riekol veselo. „Hovorí sa, že v tomto starom kaštieli sa už niekoľko ľudí stratilo. Má veľa krídiel a hostia tu občas zablúdia. Môžem vás teda odprevadiť späť do tanečnej sály?"
Adriana vstúpila do svojej izby a oprela sa o stenu s dlhým vý​dychom. Kolená sa jej triasli. Hoci sa v knižnici napokon všet​ko dobre skončilo, neopúšťal ju zvláštny pocit. Lord Colton, jej mužný záchranca, ju odprevadil až pred dvere a dnu vošla už sama - rozhodne sa nemienila ocitnúť sama s mužom, kto​rý ju tak silno priťahoval, v miestnosti, kde stála a vábila mäk​ká posteľ. Navyše, bontón by jeho prítomnosť za takýchto okolností nedovolil. Adriana vošla do kúpeľne, vzala čistý ľa​nový uterák, namočila ho do studenej vody a položila si ho na šiju. Ešte nikdy necítila taký oheň vášne. Colton s ňou dnes tancoval, cítila jeho telo, kládol jej ruku okolo pása aj na ple​ce, a ona sa nevzpierala, naopak, vychutnávala si jeho záujem.
Z miesta, kde sedela, počula, ako sa dvere na spálni ticho otvorili a znovu zatvorili. Bola si istá, že prišla jej komorná Maud, a pocítila úľavu. Maud by jej mohla pomasírovať plecia, potom by sa všetko napätie určite stratilo.
„Maud, si naozaj milá, že ma prichádzaš zachrániť vo chvíli, keď ťa najväčšmi potrebujem," zavolala. „Mohla by si mi po​masírovať chrbát ružovou vodou? Chcem sa ešte vrátiť medzi hostí."
Kroky stlmil hrubý orientálny koberec v jej spálni, no Adria​na podľa tieňa, ktorý lampa horiaca pri posteli hádzala až do kúpeľne, vedela, že niečo nie je v poriadku. Na hlave nesedel nazberkaný čepček. A akoby si komorná bola ostrihala aj na​dýchané kučierky...
Adriana spoznala zvláštne skreslenú siluetu a pridusené vy​kríkla. Jej blúzka bola jemnou kombináciou čipkoviny a saté​nu, sotva mohla poslúžiť ako pancier. Prikryla si prsia uterá​kom a do ruky schytila karafu s vonnou esenciou. Len čo sa votrelec zjavil vo dverách, zvrtla sa k nemu.
„Odíďte, Roger, lebo budem kričať!"
Roger Elston len pokrčil plecami. „Nemôžem, Adriana. Po​trebujem vás... chcem vás. Vás a nijakú inú."
„Sviniar!" zúrivo doňho šmarila brúsenú karafu. Z líca aj ušného lalôčika mu vymokla krv.
Adriana cúvla a vystrela ruku ku dverám. „Už nech ste preč, Roger. Už aj! Inak sa budete zodpovedať môjmu otcovi. A ak sa ma opovážite dotknúť, nedostanete sa odtiaľto živý."
Roger si však len utrel krv z tváre a odhodlane sa blížil k nej. „Márne sa vyhrážate, Adriana. Dostanem vás, ako som sa už dávno zaprisahal! Kým sa sem doteperí váš otec, budem preč. No ak si myslíte, že sa ho bojím, sklamem vás. Je to len starec."
Adriana otvorila ústa, chcela kričať, ale Roger skočil dopre​du a zapchal jej ich dlaňou. Adrianu to však len rozzúrilo.
Hnev jej prepožičal obrovskú silu. Ak vedela ovládať toho na​jmocnejšieho a najsvojhlavejšieho žrebca, určite sa chcela as​poň pokúsiť zastaviť násilníka. Aspoň kým príde otec.
Z celej sily mu päsťou vrazila do brady, až mu cvakli zuby, a keď zalapal po dychu, kolenom ho kopla do rozkroku. Pre​lomil sa napoly, no aj tak vystrel ruku, zdrapil ju za predlaktie a hodil ju o stenu s takou brutálnou silou, že sa od nej otrase​ná odrazila.
Na chodbe Maud zastala a načúvala. Duté údery ju zaujali, netušila, čo ich môže vydávať. Opatrne podišla ku dverám spálne svojej veliteľky. Zdalo sa, že čudesné zvuky vychádzajú spod nich. Chvíľu uvažovala, či sa po dlhom počúvaní duchárskych historiek nestretáva prvý raz so skutočnými prízrakmi. Matka ju často varovala, že v starých domoch sa stáva všeličo.
„Slečna? Ste to vy?" zavolala, no keď nedostala odpoveď, striaslo ju. Čo len robiť?
Colton sa odvrátil od tanečnej sály a s očakávaním pozrel na schodisko. Podľa rýchlych krokov sa nazdával, že dole beží osviežená lady Adriana, no dosť ho prekvapilo, keď namiesto nej zazrel komornú. „Netušíte, kedy príde madam dole?" opý​tal sa jej.
Maud v šoku pokrútila hlavou. „Myslela som si, že madam je v sále a tancuje..."
„Kdeže, pred chvíľou sa šla do spálne osviežiť. Ale poveda​la, že sa rýchlo vráti."
„Ktovie, prečo ma nezavolala..." zamrmlala Maud.
,Je v poriadku?" s úzkosťou v hlase sa spýtal Colton. Uve​domil si, že nevidel Rogera odchádzať z kaštieľa.
„Pozriem sa, kde je madam," vyhlásila pevne Maud a po​brala sa hore schodmi.
„Idem s vami," oznámil jej Colton a ako strela vybehol na druhé poschodie. „Ak je Roger stále v dome, možno jej hrozí nebezpečenstvo."
„Roger? Prečo by jej hrozilo..."
„Nemám čas na vysvetľovanie," odvrkol Colton. Noha ho po rýchlom výstupe bolela, ale nechcel si to pripúšťať. „Za​bočte doľava, sú to druhé dvere na pravej strane chodby!" vo​lala za ním komorná. „A pani je možno v negližé!"
 „Ospravedlním sa jej, len čo zistím, či jej niečo nehrozí," za​volal naspäť Colton.
Chytil kovanú kľučku na dverách do Adrianinej spálne a keď zistil, že sú zamknuté, priložil ucho k dverám, aby zistil, čo sa dnu robí. Vychádzali odtiaľ tlmené zvuky, akoby sa nie​kto namáhal s ťažkým bremenom. „Adriana, ste v poriadku?"
vykríkol.
Namiesto odpovede zvnútra vyletel výkrik. Colton ďalej ne​rozmýšľal. Cúvol o krok, zdvihol ľavú nohu a poriadne kopol do dverí blízko kľučky. Zámka zapraskala a dvere sa rozleteli.
Roger sa so zúrivým zavrčaním odtrhol od Adriany a vysko​čil na nohy. Čertovská robota! Nemal čas, aby dovŕšil, po čo prišiel, vedel len toľko, že musí utiecť. Navyše ho boleli pery, hlava a porezané líce a ucho. Adriana sa ukázala ako ťažká ko​risť. Kopala, škriabala, a jej biele zuby boli očividne stvorené predovšetkým na krvavé pohryznutia.
Teraz zdvihol nohu a chystal sa vystreliť na útek, ale zradili ho napoly spustené nohavice. Spútali mu členky lepšie ako okovy. Potkol sa a hlavou vletel do masívneho bielizníka. V mozgu mu explodovala bolesť a z čela sa mu spustila krv. Pred očami sa mu rozprestrela temnota.
„Ste v poriadku?" zvolal Colton a vrhol sa k Adriane, ktorá sa pokúšala zdvihnúť na kolená. Bielizeň mala takú rozdriapanú, že mohla byť už rovno nahá. Navyše sa strašne triasla, v očiach ma​la neprítomný výraz a pokúšala sa zahaliť zdrapmi bieleho saté​nu, ktoré boli tým posledným, čo jej zostalo z odevu. Colton ju musel vziať do náručia a poriadne ňou zatriasť. „Adriana! Ste
v poriadku?"
Z hrdla jej vyrazil vzlyk a dievčina kŕčovito prikývla. Nevlá​dala potlačiť triašku. Rogerovej zúrivosti unikla len o vlások. Keby nebol Colton zaklopal na dvere, určite by sa bola stala obeťou znásilnenia.
„Vyzeráte, že sa vám trochu tepla zíde," ozval sa Colton upo​kojujúcim hlasom, hoci sám sotva premáhal zlosť. Podal jej kabát, aby sa mohla zahaliť.
„Ďakujem," vzlykla. „Ďakujem, že ste ma zachránili." Po lí​cach sa jej skotúľali slzy. „Nebyť vás, už by som..." Nevládala to ani vysloviť. „Ale ako ste vedeli, že je tu Roger?"
 „Zišlo mi na um, že tomu naničhodníkovi už nezostáva iná možnosť, ak je naozaj taký odhodlaný získať vás," zamrmlal Colton. „A on sa očividne rozhodol využiť okolitý hurhaj a sku​točnosť, že vaši rodičia sa dole venujú hosťom." Pozrel na ňu. V pridlhom kabáte pripomínala malé dievčatko a tvár mala zmáčanú slzami. Pocítil... čo vlastne? Nikdy v živote nenaplni​la jeho srdce taká zvláštna zmes citov. Bola v tom láska? No, možno skôr súcit... Alebo jednoducho túžba? Nech už tomu dával akékoľvek meno, bolo to mocné, ťahalo ho to k tej žene ako nočného motýľa ku svetlu.
„Panenka skákavá!" zjačala Maud, keď vošla do miestnosti. Colton sa v okamihu prebral zo snívania. Cúvol a pustil ko​mornú k mladej žene, ktorá očividne potrebovala jej pomoc. „Preboha, čo sa to tu stalo?"
Adriana ukázala na Rogera Elstona, ktorý ležal na zemi pri bielizníku, ešte stále v bezvedomí. „Ach, božemôj, čo vám ten špinavý sviniar urobil, slečinka?"
„Unikla som najhoršiemu," vzdychla Adriana a utrela si oči. „Aj to iba preto, lebo prišiel lord Randwulf a včas ma pred tým chlapom zachránil. Vďaka nemu som utŕžila iba niekoľko modrín a škrabancov."
„Áno, slečna, jeho lordstvo sa nazdávalo, že kým je v dome Roger Elston, nie ste v bezpečí," prikývla Maud. „Ani nečakal, kým prídem. Sám vybehol hore ako jeleň, len aby sa vám nie​čo nestalo."
„Som mu za jeho rýchlu pomoc vďačná, Maud," roztrasené odvetila Adriana. Pozrela do Coltonových sivých očí a venova​la mu plachý úsmev. „Nebyť lorda Randwulfa, Roger by bol vy​konal, čo mal v pláne."
„Ach, len to nie!" zalomila rukami komorná. No po chvíli v nej prevládla starosť o svoju mladú paniu. „Prinesiem vám ša​ty, slečinka?"
Pri myšlienke, že by si musela vyzliecť Coltonov kabát a od​haliť komornej, v akom strašnom stave má bielizeň, sa Adria​na ešte väčšmi roztriasla. „Radšej by si mala ihneď bežať za mojím otcom a oznámiť mu, čo sa stalo. A tamtoho muža..." zmĺkla a s odporom pozrela na zamdletého Rogera, „odneste preč, nech ho nevidím."
 „Myslím, že by si mohol odpykať časť viny v truhlici na bie​lizeň," pomstychtivo vyhlásila Maud.
„Presne tak. To bude miesto práve pre pána Elstona," pri​kývol aj Colton. Netrvalo dlho, a bezduché telo Rogera Elsto​na sa ocitlo skrútené v truhlici v kúpeľni. Aj Maud sa pobrala za svojou prácou - oznámiť lordovi Gylesovi útok na jeho dra​hú dcéru. No predtým ešte s obavami pozrela na Adrianu. „Nebude mu to po srsti, slečinka zlatá, verabože nie," ozvala sa opatrne. „Len aby sa mu niečo nestalo..."
„Vieš čo?" vzdychla Adriana. „Najskôr mu povedz, že som v poriadku. Nechcem, aby spravil pred hosťami scénu. Ale, preboha ťa prosím, len nič nehovor mame. Tá by sem ihneď priletela. Jej povedz len toľko, že sa necítim najlepšie a ne​môžem odprevádzať hostí. Rozumieš?"
„Pravdaže, slečna. Ak by vám to neprekážalo, nech jej to radšej povie váš pán otec. Vaša pani mamička zo mňa vždy vy​tiahne viac, ako jej chcem povedať."
Keď do spálne vošiel Colton, komorná už bola preč. Adria​na sedela na okraji postele a zúfalo sa pokúšala potlačiť kŕčo​vité vzlyky. Colton jej nežne položil ruku na plece. „Zvládnete to?" spýtal sa.
Adriana v rozpakoch prikývla. „Áno, keď pominie ten šok. Musím sa priznať, že som sa ešte nikdy tak nezľakla."
„No, radšej vás nechám samu, kým príde váš otec, mali by ste sa obliecť," zamrmlal Colton. Nemohol odolať kradmému pohľadu na miesto, kde sa jeho kabát na jej bielom tele roz​tváral. „Váš otec sa určite nepoteší, ak ma tu nájde, kým ste v takomto stave."
Lenže ona naňho pozrela tak prosebné a bezmocne, že sa mu odrazu nikam nechcelo. Položil jej ruky na plecia. Túžba pobozkať ju ho zachvátila ako choroba. A čo ešte túžba láskať
jej prsia...
Bolo to azda to najťažšie, čo v živote urobil. Spojil poly kabáta na nahom ženskom tele a odvrátil tvár. „Najdrahšia Adriana," ozval sa zastretým hlasom, „vari neviete, akým po​kušením ste pre mňa dnes večer?" Sklonil si hlavu do jej slad​ko rozvoniavajúcich vlasov. „Chcem sa vás dotýkať, chcem vás milovať a chcem, aby ste na moju vášeň odpovedali ako žena.
Lenže vy ste dnes utrpeli strašný šok a určite potrvá istý čas, kým zabudnete, čo sa vám Roger pokúsil urobiť. No nech z nášho dvorenia vzíde čokoľvek, mali by ste vedieť, že mi na vás záleží."
Zdvihla hlavu a pozrela mu do očí. Colton pocítil, akoby mu ktosi vypúšťal srdce z klietky, v ktorej ho až doteraz väznil. Ani nevedel, ako sa to stalo, ale v nasledujúcej chvíli ju už zvie​ral v náručí, ústami sa jej vpíjal do pier, jazykom ochutnával jej jazyk. Ruka mu vkĺzla pod požičaný kabát a dlaň sa mu doslo​va prilepila na jej nahý zadoček. Bola to rozkoš, akú mu žiad​ne stretnutie s ňou dosiaľ neposkytlo, ale bola to rozkoš zaká​zaná. S najväčšou námahou cúvol.
„Musím odísť, aby nás tu takto nenašiel váš otec a nepomý​lil si ma s násilníkom," zašepkal. „Navyše, nemal by som sa tak​to správať po tom, čo ste si vytrpeli." Očami lačne pohládzal jej tvár. „Takže idem..."
Bol už pri dverách, keď ho zastavil jej hlas. „Colton... váš kabát..."
Obrátil sa práve včas, aby zachytil kus odevu, ktorý mu ho​dila. A zároveň sa mu do sietnice vryl obraz Venuše zahalenej v belostných franforcoch - obraz, ktorý mu mal ešte dlhé týž​dne kradnúť spánok.

Colton Wyndham si zamyslene vzdychol. Mladý markíz stál pri okne, z ktorého bol prekrásny výhľad na čiastočne zalesnenú krajinu v okolí jeho kaštieľa. Inokedy by sa bol radoval z prí​rody, no teraz si nevšimol párik jeleňov, ktorý sa pásol na ne​ďalekej lúčke, ani zajace, ktoré sa za záhradou mihali v tráve. Pred očami mal čosi, čo existovalo iba v jeho predstavivosti: obraz Adriany.
Videl Adrianu elegantne oblečenú, ako sa v tanci vlní v jeho náručí, videl ju však aj zničenú, vystrašenú, no nepokorenú, za​halenú v jeho kabáte. Videl záblesk jej štíhleho tela. Videl jej tmavé oči plné hnevu, ale aj vášne. A bolo mu jasné, že tej predstavy sa nestrasie.
Pred mesiacom sa vybral do Londýna vybaviť záležitosti sú​visiace s prevzatím titulu. Vtedy si povedal, že nájde útechu u Pandory a vyženie z mysle spomienku na lady Adrianu. Len​že napokon ani nenašiel silu zájsť za svojou dávnou milenkou, nieto ešte uvažovať o tom, že by s ňou spočinul na lôžku. Za​každým, keď sa pokúsil na ňu myslieť, opäť mu pred očami za​žiarila tá druhá - ako nevítaný, no prekrásny prízrak sľubujúci nadpozemské rozkoše.
Čo mu to len urobili? Čo mu to urobil vlastný otec? Prešli už dva mesiace, odkedy začal Adriane oficiálne dvo​riť, a stále netušil, či to, čo k nej cíti, je láska, alebo len mimo​riadne silná telesná túžba.
Vykašli sa na dvorenie! Vykašli sa na galantnosť, pomiluj ju! Tie hlasy už nevládal počúvať, no nemohol ich ani prehlu​šiť. Vlastná myseľ ho zrádzala. Ešte nikdy nestretol ženu, kto​rá by ho tak opantala.
Dopekla, pomyslel si zničene. Ak je toto láska, tak láska je peklo na zemi
„Prišiel lord Randwulf a Burkovci," oznámil lokaj, keď ho Maud vpustila do paninej spálne. „Čakajú na vás vo vestibule. Mám ich uviesť do salóna?"
„Netreba, Charles. Prosím, povedz im, že o chvíľu prídem dole." Adriana ukázala na stoličku, na ktorú Maud rozprestre​la jej zamatový kabát. „A budeš taký láskavý a vezmeš mi dole kabát, Charles?"
„Pravdaže, slečna." Sluha sa usmial. Z troch sestier len Ad​riana vyjadrovala svoje želania ako prosby.
Lokaj odišiel a Maud sa pustila do upratovania, takže Adria​na mohla vstať od toaletného stolíka a vziať zo skrine vianoč​ný darček, ktorý pripravila pre starého Samuela Gladstona. Dúfala, že zamatová nočná čiapka mu príde vhod.
Až keď sa Maud vrátila, uvedomila si, že jej mladá pani akosi ťažko vzdychá. „Ste v poriadku, madam?" ozvala sa sta​rostlivo.
„Ale áno, Maud," odvetila Adriana. Nevedela, či sa jej ko​mornú podarilo presvedčiť o svojej duševnej pohode, no samu seba veru nepresvedčila. Za posledné dva mesiace ju Colton vodil raz na večierok, raz na prechádzku, inokedy len tak do mesta. Záver obdobia povinného dvorenia, ktoré stanovovala zmluva, sa blížil. Nečudo, že sa Adriana chvela od napätia. Onedlho sa dozvie, aký bude jej osud. Vari ju Colton opäť od​mietne - tentoraz zrejme zdvorilejšie, ale rovnako rozhodne? Alebo sa podrobí vôli nebohého otca, galantnosť v ňom pre​váži nad láskou k staromládenectvu a vezme si ju - s malým nadšením, no predsa?
Opäť vzdychla a opäť musela vydržať ustaraný pohľad ko​mornej. Dosť už trápenia, rozkázala si v duchu. Nezaškodí pri​praviť sa na najhoršie. Napokon, Colton sa dosiaľ správal ako dokonalý džentlmen - aj keď džentlmen, ktorý mal trochu ťaž​kosti udržať na uzde oči aj ruky, keď sa ocitol v jej blízkosti. Ešte aj začiatok jeho dvorenia sa jej do mysle zapísal ako milá udalosť. V ten deň, bolo to po skončení Jesenného plesu, pri​šiel Colton Wyndham na Wakefield s kyticou kvetov a chlap​čenským úsmevom, ktorým jej pripomenul detstvo. Trochu za​hanbene priznal, že kvety pochádzajú z Philaninej záhrady - aj keď matka mu dovolila natrhať ich. Pozval ju na prechádzku, lebo si uvedomoval, že v kaštieli sú predsa len pod dohľadom rodičov. A aj keď neskorý október neponúkal najlepšie poča​sie, v zákutiach za živým plotom sa čoskoro rozprúdil rozho​vor, ktorý v Adrianinom srdci vyčaril leto.
Až dovtedy si neuvedomila, že lord Colton Wyndham je zlo​žitá a citlivá ľudská bytosť. Úprimne jej rozprával o zážitkoch z vojny, bez chvastania, no priamo vyjadril želanie zachovať si za každých okolností nezávislosť. Počas vojenskej výpravy mu​sel viackrát urobiť rozhodnutia, ktoré protirečili priamym roz​kazom nadriadených, ale na bojisku zachraňovali životy jeho vojakov. Adriana pocítila, že tento muž vie, čo je to zodpoved​nosť - ale zároveň sa nedá nikým a nikdy obmedzovať.
Od vážnych tém potom prešiel na ľahšie - a Adriana sa na jeho historkách schuti zasmiala. Zistila, že Colton si vie utiah​nuť aj sám zo seba, a to ho v jej očiach ešte povýšilo.
Ani nezbadala, ako sa priblížil večer - a prišlo pozvanie od rodičov, aby Colton zostal aj na večeru. Prijal ho s veľkým po​tešením a počas tej hodinky zabával celú rodinu, chválil úžas​nú kuchyňu, bol jednoducho tým najveselším a najšarmantnejším spoločníkom, akého wakefieldské múry mali česť privítať za veľmi, veľmi dlhý čas.
A na rozlúčku... Adriana sa pri tej spomienke zapýrila. Po​bozkal ju tak, že sa z toho spamätala až po chvíli, keď sa jej svet prestal krútiť pred očami.
Od prvej návštevy jej rodičia nástojili, aby Colton chodieval na Wakefield čo najčastejšie. Obdivovali jeho spôsoby, zabáva​la ich jeho výrečnosť, ale nadovšetko si pochvaľovali, že k dcé​re sa správa tak, akoby ani nebolo nešťastnej udalosti spred šestnástich rokov. Len Adriana vedela, že kým vtedy ju odmie​tal, dnes po nej túži s nástojčivosťou, ktorú niekedy dáva naja​vo bez najmenších okolkov.
Niekoľko týždňov strávili v Bathe, pravdaže, vždy v spoloč​nosti Burkovcov, aby nevznikli pochybnosti o ich počestnosti. A keď sa vrátili domov, celé Anglicko si pomaly uvedomilo, že z tých dvoch sa stal pár. Klebetné jazyky mali opäť prácu.
Vedel o tom aj Roger Elston a trpel ako pes. V tú noc, keď sa pokúsil znásilniť Adrianu Suttonovú, ho jej otec takmer za​bil. Keď mládenec opäť prišiel k vedomiu, hostia už boli dávno preč a lord Gyles mu k spánku pritískal natiahnutú pištoľ. Len prosby Adrianinej matky ho presvedčili, že zabiť Rogera by nebolo múdre. Iba by to podnietilo zvedavosť a reči. Ale Roger si vypočul vážne varovanie: ak na Adrianu ešte niekedy siahne čo i len malíčkom, oľutuje to. Buď skončí ako vykast​rovaný úbožiak, alebo sa nedožije rána. Lord Gyles sa napo​kon rozhodol, že zatiaľ ho nebude žalovať. Nepotreboval, aby sa meno jeho dcéry prepieralo na verejnosti.
Roger musel teda na svoje smelé plány zabudnúť. O to väčš​mi sa venoval pradiarni a onedlho sa v nej stal šéfom. Podnik utešene rozkvital a zamestnanci si šepkali, že za vlády Edmunda Elstona to veru bolo omnoho horšie. Vravelo sa, že starý prepísal na syna v poslednej vôli celý majetok, takže z Rogera raz bude pomerne bohatý človek. Edmund ťažko ochorel, tak​že z čakania na jeho smrť sa pomaly stala obľúbená kratochví​ľa robotníkov, ktorí až pričasto pocítili jeho tyranské spôsoby.
Roger mal okrem pradiarne aj iné záujmy. Odhodlane dvo​ril Felicity Fairchildovej, keďže Stuart z akéhosi neznámeho dôvodu o ňu po Jesennom plese stratil záujem a na veľké pre​kvapenie celej spoločnosti sa teraz krútil okolo Berenice Carvellovej. Tá od radosti dokonca prestala plieniť komoru a stá​vala sa z nej celkom štíhla mladá žena. Pokiaľ išlo o Riordana Kendricka, od začiatku Coltonovho dvorenia Adriane sa utia​hol do samoty a povrávalo sa, že zatiaľ si nenašiel iný objekt zbožňovania. Ďalšou novinkou bolo, že sa pustil do rozsiahlej prestavby svojho vidieckeho sídla, hoci nikto netušil, prečo prerába dom, keď očividne neplánuje rodinu - aspoň nie v najbližšej budúcnosti. Ani jeho gazdiná, pani Rosedalová, na tú otázku nepoznala odpoveď.
A práve na Riordana Kendricka si Adriana spomenula, keď vychádzala zo spálne. Jeho žiadosť o ruku ju v ťažkých chvíľach ubezpečovala, že aspoň niekto má s ňou čestné úmysly. Pri po​hľade na Coltona, ktorý ju čakal dole, však zabudla na celý svet, aj na to, že tento nápadník je zvláštny a vzťah s ním mož​no nedospeje k vytúženému naplneniu.
„Dobrý večer," pozdravila ho rozochvené. V tej chvíli by sa bola najradšej obrátila a bežala naspäť, do svojej izby, kde by sa pokúsila zabudnúť na Coltona Wyndhama, ktorý sa vrátil a v jej živote nenechal kameň na kameni. K jej duševnému po​koju neprispelo, že Colton vyzeral ako stelesnenie dokonale krásneho a upraveného muža.
Našťastie sa odkiaľsi vynorila Samantha a pribehla jej na​proti. „Ale ti to trvalo, Adriana," karhala priateľku veselo. „Ke​by som bola podozrievavá, myslela by som si, že sa ti na via​nočný večierok u pána Gladstona nechce." Pátravo sa zadívala Adriane do očí. „Alebo sa chceš vyhýbať Rogerovi a Felicity, ktorí tam určite tiež budú?"
Hoci to bol dosť presný odhad, Adriana sa zatvárila prekva​pene. „A prečo by som sa im mala vyhýbať?"
„Prečo asi?" srdečne sa zasmiala Samantha. „Felicity každé​mu súcitnému poslucháčovi rozpráva, že kým sa Colton ne​vrátil domov, vodila si Rogera za nos. A Roger, nech Pán raz vytresce jeho čiernu dušu, jej horlivo prikyvuje." Chytila kama​rátku za ruku a s prekvapením zistila, že ju má ako ľad. „Pozri, ak sa ti naozaj nechce, nemusíme ta ísť."
„Ba veru ideme," rozhodne vyhlásila Adriana. „Bude to návšteva u Samuela Gladstona, nie u jeho vnučky. A potom sa rozhodneme, či sa vrátime domov, alebo tam zostaneme
dlhšie."
Colton dosiaľ nepovedal ani slova. Horko-ťažko potláčal v sebe vytrženie. Veľmi často sa pri Adriane cítil ako žobrák pred kráľovnou a toto bola presne taká situácia. Jeho spoloč​níčka mala na sebe skutočne kráľovské šaty sivobelasej farby, ktoré jej zdôrazňovali krásnu postavu. Namiesto slov, ktoré mu teraz nešli z hrdla, vzal Colton zo sluhových rúk Adrianin ka​bát a zastal si za ňu. Keď jej hrejivú látku rozprestieral na ple​cia, naklonil sa jej k uchu. „Z vašej dokonalosti som celý preč, drahá," zašepkal.
Jeho hlas v nej opäť rozoznel zvláštnu harfu, zahral jej na najhlbšie ukryté strunky a Adriana sa márne pokúšala tváriť re​zervovane. Keď jej rukou akoby mimochodom prebehol po odhalenom pleci, naskočili jej zimomriavky. „Ste veľmi galant​ný, pane..." podarilo sa jej odpovedať.
Colton neodolal a napravil jej golier. Aj ten najmenší ná​hodný dotyk s jej pokožkou ho napĺňal potešením. A pohľad do jej výstrihu by nebol vymenil za všetky poklady sveta. Z výšky sa mohol kochať belostnými oblinami a veru to s chuťou vy​užíval. Občas sa nazdával, že je ňou posadnutý väčšmi, než by bolo vhodné pre muža, ktorý sa rozhoduje o svojej budúcnos​ti. Nemohol však inak. Bola jednoducho mocnejšia.
„Počul som, ako vás Samantha podpichuje," zašepkal dôver​ným tónom. „Nebojte sa, kým som pri vás, Roger vám neskriví ani vlások."
Adrianine pery sa zachveli. Nikto okrem Coltona, jej rodi​čov a azda ešte niekoľkých sluhov o Rogerovom útoku neve​del. Colton to neprezradil ani Samanthe, lebo tá by bola mla​dému Elstonovi rovno vyškriabala oči.
„No, asi by sme už mali ísť," zamrmlal markíz, lebo cítil, že v prítomnosti lady Adriany, zahalený obláčikom jej sladkej vône, stráca hlavu. Zastal si vedľa nej a podal jej ruku. „Pán Gladstone nás už určite očakáva."
„Počula som, že Felicity zariadila všetko tak, ako to bývalo u jej starého otca každé Vianoce," odvetila Adriana. „A keďže si pamätám, že Standover House predchádzajúce roky praskal vo švíkoch, budeme mať šťastie, ak pána Gladstona vôbec uvi​díme."
„Predpokladám, že práve preto nás žiadal, aby sme prišli čím skôr," usmial sa Colton. „Tuším si vás aj Samanthu celkom obľúbil."
„Nuž, ani nám nie je pán Gladstone ľahostajný," prehodila Adriana s úsmevom.
„Drahá, vy si neuvedomujete, ako pôsobíte na mužov," vzdy​chol Colton. Jeho pohľad jej dával jasne najavo, ako to myslí. Ale Adriana aj tak zdvihla obočie. „Čo mi chcete naznačiť?"
Pokrčil plecami a prstom jej prihladil neposlušnú kučierku. „Vám sa s tým zdôverovať radšej nebudem, milá moja. Nie som si istý, či by ste na mňa opäť nezaútočili."
„Čože?" Adriana pokrútila hlavou. „Kedy som ja na vás za​útočila?"
„Raz vám to vysvetlím," usmial sa tajuplne Colton. „Teraz by sme sa mali pobrať, čakajú nás Samantha a Percy."
V koči nebolo priveľa miesta, takže Colton sa ocitol na je​dinom voľnom sedadle, ktoré mu nechali - vedľa svojej tma​vovlasej priateľky, z ktorej sa čoraz istejšie stávala jeho mučiteľka. Ale nemal veľa času uvažovať o dotyku jej tela, lebo len čo sa koč dal do pohybu, Samantha sa naklonila a položila brato​vi na koleno ruku v rukavičke. „Percy a ja by sme vám chceli niečo oznámiť," zašepkala tajnostkársky.
Lampa zavesená na vonkajšej strane koča ožiarila Coltonov široký úsmev. „Mienite predať svoj dom v Londýne a presťa​hujete sa do väčšieho."
Jeho sestra od prekvapenia zabudla zavrieť ústa. „Odkiaľ to vieš?
„Percy mi to povedal."
Samantha strelila očami po manželovi. „Neviem, čo s ním urobím," vzdychla. „Neudrží tajomstvo, je ako stará klebetnica."
„Tak im to už povedz," nástojil veselo Percy. „Inak im to po​viem ja."
„Čo nám máte povedať?" zvedavo sa ozvala Adriana.
„Čakáme rodinku," vyhlásila Samantha. Colton v okamihu vystrel ruku a podal ju švagrovi, ktorý len tak žiaril.
„Ach, to je úžasné, Samantha!" zvolala Adriana.
„Obom vám blahoželám!" zahlaholil Colton. „A odkedy?"
„Asi tri mesiace."
V hlave si všetko prepočítal. „Aha. Takže dieťa by sa malo narodiť... kedy vlastne?"
„Predpokladám, že v polovici mája, možno začiatkom júna," odvetila Samantha.
„Mama už o tom vie?" zaujímal sa Colton.
„Len čo sme prišli na Randwulf, šla som za ňou a všetko som jej povedala."
Coltonovi sa široké plecia zachveli od potláčaného smie​chu. „Aha, určite je celá preč z predstavy, že bude starou matkou."
„Bodaj by nie," prikývla Samantha a spokojne sa usmiala. „Mama už skoro stratila nádej, že sa odo mňa a Percyho dočká vnúčaťa, ale zdá sa, že sa jej už opäť iskrí v očiach. Určite však očakáva prírastok do rodiny aj od Adriany, takže, drahý bra​ček, mal by si si tú záležitosť s dvorením dať čo najskôr do po​riadku."
Adriana sa obrátila k okienku koča, lebo ju oblial rumenec. Priateľkine reči ju privádzali do rozpakov, najmä v Coltonovej prítomnosti. Ak sa Coltonovi znepáči, že ho každý núti do so​báša, možno sa proti nej tým väčšmi zatvrdí a ujde - tak ako prvý raz, keď sa od otca dozvedel, koho mu prisúdili za ženu. Coltonovi sa podarilo vyčariť pre sestru úsmev. Tiež pocítil rozpaky, no z iného dôvodu. Obával sa, čo by si pomyslela je​ho matka, keby v blízkej budúcnosti nebral ohľady na bontón a poddal sa čoraz nástojčivejšej túžbe po Adrianinom tele. Už teraz mal ťažkosti so sebaovládaním, takže by si to zo strany čiernovlasej krásavice nevyžadovalo ani veľké provokovanie. A vôľa mu s každým dňom slabla. Ak urobí neuvážený krok, vrhne sa do manželstva bez rozmýšľania, zato s biľagom - že nevestu pripravil o panenstvo, skôr ako jej pred oltárom na​stokol prsteň.
Jane Fairchildová je láskavá, dobrá žena," pošepla Samantha Adriane, keď ich dcéra starého Samuela Gladstona privítala v otcovom dome. „Ale zdá sa mi, že z jej dievčaťa sa stala ne​príjemná osoba. Prisahám, že keby pohľady zabíjali, nás dve by už dávno vyniesli na márach. Felicity by nás tuším najradšej zjedla za živa."
„Pst, ešte ťa niekto začuje," zachvela sa Adriana a varovne stisla priateľke ruku.
Samantha len mykla plecom. „Felicity ma počuť nemusí, možno mi číta myšlienky. Čarodejniciam také niečo nerobí ťažkosti."
„Možno by sme sa mali pridať k mužom a pozdraviť pána Gladstona, kým ho spoločnosť celkom nevyčerpá. Jane spo​mínala, že sa dnes cíti zle, asi by sme sa tu nemali dlho zdržať. Felicity nás iste nebude zdržiavať a nerada by som sa voči nej cítila zaviazaná," povedala Adriana.
Samantha sa obzrela a zbadala, že z druhého konca salóna na nich dievčina, o ktorej hovorili, gáni ako búrkový mrak. „Božemôj, čím sme si len vyslúžili taký hnev? Keď sme ju po​zvali k nám, zdalo sa mi, že jej robíme láskavosť, a teraz sa na nás zlostí. Prečo?"
„Drahá moja, jej odpor má čosi do činenia so zmluvou, kto​rú vymyslel tvoj otec."
 „Chceš povedať, že len preto, lebo ty máš Coltona a ona nie, sa musí správať takto nezdvorilo?"
„Nemám Coltona," potichu, no dôrazne ju opravila Adria​na. „Ten patrí naozaj len sám sebe."
„Nuž, podľa toho, ako Felicity zazerá, ostatní si asi myslia niečo iné. Stačí občas počúvať klebety."
„Ostatní sa mýlia. A neviem, prečo dáš na klebety. Vieš čo? Poďme pekne na poschodie, lebo ma tie tvoje reči o mne a Coltonovi už hnevajú. Mimochodom, keď som sa už roz​hodla pre úprimnosť, nehovor pred ním o tom, že by som s ním mala mať deti, dobre? Určite mu je to rovnako trápne ako mne."
„Pochybujem," mykla plecom Samantha, no poslušne šla za Adrianou. „Tomu je sotvačo trápne. Bol v armáde, tam človek privykne na všelijaké žarty."
Adriana sa pod schodmi obrátila. „Dobre, možno je to tráp​ne iba mne. Ale ak neprestaneš, nepôjdem už s tebou nikam, kde bude aj Colton."
„Ale prosím ťa," zasmiala sa potichu jej kamarátka. „Si tro​chu precitlivená, neboj sa, to prejde."
Druhá mladá žena len vzdychla. „Počúvaj, buď rada, Samantha, že z precitlivenosti neobviňujem teba. V tvojom
stave..."
„Tuším ťa tak rozčúlila Felicity, inak neviem, čo ti to sadlo na nos," zašomrala Samantha. „Lebo ako áno, ako nie, máš na ňom akýsi fľak. Dúfam, že sa už aj ty nemeníš na čarodejnicu."
Adriana si s úľakom pozrela na rukavičku a zistila, že jemná koža je tesne pri končekoch prstov zašpinená od atramentu. Spomenula si, že pri dverách sa zapisovali do knihy hostí. Pe​ro určite nechtiac zašpinila staršia pani, ktorá sa podpísala pred nimi. „Rýchlo," zašepkala, „utri mi nos, kým to neuvidí ešte niekto iný a nepomyslí si, že mám na nose vyrážku alebo nebodaj niečo horšie."
„Hej, bradavicu ako stará striga, čo iné?" podpichla ju Samantha.
„Mieniš sa tváriť, že nevieš, o čo ťa prosím, alebo mi aspoň raz pomôžeš?"
Samantha pokrčila plecami. „Nemám ti to čím utrieť."
Adriana vzdychla a zamračene siahla do taštičky. Po chvíli odtiaľ vylovila jemnú čipkovanú vreckovku. „A počúvaj, lady Búrková," oslovila prísne priateľku. „To dvorenie nebol Coltonov nápad. Donútili ho k nemu. Preto je úplne zbytočné, aby si mu pripomínala, že by si ma mal vziať. Čo ak znovu pocíti pokušenie buchnúť dverami a odísť?"
„Pchá! Colton má na ženbu najvyšší čas! Ani on nemladne. Mimochodom, hovorí sa, že lord Harcourt dáva prebudovať svoje sídlo. Rozširuje priestory a tak. Nevieš o tom niečo?" „Nie," pokrútila hlavou Adriana. „Prečo by som mala?" „Lebo už aspoň rok neprejavil záujem o inú ako o teba," uškrnula sa Samantha a usilovne drhla Adriane nos. „No," vy​hlásila, „a je to. Akurát že je teraz červený ako mrkvička. Ne​boj sa, vybledne, skôr ako mi porozprávaš všetko, čo vieš o plá​noch lorda Harcourta na sobáš."
„Netuším, čo zamýšľa. Ak si taká zvedavá, opýtaj sa ho. Určite ti všetko prezradí, už len preto, aby mal pokoj," odvrkla Adriana.
Vyšli už takmer na poschodie, keď Adriana pozrela vyššie a na svoje veľké zdesenie zbadala mladého pána Elstona. Ten sa však tváril, akoby sa medzi nimi nič nebolo stalo. Usmial sa na ňu a prebehol pohľadom od jej elegantného účesu k drob​ným črievičkám.
,Je pre mňa veľkým potešením opäť vás vidieť," ozval sa zdvorilo. „Dúfam, že ste... hm... šťastná," dodal.
„Áno, som šťastná, naozaj," odvetila. Aj ona sa pokúsila tvá​riť, že je všetko v poriadku. „A vy?"
„Nuž," zamrmlal, „tak ako je to len za daných okolností
možné."
„Ach, pravdaže, počula som, že váš otec sa necíti dobre. Určite si oňho robíte veľké starosti. Dovoľte, aby som sa zaň​ho pomodlila a zaželala mu skoré uzdravenie."
Sklonil hlavu. „Ste láskavá ako vždy, madam, no ja som ne​hovoril o otcovom stave, ale o svojom..."
Zmätene zdvihla obočie. „Vari aj vás postihla nejaká cho​roba?"
„Ach, je to skôr, takpovediac, záležitosť srdca, madam."
„Aha."
Roger na ňu pochybovačné pozrel. „Viac mi nepoviete, madam?"
„Čo vám mám povedať, pán Elston?"
„Ako sa vyvíja dvorenie lorda Randwulfa? Všetko ide ako po masle?"
„Nuž... áno. Ako inak?"
Roger si zamyslene pohladil líce ukazovákom. ,Ja mám iný pocit, moja drahá. Vaša prekrásna tvár dnes nežiari takou ra​dosťou ako v minulosti. Vari nie ste s markízom spokojná?"
„Som spokojná. Prečo sa ma to vôbec pýta..." Zmĺkla, lebo sa jej čosi mihlo mimo zorného poľa. Zdvihla hlavu a nad ni​mi uvidela Coltona, ktorý ich pozoroval s vážnosťou, akú uňho od prvého dňa po jeho príchode nepozorovala. Očividne ju v Rogerovej prítomnosti strážil, aby si ten naničhodník opäť niečo nedovolil. Jeho oči sa vpili hlboko do Adrianiných, ako​by v nich hľadali útočisko.
Roger sledoval jej pohľad a potom sa na šľachtica znechu​tene uškrnul. „Pane, na lady Adrianu máte istý právny nárok, o tom nikto nepochybuje, ale zdá sa, že jej srdcu to nelahodí,"
vyhlásil.
Colton sa zamračil a na Rogerovej tvári to vyvolalo škodo​radostný úškrn. Mladý Elston sa pobral nižšie a popri Adria​ne prešiel vystretý ako prút, len aby neurobil nijaký pohyb, ktorý by si mohol markíz zle vysvetliť. Adriana sa zachvela a Samantha ju potľapkala po ruke. Tým malým gestom jej pri​pomenula, prečo prišli, a obidve dámy bez slova pokračovali v ceste do izby Samuela Gladstona. Adriana si v duchu pri​pomenula, že pred Coltonom musí byť opatrná takmer rov​nako ako pred Rogerom Elstonom - aj keď z iného dôvodu. A hoci sa až do ich zdvorilej rozlúčky s pánom Gladstonom a jeho dcérou Jane nič zvláštne nestalo, celý čas ju neopusti​lo napätie.
Rovnako nepríjemne sa cítila aj cestou domov, keď sa s Col​tonom a Burkovcami viezli na Randwulf. Keďže Wakefield bol k mestečku bližšie ako randwulfské panstvo, Adriana zväčša pri podobných výletoch vysadala doma prvá a Burkovci sa viez​li ďalej. Teraz však mal Colton očividne iné plány. Prikázal kočišovi, aby zastavil až na Randwulfe. A tam, keď Burkovci vystúpili, srdečne sa s nimi rozlúčil na prístupovej ceste - a vy​skočil naspäť do koča.
Adriana zdúpnela. Nesadol si oproti nej, ale hneď vedľa a si​vé oči mu len tak svietili. Bola si istá, že v nich vidí nielen pla​meň lampášov, ktoré ožarovali stmavnutý vnútrajšok koča, ale aj oheň zmyselnej vášne.
„Stalo sa niečo?" spýtala sa priškrteným hlasom.
„Nič mimoriadne, Adriana," usmial sa Colton. „Len sa s va​mi chcem chvíľu pozhovárať v súkromí. V poslednom čase sme ani chvíľku nestrávili sami."
„Prečo práve dnes večer?"
Colton naklonil hlavu. Uvažoval, ako najlepšie začať. „Robí mi starosti to, čo dnes vyslovil Roger Elston."
Adriana sa nervózne zasmiala. „Nemali by ste si z neho nič robiť, Colton. Chce sa vám pomstiť a nemá inú možnosť. Tá​ral samé nezmysly."
Markíz dlho mlčal, kým sa odvážil opýtať: „Ste so mnou ne​spokojná, drahá?"
„Nieeee..." zaúpela a v rozpakoch odvrátila tvár. „Mohla by byť vari nejaká žena s vami nespokojná, Colton? Ak sa dá zo zmätených rečí a šumu klebiet niečo odhadnúť, tak ste sa sta​li snom všetkých dám na širokom okolí."
„Aha. A ako o mne zmýšľate vy?"
V duchu vzdychla. Keby vedel, ako jej na ňom záleží, nezišla by mu na um taká otázka. „Vždy som si vás veľmi ctila," riekla.
„Aj potom, čo som odišiel z domu?"
Adriana si pozrela na zopäté ruky. Prsty sa jej chveli. „Pri​znávam sa, že vtedy, keď som bola ešte dieťa, ma vaše odmiet​nutie hlboko ranilo, Colton. Dievčatá rady snívajú o rytierovi na bielom koni, ktorý ich jedného dňa unesie do svojho krá​ľovstva a vezme si ich za ženu. A ten sen sa mi vtedy rozsypal na márne kúsky. Lenže, pochopte, bola som ešte dieťa a ne​rozumela som, prečo sa hneváte."
„Dovoľte, Adriana, nech sa na vás pozriem," ozval sa ticho, no keď zdvihla hlavu, zmätene zvraštil čelo. Na jej dlhých hod​vábnych mihalniciach sa ligotali slzy. Jemne jej ich zotrel pal​com. „Čo vás rozplakalo?"
Zaťala zuby. „Neplačem!" vyhlásila a potriasla hlavou.
Rukou jej hladko prešiel k belostnej šiji a pod dlaňou zacítil jej rýchly pulz. Bola veľmi rozrušená.
Pohladil ju po líčku. „Drahá Adriana, už celé dni nepršalo, no vaše oči sú vlhké. Ak to nie sú slzy, čo to podľa vás je? Snehové vločky?"
Adriana si uvedomila, že ak sa niečo nestane, prepukne v plač a príde o posledné zvyšky dôstojnosti.
„Prosím, povedzte mi, že neplačete," zamrmlal prosebné. Trhaným pohybom ruky si utrela jarčeky, ktoré sa jej zaligo​tali na lícach. Hnevala sa na seba, že ju Colton vidí takú roz​rušenú. „Prosím, dovoľte mi odísť," šepla.
„Ale najprv mi povedzte, prečo plačete," ozval sa ticho. Naslepo siahla do korálikmi pošitej taštičky, kde mala mať vreckovku, no po chvíľke šmátrania si uvedomila, že ten čip​kovaný kúsoček látky zostal u Samanthy. „Naozaj sa mi o tom teraz nechce hovoriť," vzdychla a zatvorila taštičku. „Moje slzy nemajú s vaším dvorením nič spoločné."
Colton odtiahol ruku z jej tváre a z vnútorného vrecka ka​bátca vylovil čistú vreckovku. Vtisol jej ju do dlane. „Práve na​opak, Adriana. To, že vám dvorím, je podľa mňa pravou príči​nou vášho smútku. Prosím, vysvetlite mi, čo sa stalo..." Len nemo potriasla hlavou.
„Dobre teda, azda mi odpovedia vaši rodičia - ak, pravda, poznajú príčinu," vzdychol.
„Prosím vás, Colton," pozrela naňho zúfalo, „netrápte ich. Len ma odvezte domov. Nejde tu o nič dôležité."
Colton zavolal na kočiša, a ten pošibal kone smerom k Wakefieldu. To však neznamenalo, že sa skončilo vypočúvanie.
„Ale pre mňa to je dôležité, drahá Adriana," nástojil. „Ak vás takúto uplakanú doveziem domov, vaši by si mohli myslieť, že som vás nebodaj zviedol..."
„Ach, kdežeby," smutne sa usmiala. „Ste skutočný džentl​men, až taký, že sa nemôžete dočkať konca dvorenia. Je smut​nou skutočnosťou, že odo dňa, keď ste pred zásnubnou zmlu​vou ušli z domu, sa vôbec nič nezmenilo. Vtedy ste ku mne nič necítili, ale necítite nič ani dnes."
„To nie je pravda, Adriana," nástojil Colton. Uvažoval, ako by sa asi zatvárila, keby jej oznámil, koľkokrát ho v noci budí túžba po nej.
Adriana pokrčila plecami. „Ale je. Colton, táto pretvárka sa mi nepáči. Nevládzem v nej pokračovať, bolí ma srdce. Ak do​volíte, mohli by sme dvorenie ukončiť."
„Buďte rozumná, Adriana," zašepkal. „Nemôžeme to uro​biť. Láska moja, vyspíte sa, zajtra sa budete cítiť lepšie."
„Nie!" rozhodne pokrútila hlavou. „Budem sa cítiť presne tak ako teraz, čiže nanič. A nevolajte ma svojou láskou. Nikdy som ňou nebola a ani nebudem."
„Adriana, preboha vás prosím, rozmýšľajte," prosil Colton. Pokúsil sa ju objať, no ona sa mu vytrhla.
„Oslobodzujem vás od záväzku, Colton," vyhlásila. „Viac ne​treba povedať. Medzi nami sa všetko skončilo."
„Nemôžete ma oslobodiť od záväzku, ktorý mi udelil môj otec," povedal.
„Ale môžem!" vzlykla. „Hovorím vám, že sa už nevládzem pretvarovať. Som z toho celá zničená!"
„Určite vás tak rozrušilo stretnutie s Rogerom," vzdychol Col​ton a oprel sa na sedadle. „Pozhováram sa s vaším otcom. Mali by sme sa radšej vyhýbať miestam, kde sa motá aj ten lotor."
„Neopovážte sa s tým ísť za otcom!" vykríkla. „S Rogerom nemá môj stav nič spoločné!"
„Takže sa mám nazdávať, že ste rozrušená pre niečo, čo som urobil ja? Najdrahšia, vy viete, že..."
„Nie som vaša najdrahšia! Nehovorte také hlúposti!"
„Ale ste, ste moja najdrahšia, aj keď si to odmietate pri​znať."
„Colton Wyndham, už vám nepoviem ani slovo," vyhlásila.
„Nemusíte, drahá. Celú záležitosť môžem aj sám prebrať s vaším otcom. Pokiaľ viem, správal som sa k vám s najväčšou možnou úctou. Nedal som vám dôvod na hnev. Takže dúfam, že mi váš otec objasní, čo odo mňa očakávate, lebo, priznám sa, som z vás celkom zmätený."
Adriana naňho v šere zagánila. „Zakazujem vám hovoriť o tom s mojím otcom."
Pokrčil plecami. „Musím to urobiť, či mi to dovolíte, alebo nie."
Adriana sa pokúsila obrátiť tvrdohlavcovi chrbtom, ale väz​nil ju zamatový plášť, ktorý sa zachytil v sedadle. Jediným šklb​nutím si na ňom rozviazala stuhy a vrhla sa k dverám. Presne v tej chvíli koč zastal pred sivou stavbou wakefieldskeho kaštie​ľa. Colton vstal, aby jej pomohol vystúpiť, no ona bez pozdra​vu vyskočila von. V chvate si nevšimla, že sa jej nepodarilo po​riadne vystrieť schodík, a skotúľala sa na zem spôsobom, ktorý ani zďaleka nepripomínal dámu.
Colton zaklial. Vyskočil za ňou, no to sa už Adriana pozbie​rala na nohy, nedbajúc na to, že sukňa aj spodnička sa jej za​chytila na nešťastnom schodíku. Vrhla sa vpred a v tej chvíli sa jej oba kusy odevu s praskotom roztrhli.
„Adriana!" zvolal Colton. „Stojte!" Nemal v úmysle pustiť ju s odhaleným chrbtom na cestu, už preto nie, že na kozlíku se​del Bentley, a ten by taký pohľad iste privítal.
„Dajte mi pokoj!" zvolala zlostne. Nemohla však zabrániť, aby ju dostihol a chytil za ruku. Len sa mykala ako ryba na udici.
„Adriana, počúvajte ma! Stojte, trháte si šaty!" dôrazne jej vysvetľoval. Ale ona už mala všetkého dosť. Keďže zo železné​ho zovretia jeho prstov nevládala uniknúť, rozohnala sa voľnou rukou a Colton zastonal, keď mu na tvár dopadla jej korálikmi pošitá taštička.
„Už aj odíďte, pane, lebo obídete ešte horšie!" zvolala." „Adriana!" Zachytil jej aj druhé zápästie. „Prestaňte s ne​zmyslami. Hovorím vám, že..."
Hnev jej prepožičal nadľudskú silu a vyšklbla sa mu z obja​tia. „Nezmysly? Veď vy to oľutujete! Colton Wyndham, dáte mi naveky pokoj!"
Rozbehla sa k domu a v tme svietil jej polonahý chrbát. Col​ton tlmene zaklial. Pozrel na kočiša, ktorý sa tváril, že nič ne​vidí, no plecia sa mu otriasali potláčaným smiechom. „Adria​na! Stojte!" skríkol Colton. „Nedali ste mi možnosť vysvetliť vám..."
„Čo sa to tam robí?" zahrmel z tmy zrazu mužský hlas. Bol to lord Gyles, ktorý vyšiel v obavách o svoju dcéru až pred dve​re. Adriana vletela do otcovho náručia, skryla si mu tvár na pr​siach a usedavo sa rozplakala.
Gyles tak strašne zagánil na markíza, že ten radšej zastal. „Pane, ak ste akokoľvek ublížili mojej dcére, ubezpečujem vás, že sa nedožijete rána, či ste markíz, alebo nie!" vyhlásil.
Colton sa pokúsil upokojiť. „Lord Gyles, všetko je inak," povedal. „Ak som správne pochopil vašu dcéru, hlavný pro​blém spočíva v tom, že som sa jej ani nedotkol. Verte mi, sprá​val som sa ako dokonalý džentlmen, a vaša dcéra je rovnako nepoškvrnená ako predtým."
Adriana objala otca a zdvihla hlavu. „Ocko, prosím, pošli ho preč," vzlykla.
„Ublížil ti, dieťa moje?"
„Nie, ocko. Ani sa ma nedotkol."
Gyles si s úľavou vydýchol. Po Rogerovom útoku od strachu o Adrianu ani nespával. „Tak mi povedz, dcérka, čo také ti ten človek urobil, že plačeš?"
„Nič, ocko. Správal sa ako dokonalý džentlmen."
Colton pokrčil plecami. „Nuž, pane, ako vidíte, mal som pravdu."
Adriana opäť zdvihla hlavu. „Nechce ma," vzdychla. „Nechce ma o nič väčšmi ako pred šestnástimi rokmi."
„To nie je pravda!" odsekol Colton. „Chcem ju, a to teda..." zmĺkol. Tie slová by ho mohli veľmi rýchlo dostať pred oltár - presne tak, ako si to naplánoval jeho nebohý otec. Vari v sebe nemá už ani kvapku sebaúcty?
„Prosím, ocko," zaúpela Adriana, „poďme dnu. Už nevlá​dzem počúvať o tej nešťastnej zásnubnej zmluve. A ak sa lord Riordan stále uchádza o moju ruku, jeho návrh prijmem."
„Tak moment!" zreval Colton, až starému pánovi vyrazilo dych. ,Ja tu mám isté práva!"
Gyles zdvihol ruku. Coltonov hnev ho takmer potešil, zdalo sa, že Adriana mu predsa len nie je ľahostajná. „Prepáčte, pane, ale túto záležitosť by ste mali prebrať s mojou dcérou neskôr, keď sa obaja upokojíte. Adriana je očividne rozrušená, a keby sme sa tu púšťali do debaty, neprospelo by jej to. Dajte jej deň-dva, nech sa pozbiera, a potom sa znovu porozprávame."
Colton pocítil obavy. Veľmi určité obavy z Riordana Kendricka, ktorý, ak bola pravda, čo hovorila, Samantha, si naozaj chcel vziať Adrianu za ženu. A lord Gyles by mu ju mohol dať.
„Pane," ozval sa nástojčivo, „ešte ste si ma nevypočuli. Pro​sím vás, aby ste nesplnili žiadosť lorda Kendricka, kým sa ne​vyslovím ja. Vari má lord Kendrick väčšie práva ako ja?"
„V poriadku," prikývol lord Gyles. „Vypočujem si vás rovna​ko "ako aj jeho. A ubezpečujem vás, že kým neposúdim, čo mi chcete povedať, nedám dcérinu ruku inému mužovi. Moje slo​vo by vám mohlo stačiť."
Hoci Coltonovi sa nechcelo preč, pochopil, že tu nič nezmôže. Adriana sa už naňho ani nepozrela, keď sa, ešte stále pritisnutá k otcovi, obrátila na odchod. Lord Gyles jej položil ruku na plece a pomaličky ju viedol k domu. Keď sa za nimi zabuchli dvere, ten zvuk otriasol Coltonom v samom základe jeho bytia. Akoby sa zrazu skončilo všetko pekné, čo poznal a v čo ešte mohol dúfať. Napoly so smútkom, napoly zlostne sa zvrtol na opätku a pobral sa ta, kde sa v tme črtala silueta jeho koča.

Harrison si preložil svietnik do ľavej ruky a pravou diskrétne zaklopal na dvere markízovej spálne. Vedel, že jeho lordstvo sa vrátilo domov len pred niekoľkými hodinami - a vo veľmi ne​pokojnej nálade. Inokedy by ho ani nebol vyrušoval, ale posol, ktorý stál v hale, oznámil, že ide o mimoriadne dôležitú vec. „Pane!" zavolal komorník. „Prišiel kuriér z Londýna, má pre vás súrnu správu!"
V spálni sa Colton s námahou zdvíhal z postele. Okolo na​hých bokov si omotal prikrývku a s hundraním sa presunul k dverám. Zdalo sa mu, že od chvíle, keď si ľahol, ani nezažmúril oka. Rozhodne nezažmúril to, do ktorého ho Adriana tresla taštičkou. Bolelo ako čert. Navyše stále uvažoval o tom, ako zabrániť Adriane, aby prerušila dvorenie, do ktorého sa pustil - a ktoré, to musel priznať, mu prinášalo značné poteše​nie. Nemal v úmysle dať dievčaťu slobodu, ak hrozilo, že si vez​me Riordana Kendricka.
„Poď dnu, Harrison!" zavolal.
„Prepáčte, že vás budím, pane," pokorne sa ospravedlnil ko​morník, keď videl, že jeho pán je polonahý.
„Nespal som," zamrmlal Colton.
Komorník položil svietnik na stôl a podal Coltonovi zape​čatený list. Colton rozlomil pečať, rozvinul pergamen a dal sa do čítania.
Slečna Pandora Mayesová umiera a nástojčivo vás prosí, aby ste čo najskôr prišli za ňou.
„Preboha," vyletelo z Coltona. „Musím ísť do Londýna, a to hneď, Harrison," pozrel na zmäteného sluhu. „Povedz Bentleymu, nech pripraví koč a čerstvý záprah. Potrebujeme aj druhého kočiša. Poletíme ako víchor. Ak sa budem musieť zdržať, dúfam, že sa mi do pondelka rána podarí vrátiť."
„To by bolo od vás milé, pane. Myslím, že vašej pani matke by sa ani nerátali Vianoce, keby ste tu neboli."
„Pousilujem sa," odvetil stručne Colton.
Neubehla ani hodina, a mladý markíz sedel v koči, ktorý uháňal na východ, do Londýna. Krátko po svitaní druhého dňa sa ocitli na predmestí a Colton kočišovi vysvetlil, kadiaľ sa dostanú k herečkinmu domu. Keď sa im to podarilo, ani nevyčkal, kým koč poriadne zastane, a vyskočil na prístupovú cestu.
„Možno mi to chvíľu potrvá, Bentley," pozrel na kočiša. „Ale neďaleko je hostinec, kde majú aj stajňu. Poslúžte si a do​prajte aj koňom. Možno by ste si mohli obaja aj pospať. Ak tu nebudete, keď vyjdem z domu, pôjdem vás hľadať tam."
„Rozkaz, pane."
Pri vstupe do Pandorinej vily zaklopal Colton na masívne dubové dvere. Napokon mu otvoril starší rektor v tmavej su​tane.
„Vaše lordstvo?" ozval sa.
„Áno. Som lord Randwulf. To vy ste mi poslali ten odkaz?"
,Ja, pane. Som reverend Adam Goodfellow, rektor farského kostola v Oxforde, kde... kde slečnu Mayesovú kedysi pokrsti​li. Včera ma zavolala do Londýna a požiadala ma, aby som vám poslal správu."
„Ste tu už dlho?" zaujímal sa Colton.
„Prišiel som včera v noci, pane, len čo som poslal tú zvesť. Bol pri nej lekár, ale napokon mi ju nechal na starosti, lebo sa zdá, že už niet nádeje."
„Smiem ju vidieť?"
„Poďte ďalej," prikývol klerik a otvoril doširoka dvere. „Obávam sa, že v slečne Mayesovej už nezostalo veľa života. Mám pocit, že sa zatiaľ nepoddala smrti len preto, lebo čaká na vás."
„Tak ma k nej rýchlo zaveďte."
„Pravdaže, pane," riekol rektor. „Poďte za mnou."
„Prepáčte, pane, ale myslím, že viem, kde sa nachádza slečnina spálňa."
 „Ach, ako inak," zamrmlal klerik. Ustúpil Coltonovi z cesty a potom už za ním len smutne pozeral.
Colton prešiel cez halu a náhlivo otvoril dvere napravo. Spálňu ožarovalo mdlé svetlo jedinej petrolejovej lampy, ktorá stála na nočnom stolíku. V posteli, kde s Pandorou prežil toľ​ké radovánky, teraz spočívalo niečo podobné prízraku. Nevi​del svoju bývalú milenku aspoň deväť mesiacov, ale ledva ju spoznal. Z očí akoby jej zostali len temné jamy. Líca mala vpadnuté a pery popolavé. Na tvári nebolo ani stopy po kedy​si takom príťažlivom rumenci.
V kúte miestnosti sedela v kresle tučná, asi tridsaťročná že​na, z rozopnutej blúzky jej vytŕčal plný prsník, z ktorého sa kŕmilo maličké novorodeniatko. Žena vyzerala veľmi zanedba​né a špinavo.
Colton podišiel k Pandorinej posteli po špičkách, lebo sa zdalo, že spí. No pri zvuku jeho krokov sa jej zachveli mihalni​ce a viečka sa nadvihli.
„Colton... som rada, že si tu. Bála som sa... že neprídeš," vydýchla Pandora, akoby z posledných síl. S najväčším úsilím sa smutne usmiala. „Sadni si ku mne."
Colton ju poslúchol a vzal do dlane jej bledú ruku. „Prišiel som čo najrýchlejšie, Pandora. Čo sa ti stalo?"
„Máš... dcérku...," šepla. „Naposledy... keď sme spolu bo​li... si v mojom lone... zasial nový život."
Colton zbledol ako stena. V tej chvíli sa mu pred očami ne​zjavila Pandora, ako ju videl pred deviatimi mesiacmi, ale Ad​riana. „Ale veď... vravela si, že nemôžeš mať deti. Prisahala si!"
„Ach, to bola pravda... kým si neprišiel ty..." Sivé pery sa jej zachveli v slabučkom úsmeve. „Ty si bol... najmocnejší."
Coltona zachvátili výčitky svedomia. „A teraz zomieraš mo​jou vinou?"
„Ach, ty..." Pandora sa pokúsila zasmiať, no veľmi ju to vy​čerpalo. „Nevyčítaj si to. Bol to ťažký pôrod."
Colton jej prihladil vlhké vlasy a odhrnul niekoľko pramien​kov z voskovobieleho líca. „Poznám v Londýne niekoľkých vy​nikajúcich lekárov," riekol. „Pošlem po jedného z nich koč."
Zdvihla ruku. „Už je neskoro, Colton. Stratila som... priveľa krvi. Ale... niečo by som... od teba... predsa len chcela."
 „Čo také?" Zadržal dych, obával sa tej prosby. Ešte pred​tým, ako sa stali milencami, Pandoru varoval, že sa s ňou nikdy neožení. A teraz mohol stratiť ešte omnoho viac ako vtedy.
Jej zmučené oči však naňho hľadeli tak prosebné, až ho za​bolelo srdce. „Prosím... nech reverend Goodfellow... nech nás... zosobáši... kým zomriem. Prosím, Colton..."
Potriasol hlavou. „Ale ja nemôžem. Dal som slovo... že si vezmem inú."
„Prosím, Colton... dnes zomriem. Komu ublížiš, ak mi na niekoľko hodín... daruješ pokoj?"
Coltonovi prebehol po chrbte mráz. Inštinkt ho upozorňo​val, aby si dával pozor. „A čo sa stane s týmto dieťaťom?"
Pandora ľútostivo skrivila ústa. „Poprosím ťa... aby si si ju vzal domov... a bol jej dobrým otcom. Uvidíš, obľúbiš si ju. A hoci som nebola s nikým iným... viem, potrebuješ dôkaz... že je tvoja. Pozri, na zadočku má znamienko. Rovnaké... ako jej otec," šepkala. Potom chvejúcou sa rukou ukázala na ženu v kresle. „Toto je Alice... upratuje v divadle. Len včera jej zo​mrelo novorodeniatko... tak sa stará... o moje..."
Žena vstala z kresla a vystrela ruky s dieťaťom. Ani sa nena​máhala zakryť si veľký špinavý prsník, keď od neho odtiahla maličkú. Potom rozbalila perinku a...
Coltonovi srdce vystúpilo až do hrdla. Nemohol poprieť, ani v slabom svetle petrolejky, že dieťa má na zadočku rovna​kú škvrnku v tvare letiacej čajky, akú má aj on. A znamienko vy​zeralo pravé. Colton dokonca vystrel prst a pošúchal jemnú pokožku novorodenca, ale škvrnka sa nerozmazala. Ak bola umelá, musel ju vytvoriť hotový umelec. Markíz vzdychol. Časť jeho bytosti ho nabádala, aby urobil, čo bolo správne. Nemo​hol predsa dopustiť, aby dieťa, ktoré bolo podľa všetkého po​tomkom wyndhamovskej rodiny, živorilo kdesi v stoke. Ne​mohlo za to, že ho počal mimo manželstva, len z vášne, a nie z lásky. Na druhej strane ho čosi nabádalo k opatrnosti. Ak vy​počuje Pandorinu prosbu a ožení sa s ňou, a ak Pandora ne​zomrie, budú spolu naveky spojení. A to predsa nikdy nemal v úmysle - ani jej to nesľuboval.
„Reverend Goodfellow..." ozvala sa slabým hlasom Pandora, „povedal... že... nemanželské dieťa je zatratené... a ja... ja tiež., ak sa nevydám... za otca tej malej..."
V Coltonovom vnútri zúril boj, akému sa nevyrovnalo ani Waterloo. Čo teraz? Zachovať sa ako šľachetný muž, alebo odísť a zanechať dcéru v špine, v akej sa určite ocitne, ak zo​stane pri Alice? Vari môže potrestať nevinné dieťa za to, že je​ho rodičia si užívali rozkoše, ktoré mali vlastne zakázané?
„Umieram... Colton..." vzlykla Pandora. „Pomôž... mi... Nechcem zhorieť... v pekle..."
Keby bol otec nažive, pomyslel si Colton, poriadne by mi vyčistil žalúdok. Vzdychol. „Hoci so sobášmi nemám skúse​nosti, myslím, že by sme potrebovali cirkevný dišpenz."
Vtedy sa ozval reverend Goodfellow, ktorý doteraz mlčal. „Pane, za svojej dlhej služby Bohu a veriacim som mal tú česť pôsobiť na mnohých miestach a získal som známosti. Preto som teraz mohol vybaviť pre slečnu Hayesovú špeciálny diš​penz od samého arcibiskupa. Už potrebujeme len váš podpis, pane..."
Colton sa mykol. „Čo nepoviete?"
Starší muž naňho zvedavo zaškúlil, akoby uvažoval, čo šľach​tica tak rozčúlilo. „Tie doklady treba podpísať pred svedkami, pane. Ste proti sobášu s matkou svojho dieťaťa?"
Okolo Coltona Wyndhama sa sťahovala sieť. Cítil, akoby mu čosi bralo všetky sny, celú budúcnosť, všetko, čo očakával a v čo dúfal. Najväčšmi ľutoval, že stratí lady Adrianu. Pre ňu by bol takmer ochotný zavrhnúť aj vlastné dieťa. Ako môže očakávať, že si ho Adriana po tomto všetkom vezme?
Na posteli bolo odrazu ticho a Colton pri pohľade tým sme​rom zistil, že Pandora má zatvorené oči a dýcha veľmi plytko.
„Obávam sa, pane, že nemáme veľa času, aby sme dali vec do poriadku," ozval sa reverend. „Slečna Mayesová očividne zomiera."
Colton pocítil, ako mu v žilách tuhne krv od hrôzy. „Dob​re," zachripel. „Ožením sa s ňou."
„A čo malá? Vezmete si ju domov?"
„Vychovajú ju ako moju dcéru," vzdychol Colton.
Netrvalo dlho, a boli svoji. Colton sa cítil, akoby ho boli chytili do pasce. Pandora už ani nevnímala okolie.
„Dojka mi povedala, že sa o dieťa aj ďalej postará, ak by ste boli taký láskavý a vzali ju k sebe, pane," ozval sa reverend. „Sú​hlasíte?"
Pri predstave, že domov privedie tú špinavú osobu, sa Coltonovi dvíhal žalúdok. Nevedel však vymyslieť nič iné. „Ne​mám inú možnosť. Dieťa musí niečo jesť."
„Dobre, pane," prikývol rektor. „Volá sa Alice Cobblová. Vraví, že jej muža zabili vo vojne, takže teraz je sama. A pokiaľ ide o mzdu, nežiada viac ako dve, tri pence. Okrem stravy a šatstva. Dúfam, že dieťa sa bude pri nej mať dobre."
Markíz si bol istý len tým, že v živote nevidel spínavšiu a zanedbanejšiu osobu. Vôbec ho netešilo, že má dojčiť jeho dcé​ru - a že s ňou bude musieť prežiť cestu domov. Z dojky sa to​tiž šíril nepríjemný zápach. A ani teraz, keď si balila handry do batôžka, vôbec sa nepokúsila zahaliť si veľký prsník. Zdalo sa, že sa pred Coltonom predvádza. Ten potichu dúfal, že za Ali​ce Cobblovú čím skôr nájde náhradu.
„Čo bude s ňou?" ukázal prstom na Pandoru, ktorá ležala na posteli v mdlobách.
„Zostanem s ňou," vzdychol klerik. „Nemyslím, že má pred sebou viac ako hodinu. Ani toľko nie."
„Aj ja zostanem," povedal Colton.
„Netreba, pane," pokrútil hlavou reverend. „Postarám sa o ňu."
„Zotrvám pri nej," nástojil Colton. „Nebol som ešte nikdy ženatý, ale zdá sa mi, že muž by nemal odísť od umierajúcej manželky."
„Ach, máte pravdu. Budem tu teda s vami."
„Colton..." ozval sa slabý šepot z postele.
„Som tu, Pandora. Neopustím ťa."
„Prosím... buď... dobrým otcom... našej... malej..." šepla ne​šťastnica. A v tej chvíli zavrela oči a vydýchla naposledy.
,Je mŕtva, pane," riekol smutne reverend Goodfellow, keď sa jej pokúsil nahmatať pulz.
Colton sťažka vzdychol. Pozrel ešte naposledy na bledú tvár mŕtvej, ktorá bývala za života taká príťažlivá, a potom zagánil na špinavú dojku. „Poďme," vyhlásil zachmúrene. „Máme pred sebou dlhú cestu."
Niekoľko hodín strávil Colton v úvahách nad tým, ako to po​vie matke. Predstavoval si, ako tú správu asi prijme, no neča​kal, že zamdlie a zrúti sa na dlážku. Keď sa vo svojej spálni na​pokon prebrala, tvár jej zaliali slzy. „Tak som dúfala, že sa oženíš s Adrianou," zaplakala. „Srdce mi puká, že o ňu príde​me! Ani Sedgwick, ani ja sme si nevedeli predstaviť, že by si si vzal inú! A teraz toto!"
Colton stisol matke štíhlu ruku, ale nevedel, čím by ju mo​hol utešiť. Hoci ešte nebol s Adrianou zasnúbený, nemohol od nej žiadať, aby jeho poklesok tolerovala - najmä nie po nedáv​nej hádke. Matke však povedal: „Pozhováram sa s ňou."
„Obávam sa, že to nepomôže," smutne vzdychla lady Philana. „Ktorá žena by sa zmierila so súcitnými pohľadmi okolia? Neviem, či by takú hanbu zniesla. Ver mi, synček, nie som si istá, ako by som sa na jej mieste zachovala ja."
Charles privítal lorda Coltona na prahu wakefieldskeho kaštie​ľa na Štedrý večer s veľkou obradnosťou. „Poviem madam, že sa s ňou chcete stretnúť, pane," uklonil sa.
,Je tu miesto, kde by sme sa mohli pozhovárať v súkromí?" spýtal sa Colton.
Lokaj vedel, že lord Colton a lady Adriana sa nedávno po​harkali, preto jeho žiadosť chápal. „Ak by ste boli taký láskavý a zašli by ste do knižnice, pane, oznámim lady Adriane, že tam na ňu čakáte. Pochybujem, že by vás tam niekto vyrušil. Lord Standish a lady Christina šli k Abernathyovcom s darčekmi pre deti. Určite tam ešte nejaký čas zostanú."
„Vďaka, Charles."
Colton vstúpil do knižnice so smútkom v srdci. Posledný raz, keď tam s Adrianou stáli, sa zdalo, že medzi nimi koneč​ne zavládol pokoj. No teraz, keď sa ocitol pod portrétom suttonovských dám, vedel, že skutočne mu záleží iba na jednej z tých tvárí. Za niekoľko hodín, ktoré prešli od jeho príchodu z Londýna, si konečne uvedomil, že jeho život nebude bez Ad​riany ako manželky úplný.
„Chceli ste ma vidieť?" ozval sa za ním tichý hlas.
Colton sa obrátil s výdychom úľavy, ale hneď zbadal, že dáma nie je v najlepšej nálade. Pohol sa k nej. „Musím sa s vami o niečom pozhovárať."
„Ak to má byť o tom, čo sa stalo predvčerom večer, nemám vám čo povedať," vyhlásila. Prešla ku kozubu, vystrela štíhle ru​ky k ohňu, akoby ju trápil chlad. „Dobre," povedala smutne, „správala som sa trochu detinský. Ale myslela som vážne kaž​dé slovo. Nemôžem donekonečna čakať, že zmeníte názor a milostivo si ma vezmete za ženu. Ak sa rozídeme už teraz, vy​hnem sa ešte väčšiemu trápeniu."
„Možno tomu neuveríte, Adriana," šepol Colton, „ale z ce​lej duše túžim vziať si vás za manželku."
Obrátila sa a počastovala ho skeptickým pohľadom. Všimla si, že pod okom má modrinu - určite od úderu jej taštičkou. Neuvedomila si, že ho zasiahla tak silno, ale nechcelo sa jej ospravedlňovať. „Áno? A kedy sa vo vás odohrala tá zmena?"
„Vlastne som o tom už nejaký čas uvažoval, ale ako hlupák som si to odmietal priznať. Kedysi dávno ma neuveriteľne od​pudzovala predstava, že by mi niekto naplánoval život. Dnes mi je to už jedno. Možno nás spája zmluva, ale ja som pre​svedčený, že nás viaže omnoho viac. Potrebujem vás."
Adriana by sa bola najradšej usmiala, no miatol ju smútok v jeho očiach. „Stalo sa niečo?" šepla.
Colton zhlboka vzdychol a odvrátil sa. „Žiaľ, áno. Stalo sa čosi také, že pochybujem, že by ste ma prijali za manžela."
Adriana sa zachvela. Ak ju chce Colton opustiť a zvaliť na ňu vinu za nesplnenie zmluvných podmienok, ktovie, ako to uro​bí? „Pokračujte. Počúvam."
Colton si prešiel dlaňou po čele. „Včera večer som bol v Londýne. Zavolali ma tam. Zistil som, že žena, ktorú som niekoľko rokov poznal, porodila dieťa."
Tie slová dopadli na lady Adrianu ako kladivo. Pocítila, že jej slabnú kolená. Akosi sa dopotkýnala k najbližšiemu kreslu a sadla si doň takmer bez dychu. „A... milujete ju?"
Colton na ňu prekvapene pozrel. Ako sa dovtípila, že die​ťa je jeho? Sedela v kresle ako kôpka nešťastia a štíhle plecia sa jej chveli. „Nie. To nie. Bola to herečka, ktorú som... hm... z času na čas navštevoval. Vtedy mi tvrdila, že nemôže mať deti..." „Tak prečo ste si istý, že dieťa je vaše?"
„Lebo má na zadočku znamienko. Rovnaké, ako mám ja. Mal ho môj otec aj jeho otec. Myslím, že sa v našej rodine de​dí už od vikingských čias. Pripomína letiacu čajku."
„Aha. Videla som ho."
Mykol sa. „Kedy?"
„V ten večer, keď ste ma vyrušili v kúpeli."
Colton mlčal.
„Zdá sa, že také znamienko je veľmi výhodné pre tú hereč​ku, ale nie pre vás. Chcete sa s ňou oženiť?"
„Reverend Goodfellow z Oxfordu nás zosobášil, keď som bol u nej."
Adriana nevládala ani zdvihnúť viečka, len uprene pozerala na svoje ruky v lone. Srdce ju tak strašne zabolelo, až sa obá​vala, že jej prestane biť. Žalúdok sa jej skrútil v kŕči a zalapala po dychu. Už nejaký čas nemohla jesť, keďže musela stále mys​lieť na Coltona, a teraz ju pochytila silná nevoľnosť. Colton si to všimol a priskočil k nej, no ona si len pritisla dlaň na ústa a potriasla hlavou.
„Dýchajte zhlboka," nástojil. „To vám pomôže."
Poslúchla, hoci by bola najradšej naveky prestala dýchať. V hlave jej zúrila búrka. Takže herečka, pomyslela si. A čo bu​de so mnou?
„Odíďte," vydýchla. „Ste ženatý muž, nemali by sme byť spolu sami. Prosím, urobte mi po vôli."
„Nie som ženatý, som vdovec, Adriana," riekol dôrazne. „Pandora zomrela, skôr než som odišiel z jej domu."
„A čo je s dieťaťom?"
Je aj s dojkou v randwulfskom kaštieli."
„Aha."
„Nemohol som ju nechať na svete celkom samu."
„Pravdaže. Rozhodli ste sa správne. Tak to má byť."
„Adriana..." Položil jej ruku na plece.
Zdvihla k nemu pohľad. „Prosím?"
Keď zbadal v jej očiach zúfalstvo, najradšej by sa jej bol vrhol k nohám. „Nemohli by ste mi odpustiť moju hlúpu chy​bu a vziať si ma za manžela?"
Ešte predvčerom by si bola Adriana tieto slová vypočula ako najsladšiu pieseň, ale teraz sa nevládala ani usmiať. „O vašom návrhu musím chvíľu uvažovať. Iste pochopíte prečo, Colton. A dovtedy sa musím pokladať za ženu bez záväzkov - či už vo​či vám, alebo voči zmluve, ktorú podpísali rodičia. Váš sobáš s inou ju totiž zrušil."
Ešte nikdy nebol Colton taký zničený. „Ale môžem sa sem zajtra vrátiť?"
„Nie, radšej nie. Potrebujem byť istý čas sama a rozmýšľať o budúcnosti. Vašu rodinu mám rada, ale neviem, či sa za vás práve teraz túžim vydať."
„Za takú krátku chvíľku ste ma znenávideli?" „Nemôžem vás nenávidieť, Colton. Ale musím zvážiť, že skôr, ako ste sa ocitli v tomto zvláštnom položení, ste o mňa - ako o budúcu manželku - neprejavili najmenší záujem. Teraz je už trochu neskoro, nezdá sa vám? Keby ste ma naozaj chceli, boli by ste mi to dali za posledné dva mesiace najavo, nie?"
„Mal som o vás záujem odo dňa, keď som sa vrátil domov," vyhlásil. „A na inú ako na vás ani nepomyslím. V noci vládnete v mojich snoch, za dňa všade počujem váš hlas. Túžim vás mať stále pri sebe."
„Napriek tomu z vašich skutkov vysvitlo, že ste ma netúžili pojať za manželku. Teraz zase ja netúžim ísť s vami k oltáru. Dajte mi čas na rozmyslenie. A kým vám neoznámim, ako som sa rozhodla, prosím, nenavštevujte ma." Vzdychla a ukázala rozochvenou rukou na dvere. „Prepáčte, ale potrebujem byť sama. Iste už nájdete cestu von."

Spor medzi Coltonom a Adrianou lady Philanu tak rozžialil, že hneď po Vianociach sa zavrela do svojich komnát. Jej pustov​nícky život však netrval dlho. Povedala si, že ako Angličanka - a šľachtičná - musí stoicky znášať, čo jej osud nadelil. Lenže ten sa zrejme rozhodol, že sa na Wyndhamovcoch vyvŕši. Philana takmer umrela od žiaľu, keď jej oznámili smrť netere aj s manželom a ich novorodeným dieťaťom. Všetci traja zahynuli neďaleko Londýna v rukách svorky opitých a rozdivočených vojnových veteránov, ktorí sa rozhodli za život v mizérii po​mstiť na prvom vhodnom aristokratovi - bez ohľadu na to, že ten sám prišiel v bojoch za vlasť o oko.
Na pohrebe nešťastných Kingsleyovcov sa stretli príbuzní a pri tejto smutnej príležitosti sa Philana pozhovárala aj s Ad​rianou, ktorá prišla do Londýna s rodičmi.
„Edythe mala sotva dvadsať rokov," vysvetľovala Philana. Hrdlo mala stiahnuté a ruky sa jej triasli. Za niekoľko dní ne​uveriteľne zostarla. „Určite umrela krátko po pôrode, lebo die​ťa našli tak, akoby sa bolo narodilo bez pomoci... akurát že mu niekto podviazal a prerezal pupočnú šnúru. Ktovie, ako sa to stalo? Možno sa niektorý z tých lotrov zmiloval a vytiahol ho na svet. Ale už sa to nedozvieme." Philana nevládala pokračovať a Adriana ju mlčky vzala za ruku. Nenachádzala slová útechy.
Colton položil šálku s čajom na stôl a pozrel na matku. Hoci sa veľmi usilovala nepoddať žiaľu, za posledný týždeň sotva myslela na iné ako na tragickú smrť svojej netere.
„Musím sa ťa na niečo spýtať," ozvala sa tichým, no roz​hodným hlasom. Sústredene pozorovala hladinu čaju vo svojej šálke.
 „Pýtaj sa, mama."
„Keď si bol minulý rok v Londýne, stretol si sa niekedy s ne​bohou Edythe?"
Colton zmätene zvraštil čelo. „Nie. Obávam sa, že po mo​jom odchode z domu pred šestnástimi rokmi som s ňou ani raz nebol. Prečo?"
„Pýtam sa, lebo lekár mi spomínal, že na zadočku toho mŕt​veho novorodenca našiel wyndhamovské znamienko."
Syn sa na ňu s úžasom zadíval. „Ako je to možné? Nebola pokrvnou príbuznou Wyndhamovcov. Ani Courtland."
„Veľmi dobre to viem," zamrmlala Philana a utrela si slzu. „Iba ak by tvoj otec..." vytisla zo seba.
Colton rezolútne potriasol hlavou. „Otec by sa Edythe ne​bol nikdy ani dotkol. Ani nijakej inej ženy okrem teba. Ty si bo​la preňho jediná. Mama, ja som nežil vždy tak, ako sa patrí, ale otec ti bol verný, to viem."
„Tak ako vysvetlíš to znamienko?" „Videla si ho na vlastné oči?"
„Pravdaže nie. Nedovolili už otvoriť truhly s nebožtíkmi, prešlo priveľa času..." pritisla si ruku na ústa a vzlykla.
Colton potľapkal matku po ruke. „Tak potom je isté, že ten lekár opísal nejaké podobné znamienko, ale nie to, ktoré mám ja a ktoré mal aj môj otec. Som posledným z Wyndhamovcov, to znamienko nemá ani Latham. Mama, je mi naozaj veľmi ľú​to, že som sa neovládal a nechránil som lepšie rodinnú česť. Ako blázon som sa spoliehal na to, že Pandora nemôže mať de​ti. Chytil som sa do pasce, ktorú som si sám nastražil, a vôbec nič ma nemôže ospravedlniť. Ale moja dcéra je nevinnou obe​ťou mojej roztopaše, preto nemôžem dopustiť, aby za ňu pyka​la celý život. Je to moja hanba a ja musím znášať jej následky." ,Je to pekné dieťatko," vzdychla Philana. „Slúžky sa už vy​pytovali po okolí na nejakú lepšiu dojku. Dúfam, že Alice sa tu dlho nezdrží. Musím povedať, že má veľmi... hm... zvláštne
spôsoby."
Colton ohrnul peru. „Skôr odporné."
Do salóna vstúpil Harrison s malou striebornou tácňou, na ktorej ležal zapečatený list. Podal ho markízovi. „Táto správa práve prišla z Bathu, pane."
 „Z Bathu?" zopakoval zmätene Colton.
„Áno, pane. Myslím, že je na nej pečať lorda Standisha."
Philana sa vystrela a v očiach jej zablikotala slabá nádej. „Možno Gyles presvedčil dcéru, aby ti ešte dala šancu."
Colton o tom pochyboval. Adriana mala vždy na veci vlast​ný názor a určite by sa nedala len tak ovplyvniť. Zachmúrene pozrel na list, rozlomil pečať a čítal:
Ak ešte stále chcete požiadať o ruku mojej dcéry, naliehavo vás prosím, aby ste prišli do vily Lansdown Crescent v Bathe pred záverečnou hodinou salóna Assembly Room. Markíz z Harcourtu si vysvetlil Adrianinu prítomnosť a vašu neprí​tomnosť ako náznak, že zmluva medzi vami už neplatí. Poslal mi žiadosť o prijatie, takže predpokladám, že sa chce znovu zhovárať o Adrianinej budúcnosti. Ubezpečujem vás, že nie je sám, Adriana má aj iných nápadníkov. Hoci viem, že si vie múdro vybrať, určite sa nerozhodne vo váš prospech, ak sa ne​presvedčí, že ju naozaj chcete za manželku. Ale ak som si vaše city k nej zle vysvetlil, prosím, považujte pozvanie za bezpred​metné. Tento list posielam len z úcty k pamiatke vášho otca. Ak sa Adriana nechce za vás vydať, nemôžem ju nútiť ani viniť. V Bathe zostaneme až do Nového roka.
„Čo to je, synček?" spýtala sa Philana. „Dúfam, že dobrá správa."
„Musím ísť do Bathu," zvolal Colton a vyskočil na nohy. List hodil na stôl. „Toto ti všetko vysvetlí. Neviem, kedy sa vrátim."
Už o chvíľu hnal Bentley štvorzáprah opäť preč z Randwulfu. Šlo o každú minútu a Colton si v koči obhrýzal nechty. Len aby ich niečo nezdržalo! Žiaľ, keď sa asi dve míle za pan​stvom prirútil koč k známej zákrute, prudko zastal a zvieratá zaerdžali.
„Čo sa stalo?" vyklonil sa z okienka podráždený markíz.
„Na ceste leží strom, pane," oznámil mu kočiš. „Asi ho vy​vrátil vietor."
Markíz vyskočil z koča a prebehol k dlhému kmeňu. V šere nebolo veľmi dobre vidieť, ale zdalo sa mu, že tá prekážka ne​môže byť až taká neprekonateľná. „Poď sem, Bentley!" zavolal.
 „Chytíš strom na jednej strane, ja na druhej. Nie je veľmi hru​bý, mohli by sme ho bez ťažkostí odvliecť k okraju cesty."
Bentley ho poslúchol a o chvíľu sa už obaja s fučaním po​kúšali uvoľniť priechod pre koč. Colton bol v nálade, v akej by bol zdvihol na plecia aj celý svet, len aby sa čím skôr dostal k dievčine, ktorá sa mu udomácnila v srdci. A čoskoro ich úsi​lie prinieslo ovocie. „No," uškrnul sa markíz a oprášil si dlane, „a teraz hor' sa do Bathu, kým nás nechytí búrka!"
Pristúpil ešte raz ku kmeňu, aby si ho naposledy prezrel, a vtom zbadal, že strom nebol vyvrátený ani zlomený vet​rom. Bol očividne vyťatý sekerou - a veru nie dávno. Colton naklonil hlavu. Očami pomaly prechádzal lesík popri ceste, načúval. Štrk zahrkotal pod Bentleyho podrážkami a on sa
mykol.
„K zemi!" zvolal na kočiša a sám sa vrhol čo najrýchlejšie ku koču, ktorý nechali stáť s otvorenými dverami. Koč predstavo​val najlepší úkryt. V nasledujúcom momente však praskol vý​strel a olovená strela zasiahla cieľ. Colton padol na tvár ako podťatý a v chrbte cítil pálčivú bolesť. Rozpútala sa paľba.
„Pane, ste ranený?" počul Bentleyho krik. Kočišovi sa poda​rilo prískokmi dostať ku koču. „Ste nažive? Pane?" Vzápätí po​cítil Colton sluhovu ruku na kabátci.
„Som ranený, ale žijem," zastonal. „Máš so sebou zbraň?"
„Áno, pane. Dve pištole, verabože poriadne. A dosť streliva. Vraví sa, že treba byť prihotovený na všetko."
„Výborne. Len počkaj, kým sa tí lotri doplazia na dostrel, a pištole mi dones. A daj si pozor, aby ti neodstrelili hlavu."
„Veru si dám, pane. Nerád by som o ňu prišiel, sedí mi celkom dobre."
Bentley ani nestihol dopovedať, a už sa znovu ozvali výstre​ly. Zaklial, keď guľky na niekoľkých miestach prederavili koč a rozpárali drahé závesy. Ďalšia strela mu oškrela líce, z ktoré​ho mu na livrej kvapkala krv. Rana ho povzbudila k činnosti. Rýchlo sa skryl za koč a pomaly sa presunul na miesto, kde sa
skrýval markíz.
„Vymysleli ste, ako ich dostať, pane?" dychčal.
„Choď k prednej strane koča. Vylákaj ich, ale kry sa," pri​kázal mu Colton. „Stačí, že zasiahli mňa, nemusíme tu otrčiť kopytá obaja. Uvidíme, či sa mi podarí jedného-dvoch trafiť. Ostatní by potom možno ušli."
„Koľko ich podľa vás je, pane?"
„Podľa výstrelov, ktoré zasiahli koč, určite viac, ako by sme mohli poraziť bez posíl. Modli sa, aby sa stal zázrak, Bentley."
Bentley hneď poslúchol, sklonil hlavu a zamrmlal zopár slov. No „amen" prišlo až podozrivo rýchlo a kočiš vzápätí vy​strelil dopredu.
„Hej, vy všiváci! Ukážte tie svoje škaredé papule!" zvolal a vystrel sa, keď na chvíľočku stíchla paľba.
No ihneď sa schoval a nasledoval výstrel z markízovej zbra​ne. Vzápätí sa ozval výkrik a Bentley v šere zazrel siluetu muža, ktorý sa s rukami pritisnutými ku krku zrútil na zem. Onedlho sa podobným spôsobom zbavili ďalšieho zbojníka. Vtedy však Colton rozoznal oblečenie, ktoré mal lotor na sebe, a zavolal: „Bentley! Skry sa! Musím sa s tými ľuďmi porozprávať!"
Kočiš si bol istý, že pána opúšťa zdravý rozum. „Ale, pane, veď vás skoro zabili!"
„Poslúchni ma! Kry sa a čuš!"
Bentley pokrútil hlavou, no neodvážil sa namietať. Colton sa so zaťatými zubami priplazil k prednému kolesu. Stálo ho to veľa síl a sebazaprenia, ale musel využiť príležitosť. Nadýchol sa, ignorujúc bolesť v chrbte, a zavolal: „Chlapi! Prečo ste za​útočili na môj koč? Nie ste vari tí, s ktorými som nedávno bo​joval proti spoločnému nepriateľovi? A ak neviete, s kým máte tú česť, predstavím sa vám. Som plukovník Wyndham, len ne​dávno som odišiel z armády jeho veličenstva."
„Plukovník lord Wyndham?" V hlase zaznelo prekvapenie, no Colton ho bez pochybností spoznal. „Seržant Buford, ste to vy?" skríkol. „Bože dobrý! Prečo ste sa mi za záchranu živo​ta odvďačili tým, že ste prepadli môj koč?"
„Pane, ani vo sne by mi nenapadlo, že ste to vy! Prosím, va​še lordstvo, verte mi! Akýsi chlap nám povedal, že lord Randwulf zdiera rodiny padlých vojakov a núti ich siroty drieť v robotárňach, ak nechcú pomrieť od hladu!"
Colton netušil, čo ho bolí väčšmi - rana v chrbte alebo kri​vé obvinenie. „Kto o mne rozširuje lži? Ja som lord Randwulf. Po otcovej smrti som prevzal titul markíza. Otec nikdy nevlastnil robotárne a nájomníci na našej pôde sú spokojní. Po​kiaľ ide o vdovy a siroty po padlých, žijú vo svojich chalupách a nikto ich odtiaľ nevyháňa."
„Neviem, kto to bol, pane. Mal na tvári masku."
,Je teraz medzi vami? Rád by som sa pozhováral s mužom, ktorý sa opováži šíriť o mne také mrzké klebety!"
„Bol tu, pane. To on vás postrelil..." Buford sa opatrne zdvi​hol na nohy, obával sa výstrelu. „Aha, ten lotor zmizol. Tuším chcel, aby sme my ostatní odvisli za niečo, čo spôsobil. Okla​mal nás, pane, a za to sa vám musím ospravedlniť."
„Prijímam, Buford. Ale trvám na tom, aby si sa ty aj tvoji kumpáni vrátili k rodinám. Ak potrebujete prácu, príďte na moje panstvo, uvidíme, čo sa pre vás dá urobiť. Len, preboha, prestaňte s takýmito hlúposťami, lebo skončíte na šibenici."
„Ste ranený, pane?" ozval sa ustarostené Buford. „Videl som, ako ste padli, keď ten chlap vystrelil. Bolo by strašné, ke​by som bol nepriamo zapletený vo vašej smrti. Môžeme vám nejako pomôcť?"
„Hej, ten sviniar ma trafil do chrbta, ale teraz sa o to ne​mám kedy starať. Musím ísť do Bathu."
Bentley sa mykol. „Pane, kaštieľ je len chvíľu cesty odtiaľto, do Bathu je ešte hodina. Mali by sme sa vrátiť, prezrel by vás doktor a potom by ste sa mohli vydať na cestu."
„Netáraj, Bentley, pomôž mi nastúpiť do koča a ideme do Bathu! Neboj sa, doktori nám neutečú, ani my pred nimi."
„Prosím vás, pane..." zaprotestoval opäť Bentley, no Colton naňho tak zagánil, že radšej zmĺkol.
„Hej, neutečú..." zašomral, keď už sedel na kozlíku. „Len či vy utečiete smrtke, pane."
Bath, mesto plné radosti, bolo presne tým miestom na zemi, ktoré teraz Adriana potrebovala. Z okna izby na druhom po​schodí honosnej vily sa kochala pohľadom na vysvietenú ulicu. Mohla chodiť na dlhé prechádzky s tetou, stretávali známych, nakupovali v najlepších obchodoch, zabávali sa. Práve tu sa da​lo zoznámiť s množstvom zaujímavých ľudí, pretože v Bathe akoby mizli spoločenské rozdiely - ak, pravdaže, človek rešpektoval isté pravidlá a prijateľne sa správal. Ale napriek vtip​kovaniu večne dobre naladenej tety Mathildy, ktorej patril dom, kde Adriana bývala, sa jej nepodarilo zabudnúť na svoju nočnú moru - Coltona Wyndhama. Stále po ňom túžila. Po odhalení, ktoré znemožnilo rozvoj ich vzťahu, túžba akoby sa ešte znásobila. Adriana si trpko vyčítala, že sa lepšie nechráni​la pred nástrahami lásky a dovolila srdcu, aby sa pripútalo k mužovi, ktorý ju už kedysi odmietol... a ktorý jej bol teraz ne​dostupný.
Na dvere spálne ktosi zľahučka zaklopal a Adriana zdvihla hlavu. Na prahu stála lady Christina a statočne sa usmievala. Matka sa usilovala udržiavať dcéru v dobrej nálade, hoci ju sa​mu veľmi bolelo srdce. „Prišiel lord Alistair, moja drahá. Ne​pridáš sa k nám?"
„Dobre, mama," vzdychla Adriana. „Som pripravená na od​chod, len mi dajte vedieť."
„Už onedlho, dcérenka. Už som ti povedala, že dnes večer vyzeráš prekrásne? Alistair nám oznámil, že v salóne Assembly Rooms budú aj Samantha s Percym a tiež Stuart s Berenice. Tvoja teta mi hovorila, že sa na teba vypytovali mnohí z tvojich dávnych ctiteľov. No, pokiaľ ide o toho jedného... ten asi ne​príde."
Christina sa neopovážila ani len vysloviť Coltonovo meno, aby dcéru nerozplakala. V duchu však bola presvedčená, že Colton by si zaslúžil vidieť, ako Adrianu obletujú najurodzenejší a najlepší muži krajiny. Určite aspoň vtedy by si ten voľnomyšlienkar uvedomil, akú šancu stratil.
„Chuderka Philana je zničená z toho, čo sa stalo. Rozhorči​lo ju, že arcibiskup len tak vydáva dišpenzy výmenou za kto​vieaké láskavosti. Ale dúfa, že si všetko premyslíš, jej synovi od​pustíš a znovu zvážiš jeho ponuku na sobáš. Aj iní sa zaňho prihovárajú. Napríklad Alistair - usiluje sa zachovať diskrétnosť, ale očividne svojho synovca obdivuje. Dokonca hovoril tvojmu otcovi, že konanie lorda Coltona bolo vlastne šľachetné - keď ho porovnáme s inými aristokratmi, ktorí sa tak často obrátia k svojim nemanželským potomkom chrbtom. Na druhej stra​ne, Alistair je veľmi opatrný, lebo si nás nechce rozhnevať. Po​kiaľ ma oči neklamú, po uši sa zamiloval do tvojej tety Tilly."
Adriana sa mdlo usmiala. „Určite je do nej úplný blázon, le​bo doteraz zostal starým mládencom a neviem o tom, že by mu bola nejaká ukradla srdce."
„Áno," prikývla lady Christina. „Odkedy sme sa s Wyndhamovcami priatelili, nedalo sa povedať, že by sa bol hrnul pred oltár. Nebodaj sa tá nezávislosť a tvrdohlavosť v ich rode dedí. No, uvidíme, ako sa veci vyvinú." Christina vzdychla a znovu venovala dcére milý úsmev. „Tak poď už, drahá moja. Otec je určite netrpezlivý."
Len čo vystúpili z koča na Lansdown Crescente, Adriana sa ocitla v obkľúčení nápadníkov. Zdalo sa, že chýr o jej momen​tálne voľnej rúčke sa rozšíril až do Londýna. Hrala príjemná hudba, znel šum hlasov, kde-tu sa ozýval smiech. Dievčina po​cítila, že jej zdeptaný duch sa dvíha a rozpína krídla. Prvý raz od rána sa poriadne zhlboka nadýchla.
„Zdravím vás, madam," ozval sa zboku známy hlas.
Mykla sa a dobrá nálada razom zmizla. „Pán Elston," kývla hlavou a pokúsila sa ho obísť. Lenže Roger sa očividne rozho​dol, že dnes večer jej nedá pokoj. Vstúpil jej do cesty a očami sa jej vpil do živôtika. Adriana ho márne častovala zúrivými po​hľadmi.
„Prekvapuje ma, madam," prehovoril medovým tónom, „že vás tu vidím bez zvyčajného spoločníka. Žeby bolo jeho lordstvo na vás pozabudlo? Alebo si našlo inú spoločníčku?"
Adriana mlčala a ovievala si zrumenené líca. No Roger sa nedal odradiť.
„Pokiaľ ide o mňa, o spoločnosť mám postarané. Som tu s prekrásnou slečnou Felicity a s jej dvoma priateľkami, ktoré si tiež priali vidieť Bath."
„Takže ste sa stali sprievodcom po pamätihodnostiach?" odsekla Adriana chladne. Felicity a jej dvom spoločníčkam, ktoré mali sotva sedemnásť rokov, venovala zdvorilý, no úseč​ný úsmev.
„Kdeže, madam, na to som príliš zaneprázdnený," vyhlásil a položil jej ruku na plece. Adriane prebehli po tele zimomriav​ky, ale vôbec nie príjemné.
„Dajte tú ruku preč, lebo budem kričať!" upozornila ho ostro.
 „Božemôj, nechcel som vás vystrašiť, drahá." Roger sa širo​ko usmieval. „Mal som len v úmysle predstaviť vám Felicitine kamarátky. Sú to zaujímavé mladé dámy a prostredie aristo​kracie ich uchvátilo. Majú len jedinú chybičku - dvíhajú si suk​ne, len čo si zmyslím, a veru im je jedno, že sú dve a ja len je​den..."
Adriana očervenela, ako už dávno nie. Zvrtla sa a bez slova sa pobrala k rodičom. Ich prítomnosť sľubovala bezpečie pred dotieravým Elstonom. Až keď bola bližšie pri nich, všimla si, že otec ju sleduje starostlivým pohľadom. Asi videl, s kým sa zhovárala.
„Nič sa mi nestalo, ocko," upokojila ho. „Som len nahneva​ná. Ten človek je nehanebník. Škoda, že si ho nevykastroval, ako si sa vtedy vyhrážal - spomínala mi to Maud. Možno by sme boli zachránili dve mladé dievčatá od potupy."
Gyles si rozpačito odkašlal. „Maud by ti nemala opakovať moje hrozby, nie je to nič pre tvoje jemné ušká."
Ale dcéra sa naňho usmiala. „Ocko, o koňoch viem dosť, aby som poznala rozdiel medzi valachom a žrebcom. A pán Elston by mal rozhodne byť valachom."
Gyles sa uškrnul. „Nuž, drahá moja, ešte to zvážim. Ale po​kiaľ ide o tie úbohé husičky, obávam sa, že im nepomôžeme. Sú dosť staré, aby vedeli, čo sa patrí a čo nie. Mimochodom, ak neposlúchli varovania rodičov, len ťažko prijmú radu od cudzích."
„Asi nemali otcov, ktorí by ich chránili tak ako ty mňa," vzdychla Adriana a položila otcovi ruku na plece. „Ocko, ľú​bim ťa najväčšmi zo všetkých mužov, ktorí kedy žili."
„Ale, ale! Ty malá klamárka!" zasmial sa Gyles. „Viem o jed​nom, ktorého veru ľúbiš väčšmi."
Rýchlo zažmurkala, aby sa jej po tvári neskotúľali slzy. „Áno, ocko," smutne priznala. „Ale obávam sa, že on o mňa nestojí."
„Nuž, to ešte uvidíme. A možno už dnes večer. Ktovie?" Po​obzeral sa. „Aha, tamto je jedna známa tvár. Spoznávaš ju?"
Obrátila sa, celá zružovená, tentoraz od očakávania. Čosi jej hovorilo, že prišiel Colton a že sa všetko na dobré obráti. Len​že stál tam iba Riordan Kendrick a uprene na ňu pozeral. Keď zachytil jej oči, usmial sa a vykročil k nej. Adriana sa zachvela. Tento muž sa podľa všetkého rozhodol, že v úsilí získať jej ruku nepoľaví.
„Moja drahá," riekol a galantne sa uklonil, keď pred ňou za​stal. „Ani si neviete predstaviť, ako ste mi tých niekoľko me​siacov chýbali. Veľmi som sa usiloval nemyslieť na dámu, ktorú som stratil, a venovať sa iba renovácii môjho panstva. Nielen​že som sa usiloval vyplniť prázdno vo svojom srdci, ale chcel som sa aj pripraviť na možnosť, že by ste sa predsa len stali mo​jou ženou. Smiem dúfať, že vaša prítomnosť tu v Bathe a ne​prítomnosť vášho zvyčajného sprievodu sú pre mňa znakom
nádeje?"
Adriana sa zapýrila. Už takmer zabudla, aký je Riordan Kendrick pekný. No kým jej oči nemohli poprieť jeho príťažli​vosť, srdce jej mlčalo. Ba čoby, skôr kričalo - ale vyslovovalo celkom iné meno.
Odrazu vzadu v dave zachytila signál. Ktosi zúrivo mával vreckovkou. Kto to je, spýtala sa v duchu. Kto môže byť v sa​lóne, na verejnosti, taký odvážny? A len čo zistila, že je to Samantha a máva na ňu, premkla ju zvláštna predtucha. Ak sa jej priateľka takto ľahkovážne spreneverila bontónu, určite je za tým čosi vážne.
„Prepáčte, pane," povedala s úsmevom Riordanovi. „Rada by som chvíľu strávila vo vašej milej spoločnosti, ale musím zis​tiť, prečo ma Samantha volá. Zdá sa, že je veľmi rozrušená, ktovie, čo sa stalo."
Riordan sa obzrel. „Už ju vidím," povedal. „Poďte za mnou, uvoľním vám cestu, je tu priveľa ľudí."
Vďačne prijala jeho ponuku a onedlho stála pri Samanthe. Bližší pohľad na priateľkinu tvár jej potvrdil podozrenie, že ide o vážnu vec. Samantha bola bledá ako stena a veľmi sa usilo​vala zadržať slzy.
„Božemôj, Samantha, čo sa stalo?" zvolala a chytila priateľ​ku za ruku. ,Je niečo s Percym? Je v poriadku?"
„Bentley poňho poslal a teraz mi Percy oznámil, že vonku čaká Coltonov koč. Colton ťa chce vidieť."
Adriana sa od radosti celá rozochvela. Tak predsa ju tušenie nesklamalo! „A prečo tvoj brat nepríde sem?"
 „Colton je ranený. Postrehli ho do chrbta a odmieta ísť k le​károvi, kým sa nepozhovára s tebou. Bentley vraví, že ich pre​padli neďaleko Randwulŕu, ale markíz nástojil, aby pokračova​li v ceste sem."
Tá strašná správa zapôsobila v Adrianinom vnútri ako víchor. Vyrazilo jej dych. Obrátila sa k svojmu spoločníkovi. „Riordan..." šepla. „Prepáčte, ale musím ísť za Coltonom."
„Možno by som vám mohol nejako pomôcť," riekol ochot​ne, no smutne. „Na bojisku som ako dôstojník musel občas obväzovať rany."
„Dobre, len sa, prosím, ponáhľajme," poháňala ich Samantha. „Colton možno umiera!"
Vonku stál wyndhamovský koč a už z toho, v akom úbohom stave dorazil do Bathu, bolo zjavné, že cestou jeho majiteľov prepadli zbojníci. Okolo koča sa zhrčili zvedavci. Tesne pri dverách koča čakal Percy.
„Ach, drahý, povedz mi, je Colton vážne ranený?" vydýchla Samantha, keď dobehla k nemu.
„Tvoj brat tvrdí, že nie," zamrmlal Percy. „Ale radšej sa pri​prav na najhoršie, drahá. Stratil mnoho krvi. Kabát má ňou ce​lý presiaknutý."
Adriana si v hrôze zahryzla do ruky. Počkala, kým Percy po​môže manželke vstúpiť do koča, potom aj ona prijala jeho po​moc. Percy mal v očiach vážne obavy.
Samantha si v koči hneď sadla vedľa brata a Adriana, hoci sa jej nohy chveli ako rôsol, si našla miesto oproti nemu. Col​ton sedel napoly zrútený v kúte koča, opieral sa o lakeť a dru​hú ruku si pritískal na brucho, akoby sa bál, že sa prelomí na​poly. V slabom osvetlení bola jeho tvár biela a vpadnutá. Okrem toho bolo vidieť, že ledva vládze rozprávať. „Prepáčte, dámy, že k vám prichádzam v takom nanič stave," vytisol cez zaťaté zuby. „Z domu som vyšiel vo vynikajúcej forme, ale ces​tou som narazil na lotrov, ktorí ma takmer zabili..."
Adriana si pritisla dlaň na ústa, aby nevykríkla. Samantha položila bratovi ruku na čelo. „Colton, prečo si sa nevrátil do​mov a nedal si si ošetriť ranu?" spýtala sa ticho.
„Musel som... povedať Adriane... že ju naozaj milujem... a naozaj si ju chcem vziať za manželku." Na chvíľu si musel oddýchnuť. „Vieš, strašne som sa bál... že ju stratím. Nemohol som vyčkať, lebo dnes večer... by možno dala sľub inému..."
Adriana si márne utierala oči - líca už mala mokré od slz. Ako sa len vyrovná so svojou vinou, ak Colton umrie? Veď aj ona ho miluje - miluje ho dávno a tak zúfalo, že keby sa mu niečo stalo, azda by to ani neprežila! „Musíme vás odviezť k te​te Tilly a rýchlo nájsť lekára, ktorý sa o vás postará," vyhŕkla.
„Nie," vyhlásil Colton prekvapujúco rozhodne. „Až keď mi sľúbiš, že sa za mňa vydáš, Adriana. Ešte dnes večer. Sľúb mi to."
„Ale ak vás neošetria, môžete zomrieť!" zvolala.
„Radšej chcem zomrieť, ako žiť bez teba!" zašepkal a podal jej voľnú ruku. „Staneš sa mojou ženou, Adriana?" zachripel.
Prikývla. „Áno, pravdaže!"
Colton pozrel na Riordana Kendricka, ktorý medzitým tiež vstúpil do koča a ustarostené ho pozoroval. „Pane, ak sa z toh​to nedostanem, berte na vedomie, že by som si prial, aby ste si túto dámu vzali za ženu vy. Nikto lepší by sa pre ňu nenašiel - ak, pravdaže, odídem z tohto sveta."
Riordan dojato prikývol. „Nebyť zmluvy medzi vašimi rodi​nami, bol by som šiel za Adrianou aj do horúceho pekla. Ale teraz mi je cťou pomôcť vám. Pôjdem s vami, kam treba, a od​nesiem vás - zdá sa mi totiž, že dámy by predsa len nezvládli takú ťažkú úlohu."

Bentley hnal kone ako šialenec, až kým koč nezastal pred rezi​denciou lady Mathildy. Riordan vystúpil z koča a zložil na zem aj Adrianu. Preletela k predným dverám a zúrivo na ne zabú​chala, kým Riordan pomáhal Samanthe. V tichu, ktoré nasle​dovalo, začula za dverami kroky.
Objavil sa lokaj, energický muž okolo štyridsiatky, a keď spoznal mladú dámu, úctivo ju pozdravil. Pri pohľade na sprie​vod za ňou mu však klesla sánka. Dvaja muži niesli tretieho a popri nich drobčila vystrašená mladá žena.
„Hodges, rýchlo potrebujeme lekára," oznámila mu chvatne Adriana, keď Percy a Riordan prešli so svojím bremenom okolo nej. „Viete o nejakom tu, v Bathe, ktorý by sa tešil dob​rej povesti? Lorda Randwulfa postrelili a rýchlo potrebuje ošetrenie."
„Poznám lekára, ktorého si vaša teta, lady Mathilda, veľmi cení. Hneď poňho pošlem svojho syna."
Adriana prikývla, chytila si sukne do hrsti a predbehla Percyho, aby mužom ukázala cestu do horných komnát. Najbliž​šie bola jej spálňa, a tak ani veľmi nerozmýšľala a otvorila im dvere. Na konci procesie bežala Samantha a pokúšala sa Hodgesovi vysvetliť, čo sa stalo. Lokaj hneď videl, čo treba urobiť. Poslal vystrašenú komornú po staršie prikrývky, ktoré rozpre​streli na posteľ, aby ochránili jemnú bielizeň lady Mathildy. Muži opatrne zložili Coltona, ktorý v koči zamdlel, a Adriana sa mu pokúsila uvoľniť kabát.
V tom jej však zabránil diskrétny Hodges. Pristúpil k nej, zopäl ruky a prosebné sa ozval: „Madam, to nie je práca pre mla​dú dámu, ako ste vy. Musím trvať na tom, aby ste sa vy aj lady Búrková pohodlne usadili dole. My traja už jeho lordstvo vyzlečieme. Nebojte sa, vaša teta v minulosti neraz pomáhala doktorovi Croftovi ošetrovať ranených vojakov a niečomu som sa pri nej priučil. Viem, aké nástroje bude doktor Croft potre​bovať na vyňatie guľky z tela, takže som už prikázal slúžkam, aby ich vyvarili. A tiež aby pripravili obväzy. Iste so mnou sú​hlasíte, madam, že to nie je nič vhodné pre oči mladej dámy. Môžete dôverovať nám aj doktorovi Croftovi. Sám som videl, ako mnohokrát zachránil ľudí rovno z pazúrov smrti."
Adriane sa však nechcelo odísť. Smutne pozrela na Coltona. Samantha jej položila ruku na plece. „No poď už, drahá moja. Hodges má pravdu. Chlapi sa o môjho brata dobre postarajú, kým nepríde lekár."
„Ale čo ak sa preberie a spýta sa, kde som?" vzlykla Adriana. Samantha ju potľapkala po ruke. „Povedia mu, že naňho verne čakáš dole a že sa vrátiš, len čo to dovolí doktor Croft." Adriana ani nevidela cez slzy, keď ju priateľka ťahala dolu po schodoch. Našťastie sa cestou takmer zrazili s doktorom Croftom, takže sa mohla utešovať aspoň tým, že Colton sa do​čká odborného ošetrenia. No len čo sa ocitla v kresle pred ko​zubom, zachvátili ju vzlyky. Márne ju Samantha prosila, aby sa upokojila. Neprestala ticho plakať ani na chvíľočku, až kým o hodinu a pol nezišiel doktor Croft po schodoch. Pomaličky si zapínal manžety. Adriana vystrelila z kresla a preletela k ne​mu s nevyslovenou otázkou v očiach.
„Aha," usmial sa lekár, „vy ste asi tá mladá dáma, na ktorú sa jeho lordstvo poslednú polhodinu vypytuje."
„Takže on žije?" zvolala. Priskočila k nej aj Samantha a dve dievčatá sa radostne objali.
„Pravdaže," vyhlásil doktor Croft sebavedome. „Nerád zby​točne strácam pacientov a tento je výnimočne silný. Dokonca ma posielal až do horúcich pekiel. Odmietol som totiž jeho žiadosť, aby vás hneď a zaraz priviedli k nemu. No, jedným slo​vom, je nažive... a myslím, že sa cíti celkom dobre."
„Ale v koči omdlel a zdá sa, že stratil mnoho krvi," placho sa ozvala Adriana. „Nebude to mať následky?"
„V skutočnosti nestratil až toľko krvi, ako ste sa nazdávali. Omdlel skôr od bolesti. A tá rana nie je životunebezpečná... a ani nebude, ak sa nezapáli. Zápalu som však predišiel mas​ťou, ktorá nielen zabraňuje hnisaniu, ale aj uľavuje od bolesti.
Pravdaže, v tom mu pomohla aj brandy. Tuším si jej prihol tro​chu viac, ako treba, lebo stále opakuje, že vy dvaja sa dnes ve​čer beriete. Viete o tom niečo?"
Adriana nevedela, čo na to povedať. „Nuž, viem o tom, že poslal sira Guya Daltona po biskupský dišpenz, takže uvidíme, čo sa stane. Ale nie som si istá, či to myslel vážne. Veru ne​viem, ako..."
Prerušilo ju hlasné zaklopanie na dvere. Dnu sa vrútil Caleb, lokajov syn, a za ním kráčal vysoký dôstojný muž v čiernom odeve s bielym kolárikom.
„Som reverend William Dalton," predstavil sa. „Poslal ma sem môj syn, nesiem osobitný dišpenz od arcibiskupa a mám za úlohu zosobášiť muža a ženu, ktorí majú veľmi naponáhlo." Keď spoznal doktora, rozpačito si odkašlal. „Dobrý večer, Franklin. Dúfam, že nejdem neskoro. Dieťa sa už narodilo?"
Doktor Croft sa zasmial. „Len poďte, William, a upokojte sa. Prišiel som ošetriť vážne raneného muža, nie rodičku. Mys​lím, že pár, ktorý si chce dnes povedať áno, bol zasnúbený približne šestnásť rokov, aspoň to mi povedalo jeho lordstvo. Po takom dlhom období je rozhodne najvyšší čas na manžel​stvo, nie?"
Klerik si vydýchol. „Hm, znie to rozumne. Začneme teda s obradom?"
„Obávam sa, William, že sobáš bude musieť prebehnúť v spálni," vyhlásil doktor Croft. „Zakázal som svojmu pacien​tovi niekoľko dní vstávať z postele. A ak tam zostane týždeň, budem ešte radšej." Ukázal na Adrianu a pokračoval: „Myslím, že ma poslúchne, ak mu pomôže táto krásna dáma. Hoci nás vlastne nepredstavili, pokiaľ viem, táto mladá žena je budúcou manželkou jeho lordstva - lady Adriana."
„Ak je ženích na tom veľmi zle, mali by sme možno počkať, kým sa nepostaví na nohy. Ešte som nesobášil mladý pár, keď muž pri obrade ležal."
„Obávam sa, že to nebude možné," zaškeril sa doktor. Je​ho lordstvo je tvrdohlavý človek a napokon nám nezostane nič iné, len splniť jeho vôľu. Upozorňujem vás, že má obdivuhod​nú slovnú zásobu, pokiaľ ide o kliatby. Iste ich pochytil od tých potvorských Francúzov."
 „Tak dobre," vzdychol reverend. „Poďme hore a dúfajme, že nás váš pacient nepohryzie."
To nebolo také isté, keďže Coltonovi sa už naozaj míňala trpezlivosť. Keď vošli do izby, mračil sa ako mrzutý diktátor. Pre reverenda však bolo ešte trápnejšie, že pacient bol nahý a okrem obväzov a plachty, ktorá mu prikrývala boky, nehalila jeho telo ani nitka. Colton sa obrátil a ani si nevšimol, že sa mu plachta zošmykla až nebezpečne nízko, takže mu bolo vi​dieť nielen pupok, ale aj úzku čiaru chĺpkov, ktoré mu viedli
do lona.
„Myslíte, že by sa tu našla nejaká prikrývka, ktorou by sme zahalili raneného, kým sú v izbe dámy?" spýtal sa klerik.
Percymu veselo nadskočilo obočie. Pokiaľ to vedel posúdiť, ani jednej dáme Coltonova takmer úplná nahota neprekážala. „Pán reverend, jedna z dám je ženíchova sestra, druhá mu bu​de o chvíľu manželkou. Čo na tom záleží?"
,Je to dosť nevhodný odev na svadobný obrad," nástojil re​verend, celý červený. Očividne sa ostýchal väčšmi ako všetci ostatní dohromady. Napokon sa nad ním Percy zľutoval a so smiechom vytiahol zo skrine ľahkú deku. Prikryl ňou Coltona až po pás, hoci ten si to sotva všimol. Oči mal totiž iba pre svo​ju nastávajúcu.
„A čo vaši rodičia?" zaujímal sa reverend. „Neprídu?"
„Sú s tetou Tilly. Iste sa dozvedeli, že sme sa vrátili domov,
ale viac nevedia."
Reverend sa zamračil, ale Colton mu nedal ani otvoriť ústa. „Len sa do toho pekne pusťte, pán reverend," vyhlásil. „Ne​chcem čakať ani minútku, obávam sa, že by som o tento po​klad prišiel. Pozrite, môj sok je rovno tu, v tejto miestnosti!" Všetci pozreli na Riordana, ktorý sa držal ako chlap, ale oči mu posmutneli. Colton mu rozumel, sám si nedávno zúfal, keď sa zdalo, že mu Adriana navždy unikla.
Reverend poslúchol. Obrad prebehol rýchlo, Adriana od​prisahala manželovi vernosť so slzami v očiach a Colton pove​dal áno pevným hlasom, akoby ani nebol ranený. Keď však re​verend požiadal o prsteň, nastal menší zmätok - na tú drobnosť všetci zabudli. Ale Colton sa rýchlo spamätal. Tak​mer dvadsať rokov nosil na malíčku malý rodinný prsteň a teraz nastal čas, aby ho použil. Stiahol si ho a navliekol ho na štíhly prst svojej vyvolenej so slovami: „Týmto prsteňom si ťa pripútam, svojím telom ťa uctievam, a všetkými svojimi svet​skými statkami ťa obdarím..."
Samanthe tiekli po tvári slzy, a keď sa obrad skončil, vrhla sa priateľke okolo krku. „Ach, konečne sme skutočné sestry!"
Nasledovali blahoželania... a varovanie od doktora Crofta. „Pane," ozval sa diskrétne, „obávam sa, že dnes v noci by ste mali odpočívať. Ranu netreba príliš namáhať, hoci som ju po​trel masťou, ktorá tlmí bolesť a predchádza infekcii."
„Čo to od neho žiadate?" zasmial sa Percy. „Tento muž svo​ju snúbenicu najskôr ignoroval, a potom sa jej nemohol naba​žiť, ale mohol sa na ňu iba dívať. Myslím, že ak by jej ponechal panenstvo ešte jedinú noc, stal by sa rovno svätcom."
„Percy, správaj sa slušne," karhala ho Samantha. „Privádzaš ma do rozpakov. A čo ešte Adrianu!"
Adriana sa naozaj červenala, ale Colton sa veselo usmieval. Z očí mu hľadelo rozhodnutie, že svätým veru nebude, aspoň zatiaľ. Vystrel ruku, pritiahol si nevestu k sebe a na pery jej vti​sol taký bozk, až sa jej zakrútila hlava. Keď sa od seba odtrhli, Riordan už v izbe nebol. Každý chápal, že pohľad na šťastie tých dvoch je preňho už priveľa. Colton venoval ustarostené​mu lekárovi široký úškrn. „Sľubujem, pán doktor, že sa nebu​dem príliš namáhať. Ale viac vám sľúbiť nemôžem."
Lekár pokrčil plecami. Sám videl, že krása lady Adriany by nechala ľahostajným len slepého. „Dobre, ale musím nástojiť, aby ste zachovávali opatrnosť. V boji ste sa možno vyzname​nali, ale teraz ste krehký ako novorodené dieťa. Vaša pani by sa o vás mala niekoľko dní starať. Nechám vám tu všetky po​trebné prísady na liečivú masť. Zajtra sa vrátim, a ak vás náj​dem v horšom stave, pošlem vašu ženu dosť ďaleko odtiaľto, aby ste sa mohli vyliečiť."
„Poddávam sa nátlaku, pane," vyhlásil s vážnou tvárou Col​ton. „Len nerád by som sa totiž lúčil so svojou drahou."
Keď napokon osameli, Adriana sa zdvihla z peľaste a lásky​plne pozrela Coltonovi do očí. „Prespím dole, aby si mal dneš​nú noc pokoj."
Colton potriasol hlavou a na perách sa mu usalašil šibalský úsmev. „Kdeže, drahá moja. Prespíš so mnou v tejto posteli, a ak nenájdem spôsob, ako sa s tebou pomilovať, aspoň ťa bu​dem objímať. A neopováž sa ísť prezliecť inam alebo si oblie​kať nočnú košeľu. Ak to urobíš, prisahám, že vstanem a pô​jdem za tebou - a košeľu ti rovno strhnem. Tak či onak, mohol by som sa pri tom zraniť, a to iste nechceš. Čakal som na túto chvíľu takmer celý život, tak mi ju dopraj."
„Ak si to želáš," zašepkala Adriana. Aj jej sa uľavilo, že môžu byť konečne spolu. Jeho oči žiarili a vpíjali sa jej do pokožky, akoby jej chceli vypáliť znamenie lásky a vlastníctva. „Potrebu​jem, aby si mi pomohol rozopnúť náhrdelník," pošepla.
Keď sa pokúsila zohnúť až k nemu, prstom jej zachytil bra​du. „Počkaj, drahá moja. Nechajme náhrdelník náhrdelníkom a daj mi svoje pery. Až pridlho som sa ťa obával pobozkať tak, ako mi kázala túžba, lebo som sa obával, kam by to viedlo. Te​raz sa už nemusím trápiť, či nás vášeň nezavedie do záhuby. Neviem sa dočkať sladkosti tvojich úst a ostatných rozkoší, ktorými oplývaš."
Adriana si spomenula, ako ju pobozkal v ten večer, keď na ňu zaútočil Roger, ale tušila, že to bola len predohra a hlavné dejstvo prichádza až teraz. Naklonila sa nad neho a chcela mu splniť želanie, a vtedy sa jej jeho pravá ruka ovinula okolo bo​kov a jemne, no nástojčivo ju stiahla na posteľ. Nadvihla si hodvábnu sukňu, aby mohla vyliezť na matrac. Pozrela na Coltona a zbadala jeho užasnutý pohľad.
„Nevravela ti matka, že zízať na dámu je neslušné?" podpichla ho, keď si uvedomila, kam to pozerá.
„Neviem si rozkázať," uškrnul sa Colton. „Ten pohľad ma načisto zotročuje. Ver mi, láska moja, nič dokonalejšie, ako si ty, som dosiaľ nevidel."
Adriana sa mu zadívala do očí, potom jej pohľad skĺzol na jeho nahý hrudník porastený mäkkými tmavými chĺpkami. „Ver mi, drahý, že si sám vzorom dokonalosti."
Nadvihla štíhlu nôžku a položila si mu ju na bok. Ľahla si vedľa neho a počkala, kým si ju našli jeho pery. Pomaly, veľmi pomaličky zakrúžil jazykom v jej ústach, sal jej pery. Odtiahla sa a roztrasené vzdychla: „Ach, obávam sa, že mi z pŕs vyskočí srdce, ak neprestaneš."
Dlaňou jej skĺzol po prsníku a končekmi prstov sa pohrával s bradavkou. Prehla chrbát, aby sa jej telu dostalo ešte viac lás​kyplnej pozornosti. Vyhovel jej tak ochotne, až sa jej zahmlilo pred očami.
„Si prekrásna, láska moja," zašepkal. „Ale máš na sebe pri​veľa látok."
„Zato ty nie," odvrkla žartom a odtiahla sa, aby si mohla vy​chutnať ten pohľad. Dlaňou mu prešla po svalnatom pleci a ukazovákom zbehla po mocnom hrudníku až tam, kde sa pod pupkom začínala cestička z chĺpkov vedúca do prístavu zá​zrakov. Bozkávala mu bradavky, zubami mu jemne hrýzla po​kožku a Colton sa nestačil čudovať, kde sa v nej berie toľko vášne.
Nadvihla sa na lakti a pozrela mu do očí. „Colton Wyndham, milujem ťa. Vždy som ťa milovala... a vždy ťa budem mi​lovať. Už keď som bola malá, bol si mojím rytierom. Ale teraz sme svoji, takže ti chcem patriť celá, chcem byť súčasťou teba a spoznať ťa tak ako nikdy predtým."
Nežne ju pohladil po temene a pritiahol si jej hlavu k tvári. Ústa sa im spojili v ďalšom žeravom bozku.
Colton vybehol prstami po stehne až celkom hore pod suk​ňu. „Madam!" zhíkol ticho. „Vy nemáte nohavičky!"
Zasmiala sa, akoby to bol dobrý žart. „Mám takú úzku suk​ňu, že keď som si ich obliekla, nepekne sa vydúvala. Považuješ ma preto za nemravnicu?"
Odpovedal bozkom, potom doložil: „Určite nie. Tvoje roz​hodnutie schvaľujem. Uľahčila si mi môj plán."
„Tvoj plán? A aký?" spýtala sa.
„Potrebuješ to počuť? Chcem sa s tebou milovať, ako inak? Ale najskôr si ťa vyzlečiem."
Postupne jej uvoľnil všetky spony, háčiky a mašličky na ple​sovej róbe, až zostala v jemnej saténovej košieľke, ktorá sa vábivo vlnila na plnom poprsí.
„Už ti niekto povedal, drahá, že bez šiat zatieni tvoja krása aj hviezdy?"
„Nedávno ty, drahý," odvetila.
„Ver mi, že odkedy som sa vrátil domov, neprestal som ťa ani na chvíľočku obdivovať," ubezpečil ju. Zdvihol ruky a končekmi prstov zachytil ľahučkú látku. Adriana si ani neuvedo​mila, ako sa košieľka zniesla na dlážku. Iba vnímala, že Colton sa jej odrazu zaboril tvárou medzi prsníky, privrel oči a perami vychutnával, čo mu bolo dosiaľ zakázané. Zachvela sa ako v zimnici. „Som rada, že si mi dosiaľ nepredviedol, aké to je, byť nahá v tvojom náručí," zašepkala. „Inak by som sa ti bola oddala už dávno."
„A pritom nás to najlepšie ešte len čaká, moja prekrásna. Teraz, keď sme svoji, to bude ešte krajšie." Dlaňou jej poláskal hladučké bruško a prstami vkĺzol tam, kde už teraz pulzovala vlhká túžba. Jeho rafinované zábavky v nej prebudili pocity, aké dosiaľ nepoznala. Z lona jej vyšľahli plamene, ktoré ju ce​lú pohltili.
„Toto nemôže byť správne," zamrmlala. „Inak by to nebolo
také krásne."
„Kdeže, drahá, je to veľmi správne. Manželia by nemali od rána do večera robiť nič iné. Vari sa ti to nepáči?"
„Práve naopak," šepla. „Veľmi."
Siahla si na podväzky, aby si uvoľnila pančuchy, keďže okrem nich ju už nehalilo vôbec nič. No Colton ju zadržal. „Počkaj, láska moja. Nechaj si pančuchy. A pritisni sa ku mne."
Odhodil prikrývku, ktorá až doteraz skrývala jeho vášeň. Keď Adriane v očiach zbadal prekvapenie, musel sa usmiať. „Nemôžem byť v tvojej prítomnosti a netúžiť po tebe celou svojou bytosťou. Zápasil som sám so sebou už pridlho. Preto sme vždy potrebovali garde, buď Percyho, alebo Samanthu. Inak by som sa bol na teba vrhol, drahá. Kdekoľvek, hoci aj uprostred mesta."
Adriane sa rozšírili oči. „Ale ja som sa nazdávala, že Samantha a Percy ti majú slúžiť len ako svedkovia, že si neporu​šil zásady slušnosti, aby si mohol dvorenie čím skôr ukončiť." „Pchá! To v žiadnom prípade. Ver mi, že mi bolo zaťažko nedotýkať sa ťa ešte aj v prítomnosti iných. Čo by som bol ro​bil, keby sme sa boli ocitli osamote? Strašila ma predstava, že zastaneme pred oltárom, a ty budeš mať už poriadne veľké bruško."
Adriana sa radostne rozosmiala. „A ja som si myslela, že ma nechceš!"
Colton vzal jej ruku a položil si ju na dôkaz svojej vášne. „Toto ti nestačí?" spýtal sa. „Veríš mi už konečne, že za tvoje telo by som dal všetko na svete? Splníš mi konečne túžbu?"
„Ale čo tvoja rana? Nebude to pre teba namáhavé?"
„Na to nemysli, láska moja. S tebou by som sa miloval aj na smrteľnej posteli."
„Mal by si poslúchnuť doktorovu radu," varovala ho, keď ju ťahal k sebe.
„Dobre. Stačí, ak sa o všetku námahu postaráš ty, a mne ne​cháš len rozkoš," tajnostkársky sa zasmial.
To ju zaujalo. „A čo mám robiť?" spýtala sa.
„Ukážem ti to, duša drahá. Ale najskôr si ťa musím pripraviť."
„Mám si teda stiahnuť pančuchy?"
„Uhm," zamrmlal. „A odopni si náušnice. Musím ti trochu poobhrýzať ušné lalôčiky."
Adriana sa zachichotala. „Máš čudné chúťky, Colton Wyndham."
„Neboj sa, máš pred sebou celý život, zvykneš si na ne. No teraz by som rád išiel rovno k veci."
„A to k akej?" spýtala sa.
„Musíme prekročiť poslednú prekážku, ktorá nám bráni v splynutí."
Rozohral v jej lone takú symfóniu jemných rozkoší, až chví​ľu nevedela, či toto už nie je tá veľká chvíľa. Pochybovala, že by mohla cítiť ešte niečo krajšie. Keď sa jej perami opäť prisal k bradavkám, zastonala. „Prosím ťa, Colton... už viac nezne​siem. Neviem, na čo čakáš, zmiluj sa nado mnou!"
„Už nečakám," vyhlásil. „Si pripravená, láska moja. Si plná sladkej rosy."
Ľahol si na chrbát, oprel sa o vankúše a pozrel jej do očí so šibalským úsmevom. „Počul som o tebe, že lepšej jazdkyne v celom kraji niet. Občas vraj jazdievaš na Ulyssesovi aj bez sedla. Mám tu teda sedlovú hrušku, ale nemám sedlo. Máš od​vahu a skúsiš si zajazdiť? Spočiatku to bude bolieť."
„Nemôžem ti nič odmietnuť, Colton. Nikdy predtým som necítila... toľkú chlipnosť."
„Milovanie nie je chlipne, keď spája dvoch, ktorých už spo​jilo manželstvo. Chcem ťa - väčšmi ako čokoľvek iné."
Obkročmo si naňho sadla a oči sa im stretli, keď ticho za​šepkala: „Svojím telom ťa uctievam..."
Jediným rýchlym pohybom ho vzala dovnútra, a ani nevykríkla. Mäkká jaskynka prijala svojho uchvatiteľa a privítala ho dažďom. Adriana nedovolila Coltonovi vyčkávať. Nepotrebo​vala si oddýchnuť. Tak, ako inokedy jazdila na koni, teraz si osedlala manžela a viedla ho telom, ktoré sa ponáralo do ne​poznaných hĺbok vášne, rovno do cieľa.
Keď sa mu omnoho neskôr schúlila udýchaná do náručia, zašepkal jej do ucha: „Ešte ťa to bolí, drahá?"
Zachichotala sa. „Máš dôvod, prečo sa na to pýtaš?"
Jemne ju uhryzol do ucha a prstami poláskal vztýčenú bra​davku. „Pravdaže. Veď to poznáš, podaj čertovi prst, bude chcieť celú ruku."
„To mi ako dôvod celkom postačí," riekla prosto. Obrátila sa tvárou k nemu a dlaň jej už celkom odvážne vkĺzla medzi je​ho stehná. Bol pripravený.
Podľa tichých úderov hodín v spálni, kde spočívali mladí man​želia, bolo dlho po polnoci, keď sa rozleteli dvere. K tváram im ktosi priložil lampáš, a ozvalo sa hrdelné vrčanie. Colton sa mykol a pocítil v rane bolesť. Priclonil si rukou oči a s pre​kvapením zazrel od hnevu skrivenú tvár Gylesa Suttona. Ešte nikdy ho nevidel takto zúriť.
„Zavolal som vás do Bathu, aby ste moju dcéru požiadali o ruku, nie aby ste s ňou smilnili!" zreval. „Vstávajte z tej pos​tele, vy sviniar, a bojujte ako muž!"
Adriana sa zdvihla na lakťoch. „Nie, ocko!" zvolala. Je to v poriadku!"
Gyles na ňu pozrel a tvár mu celkom sfialovela. Adriana si rýchlo zakryla nahé prsníky, ale už bolo neskoro. Od dvier za​čula tichý ston.
Lady Christina nečakala, že práve svoju najmladšiu dcéru prichytí pred sobášom v posteli s nejakým nedočkavcom. Zda​lo sa jej, že Adriana má celkom iné záujmy, ba občas uvažova​la, či si vôbec niekedy vyberie manžela.
Gylesov rev takmer zhodil luster zo stropu. Triasol zaťatou päsťou Coltonovi pod nosom a gánil ako sto čertov. „Takže takto sa mi odmieňate za priateľskú pomoc? Vy lotrovský voľnomyšlienkar! Za mojím chrbtom okradnete moju dcéru o česť! Namojdušu vás hneď a zaraz vykastrujem!"
„Ocko! Sme manželia!" zaúpela Adriana.
„Čože?!" Gylesovi klesla sánka.
„Dnes večer nás zosobášil otec sira Guya Daltona. Dostali sme osobitný dišpenz od arcibiskupa!"
Gyles sa chvíľu nezmohol na slovo. Napokon zo seba vytisol: „Prečo ste... nepočkali na svadbu v kostole?"
„Coltona neďaleko Randwulfu prepadli a postrelili. Chceli sme byť spolu a manželstvo bola jediná možnosť, ako zachovať slušnosť. Mali sme svedkov: Samanthu, Percyho, lorda Harcourta a doktora Crofta. Všetko bolo tak, ako má byť, ocko!"
Gyles pokrútil hlavou. „Mali ste sa vziať v kostole, pekne pred celou rodinou..."
„Sme rovnako svoji, ako by sme boli, keby nás sobášili v kos​tole, ocko. Máme platné doklady."
„Bola to moja vina," pokúsil sa Colton upokojiť svokra. „Obával som sa, že vašu dcéru stratím, a nechcel som to ris​kovať."
„Ani ja som už nechcela čakať, ocko. Milujem Coltona a chcem byť s ním po celý zvyšok života."
Gyles si odkašlal a pozrel na manželku. Tá sa naširoko usmievala. „Čo na to povieš, drahá?" zachripel.
„Nuž, čo mám povedať? Zdá sa, že tu máme novomanželov. Mali by sme im teda zaželať dobrú noc a sladké sny." Christina chytila manžela za ruku. „Tak poď, drahý. Adriana a Colton si potrebujú oddýchnuť. Určite sme ich na smrť vystrašili. Mi​mochodom, len si spomeň, koľkokrát som ti pred svadbou musela dať po prstoch, aby si sa príliš neponáhľal."
Ranné slnko preskočilo z jemnučkých rakúskych čipkovaných záclon do spálne, kde ležali v objatí dvaja mladí ľudia. Colto​na pošteklilo po tvári tak nástojčivo, že sa zobudil. Otvoril oči a vyslal k nebesiam ďakovnú modlitbu za to, že je nažive... a ko​nečne ženatý. Usmial sa pod fúzy a náladu mu nemohla pokaziť ani bolesť, ktorá mu stále tlmene pulzovala v rane na chrb​te. Pozrel na svoju stále spiacu ženu a pri spomienke na uply​nulú noc sa zachvel. Nebol by očakával, že jeho mladá žena tak odhodlane obetuje panenstvo a prevezme na seba všetku ná​mahu spojenú s milovaním. Ešte nedávno sa mu zdalo, že ho bude naveky odmietať.
Pohladil ju po hodvábnych čiernych pramienkoch a na čelo jej vtisol bozk. „Dobré ránko, dušička," povedal.
„Uhm..." zamrmlala. „Nemohli by sme tu zostať navždy?"
„Potrebujem sa okúpať, a ty mi pomôžeš," zasmial sa poti​chu. „Ibaže by si odmietla poslúchnuť doktorove odporúčania."
„To nie... ale ešte nikdy som nekúpala muža," pozrela naň​ho rozospatými očami. „Neviem ani, kde začať."
„A kde by si rada začala?" podpichol ju. „Mal by som isté návrhy."
Začervenala sa. Nechcela, aby ju považoval za chlipnú, no jeho hra sa jej celkom páčila. „Vyslovte sa, pane," vyzvala ho.
Chytil ju za ruku a zaviedol si ju tam, kde už opäť čakala jeho mužná zbraň. „Toto miesto potrebuje trochu opatery," nadhodil.
„Pred kúpaním alebo potom?"
„Možno ešte predtým. Nemôžem sa ťa už dočkať, láska moja."
„Si naozaj nenásytný."
„Priznávam, som. Ale ochutnávať chcem iba teba."
„To je tvoje jediné šťastie," zasmiala sa.
Nečudo, že kúpeľ si dali pripraviť až o hodinu. Adriana sa šťastne vystrela v teplej vode a privrela oči. „Zdá sa mi, že v posteli budeme odteraz tráviť dosť času," zapriadla.
„Varujem ťa, žena moja," odvetil. „Na milovanie nebola stvorená iba posteľ."
„Aha. Takže by som to mala povedať inak. Určite strávime dosť času láskou."
„To je rozhodne presnejšie," prikývol.
Philana Wyndhamová prišla k dverám miestnosti, kde bol uby​tovaný jej syn, v sprievode slúžky. Skutočnosť, že vnútri bola s Coltonom Adriana, ju presviedčala, že môže pokojne vstúpiť aj bez klopania. Napokon, keď ich spolu videla naposledy, sot​va sa rozprávali.
Lenže keď otvorila dvere, oľutovala svoju náhlivosť. Na po​steli ležal Colton, takmer úplne nahý, len s pokrčeným uterá​kom na lone, jednou rukou objímal Adrianu, ktorá napoly sedela na peľasti. Lady Philana takmer zamdlela, keď si uve​domila, že ústa tých dvoch sú spojené vášnivým bozkom.
„Bože dobrý, mala som zaklopať!" zhíkla a pritisla si roztra​senú ruku na hrdlo. „Nečakala som, že..."
Adriana vyskočila ako na strunke a obrátila sa k svokre. Rýchlo si ešte stiahla župan, aby zakryla ružové bradavky, kto​ré presvitali cez jemnučký satén košieľky.
„Tuším som prišla v nesprávnej chvíli," vytisla zo seba Phila​na. Adrianino správanie ju prekvapilo. To dievča nikdy nevy​zeralo, že by ju vedeli telesné stránky lásky tak vzrušiť. A že by sa odhodlala prísť o panenstvo ešte pred sobášom? Neslýcha​ná nehanebnosť!
„Keď mi Bentley oznámil, že môj syn je vážne ranený, po​náhľala som sa hneď ráno za ním. Ale nečakala som... prepáč​te, asi by som mala odísť..."
„Nechoď nikam, mama," usmial sa na ňu Colton. „To, čo vi​díš, je úplne nevinné."
„Nevinné?" Philana sa už nevládala tváriť taktne. „Odkedy voláš nevinnými náruživosti, akým sa teraz oddávaš s dievči​nou, ktorú som kedysi omylom považovala za dámu?"
„Myslím, že odvtedy, odkedy som si ju vzal za ženu."
„Za ženu?" Philana si musela sadnúť. Jeho slová ju ohromi​li, no sama nevedela, či im má veriť. Nie je svedkom nejakej fa​lošnej hry? „Chceš povedať, že ste sa s Adrianou vzali? Po všet​kom, čo sa stalo?"
„Áno, vzali sme sa. Včera v noci, drahá mama," ticho odve​tila Adriana. „Colton si nedal ani ošetriť ranu, kým som mu ne​sľúbila, že mu hneď odprisahám večnú lásku."
„Aha." Philana prikývla. Načisto sa jej uľavilo. „Vždy sa k mladým dámam správal trochu panovačne. Ani jeho otec si s ním nevedel rady a, priznám sa, ani ja som ho nevedela udr​žať na uzde." Láskavo pozrela na nevestu. „Azda ty si s ním po​radíš lepšie, ale tak či onak, teším sa, že mám ďalšiu dcéru v rodine, najmä takú, ktorú som už roky obdivovala. Sedgwick by bol na vás veľmi hrdý. Vždy bol presvedčený, že ste stvore​ní jeden pre druhého."
Roztvorila náruč a Adriana sa do nej radostne vrhla, ne sa oči naplnili slzami, keď vzala peknú tvár svojej nevesty do
dlaní.
Ďakujem ti, moja drahá, že si odpustila môjmu synovi a mne si priniesla toľké šťastie. Hoci Bentley ma ubezpečil, že Colton to prežije, musela som sa sama presvedčiť, ako sa ma. Teraz vidím, že je v tých najlepších rukách a že rod, o budúc​nosť ktorého som sa toľko obávala, nevymrie po meči. Kiež vám Boh požehná mnoho a mnoho detí."

„Kde si bola?" oboril sa Jarvis Fairchild na svoju dcéru, ktorá sa za úsvitu zakrádala domov.
Felicity si na srdce pritisla trasúcu sa ruku a zaškúlila nahor, aby zistila, odkiaľ ju to otec zbadal. Pokúsila sa naňho usmiať, no podarila sa jej len trápna grimasa. Otec očividne zúril. „Ocko, čo robíš tu, v salóne? Myslela som si, že spíš. Na smrť si ma vyľakal," ozvala sa.
Jarvis vyskočil z pohovky a pribehol k nej. Nosy sa im tak​mer dotkli, keď sa jej zadíval zblízka do očí.
„Položil som ti otázku, neposlušné dievčisko, a chcem na ňu odpoveď! Neuvedomuješ si, že sme s matkou ani nezažmúrili oka? Pýtal som sa na teba aj u Elstonovcov, ale sluha mi pove​dal, že ani pán Roger nespal doma. Kde ste vy dvaja boli? Tŕpli sme, že ťa niekto znásilnil, možno aj sám Roger! A teraz sa vkradneš do domu svojho starého otca ako zlodejka! Chcem vysvetlenie!"
Felicity sa znovu márne pokúsila usmiať. Všetko ju bolelo, ale najväčšmi tejto noci utrpela jej pýcha. Teraz však už bolo neskoro na nápravu.
„Ocko, viem, dúfal si, že sa vydám za šľachtica. Ale keď som sa dozvedela, že lord Randwulf a lady Adriana sa zasnúbili, ne​zdalo sa mi, že mám lepšiu možnosť ako Rogera. A Roger zís​ka onedlho obrovský majetok. Takže... takže sme sa dali zoso​bášiť. A potom sme išli do hostinca. Tam sme boli."
„To hádam nie," zasyčal Jarvis. „Hádam nie si až taká hlúpa, či áno? Kde je ten lotor? Vytrhnem mu ľadviny! Vykastrujem ho!"
„Nie je tu, ocko. Zdalo sa mu lepšie, aby som ti to oznámi​la najskôr ja. Môžete sa stretnúť, keď sa trochu upokojíš. A po​kiaľ ide... o vykastrovanie... tak na to je už neskoro, ocko. Na​še manželstvo už bolo naplnené."
„Zradila si ma!" zvrieskol Jarvis a zaškrípal zubami. „Ach, bol som presvedčený, že sa dobre vydáš! Ani jedna účtovníkova dcéra sa nikdy tak vyberane neobliekala, nemala toľko dra​hých šperkov! Obskakovali sme ťa aj s matkou ako princeznú! A teraz je všetko zbytočné. Za mojím chrbtom sa vydáš za ta​kého pobehaja! Jeho otec je nevzdelaný niktoš."
„Ale veď sú bohatí, ocko," tíšila ho Felicity. „Roger onedl​ho zdedí pradiareň. A sľúbil mi, že ma zasype šperkmi."
V duchu si vzdychla. Ani jeden z Rogerových sľubov nebol dostatočne hojivou náplasťou na rany, ktoré utrpela. Nečaka​la veru, že jej svadobná noc bude podozrivo pripomínať zná​silnenie. Urobila chybu, keď Rogera poprosila, aby jej doprial čas, aby na ňu nenaliehal. Namiesto slušnosti sa na ňu vrhol ako zviera a strhol z nej šaty. Potom jej dlaňou zapchal ústa a brutálne jej spustošil panenské lono, že pod ňou o chvíľu čvachtala mláka krvi.
„A kto zaplatí úžerníkom, keď Edmunda Elstona vezme čert?" vyštekol Jarvis.
Felicity sa zachvela od zlej predtuchy. „Čo máš na mysli, ocko?"
„To, že Edmund svoju pradiareň onedlho celkom zničí. Ži​je nad pomery, rozhadzuje peniaze, odkladá si ich bokom. Od​kiaľ ich asi má? Takže tvoj muž zostane s prázdnou truhlicou."
„Odkiaľ to vieš?"
„Nedávno mi istá osoba ponúkla celú pradiareň na predaj. Za veľmi slušnú cenu. A veru by to bolo dobré riešenie. Ne​musel by som byť závislý od tvojej matky a starého otca a ko​nečne by som sa stal vlastným pánom."
„Ale odkiaľ by si na to vzal peniaze?" zhíkla jeho dcéra. „Matka mi vravela, že nemáme na rozhadzovanie, a ty chceš kúpiť Elstonovu pradiareň!"!
„Nestaraj sa. Len si buď istá, že na to mám."
„Ocko, možno ťa ten človek len provokoval. Pokiaľ viem, pradiareň pod Rogerovým vedením prosperuje."
Jarvis si pošúchal čelo. ,Je celkom možné, že Edmund si od​kladá majetok po kúskoch bokom a chce zanechať Rogera s povinnosťami a najmä robotníkmi na krku. A on sa potom vyberie aj s peniazmi na kraj sveta."
 „Ale... ale Rogerov otec je pripútaný na lôžko." Jarvis sa prudko mykol. „No, to sa naňho podobá. Predstie​ra nevládnosť, aby sa nemusel nikomu zodpovedať. Ale napo​kon, Roger sa možno nikdy nedozvie, že peniaze sa pomaličky odsýpajú inam." Jarvis prešiel k oknu a zadíval sa na stále tma​vé mesto. „Nepoložila si si otázku, ako prišiel Edmund k toľ​kému majetku?"
Felicity sa zamračila. „No, pokiaľ viem, Edmundova druhá manželka zomrela a nechala mu všetko, čo zdedila po smrti starého pána Wintera."
„Zomrela?" Jarvis sa neveselo zasmial. „Presnejšie, bola zrej​me zavraždená."
Felicity sa striasla. Otec predsa nemá právo obviňovať člo​veka, ktorého ani poriadne nepozná... a ktorý je teraz napriek všetkému jeho svatom. „Ako naňho môžeš takto kydať? Veď sme tu ešte ani nebývali, keď jeho žena zomrela. A odkiaľ by si asi tak vedel, čo sa stalo?"
„Kedysi dávno bola Rogerova matka najlepšou priateľkou mojej tety. Kým bývali v Londýne, Edmund ju aj so synčekom zanechal a vrhol sa na ľahké ženy a pochybné podnikanie. V čase, keď Rogerova matka umrela, pomáhal istému známe​mu drožkárovi. Čiaru Elstonovú zabila práve drožka a moja te​ta bola pri tom. Bola by prisahala, že drožkár, hoci mal tvár za​halenú šálom, nebol nik iný ako Edmund Elston. A keď nazbierala odvahu a oznámila to úradom, zomrela za rovna​kých okolností. Nikto iný sa už potom neodvážil proti Elstonovi svedčiť."
„Takže podľa teba je Edmund Elston vrah?" zhíkla Felicity.
„Dievča moje, ak ti je milý vlastný život aj životy tvojich ro​dičov, nikde o tom nebudeš hovoriť. A nespomenieš to ani Rogerovi. Ktovie, čo by s tebou urobil?"
„Ocko," zaúpela Felicity, „prečo si mi to nepovedal skôr?"
„Odkiaľ som mal tušiť, že sa vydáš za toho naničhodníka?" odsekol Jarvis. „Minule si mi spomínala, že sa o teba zaujíma lord Harcourt."
Felicity mávla rukou. Len ona vedela, že je to vymyslený prí​beh. „Mýlila som sa."
„A kde budeš s Rogerom bývať, prosím ťa?" zaujímal sa Jarvis.
 „Určite v dome jeho otca, kde inde?" „A čo ak sa ťa Edmund rozhodne odkrágľovať, tak ako sa zbavil svojich dvoch žien?"
Felicity prebehli po chrbte zimomriavky. „Nuž, musím sa dajako zabezpečiť," zamrmlala.
„Len si pekne odlož niečo na horšie časy, nechcem na staré kolená živiť Rogerovo dieťa."
Felicity zdvihla hlavu. Otcove reči ju rozhnevali. „Zdá sa mi, že odkedy ťa starý otec a mama prichytili, ako vyhadzuješ ro​botníkov a pcháš si do vreciek ich mzdy, jediný, kto nás tu ži​ví, je mama. Mimochodom, pradiareň funguje veľmi dobre, le​bo znovu najali všetkých, ktorých si vyhodil." „A to už odkiaľ vieš?"
„Raz v noci som si prišla do salóna po knihu a počula som, ako sa hádaš s mamou. Myslím, že preto teraz spávaš tu dole." „Tvoja matka si vždy myslela, že je múdrejšia ako ja..." Felicity pokrútila hlavou. „Kdeže. Počula som, ako ťa po​korne prosí, aby si peniaze vrátil starému otcovi a prestal s tým. Odmietol si."
„Pchá! Je starý a bohatý!" odsekol Jarvis. „Neublíži mu, ak niečo z toľkého majetku venuje svojim potomkom."
„Ocko, ty nie si jeho potomok. Mama áno, a ona šetrí kaž​dý groš. Mal by si si to rozmyslieť, lebo starý otec si vie pora​diť s ľuďmi, ktorí mu robia naprotiveň." „Ale kdeže! Je to už senilný dedo."
„Nie tak, ako som si to kedysi myslela, ocko. Podľa mňa má hlavu úplne čistú. Poslúchni moju radu, lebo by sa ti mohlo stať, že sa ocitneš späť v Londýne a bez groša." „Ty sa ma opovažuješ poúčať, dievčisko?" Felicity sa smutne usmiala. „Len ti radím, ocko. Ako by po​vedal starý otec, potrebuješ naliať trochu rozumu."
Radšej ani nečakala na odpoveď a vybehla po schodoch do svojej izby.
Felicity ticho podišla k posteli, na ktorej ležal Edmund Elston už niekoľko mesiacov, odkedy dostal prvú porážku. Po piatich týždňoch manželstva mala konečne možnosť stretnúť sa so svokrom osamote. Inak bolo naokolo vždy plno služobníctva, prípadne ju obťažoval Roger, ktorého zvrhlým chúťkam nema​la kam uniknúť.
Zadívala sa na Edmunda. Kým si nezničil zdravie, poznala ho len z videnia, ale pamätala si ho ako robustného, pomerne pekného muža, ktorého však špatila arogancia. Teraz mala pred sebou vychudnutého starca, ktorého hlava pripomínala umrlčiu lebku. Vlasy mu vypadali a vpadnuté líca vyzerali ako pokryté bielym slimačím slizom. Pod tenučkými viečkami sa mu zachvievali oči, ktoré vyzerali, akoby chceli zaliezť späť do lebky. Taký dojem aspoň vyvolávali tmavé kruhy okolo nich. V spánku mu klesla brada a z otvorených úst mu na vankúš tiekli sliny.
„Otec..." zašepkala. „Spíte?" Nevedela, čo má očakávať. Ak boli slová jej pokrvného otca pravdivé, mala by sa mať pred svokrom na pozore. Lenže ten vyzeral, akoby už ani nebol na tomto svete.
„Otec, nechcete niečo? Možno čaj?" spýtala sa ticho.
„Vo... du..." zachripel starec.
Obrátila sa k nočnému stolíku a z karafy, ktorú tam necha​la slúžka, mu naliala do pohára číru tekutinu. „Pite, pomôžem vám," ponúkla sa. Podložila Edmundovi chudé plecia jednou rukou a druhou mu k perám priložila pohár. Z úst mu páchlo a ona odvrátila tvár. Ale potom sa ovládla. V poslednom čase zistila, že má v sebe veľa zo sily, s akou sa prebíjala životom jej matka. Bola už vydatou ženou a vedela, že jej v lone rastie die​ťa. Roger ho nechcel, ona však áno. Bála sa, že jeho hrubé spôsoby pri manželskom akte ju o potomka pripravia a v ta​kom prípade by bola určite odišla späť k rodičom a žiadala ich o prístrešie a ochranu. Teraz však vedela, že musí najskôr zis​tiť, ako je to vlastne s Edmundom Elstonom.
Edmund bol v omnoho horšom stave ako jej starý otec. To bolo jasné. Ak vydýchne naposledy, skôr ako sa ona dopátra pravdy, sotva už niekedy zistí, čo potrebuje.
Edmund si zhlboka odpil a znovu sa zrútil na vankúše. „Kto si?" zachrčal. „Nepoznám ťa..."
„Som vaša nevesta, Felicity. Prišla som vám pomôcť, aby ste sa uzdravili, otecko."
Popolavé pery sa mu skrivili v úškrne. „No... hlavne že nie si... Martha... Grim... baldová..."
„Kto je to?"
„To je... jedno."
„S ňou sa mal oženiť Roger?"
„To nech... ti povie... sám... dievčatko. Ale... vedz... že si... krajšia... ako ona..."
„Ako sa cítite? Nemôžem pre vás niečo urobiť? Nie ste hlad​ný? Nevypili by ste si hit portského?"
„Nieee... vypil som za života... už dosť... pálenka ma zožie​ra... zvnútra... Ale možno... trochu kaše..."
Zdvihol vycivený ukazovák a Felicity naň s úžasom pozera​la. Bol akoby pokrytý šupinami a zakončený nechtom, ktorý hral všetkými farbami. S odporom sa vyhla dotyku s chorou pokožkou. „Dobre, poviem kuchárke, aby vám uvarila kašu. Môžem pre vás urobiť ešte niečo?"
„Kde je... Roger?"
Pozorne sa na starca zadívala, či neprezradí niečo o stave svojej pradiarne. „Myslím, že sedí nad účtovnými knihami. Na​šiel tam nejaké nezrovnalosti. Ale neviem kde. Viem len, čo vravel - že sa viac peňazí míňa ako zarába."
Edmund sa pokúsil zdvihnúť na lakťoch, ale opustili ho sily a zrútil sa späť. „Roger..." dychčal, „by mal nechať... účty... mne... a starať... sa... o... fabriku..."
„Ale, otecko, veď ste veľmi chorý, nemohli ste sa zaujímať o to, ako beží život."
Naklonila sa nad neho a potľapkala ho po pleci. „Odkážem mu to, otecko. Teraz si oddýchnite. Nemusíte sa pre nič zne​pokojovať."
„Len mu pekne povedz... nech to nechá tak... dievčatko..."
Ľahučko ju potľapkal po ruke a naširoko sa usmial. „Vedel som, že sa zhodneme, madam."

Colton Wyndham priniesol nevestu v náručí do svojej londýn​skej rezidencie s výhľadom na Hyde Park a hneď si všimol, že Seward, starý lokaj, ktorý slúžil v dome ešte pred svadbou ne​bohého Sedgwicka, sa uškŕňa. Chudý človiečik luskol prstami a z celého domu sa zbehlo služobníctvo. Prišla aj kuchárka, ce​lá v bielom. Len čo na schodoch do haly zastala aj posledná mladučká komorná, všetci spustili blahoželania.
„Netušila som, že tu máš toľko ľudí," smiala sa Adriana.
,Je ich tu naozaj veľa. Drahá, tento dom je veľký a budeme ho často navštevovať. Všetci, ktorí tu pracujú, sú ti k službám," povedal Colton.
„Večera sa podáva vo zvyčajnom čase, pane," uklonil sa lo​kaj. „Ale keďže ste sa dnes dlho trmácali v koči, navrhujem vám, aby ste si poriadne oddýchli."
„Vynikajúci nápad, Seward," prikývol Colton. „A po dezer​te by mi dobre padol horúci kúpeľ. Predsa len ešte trochu cí​tim následky zranenia..."
„Áno, pane, postarám sa, aby vám všetko pripravili presne podľa želania." Lokaj sa opäť tajnostkársky usmial. „Viem, že dlhé cestovanie - a najmä svadobná cesta - ukoná telo aj du​cha, a vy sa potrebujete predovšetkým zotaviť."
„Výborne, Seward."
Colton podal ruku svojej rozžiarenej mladomanželke. „Ne​pôjdeme už, drahá? Urobíme si hore pohodlie."
Adriana potlačila úsmev, lebo sa bála, aby pred sluhom nevyzerala príliš roztúžene. Vedela, čo má Colton na mysli, a nebola proti. Dobre si pamätala, že jej mocného man​žela nezastaví ani zranenie, nieto ešte únava z cesty, keď po nej zatúži. „Veľmi rada si trochu odpočiniem," žmurkla naňho.
Colton si vyzliekol aj posledný kúsok odevu a vychutnal si ob​divný pohľad svojej mladej ženy. Kývol na ňu, aby sa posunula a urobila mu vo veľkej vani miesto.
„Už sa mi trochu zažiadalo súkromia vo vode," podpichla ho, no veľmi ochotne ho poslúchla. Pomaličky si mydlila prs​níky a po očku pozorovala, ako to naňho pôsobí. Bolo celkom očividné, že jej zvodné pohyby nezostali bez účinku. „Odkedy sme sa vzali, nemám ani pri umývaní pokoja."
Ticho sa zasmial. „Len sa pekne uskromni, dievčatko, lebo sa tvoj pekný zadoček stretne s mojou dlaňou. Idem k tebe, či chceš, alebo nie."
Naoko vzdychla. „Nikdy sa poriadne neumyjem, ak mi ob​čas nenecháš trochu priestoru. Len čo ku mne vlezieš, už aj musím na čistotu zabudnúť a myslieť na iné veci."
„A prečo nie, drahá? Tvoje telo je samé tajuplné a rozkošné zákutie, nie je ti teda jedno, kto ťa kúpe, ak to urobí poriadne?" Sadol si do vody tesne za ňu a objal ju rukou. Do dlane chy​til jeden od mydla klzký prsník a druhú dlaň jej vsunul pod za​dok. Pritisol si ju k sebe.
,Je to takto dobre?" žmurkla naňho ponad plece. „Nie celkom," zašomral a jazykom ju pošteklil na uchu. Adriana sa pohniezdila, zavrtela bokmi, a keď sa jej pohla​vie dotklo jeho zhmotnenej vášne, až privrela oči, lebo ju osle​pil výbuch náhlej rozkoše. Aj Colton zadržal dych. „Už je to lepšie?" šepla, oči zahmlené a vlhké.
Vzal jej ušný lalôčik do zubov a jemne ho obhrýzal. „Máte o tom pochybnosti, madam?"
Adriana sa usmiala, keď jej jeho ukazovák obkrúžil bradav​ku. „Azda by sme si nemuseli tak namáhavo hľadať miesto, ke​by si sa nedal celkom uniesť chlipnosťou ešte predtým, ako vojdeš do vane. Zaberáš priveľa miesta, milý môj."
„A čo keby si sa mi obrátila zoči-voči?" zasmial sa Colton. „V takom prípade by sme si už určite našli polohu, v ktorej by sme boli obaja spokojní."
 „Nuž, ako ťa poznám, očakávam, že o chvíľu sa to tak či onak stane," vzdychla a privrela oči.
„Tuším ma poznáš až pridobre," uškrnul sa Colton. Pokrútila hlavou. Jej muž ju neprestajne prekvapoval novými zážitkami vo svete zmyselných rozkoší. „Kdeže. Nespoznám ťa poriadne ani za tisíc rokov."
Naklonil sa jej ponad plece a očami sa vpil do belostných prsníkov. Potom vzal špongiu a zotrel z nich mydlovú penu spôsobom, ktorý Adriane opäť vyrazil dych.
„Toto sa mi páči," zapriadla a vystrela sa, aby si čo najväčš​mi vychutnala jeho dotyky. Špongia spadla do vody a Coltonove opálené ruky sa zmocnili mäkkých pŕs, ktoré čakali na poláskanie. Zacítil, ako sa prudko rozochvela.
„Od chvíle, keď sa ráno zobúdzam, až kým sa večer neulo​žím spať," zašepkal jej do ucha, „som ako otrok priviazaný na chvostoch štyroch koni, a meno každého z tých tátošov je túž​ba. Túžim po tebe ešte aj v spánku, láska moja."
„Viem," zasmiala sa potichu a potom hlasnejšie, keď mu v očiach zbadala zvedavosť. „Nuž, keďže spíme pritisnutí k se​be, nemôžem si nevšimnúť, ako sa ti telo v noci mení. Veľmi rada sa budím s istotou, že ti nie som ľahostajná. A jedného dňa ťa možno v spánku tak trochu zneužijem."
„Kedykoľvek ma môžete zobudiť, pani moja," šepol a po​bozkal ju do voňavých vlasov. „Keď vám poskytujem rozkoš, tým väčšmi si ju sám vychutnávam."
„Ach, rozhodne vieš, ako vo mne vyvolať túžbu a potom ju uspokojiť," vzdychla Adriana. „Počúvaj, muž môj," rozhodla sa zrazu. „Prestaňme s týmto detinským máganím. Chcem ísť s te​bou do postele."
„A čo také sa dá robiť tam, že to nie je možné tu?" zašepkal jej do ucha. Dlaň mu ukradomky vkĺzla medzi jej stehná a prs​ty sa pohrávali s hodvábnymi lupienkami, ktoré sa pred nimi ochotne roztvárali.
O chvíľu sa Adriana vzpínala v extáze, ktorú v nej vyvolal. Bolo toho priveľa. Zdvihla sa na kolená, obrátila sa k nemu tvá​rou a oči jej blčali. Položila mu ruky na široké plecia a odhod​lane sa k nemu pritisla. Keď napokon nasmeroval svoju žeravú čepeľ tam, kde ju čakal ten najkrajší prístav, zaklonila hlavu a láskala ho lonom, až kým spoločne nevzlietli na krídlach roz​koše do neznámych svetov.
„Milujem ťa, drahá moja. Milujem ťa väčšmi, ako možno vy​jadriť slovami," zašepkal napokon Colton. Pochyboval, že by mu ešte v tele zostal čo i len kúsok sily.
Usmiala sa. „Povedz mi, kedy si si prvý raz uvedomil, že ma ľúbiš?" spýtala sa zvedavo.
Colton naklonil hlavu, akoby si len s ťažkosťami spomínal na všetko, čo predchádzalo ich ľúbostnému splynutiu. „Nuž, ak ťa naozaj zaujíma, kedy sa mi ten potvorský cit votrel do po​kojného staromládeneckého života, myslím, že to bolo presne vtedy, keď si ma takmer pripravila o mužnosť."
Rozosmiala sa a hravo ho ťapla po líci. „Nuž, ak ťa to uteší v sebaľútosti, najdrahší manžel, vtedy som bola presvedčená, že z odrenín na chúlostivých miestach sa nikdy nevyliečim. Ce​lý týždeň som sedávala len na krajíčku stoličky."
„Nepovedz!" zvolal. „Keď som ťa videl vo vani, vyzerala si neporušená."
„To si vidieť nemohol!" odsekla pohotovo.
Zasmial sa a pokrčil plecami. „Vieš, žiaden muž si nedá ujsť príležitosť popásť sa očami na takých pokladoch - a vy ste bez​pochyby najväčší poklad zo všetkých, madam."
Adriana sa posadila a pohodila hlavou v predstieranej ura​zenosti. „Bol si nevýslovné odporný. Zízal si na mňa, kým som spala! Mal by si sa hanbiť!"
„Ten pohľad ma tak zaujal, že, ako musíš uznať, na ostych som si ani nespomenul. Mimochodom, sama si videla, čo to so mnou porobilo."
„Áno, v ten večer si ma šokoval. Ale odvtedy som sa o živo​te niečo naučila."
„Naozaj?" Ukázal prstom dole a pyšne jej predviedol, že po nej opäť túži.
„Chlipník!" uškrnula sa.
„To myslíš vážne? No veď počkaj, ja ti ukážem, čo robia chlipníci s bezočivými ženami!"
Zvýskla a vyskočila na nohy, prehodila jedno štíhle lýtko po​nad okraj vane, aby mu unikla. Pri tom mu však poskytla mi​moriadne pútavý pohľad na svoje najsúkromnejšie zákutia.
Vrhol sa za ňou a po chvíli divej naháňačky po izbe, počas kto​rej z oboch kvapkala voda, ju strhol do náručia.
„Colton! Správaj sa slušne!" vykríkla. „Začuje nás služobníctvo."
„Nemali by pritískať uši ku dverám pánovej spálne, madam. Ak to robia, vyčistím im žalúdky."
Adriana ho oblapila okolo krku a vôbec jej neprekážalo, že je nadobro v zajatí. „Už som ti povedala, milý môj, že ťa zbož​ňujem?" šepla.
„Tuším si niečo podobné spomínala, keď si včera večer za​spávala, a tiež predvčerom, a aj pred predvčerom... a vôbec... nezáleží, koľkokrát som to počul. Z tvojich úst sa mi tá veta nikdy nepreje."
Návrat mladých Wyndhamovcov na Randwulf ako prvý zba​dal záhradník. Starší muž sa vrtko zdvihol od záhona, kde predtým kvočal, a chvatne sa pobral oznámiť novinku lokajo​vi. Harrison správu ihneď odovzdal svojej veliteľke, ktorá prá​ve pila v salóne čaj, a po troch mesiacoch úľavy, ktorú jej pri​nieslo Coltonovo manželstvo, bola krajšia ako kedykoľvek predtým.
Nikomu nezišlo na um, že by to mal spomenúť aj pred Ali​ce Cobblovou. Ale tá mala uši citlivé a vycvičené aj na ten na​jmenší šuchot. Dohrnula sa teda aj s dieťaťom pritisnutým tvá​ričkou na plece do hlavnej sály presne vo chvíli, keď tam vstúpil markíz so svojou nevestou.
Adrianino potešenie z návratu a privítania verných sluhov rýchlo pohaslo, keď zbadala Alice, ktorá vyzerala, akoby prišla rovno zo smetiska. Navyše držala dieťa tak nedbanlivo, akoby to bolo vrecko múky. Hoci dievčatko bolo zabalené v drahej vyšívanej perinke, tá už dávno nebola biela. Na chvíľočku ob​rátila malú tváričku k novopríchodzím a Adriana hneď uvide​la, že Coltonova dcérka má nepokojné očká, zababrané líčka a z nošteka jej tečie. Zhíkla a na ústa si pritisla dlaň. Pri po​hľade na toľkú špinu sa jej zdvihol žalúdok.
Colton si všimol, že jeho manželka sa necíti dobre, a pátral po príčine. V duchu zaklial, keď zbadal Alice Cobblovú, ktorá vyzerala presne tak odporne ako v deň, keď ju priviezol z Lon​dýna. Navyše, jeho dcérka pripomínala zúbožený batôžtek.
Obrátil sa k Harrisonovi a vyštekol: „Prečo je tá žena ešte stále taká špinavá? A čo dieťa... prečo vyzerá tak čudne?"
Lokaj stíšil hlas, aby ho nepočuli nepovolané uši. „Pane, nikde na okolí sme nenašli dojku. Hľadali sme všade. A táto osoba je čoraz nepríjemnejšia, akoby vedela, že sa jej chceme zbaviť, no nemôžeme to urobiť, lebo dieťa by nemalo čo jesť. Vaša pani matka sa ani neopováži niečo jej vyčítať, lebo Cobblová sa hneď vyhráža odchodom. Keby sme nebrali ohľad na dieťa, milosťpani by ju bola už dávno prepustila, pane."
„Zmiznite mi z očí," obrátil sa Colton k dojke. „Okrem iných priestupkov ste rozrušili moju manželku."
Alice to ani trochu nevyviedlo z miery. Podišla dopredu, akoby si uvedomovala svoju nenahraditeľnosť, a vycerila v úsmeve zhnité zuby. „Zdravíčko, pane," vyhlásila. „Už sme si mysleli, že ste sa aj tuná s paničkou niekde stratili." Pozre​la na Adrianu a zatvárila sa posmešne. „Aj vám pekný deň,
milostivá."
„Vráťte sa do detských izieb, osoba," prikázal jej Harrison. „Vaša prítomnosť tu nie je vítaná."
„A prečo? Som si myslela, že jeho lordstvo chce vidieť tunáka malú," bránila sa Alice.
„Už aj zmiznite! Inak vás dám odviesť!" zopakoval Harrison.
Alice sa zaškerila na markíza. „Prídete za deckom, pane? Je trochu malá, ale peknučká, len čo je pravda. Možno by ste mohli zaskočiť aj s milostivou..."
„Prestaň tárať, ženská!" vybuchol Harrison. „Inak ti vlast​noručne zapchám ústa."
„Čo nepovieš?" odvrkla. „Ak sa ma dotkneš, ty vyžla, prisa​hám, že ti odhryznem nos!" A na potvrdenie hrozby vycerila zuby. Harrison s odporom cúvol, nechcel riskovať stretnutie so skazenými pahýľmi.
Keď sa špinavá dojka konečne odknísala preč, ku Coltonovi podišla bledá Philana. „Odpusť nám, synček," vzdychla. „Tá osoba veľmi dobre vie, že za ňu nemôžeme nájsť náhradu. Ni​koho neposlúcha."
Adriana napriek pretrvávajúcej  nevoľnosti pristúpila ku svokre a srdečne ju objala. „Nemôžeme dopustiť, aby nám Ali​ce obrátila život hore nohami," povedala, len čo sa zvítali. „Náj​deme inú dojku, aj keby sme museli po ňu ísť až do Londýna."
„Ach, kiež by sa to len podarilo! Nevieš si predstaviť, aká je neznesiteľná. A bojím sa, že aj tá malá, úbožiatko, pri nej dosť trpí."
Adriana vzdychla. „Teraz sa necítim veľmi dobre, mamička, no len čo si oddýchnem, pôjdem sa za dievčatkom pozrieť. Po​kiaľ ide o novú dojku, pošlite jazdca so správou do Bathu za mojou tetou Mathildou. Tá pozná každého od Bathu po Lon​dýn a má veľa verných priateľov, z ktorých každý jej ochotne pomôže. Určite niekoho nájdeme."
„Výborne. Vyšlem za ňou Alistaira. Bude veľmi rád," usmia​la sa Philana tajnostkársky. „Za Tilly by chodil aj každý deň, ke​by mal zámienku."
Adriane sa podarilo usmiať. „Dúfajme, že Alice odtiaľto do týždňa zmizne."
Philana však už ani nedúfala, že by sa stal taký zázrak. „Ne​viem, dcérenka. Tá žena je príšerne vulgárna, určite aj pri od​chode vyvolá škandál. A hoci ju neznášam, nemôžem nechať malú bez mlieka."
„Nebojte sa, nejako sa to vyrieši. Ozaj," spomenula si Adria​na, „ako sa malá volá? Tuším nikto nespomínal jej meno."
Philana pokrčila plecami. „Nuž, pomenovať by ju mal Colton. Mne to naozaj neprislúcha. Čakali sme teda naňho a za​tiaľ ju voláme len malá, maličká a tak podobne."
„Dnes večer poviem Coltonovi, aby jej vybral meno. Mali by sme ju dať čím skôr pokrstiť."
„Pokiaľ ide o mňa," navrhla Philana, „veľmi sa mi páči me​no Genevieve. Keby som bola mala ešte jednu dcéru, bola by som ju nazvala Genevieve Ariella."
Adriana pobozkala svokru na líce. ,Je to krásne meno. Po​viem ho aj Coltonovi."
V očiach starej dámy sa zaligotali slzy šťastia. „Ďakujem ti, Adriana, že si si vzala môjho syna. Nebol by bez teba šťastný - a to platí o nás všetkých."
Adriane sa podarilo veselo usmiať, hoci žalúdok sa jej stále hojdal ako na morských vlnách. „Ani ja by som bez vás nemala v živote radosti. A bez vášho syna... nuž, myslím, že som ho milovala vari od narodenia."
„O tom nepochybujem, drahá moja. Už v detstve si sa mu stále motala za pätami. A teraz zase on chodí za tebou ako ver​ný psík."
Komornej Maud stačil jediný pohľad na bledé líčka mladej panej, a hneď utekala po umývadlo plné chladnej vody. Namoči​la čistý ľanový uterák a priložila ho Adriane na čelo. „Ľahnite si, milosťpani. Vyzeráte, akoby ste videli smrť."
„Presne tak sa aj cítim," vzdychla Adriana a pritisla si osvie​žujúci obklad na pokožku. Potom sa vystrela na posteľ a zhl​boka si vydýchla.
„Počkajte ešte, madam. Vyzlečiem vám šaty. Ste v nich stiah​nutá celý deň, bez nich vám bude lepšie."
Adriana zaúpela, no poslúchla a zdvihla ruky. „Ale daj mi aspoň župan," požiadala komornú. „Možno budem musieť ísť vracať a nechcem sa tu motať po chodbách nahá."
„Čože?" Maud zmeravela. ,Je vám nevoľno od žalúdka? Va​ri vás tak zmohla cesta z Londýna?"
Adriana len pokrútila hlavou a Maud sa zádumčivo usmiala. „Madam, nechcem vás plašiť, ale je celkom možné, že čakáte dieťatko."
Adriana zmeravela. „No, je pravda, že som nemala menš​truáciu vtedy, keď som ju očakávala, ale myslela som si, že za to môže vzrušenie z toho, že som s Coltonom. Veď vieš, sva​dobná cesta..."
„Odkedy sa takto zvláštne cítite?"
„Hm, nevoľnosť ma postihla len dnes, keď som videla tú kreatúru... teda Alice... ako zle zaobchádza s dieťaťom. Chúďa malé, vyzeralo veľmi zúbožené."
„Nuž, madam, vždy ste ľutovali siroty a ranené zvieratká. To ma neprekvapuje. Ale, ak sa smiem spýtať, vynechala vám menš​truácia iba raz?"
Jej pani sa zadívala na druhú stranu izby, akoby sa rozpa​mätávala. Potom sa jej v hlave rozsvietilo. „Nie. Nemala som ju od sobáša."
Maud sa opäť tak zvláštne usmiala.
„No, milosťpán \t mocný chlap..." povedala.
„Nehovor to nikomu, prosím ťa. Rozhodne nie starším slúžkam. Sú lady Philane také oddané, že by jej to hneď pre​zradili. Najprv to chcem oznámiť Coltonovi. Nechcem, aby si Philana robila zbytočné nádeje, ak by sa náhodou ukázalo, že je to len prechodná nepravidelnosť."
Maud sa zasmiala. „Ale nečudujte sa, ak si vás budú sluho​via aj tak stále premeriavať. Každý tu čaká na dediča titulu."
Adriane v očiach zaihrali veselé ohníčky. „Dúfam, že sa všet​ci čím skôr dočkáme, Maud."
Hodiny na kozubovej rímse odbili a svojím nástojčivým tó​nom prebrali Adrianu z hlbín sna. Ležala na boku, pritúlená ku Coltonovi, a zohrievala sa pri jeho mocnom tele. Na pe​rách sa jej zjavil úsmev, no potom ho vystriedal výraz obáv. Dnes jej prvý raz zišlo na um, že príroda si s jej telom možno už čoskoro zahrá zvláštnu hru. Ako bude vyzerať o niekoľko mesiacov? A čo na to povie Colton? Tak veľmi sa radoval z ich spoločných rozkoší, tak veľmi ju obdivoval, až sa trochu bála, či sa mu s rastúcim bruškom neznepáči. Ale tie pocity sa čo​skoro utopili v radosti. Dieťa, porodí Coltonovi dieťa! Ktovie, aké bude?
V pokojných úvahách už zase upadala do spánku, keď ju znovu čosi prebudilo. Zvláštny zvuk, akoby detský plač. Alebo to zaujúkal vietor? Adriana pokrútila hlavou. V dome bolo len jediné dieťa a to, ako sa dnes popoludní presvedčila, nemalo naozaj na ružiach ustlané. Určite potrebuje trochu lásky, ktorú mu tá odporná dojka odmieta poskytnúť.
Vstala, obliekla si na nočnú košieľku dlhý župan a po špič​kách vyšla z izby. Zastala na chodbe a napla sluch - odkiaľ vy​chádza plač? Najskôr sa vybrala jedným smerom, potom sa rozhodla inak. Zdalo sa, že zúfalý nárek znie z krídla, kde mal Colton svoje mládenecké izby. Ale čo by tam malá robila?
Plač zaznel hlasnejšie a Adriana sa rozbehla. Keď napokon doletela k miestnosti, odkiaľ vychádzali vzlyky, našla dvere roz​tvorené dokorán. Vrhla sa dnu.
Prvé, čo zbadala, bola Alice Cobblová, usadená uprostred pánskej postele a opretá chrbtom o jej vyrezávané čelo. V jed​nej ruke držala krištáľovú karafu, z ktorej si uhýnala. Vo svetle lampy postavenej na nočnom stolíku bolo jasné, že je už po​riadne opitá. Nočnú košeľu mala rozhalenú a vyhrnutú až na brucho.
Adriana si radšej ani nepredstavovala, čo tam tá osoba robí alebo koho sa usiluje prilákať.
Alice sa zrazu drsne zarehotala. „Aha, tak si žili, pán s pa​ničkou, ako holub s holubičkou. A mysleli si, že ich nič neroz​delí, ha-ha! Lenže som tu ja aj s touto malou uvrešťanou po​tvorou, a už je oheň na streche! Ha! No nič, veď sa im onedlho rozsvieti v gebuliach! Ja im ukážem! A čo ešte panička-nezbedníčka! Tá s nimi zatočí! Veru, tá nebude čakať a schovávať sa naveky, keď je on taký bohatý! Nie veru, pánko z marcipánu, nebude! A pánko s paničkou budú mať po chlebe!"
„Čo to má znamenať?" zvolala Adriana. Bolo jej celkom jed​no, čo si to tá žena melie. Dieťa, akoby začulo iný hlas, zapla​kalo ešte zúfalejšie. Adriana sa vrhla ku kolíske. „Mali ste ma​lú opatrovať a kŕmiť, a vy sa tu nalievate portským, ktoré patrí môjmu manželovi! Už aj sa zbaľte a vypadnite z domu! Hneď!"
„Nepovedzte? A kto vám nakŕmi toho pankharta?" zareho​tala sa dojka. Opito zliezla z postele a teraz sa knísala na ne​istých nohách uprostred izby. „Neopovážite sa ma vyhodiť, moja milá. Decko by revalo od hladu."
„Plače od hladu aj teraz, a vy ste si to pre pijatiku ani ne​všimli! Ak to inak nepôjde, dáme jej cmúľať cukrový cumlík, kým nenájdeme lepšiu dojku, ako ste vy. Ale vy sa poberiete hneď a zaraz!"
„No, len nie tak zhurta, pani zlatá," zamrmlala Alice. „No​že sa najskôr spýtajte mužíčka, až potom si rozdrapujte pa​puľu."
„Moja manželka vám prikázala, aby ste odišli," ozval sa z dvier Coltonov ľadový hlas. Markíz stál na prahu v dlhom za​matovom župane a v papučiach. „A presne to isté od vás chcem aj ja. Ak nezmiznete do hodiny, poženiem vás vlastno​ručne bičom. Paholok vás na káre odvezie do Bradfordu a od​tiaľ pôjdete do Londýna, hoci aj peši."
 „Ale vy ste mi dlžný plat!" zajačala Alice. Zboku pozrela na Adrianu, ktorá už z kolísky vybrala uplakané dieťatko a pritúlila si ho k sebe. Dojka sa pohŕdavo uškrnula. „Počujte, neberte ju, moja milá," ozvala sa. „Bude vám furt revať, rozmaznáte ju, kto s ňou vydrží? Decko má ležať a čušať, alebo keď reve, nech reve, kým nezaspí." Keď Adriana neodpovedala, Alice mykla plecom. „Dobre, mne je to fuk. Len mi dajte, čo mi patrí."
„Nepatrí vám ani penca," odsekol Colton. „Neplnili ste si povinnosti, ba ešte ste mi kradli portské."
Adriana túlila k sebe úbohé dieťa, ktoré sa po chvíli trochu upokojilo. Ústočkami však hľadalo bradavku, a keď narazilo len na látku nočnej košele, znovu sa rozplakalo.
„Chúďatko moje," zašepkala Adriana. „Neboj sa, postará​me sa o teba. To ti sľubujem, Genevieve Ariella."
„Genevieve Ariella?" zopakoval prekvapene Colton.
„Tvojej matke sa to meno páči, ale ak by si ju radšej nazval inak, iste sa neurazí."
Usmial sa. Pri pohľade na manželkinu nehu ho opúšťala zú​rivosť. Pobozkal Adrianu na pery a povedal: ,Je to krásne me​no a malej veľmi pristane. A ty, drahá moja, vyzeráš s dieťaťom v náručí božsky. Dúfam, že mi porodíš plný dom potomkov."
Alice znovu posmešne zavrčala. ,Ja zase dúfam, že vám už nezostala ani kvapka slušného semena, vy ničomník!"
Colton sa drsne zasmial a počastoval ju pohŕdavým pohľa​dom. „Zdá sa, že túto otázku som už zodpovedal..."
Alice si odfrkla. „Neprekvapilo by ma, keby vás bola slečna Pandora ogabala."
„Čože?" Colton pokrútil hlavou. „Vravíš, že Pandora mi kla​mala, keď tvrdila, že dieťa je moje?"
Alice uhla pohľadom. „No, nič také nevravím. Ale chlapovi, ako ste vy, by som priala, aby už nemal ani jediné decko."
Tu musela zasiahnuť Adriana. Reči tej ženy ju unavovali. „Počúvajte, Alice, radšej si nerobte škodoradostné nádeje," povedala. „Čakám dieťa."
Colton radostne vykríkol a dojka mrzko zakliala. Objal man​želku okolo pliec a opäť ju pobozkal.
„Colton, mierni sa," karhala ho žartom. „Čo si Alice po​myslí?"
„Nech sa Alice hoci aj prepadne do horúcich pekiel, madam. Toto je môj dom a vy ste moja žena. V náručí máte mo​je dieťa a pod srdcom ďalšie. V tejto chvíli si neviem predsta​viť, že by som vás mohol milovať ešte väčšmi, ako vás teraz milujem."
No hoci Coltonove bozky boli sladké, Adriana vedela, že dieťa potrebuje čosi iné. Odtiahla sa od manžela a zašepkala: „Idem dole, zobudím kuchárku. Dúfam, že vie pripraviť cuk​rový cumlík."
„A nemôžeme zohriať kravské mlieko?" spýtal sa Colton.
„Kdeže, decko by z neho dostalo hnačky," ozvala sa Alice. „Takže vy ste sa rozhodli, že ho vyhladujete?" Mykla plecom. „No dobre. Ale nevravte, že som vás nevarovala."
Colton s obavami pozrel na svoju ženu. Z jej očí vyčítal rov​nakú neistotu, ale neodvážil sa už zmeniť rozhodnutie. Alice sa ukázala ako úplne nepoužiteľná dojka, ba bolo tu nebezpe​čenstvo, že by sa vyvŕšila na jeho dcére. „Nájdeme niekoho," vzdychol. „Slúžky určite poznajú v dedine nejakú ženu, ktorá by Genevieve pridájala - aspoň dočasne."
„Hej? A jej vlastné decko bude hladovať?" zaškrípal Alicin hlas. „To iste!"
Adriana sklonila hlavu, ale potom jej čosi zišlo na um. „Pôj​dem za tvojou matkou, Colton, a opýtam sa jej, či by nám niečo neporadila. Táto ženská tu nemôže zostať ani o minútu dlhšie."
Už o chvíľu sa Adriana a Philana ponáhľali po hlavnom schodisku do kuchyne, keď ich upútal známy zvuk kolies na prístupovej ceste. Philana prebehla k prednému oknu a vyzre​la do tmy ožiarenej len sporým svetlom mesiaca. Potom spľas​la rukami. ,Je tu Alistair a pomáha z koča vystúpiť akejsi mla​dej žene! To môže znamenať len jediné!"
Obe prešli ku vchodovým dverám a Philana ich otvorila, le​bo Adriana sa znovu pokúšala upokojiť plačúce bábätko v ná​ručí. Alistair, ktorý stál na prahu, nestihol ani len zaklopať. Pri pohľade na dve dámy v županoch a jedno vrieskajúce novoro​deniatko skoro stratil reč. No vzápätí sa spamätal, lebo si spo​menul, že musí pripomenúť svoje zásluhy. „Čo by ste si bezo mňa počali?" vyhlásil hrdo. „Matilda vám našla dojku v Bathe a hneď vám ju poslala." Zvraštil sa, keď sa Genevievin plač vzniesol až ku stropu, potom pokračoval: „Nuž, zdá sa, že tá mladá dáma prišla v pravý čas, nie je tak?"
„Strýko Alistair, ty si naša záchrana!" zvolala nadšene Ad​riana. „Prosím, priveď tú dobrú ženu rýchlo sem! Dieťa je hladné!"
„Nuž, toto je pani Blythe Fultonová," oznámil im Alistair o chvíľočku, keď vo vestibule zastala nová dojka. „Muž jej pa​dol pri Waterloo. Len pred niekoľkými dňami porodila mŕtve dieťa. Hoci sa v týchto veciach veľmi nevyznám, Matilda mi povedala, že pani Fultonová prácu dojky veľmi potrebuje, nie​len pre nedostatok prostriedkov, ale aj... hm... pre veľmi bo​lestivé opuchy..." Začervenal sa.
Philana sa usmiala. „Pani Fultonová bude zrejme potrebovať trochu súkromia. A môjmu synovi asi ešte chvíľu potrvá, kým sa zbaví tej odpornej Alice. Čo povieš, Adriana, mohli by sme pani Fultonovú dočasne ubytovať v jednej z izieb na druhom poschodí?"
„Zaveďme ju ta a nech tam už rovno zostane," povedala Ad​riana. „Mamička, nemôžeme si nechať od Alice skákať po hla​ve. Okrem toho, kto by chcel hneď bývať v izbe po takej špi​navej nehanebníci? Budeme to musieť dať vyčistiť."
Vtom sa vo vestibule zjavila Alice. Jej ostrý hlas na chvíľu prehlušil aj krik dojčaťa. „Kde je môj zlatý prsteň?" dožadova​la sa. „Kde je? Hľadám ho, hľadám, a darmo! Chcem svoj prs​teň, čo mi dal ešte môj nebohý muž!"
„Pochybujem, že ste mali či už prsteň, alebo manžela," od​vrkol Colton. „Tak či onak, nech vás tu už nevidím."
„Nikam nejdem," vyhlásila. „Aj tak vám to decko stále vries​ka ako najaté, chcete, aby do rána skapalo?"
„To sa nestane, Alice," ozvala sa Adriana. „Pre malú Genevieve sme práve našli dojku."
Colton v úžase otvoril ústa. „Preboha, ako sa vám to tak rýchlo podarilo?"
Adriana sa šibalsky usmiala. „Znovu nás zachránil tvoj ob​divuhodný strýko Alistair. Prišiel nám na pomoc aj s pani Fultonovou, ktorá bude taká láskavá a utíši Genevievin hlad."
Colton sa neubránil úsmevu, keď zbadal, ako sa Alice hrnie von. Ak mohla tak rýchlo zabudnúť na zlatý prsteň, zrejme si ho naozaj iba vymyslela.
Adriana podala maličkú pani Fultonovej. „Manželovi vás predstavím neskôr," povedala. „Teraz, prosím, poďte za mnou do izieb, ktoré budú vaše. Dieťa sa potrebuje čím skôr napiť."
„Ach, ani si neviete predstaviť, ako rada jej vyhoviem," vzdy​chla pani Fultonová. Už sa veľmi tešila na úľavu od bolesti z preplnených prsníkov.
„A vy, madam," ozval sa Colton a pozrel na Adrianu, „poď​te so mnou. Máme si ešte čo povedať... napríklad o deťoch."
„S radosťou," zaštebotala jeho manželka, akoby ani nebolo po polnoci.
Felicity si uviazala čepiec a na hrdlo si prehodila ľahký šál, po​tom vykĺzla z domu Edmunda Elstona a ponáhľala sa po poľ​nej ceste do Bradfordu. Bola presvedčená, že Roger zostane v Bathe dosť dlho, aby vykonala, čo si naplánovala. Mierila do lekárne, odkiaľ, ako vedela, priniesli lady Adriana a lady Samantha bylinky, ktoré starému otcovi priniesli úľavu. Ktovie, uvažovala, možno ich chválil len preto, lebo tie dve dievčatá si veľmi obľúbil. Ale aj keby to bolo tak, musela vyskúšať túto cestu späť k srdcu starého otca. Dúfala, že sa jej podarí získať jeho priazeň.
Felicity si uvedomovala, že sa dopustila mnohých chýb. Ce​lé roky pohŕdala matkou a jej pokornou pracovitosťou a lás​kavosťou, ktoré pokladala za slabosť. Celé roky sa jej ako žia​rivý príklad javil otec. No zdalo sa, že matkina výchova k cnosti v nej predsa len zanechala isté stopy, lebo všetka úcta k otcovi sa vytratila v deň, keď zistila, že Jarvis Fairchild okrádal pradiareň starého otca a krátil zamestnancom mzdy. A popri Jarvisovom previnení zrazu zažiarili dobré vlastnosti starého otca ako znovuobjavený diamant.
Keď sa vydala a odsťahovala zo Stanover Housu, s prekva​pením zistila, že starý pán jej celkom chýba. Azda dospela - aj keď oneskorene. Od sobáša s Rogerom pred piatimi mesiacmi sa s ňou život nemaznal.
Už samo manželstvo s mužom, ako bol Roger, by pre každú slušnejšiu ženu predstavovalo peklo na zemi. Nielenže sa k nej v posteli správal ako surovec, ale ak sa hneď nepodriadila jeho čudným zvráteným chúťkam, zdalo sa, že doslova šalie. Stále sa obávala, aby neublížil jej dieťaťu, keď sa na ňu vrhal ako zmys​lov zbavený. Akoby ani nemohol dosiahnuť rozkoš bez po​riadnej dávky bolesti - spôsobenej inej osobe. Ale možno to mal dobre premyslené a jednoducho ju tak trestal. Za čo, to Felicity nevedela. Možno za to, že si ho vzala.
Zaujatá neveselými myšlienkami, došla k lekárni a siahla na klopadlo. Po niekoľkých úderoch sa z okienka na dverách, nad ktorými horela lampa, vyklonil okuliarnatý lekárnik.
„Môžem vám nejako pomôcť, slečna?" ozval sa rozospatým hlasom.
„Áno, rada by som..." Felicity bola v poslednom čase pri mužoch až neprirodzene plachá. Zrejme to spôsobili zlé skú​senosti s Rogerom. „No... asi pred ôsmimi mesiacmi tu dve dámy kúpili akési bylinky pre môjho starého otca, pána Samuela Gladstona. Tie bylinky mu veľmi pomohli, tak som si povedala, že mu z nich ešte zaobstarám. Neviem, o aký prí​pravok išlo, ale jedna z tých dám je sestra lorda Randwulfa a druhá... druhá sa medzitým stala jeho manželkou. Nespo​mínate si, aké bylinky to boli? Ak áno, predali by ste mi z nich?"
„Ale pravdaže, spomínam si na to veľmi dobre, madam. Prá​ve ja som tie bylinky dámam navrhol. Je to veľmi účinná, ale dosť vzácna zmes. Preto je aj pomerne drahá."
Felicity položila na pultík náušnice. „Vzali by ste si za ne to​to? Keď mi ich otec pred niekoľkými mesiacmi kúpil, stáli značnú sumu."
Lekárnik naklonil hlavu a zaškúlil na šperk. „Madam, nejde o to, že by som ich nechcel vziať. Sú očividne cenné, ale..."
„Nemám vám čím iným zaplatiť," rýchlo vysvetlila Felicity.
„Pozrite, niečo si vám dovolím navrhnúť," povedal lekárnik. „Elstonovská pradiareň teraz prosperuje, takže ak poviete svojmu manželovi, aby sa u mňa neskôr zastavil s peniazmi, môžem vám bylinky dať na dlh."
„Nie!" zvolala pridusené Felicity. „Prosím, neprezraďte ni​komu, že som tu bola a kupovala tie bylinky. Najmä nie man​želovi. Rozumiete?"
„Áno, pani Elstonová. Nebojte sa, keď treba, viem mlčať ako hrob.
„Veľmi vám ďakujem, pán... hm..."
„Pán Carlisle. Phineas Carlisle. A netrápte sa, nikomu nič nepoviem!" Lekárnik nemal Elstonovcov v láske, najmä od čias, keď zomrela pani Elstonová. Po svadbe s Edmundom sa z nej stala chorľavá, vycivená osôbka, ktorá chradla zo dňa na deň. Pán Carlisle vedel, čo spôsobujú malé dávky ópia, a bol presvedčený, že Edmund Elston svoju ženu postupne usmrtil.
„A, pane..." ozvala sa ticho Felicity.
„Som vám k službám," vystrel sa Phineas Carlisle.
„Možno by ste mi mohli pomôcť ešte s niečím. Môj svokor ešte predtým, ako som sa vydala za jeho syna, dostal akúsi zá​hadnú chorobu. Má zvláštne nechty, akoby pásikavé, a pokožku suchú a šupinatú. Neviete, aká choroba má takéto príznaky?"
Pán Carlisle zopäl ruky a zamyslene sa na ne zadíval. Zaují​mavé, pomyslel si, ako sa zlé skutky samy odplácajú a vracajú ta, odkiaľ vyšli...
„Nuž, pani Elstonová, o žiadnej podobnej chorobe neviem. Ale raz som vystríhal jednu mladú dámu, ktorá brala malé dáv​ky arzénu, aby si vybielila pokožku. Bola veľmi márnivá, no v jej prípade platilo, že pýcha predchádza pád. Teda skôr smrť. Na jej pohrebe som si všimol, že nebohá má zvláštne pásikavé nechty a akoby šupinatú pokožku."
Felicity sa celá rozochvela. „Pán Carlisle... je arzén bežná látka? Ak áno, predali ste ho niekomu za posledný rok?"
„Arzén je známy asi dvesto rokov, ale pokiaľ môžem pred​pokladať, jestvoval už predtým. A odpoveď na druhú otázku znie nie, nikomu som ho nepredal. Odvtedy, čo umrela tá ne​šťastnica, som ho ani nedržal v sklade. Nechcel som, aby sa ne​jaká ďalšia úbohá hlupaňa sama odoslala z tohto sveta."
,Je tu na okolí ešte iný lekárnik?"
„Nie, madam. Ale nedávno som tu častejšie vídal svojho sta​rého známeho z Londýna. Je dosť bohatý a vlastní niekoľko le​kární. Vozí sa v koči, aký si ja asi nikdy nebudem môcť dovo​liť. A zdá sa, že si obľúbil látky vášho pána manžela. Len nedávno si do koča odnášal niekoľko balov." Phineas sa pek​nej mladej dáme neodvážil prezradiť, že ten muž je naničhod​ník, ktorý by sa pre peniaze odhodlal na čokoľvek a ani by o tom dlho nepremýšľal.
„Ako sa volá?"
„Thaddeus Manville."
Felicity to meno nič nehovorilo. Ale pochopila, čo sa jej lekárnik usiluje naznačiť. Vzdychla, vzala si bylinky a keď kráča​la po ulici, v hlave jej strašila jediná otázka: Kto otrávil Edmunda Elstona?
„Kto je?" zavolala Jane, keď bežala po schodoch k predným dverám. Klopanie zaznelo pred chvíľočkou, ale návštevník si očividne už stihol otvoriť.
„To som ja, mama. Felicity. Prišla som ťa pozrieť."
Jane sa oči naplnili slzami. S tichým výkrikom sa obe ženy objali, všetko zlé, čo sa medzi nimi odohralo, v tej chvíli zmiz​lo v priepasti zabudnutia.
„Dievčatko!" zvolala Jane. „Tak sa teším, že ťa vidím! Ako si sa mi mala? Si zdravá? A si šťastná?"
„Áno, mamička, som zdravá," prikývla Felicity a na druhú otázku radšej neodpovedala. „Doniesla som starému ockovi darček. Povedala som si, že si s ním môžem posedieť, a ak by nemal námietky, prečítať mu niečo z Biblie."
„Ale pravdaže, drahá moja. Veľmi si mu chýbala."
,Ja? Ja že som mu chýbala?" Prekvapene vytreštila oči.
Jane so smiechom položila ruku na dcérine štíhle plecia. „Ty môj hlupáčik! Starý otec ťa zbožňuje, si predsa jeho vnučka. To, že sa na teba istý čas hneval, už nič neznamená."
Felicity sklonila hlavu. „Mamička, je mi veľmi ľúto, že som sa tak nepekne správala. Môžeš mi odpustiť?"
„Už ani slovo, moja," šepla Jane a opäť dcéru objala. „Všet​ko je odpustené... a zabudnuté."
Felicity sa rozplakala. Jane si najskôr myslela, že je to len šťastné dojatie, no po chvíli, keď nárek neprestával, pochytilo ju podozrenie, že v živote jej dcéry nie je všetko, ako má byť.
„Felicity, čo sa ti stalo?" spýtala sa starostlivo. „Si v poriadku?"
„Pravdaže, mama," prikývla Felicity. „Som len dojatá. Mys​lím, že odkedy čakám maličké, uvedomujem si, koľko síl si mi venovala, ako ťažko si ma vychovala."
„Ty čakáš dieťa?" Jane by sa bola šťastne rozosmiala, nebyť tieňa beznádeje, ktorý stále videla v dcériných očiach. „To je úžasné. Ale, moja drahá, nenahovoríš mi, že nie si smutná. Nespráva sa k tebe Roger, ako sa patrí?"
 „Nič mi nie je, mama. A Roger... nikdy ku mne nebol lepší." „Predo mnou nič neutajíš, dcérka. Poznám ťa pridobre, aby som sa dala upokojiť, keď mi je jasné, že ťa niečo trápi."
„Ale, mamička!" Felicity sa prinútila usmiať. „Naozaj mi vôbec, ale vôbec nič nie je. Už musím ísť za starým ockom, ne​mám totiž veľa času. Aby som mu stihla prečítať aspoň jeden-dva žalmy."
Felicity neverila vlastnému šťastiu. Podarilo sa jej prešmyknúť do Rogerovej kancelárie v pradiarni, keď tam jej manžel nebol. Ešte včera odišiel do Londýna a plánoval tam zostať až do nedele. Ani jej neprekážalo, že ju nezavolal na výlet. Cí​tila skôr úľavu, že nemusí znášať jeho prítomnosť - najmä v posteli.
Navyše mohla v pokoji preskúmať jeho účtovné knihy bez obáv, že ju pri tom pristihne. Vedela, že ak sa do nich pozor​ne zahĺbi, určite objaví, čo potrebuje. Otec ju neraz požiadal, aby mu pomohla s prácou účtovníka, a matka, tá sa zase mno​hému priučila od svojho otca, Samuela Gladstona. Všetky ve​domosti odovzdala dcére, takže keby niektorá účtovnícka spo​ločnosť v Londýne zamestnávala ženy, Felicity by si mohla zarábať na živobytie medzi číslami.
Už po chvíli sústredeného čítania a porovnávania jej bolo jasné, že z pradiarne odchádzali veľké sumy na dva rôzne účty patriace dvom rôznym osobám. Nepoznala ich totožnosť, keď​že pri sumách boli poznačené iba iniciály M. T. a E. R. Strati​la pojem o čase, ktorý venovala úsiliu nájsť mená, čo by zod​povedali skratkám. Pomaly ju ochromovala únava.
Bola už takmer polnoc, keď stiahla knôt v malej lampičke, ktorú si zapálila nad stolom. Jednu z účtovných kníh vzala pod pazuchu a zamkla za sebou dvere kancelárie. Domov sa jej po​darilo vrátiť nepozorovane, no len čo vošla do haly a chystala sa utiahnuť do spálne, ktorú mala spoločnú s Rogerom, uve​domila si, že tam už niekto je. Jej manžel.
„Roger! Čakala som ťa až v nedeľu večer!" zvolala. Srdce sa jej rozbúchalo od strachu.
Roger na ňu chladne zagánil. „Kde si bola?" zasyčal.
Vedela, že knihu, ktorú má pod pazuchou, jej muž vidí. Po​krčila plecami a stavila všetko na jednu kartu. „Počula som ne​jaké klebety o tom, že ťa tvoj otec okráda, tak som si poveda​la, že sa o tom presvedčím. Vzala som si z kancelárie jednu z kníh, chcem sa na ňu pozrieť, keď budem mať viac času."
„Netráp sa takými hlúposťami, dobre?" odvrkol a vzal jej knihu. „Postarám sa o to. Koniec koncov, ak sa aj otcovi po​darilo okradnúť ma v minulosti, teraz to už nehrozí. Je očivid​né, že sa s každým ďalším dňom blíži k smrti. Vrátil som sa do​mov už dnes, pretože ma pochytila túžba skúsiť s tebou zase niečo celkom nové," chlipne sa uškrnul.
Felicity polial studený pot. Niekedy sa pokúšala vzdorovať, aby si zachovala aspoň štipku sebaúcty, ale videla, že dnes by to bolo zbytočné. Roger by sa len rozzúril. Dúfala, že ak mu vyhovie, prestane myslieť na to, čo asi robila s účtovnými kni​hami pradiarne.
Roztrasenými rukami si rozopla živôtik a pokúsila sa vyčariť zvodný úsmev. Dúfala, že Roger si nevšimne jej triašku. „Dra​hý, ty mi čítaš myšlienky."

„Madam, prišla akási mladá žena, ktorá chce stoj čo stoj ho​voriť s lordom Randwulfom. Vraj je to súrne. Ale odmieta sa predstaviť a naznačiť, o čo ide."
Jeho lordstvo je vonku so psami, Harrison," odvetila Ad​riana. „Ale možno tej dáme môžem nejako pomôcť."
„Prepáčte, madam, ale musím vás upozorniť, že v tomto prí​pade nejde o dámu... aspoň nie v tom zmysle, v akom ste dá​mou vy a lady Philana."
„Chcete povedať, že to nie je šľachtičná?"
„Aj to. Ale predovšetkým, že to nie je dáma."
„Aha." Nasledovala chvíľa zamysleného ticha. „Dobrý Bože, Harrison, dúfam, že nie je príbuzná Alice Cobblovej. Tento dom by už ďalšiu podobnú kreatúru nezniesol."
„Treba priznať, že je omnoho čistejšia a krajšia, ale jej odev naznačuje príliš svetácke mravy, madam," povedal Harrison.
„Nuž, asi sa na ňu pozriem ešte predtým, ako príde môj manžel," vzdychla Adriana. Keď si spomenula na Coltonovo prvé manželstvo, mohla len dúfať, že dole v hale nestojí zase nejaká jeho bývalá láska.
„Ako si prajete, madam," prikývol Harrison. „Zavediem ju do salóna."
Harrison odišiel a Adriana podišla k vysokému zrkadlu. Skúmavo sa na seba zadívala. Jej tehotenstvo bolo dosť viditeľ​né, ale ani si neuvedomovala, že má za sebou už vyše päť me​siacov šťastného manželstva s Coltonom Wyndhamom. Každý deň spoločného života bol naplnený radosťou, nielen z intím​nych dotykov, ale aj z vedomia, že v nej rastie nový život, ich dieťa. Pohladila si vystupujúce bruško a pocítila, ako sa dieťa hýbe. Usmiala sa. Colton ju tiež takto hladieval a nikdy by si nebola pomyslela, že z neho bude taký starostlivý manžel.
Kedysi sa dokonca obávala, že sa mu v tehotenstve sprotiví, no opak bol pravdou.
Hoci vonku bolo pomerne teplo, Adriana sa zahalila čipko​vanou štólou, aby zakryla svoje kyprejšie tvary. Pri tom pohybe si uvedomila, že ju trochu kvári nepríjemná úzkosť. Colton ju stále ubezpečoval o svojej láske, no ktovie, čo sa teraz dozvie z úst návštevníčky? Vzdychla a pobrala sa do salóna.
Žena, ktorá tam čakala, sa prekvapila, keď namiesto pána domu pred ňou zastala neznáma dievčina. Prebehla ju pohľa​dom od hlavy až po päty a zamračila sa, lebo si všimla okrúh​le bruško. Zdvihla bradu. „Prišla som za Coltonom, za nikým iným," vyhlásila.
Adriana sa mykla. „Som manželka lorda Randwulfa," odve​tila. Spôsob, akým neznáma vyslovila meno jej muža, sa jej protivil. A celkovo nebol na návštevníčku príjemný pohľad. Áno, bola skutočne pekná, ale príliš krikľavé oblečenie, prihlboký výstrih, prihrubý nános rúžu na lícach a výrazné čierne línie pod očami z nej robili skôr karikatúru krásavice. Vlasy mala husté a kučeravé a splývali jej spod nápadného turbanu na na​hé plecia. Okolo krku sa jej vinula hrubá reťaz zo žltého kovu - ťažko povedať, či to bolo zlato.
„Keďže už viete, kto som, mohli by ste sa mi, prosím, pred​staviť?" spýtala sa Adriana odmerane.
Červené pery sa pyšne ohrnuli. „Nuž, asi by ste ma mohli oslovovať... lady Wyndhamová."
Adriana sa zamračila. „Z toho usudzujem, že nepochádzate z rodu môjho manžela, lebo on je posledný, kto nosí v rodine wyndhamovské meno."
„Colton Wyndham je môj manžel."
Do Adriany akoby bol udrel blesk. Nohy sa pod ňou za​chveli a dieťa, akoby tiež pocítilo, že sa čosi stalo, ju koplo tak silno, až zhíkla a musela si pritisnúť dlaň na brucho. Sadla si na pohovku a pokúsila sa zhlboka dýchať.
„No, nieže teraz toho pankharta potratíte," uškrnula sa náv​števníčka. „Hoci, za takýchto okolností by to možno nebolo zlé ani preňho, ani pre vás. Ľudia bývajú krutí a niektorí sa ne​ostýchajú vyvŕšiť sa na nemanželských deťoch za hriechy ich ro​dičov."
 „Kto ste?" zvolala Adriana. „Prišli ste ma mučiť, alebo máte ešte iný úmysel?"
„Mučiť? Prečo? Som tu, aby som žiadala o to, čo mi právom patrí. Pokiaľ ide o moje meno, som Pandora Wyndhamová a ak mi to správne oznámili, moja dcéra žije tu, u môjho manžela." Adriana to pochopila až pridobre. „Aha. Zdá sa, že nie ste mŕtva, ako ste sa o tom pokúsili presvedčiť Coltona. Nerozu​miem, kde ste celé tie mesiace boli. Keby ste boli poslali sprá​vu o tom, že ste nažive, neboli by sme sa vzali."
„Zomrela som, aspoň na chvíľku, ako dosvedčí aj rektor Goodfellow. Ale potom som ožila. Priatelia ma ihneď odviez​li do teplejších krajín v nádeji, že sa zotavím. Ako vidíte, uro​bili dobre. Som tu a prišla som si po manžela a dieťa." V hale sa ozval hvizd a Coltonov hlas: „Hľadajte Adrianu!" Nasledoval radostný brechot dvoch vlkodavov, ktorý sa však o chvíľu zmenil na hrozivé vrčanie. Pandora skríkla, lebo dve psis​ká sa k nej vrhli s vycerenými zubami a z papúľ im tiekli sliny. „Ideš! Ideš!" zajačala hystericky. „Ideš, potvora!" „Aris! Leo! Správajte sa slušne!" prikázal im Colton, ešte stá​le v hale. „Kohože to máme na návšteve?" zaujímal sa, lebo po​čul iba Pandorin krik, zatiaľ ju nevidel.
„Už aj nech sú tie potvory preč!" vrieskala herečka ďalej. „Nemali by ste nechať po dome voľne behať také obludy! Ešte niekoho zabijú!"
„Leo, Aris, k nohe," pokojne povedala Adriana a luskla prs​tami. Oba psy sa k nej vrhli a lízali jej ruky.
Pandora na čiernovlásku zagánila, lebo jej bolo jasné, že Ad​riana mohla zvieratá zavolať hneď. Tá však teraz nepozerala na ňu. Premeriavala si svojho muža, ktorý práve zastal na prahu a napriek zvyčajnej bystrosti mu trvalo podozrivo dlho, kým sa zorientoval v nečakanej situácii.
Pandora sa pokúsila zachovať si zvyšky dôstojnosti a ele​gantne zdvihla bradu, akoby pózovala portrétistovi. „Nuž, Col​ton, nie si azda šťastný, že ma vidíš?"
„To teda nie," odvrkol. „Nazdával som sa, že si mŕtva." „Bola som, teda aspoň na chvíľočku, ale ožila som. A prišla som sem, aby som nastúpila na miesto tvojej manželky, ktoré mi právom patrí."
„Ale čerta starého!" vykríkol. „Mám len jednu manželku a tou je tá, s ktorou si sa práve zoznámila."
Pandora skoro spadla z nôh. Zrejme nečakala, že Colton ju tak​to prudko odmietne a navyše objíme ženu, ktorá stojí vedľa neho. Mala pocit, akoby jej dal zaucho. Napriek tomu si dupla. „Podľa zákona, Colton, som tvoja žena. Vrav si čo chceš, to nezmeníš."
„Ale veru zmením! Hoci som dovolil, aby nás reverend Goodfellow zosobášil, bolo to len preto, aby mohla Genevieve nosiť moje meno a tešiť sa mojej ochrane."
„Genevieve?"
„Dieťa, ktoré si porodila - ale teraz uvažujem, či je naozaj moje. Možno si ma klamstvom prinútila na sobáš... neviem presne prečo, ale čosi mi hovorí, že ti išlo o peniaze a titul."
„Ach, Colton, ako len môžeš naznačiť, že by som klesla až tak hlboko? Genevieve je naša dcéra a ako jej matka chcem byť teraz s ňou... a s tebou," sladko sa usmiala Pandora.
„Počúvaj," ozval sa prísne Colton. „Koľko už prešlo času, odkedy si akože umrela? Šesť mesiacov? Alebo sedem? V kaž​dom prípade dosť dlho, aby bola moja žena pomaly v šiestom mesiaci tehotenstva. Trvalo ti podozrivo dlho, kým si sa pri​hlásila k dcére aj ku mne, preto musím pochybovať, či si po nej skutočne až tak túžila. Ozaj, prečo si sa napokon ukázala? Mi​nuli sa ti peniaze? Alebo ťa milenec odkopol a našiel si inú radodajku?" V očiach jej vzbĺkol hnev a Colton to považoval za nemý súhlas. „Aha, už chápem, zbavil sa ťa nejaký bohatý ob​divovateľ. Tomu rozumiem, skôr by sa mi zdalo čudné, keby si skutočne zatúžila vidieť Genevieve."
„Ale pravdaže ju chcem vidieť, Colton. Je to predsa moja dcéra... a je aj tvoja."
„Naozaj?" V hlase mu zneli vážne pochybnosti.
„Ako inak? Zabudol si už, že má na zadočku tvoje materin​ské znamienko? Zavolaj Alice, nech dieťa prinesie dole, a spo​lu ti osviežime pamäť."
Adriana chcela už-už Pandore odseknúť, že Alice pod ich strechou dávno nebýva, ale Colton jej nemo stisol ruku, aby mlčala. Poslúchla.
Pozrel znovu na herečku a povedal: „Dobre, požiadam nie​ktorú slúžku, aby odovzdala odkaz, že treba priniesť dieťa."
O chvíľu sa vrátil a povedal: „Genie práve prebaľujú. One​dlho ju sem prinesú."
„Musíme sa podrobne porozprávať o našom dieťati a na​šom manželstve," odvetila Pandora a s vystretou rukou k nemu vykročila, akoby sa dovolávala rozumu.
Keby bol pred Coltonom do dlážky udrel blesk, nebol by reagoval rýchlejšie. Mykol sa, cúvol, prekročil dva vlkodavy, ktoré sa rozvaľovali na zemi, a sadol si na pohovku, kde už se​dela Adriana. Pritisol sa k nej, jednou rukou ju objal okolo bo​kov, druhú si preplietol s jej prstami a položil si ju na jej lono. Za iných okolností by to bolo bývalo prismelé, no v prítom​nosti tejto návštevy sa Adriana jeho intímnemu gestu potešila. Aspoň bolo jasné, kto ku komu patrí.
Pandora nemú správu, ktorú k nej vyslal, prečítala správne. Colton si vybral: chce tamtú, nie ju.
„Podobá sa Genevieve na mňa?" pokúsila sa o poslednú zá​chranu svojej pozície.
„Ani nie."
„Tak na teba?"
„To už vôbec nie.
„Ale na jedného z nás sa predsa musí podobať."
„Medzi ňou a tebou nevidím žiadnu podobnosť. Genevieve je jemná, modrooká a tmavovlasá. Jedine tú poslednú črtu má​te spoločnú."
Pandora sa nadýchla, akoby ju bol štuchol. „Ak podľa teba nie som jemná, tak čo to slovo znamená? Nie som vari jem​nejšia ako ona?" ukázala na Adrianu. Je odo mňa najmenej o pol hlavy vyššia."
„Áno, a hoci je moja manželka tehotná, určite si od nej o pekných pár libier ťažšia," odvrkol Colton. Ukázal na Adria​nu a hrdo vyhlásil: „Krajšiu a jemnejšiu ženu som nikdy nevi​del, Pandora. Navyše nie je pekná len telesne, ale má aj obdi​vuhodný charakter."
Po schodoch do haly zostúpila Blythe s dieťaťom v náručí. Odovzdala malú Adriane, poklonila sa a odišla. Dieťa zvýsklo od radosti, lebo spoznalo muža vedľa Adriany, a ten sa pote​šené usmial. Vzal maličkú do náručia a podišiel k Pandore.
„Toto je Genevieve Ariella Wyndhamová," vyhlásil. „Ako vidíš, Genie sa nepodobá na nikoho v tejto miestnosti. Vlastne, keď vás tak obe vidím, nie je mi jasné, prečo by mala byť tvo​jou dcérou. Má bielu pokožku, a ty si skôr tmavá, má malé a jemné ústa, a ty..."
„Pravdaže je to moja dcéra!" tvrdila Pandora. „Pri jej pôro​de som takmer zomrela, hoci som veľmi rada, že žijem. A pat​rí mne. Aj ty patríš mne, Colton, sme manželia. Mám doklady, ktoré to dokazujú. Pokiaľ ide o dieťa, určite sa pamätáš, že ma​lo na zadočku materské znamienko po svojich predkoch. Ak si už zabudol, môžeme sa o tom na mieste presvedčiť."
Vytrhla dojča Coltonovi z náručia, Genevieve sa však ihneď vyľakane rozplakala. Adriana s obavou vstala a podišla k Pan​dore. Tá sa Adriane otočila chrbtom, aby jej nevzala dieťa.
„Genie nemá rada cudzích," podotkla Adriana a obišla he​rečku z druhej strany v nádeji, že sa jej dieťa podarí vziať. Ale Pandora sa opäť zvrtla. Je to moja dcéra!" „Prosím, dajte mi ju," ustarostené požiadala Adriana. „Ak už musíte vidieť jej zadoček, vyzlečiem ju sama."
Genevieve vzápätí zakvílila takým vysokým hláskom, že Pan​dore skoro vyrazilo dych. Radšej malú rýchlo podala sokyni. „Berte si toho krikľúňa," vyštekla. „Ale chcem, aby ste Colto​novi ukázali to znamienko!"
Adriana ju ignorovala. Pritúlila si vystrašenú Genie a po​hladkala ju po vláskoch. Tichučko jej zaspievala a plač onedl​ho vystriedalo šťastné džavotanie.
Pandora stratila trpezlivosť a vykročila k nim. „Ak sa do to​ho nepustíte, urobím to ja!" zvolala. No v tej chvíli vyskočili na nohy oba psy a s vycerenými tesákmi sa pohli k nej. Pandora zbledla a cúvla.
„Tak vidíš, Pandora, tuším si sa pomýlila. Do ničoho sa ne​pustíš," zasmial sa Colton. „A znamienko uvidíš vtedy, keď sa tak rozhodne moja žena. Hoci si možno Genevievinou mat​kou, malá má radšej Adrianu. Mimochodom, vôbec sa jej ne​čudujem. Takže teraz počkaj, ak ťa Adriana vezme na milosť, možno ti malú rozbalí."
Sadol si k Adriane, a keď ho malá Genie opäť zbadala, ve​selo zvýskla a naťahovala rúčky k nemu, aby ju vzal do náručia. Poslúchol a chvíľu ju povaroval. Napokon sa Adriana rozhodla, že malú rozbalí, ale keď to urobila, na herečkino veľké pre​kvapenie nebolo na zadočku vidieť takmer nič. Na belostnej pokožke sa sotva črtal akýsi bledoružový fliačik, ktorý ani tro​chu nepripomínal vtáka s rozopätými krídlami.
„Hneď sem zavolajte Alice!" skríkla Pandora. Očividne zúri​la. „Chcem vedieť, ako ste sa toho znamienka zbavili. Určite ste ho niečím natierali, lebo v deň, keď sa narodila, bolo tam. Alice už bude vedieť, aký trik ste použili."
Colton sa zaškeril. „Alice sme pred časom prepustili. Naja​li sme novú dojku a Genie k nej veľmi prilipla."
„To decko prilipne ku každej, čo má riadny cecok," odsek​la Pandora.
„Ubezpečujem ťa, že k Alice neprilipla, a tá mala teda naj​väčšie prsníky, aké som kedy videl. Neprestajne nám ich všet​kým strkala pod nos. Nechápem, kde si našla takú ordinárnu a špinavú osobu."
„Už som ti povedala, Alice upratovala u nás v divadle."
„Aha. Tak sa jej teda pôjdem opýtať, čím natierala zadoček dievčatka, aby som si myslel, že je to moja dcéra. Lebo odke​dy tu nie je Alice, znamienko vybledlo."
Pandoru akoby zrazu pochytili obavy. Pozrela na Coltona a rýchlo zažmurkala. „Pochybujem, že by sa Alice vrátila do di​vadla. A nemyslím, že by si ju vôbec našiel."
„Tak potom pôjdem do Oxfordu za reverendom Goodfellowom. Mám tam známych, tí mi povedia, v ktorom kostole káže."
Pandora mávla rukou. „Ten dobrý muž odcestoval do zá​moria. Neviem kam, možno do írska."
Colton sa krátko zasmial. „Aha, tým lepšie pre mňa."
Herečka sa mykla. „Čo tým myslíš?"
„Nemôže svedčiť o našom sobáši."
„Ale veď máme dišpenz a sobášny list, ktorý si aj ty podpísal."
„A máš ho vari pri sebe? Lebo ak chceš niečo dokazovať, bu​deš ho musieť vytiahnuť na svetlo božie, vieš?"
„Nie, tu ho nemám, ale viem, kde je."
„A kde?"
„No..." Pandora si zahryzla do spodnej pery. „Nie som si celkom istá, kam som ho založila. Možno bude v kufroch, kto​ré som si nechala u priateľa."
„Reverend Goodfellow ho istotne odniesol do Oxfordu. Opýtam sa tamojších klerikov, či by ten papier nenašli, a po​tom ho predložím arcibiskupovi. On určite veľmi ochotne preskúma jeho pravosť, keďže neskôr bez ťažkostí podpísal dišpenz, ktorý mi umožnil sobáš s Adrianou."
„Tvoji priatelia na vysokých miestach naše manželstvo ne​rozlúčia!" skríkla Pandora. „Doklad je bez pochybností pravý!"
„Uvidíme, Pandora," povedal Colton s ironickým úsme​vom. „To ma privádza na jednu myšlienku. Pred niekoľkými rokmi si mi spomínala, že tvoj brat je mimoriadne šikovný falšovateľ. Vraj si dokonca vyrobil doktorát z Oxfordu. V porov​naní s tým je jeden sobášny list a dišpenz hračkou. Ba možno ti urobil aj tú láskavosť, že zahral reverenda Goodfellowa."
Pandora si nervózne preplietla prsty a pustila sa pochodo​vať sem a ta. Situácia sa vôbec nevyvíjala tak, ako predpokla​dala. Predovšetkým, Colton sa k nej podľa všetkého nemienil vrátiť. A keďže poznala jeho tvrdohlavosť, vedela, že ak sa pus​tí do pátrania, neprestane, kým nezíska, čo chce.
„Dobre, Colton," vzdychla. „Nemusím ťa ďalej obťažovať svo​jou prítomnosťou, keďže, ako vidím, našiel si si za mňa mladšiu náhradníčku. Ale potrebujem dôkaz tvojej dobrej vôle."
„A to už aký?"
„Slušnú sumu, ktorá ma do smrti zabezpečí."
„Čo nepovieš?" uškrnul sa. „Vari už nepracuješ v divadle?"
Mykla bradou. „Našli si na moje miesto inú, je mladšia a vraj aj talentovanejšia. Ale som presvedčená, že onedlho zistia, ako sa oklamali. Ešte za mnou prídu kolenačky." Strelila očami po Coltonovi. „To, myslím, platí aj o tebe. Pamätaj, že žena, ktorá s tebou teraz čaká dieťa, je prinajlepšom tvojou milenkou. Zmenilo by sa to, len ak by si si vybavil rozvod. Ale v takom prí​pade by jej aj tvoje meno vláčili blatom po celej krajine. A buď si istý, že z mojich úst bude o tebe a tvojej milenke," ukázala na Adrianu, „počuť len to najhoršie. Dosiahnem svoje, aj keby som sa mala vyspať s každým sudcom a súdnym úradníkom!"
Coltonovi sa zablýskalo v očiach. „Ušetrím ti námahu," od​sekol. „Mám dojem, že by bolo zaujímavé opýtať sa zamest​nancov divadla, ak tam teda Alice Cobblová skutočne praco​vala, či bola tehotná. Určite sa nájdu takí, ktorým odmena rozviaže jazyky, a dosvedčia aj to, že ty si dieťa nečakala. Už vi​dím, ako sa to celé odohralo," pokračoval zamyslene. „Alice otehotnela a ty si jej ponúkla, že dieťa kúpiš. Opísala si svojmu bratovi znamienko, ktoré si tak dobre poznala z môjho tela, a on ho, ako zručný falšovateľ, zmenšil do podoby vhodnej na detský zadoček. Alice dostala od teba farbu a šablóny rozličnej veľkosti, ktoré zodpovedali rastu dieťaťa. Ale nepočítali ste s tým, že Alice bude taká neznesiteľná a čoskoro ju prepustí​me. A tak záhadné znamienko vybledlo... Aj keď jedno stále nechápem: ako mohla taká škaredá žena ako Alice porodiť ta​kú krásnu dcérku? Ibaže by jej vlastné dieťa bolo zomrelo a ona by nejakej inej nešťastnici ukradla to jej. No, prečo nie? Možno občas robila pôrodnú babu. Nejakej rodičke podstrči​la svoje mŕtve novorodeniatko a povedala jej, že jej dieťa zom​relo. Ona si však živé dieťa vzala a predala ho tebe. Strašné!" Colton sa otriasol od odporu.
A Pandora? Sotva dýchala, aj keď sa usilovala tváriť, že jeho slová sú jej ľahostajné. Márne uvažovala, ako sa mu podarilo tak presne uhádnuť, čo sa stalo. Nikdy ho nepokladala za hlu​páka, ale tentoraz ju jeho dôvtip prekvapil. „Táraš nezmysly..." ozvala sa trochu rozochveným hlasom.
„Myslíš? Dám po Anglicku rozhlásiť, že Alice Cobblová do​stane bohatú odmenu, ak dosvedčí, kto sú rodičia tohto die​ťaťa. Určite zase smrdí grošom, takže sa rýchlo priženie sem. A ako poznám jej prefíkanú náturu, uschovala si dôkaz o tom, kto to dieťa skutočne porodil. Už preto, aby ťa mohla v bu​dúcnosti vydierať. Darmo, ak sa spolčíš s vlkmi, nečuduj sa, keď ťa roztrhajú."
Pandora vystrčila bradu. Coltonovo vyhlásenie ňou veľmi otriaslo, no akosi sa jej podarilo uchovať si akú-takú dôstoj​nosť. „Dobre teda, ako myslíš," zasyčala. „Uvidíme, ako roz​hodnú úrady. Ibaže by si sa mi dovtedy ozval a pristúpil na môj návrh. Ubytovala som sa v hostinci za Bradfordom a tam po​čkám, ako sa rozhodneš."
Zvrtla sa na opätku a vypochodovala z miestnosti. Cestou takmer vyrazila svietnik Harrisonovi z ruky. „Veľmi pekne ďa​kujem, ale vyprevadím sa aj sama!" vyštekla. „A kiež vás všet​kých zhltne samo peklo!"

Roger Elston zdvihol hlavu od účtov, len čo začul zvonec, kto​rý nad dverami oznámil príchod zákazníka. Vlastne zákazníčky - oči mu zažiarili, keď zbadal svetácku ženu, ktorá vyzerala ele​gantne a zároveň vyzývavo. Pripomínala mu londýnske hereč​ky, ktoré občas vídal na javisku i mimo neho. Dokonca mal do​jem, že práve túto videl v nejakej hre.
Hoci jej prekypujúce poprsie nebolo odhalené, ako ho videl na javisku, pod tenkou látkou sa črtali jeho tvary tak jasne, že ich takmer cítil v dlaniach. Žene navidomoči vôbec nepreká​žalo, Že na ňu vyvaľuje oči. Ba ešte sa naňho aj koketné usmia​la, keď podišla k pultu s tovarom a pustila sa prehŕňať v lát​kach.
Pandora venovala úzkym nohaviciam mladého muža za pul​tom viac než iba bežnú pozornosť. Nezdalo sa, že by bol pro​ti. A Pandora teraz zo všetkého najväčšmi potrebovala vrátiť stratené sebavedomie. Keď ju Colton Wyndham tak drsne od​mietol, chvíľu mala strašný pocit, že už ani jeden muž na svete sa pred ňou nepokorí. Ťažko znášala tú myšlienku, lebo kedy​si mala obdivovateľov na každý prst desať.
Vyslala k mládencovi koketný úsmev a povedala: „Nechala som si^ v Londýne šál a musím nájsť niečo, čo by ma v tomto mestečku zohrialo, lebo dnes tu musím voľky-nevoľky prespať. Nečakala som, že tu máte také chladné večery. Nemáte tu nie​čo, čo by mi rozprúdilo krv v žilách?"
Roger veľmi ochotne pristúpil ku skrinke v kúte a vytiahol kvalitný vlnený šál. Krásavici zažiarili oči.
„Ach, úžasné!" spľasla rukami Pandora. Potom však sklama​ne zošpúlila pery. „Obávam sa, pane, že si takú vyberanú vec nemôžem dovoliť."
„Madam, pre takú výnimočnú ženu, ako ste vy, mám osobitnú cenu. Verte, že šál nestojí nič - len chvíľu vášho času." Roger vtiahol do nozdier herečkin sladký parfum a prehodil jej šál cez plecia tak šikovne, že sa rukou obtrel o plný prsník. Za​stal si za ňu a zvrchu sa kochal výhľadom do výstrihu, ktorý sa prudko zachvieval. Žene sa zrýchlil dych. Naklonil sa a jazy​kom jej prešiel po uchu. Neuhla. „Sľubujem, že sa vám to bu​de páčiť, drahá."
„Naozaj?" spýtala sa Pamela. Prekrížila si ruky na hrudníku, a tým ešte väčšmi vyzdvihla prsníky zo živôtika. Rogerovi sa za​krútila hlava a už nevládal odolať. Očami sa prilepil na ružov​kasté bradavky. „Nuž, ten šál je skutočne mimoriadne teplý. Musím povedať, že som po ňom zatúžila," zapriadla.
Roger upieral hladné oči na dva dobre vykysnuté bochníky a ledva bojoval s pokušením strčiť jej ruku do živôtika. Obával sa však, že by ho pristihol niektorý zo zamestnancov a po mes​te by sa hneď roznieslo, že sa neprístojne zabával so zákazníč​kou. „Mám tu neďaleko súkromnú miestnosť," zamrmlal. ,Je tam pohodlná pohovka, kde si môžeme posedieť... a pozho​várať sa."
„Máte tu aj portské?" Pandora sa zhlboka nadýchla, takže hrudník sa jej nadul a takmer vyskočil zo živôtika, vzápätí však opäť vydýchla a obliny sa ukryli v záhyboch látky. Už v ranej mladosti sa naučila, ako ovládať mužov a získať od nich všet​ko, čo chcela. „Viete, mám strašnú chuť na pohárik."
Roger sa usmial. „Náhodou mám. Celú fľašu."
Ukázal rukou na chodbu, ktorá viedla do súkromnej miest​nosti, ktorú si len nedávno zariadil presne podľa svojho vkusu. Dokonca vyčalúnil steny, aby sa zamestnanci náhodou nezaují​mali o zvuky, ktoré by z nej mohli uniknúť. Roger vedel, že šiesta po obede je prijateľným dôvodom na utiahnutie sa do samoty, ale zábava s nemravnou krásavicou by sa už v jeho prostredí považovala za prehrešok.
„Poďte so mnou do môjho salónika, madam, a pripijeme si na váš krásny nový šál."
Pandora mu vkĺzla rukou pod pazuchu a pritisla si jeho dlaň k prsníku. „Ach, na vašu štedrosť nikdy nezabudnem, pane. Ako sa vám len odmením za taký drahý dar?"
„Vaša spoločnosť mi bude bohatou odmenou."
Pandore sa rozžiarili oči, keď vošli do súkromnej miestnos​ti. Bola bohato zariadená a na príborníku stála strieborná tácňa s krištáľovými karafami, v ktorých boli rozličné tekutiny. Poltucta strieborných svietnikov sa týčilo medzi rovnakým poč​tom stojacích zrkadiel, ktoré obklopovali širokú luxusnú po​hovku potiahnutú červeným zamatom.
Pandora prešla cez miestnosť a posadila sa na mäkký kus ná​bytku. Hneď uvidela svoj obraz znásobený v zrkadlách. Vedľa nej ležala priesvitná košieľka. Zdvihla ju a pozrela cez ňu do svetla sviec. „Ach," zapriadla, „vy budete veľmi bohatý človek, keď si môžete dovoliť takéto fajnovosti."
„Ale áno, som dosť bohatý, aby som si mohol dovoliť toto a ešte zopár vecí navyše," odvetil Roger a zamkol dvere.
„Napríklad aké?"
Siahol do príborníka a vybral zlaté náušnice. Pohojdal jej ich pred očami. „Toto je iba malý príklad. Ak ma uspokojíte, čaká vás omnoho viac. Ale upozorňujem vás, že nie som obyčajný muž. Mám isté nároky, preto potrebujem milenku bez zábran a s veľkou fantáziou."
Vyzliekol sa a Pandora si premerala jeho telo. Videla už mo​hutnejších chlapov, ale tento tu mal v sebe istý chlapčenský šarm. Napokon, sama sa potrebovala cítiť mladšie, tak prečo na to nevyužiť jeho?
„Veľmi dobre vám rozumiem," odvetila zastretým hlasom a pohladila sa po stehne. „Uvidíte, čo všetko poznám a koľko spôsobov uspokojovania mužských túžob ovládam."
„K tomu sa dostaneme, moja pekná, ale ešte počkajte. Te​raz mám v pláne niečo iné."
„Čo urobíme?" spýtala sa Adriana v ten večer, keď sa Colton vystrel vedľa nej v posteli.
Sťažka vzdychol. „Hoci sa mi do pátrania po Alice veľmi ne​chce, ak chceme dokázať, že sme právoplatne zosobášení, bu​de to možno naša jediná šanca."
„A myslíš, že sme?" šepla.
„Som si takmer celkom istý, milá moja," odvetil Colton, ob​jal ju okolo pliec a pritiahol si ju k sebe. „Pandora veľmi znervóznela, už keď som sa spýtal na reverenda Goodfellowa, pre​to mám podozrenie, že to vôbec nebol rektor. Možno to bol jej brat alebo niektorý z hercov, ktorému sľúbila peniaze, keď jej zaplatím ja. Niečo ma trápilo už od chvíle, keď sme odhali​li Genevievin zadoček a zistili sme, že zo znamienka zostala len bledá škvrnka. Neviem, čo to je, pripomína mi to dávnu spo​mienku, ale zasunutú poriadne hlboko v pamäti."
„Milovať sa, keď ani nevieme, či sme skutočne manželmi, mi pripadá dosť nemravné," vydýchla Adriana neskôr, keď sa už vášnivo bozkávali.
Colton sa odtiahol, pozrel jej do ustarostených očí a na pe​rách mu zahral šibalský úsmev. Jemne prešiel ukazovákom okolo mäkučkej bradavky a jeho manželka sa celá zachvela. „Nemáš chuť byť aspoň raz v živote poriadne nemravná, láska moja?"
Tam, kde bol predtým ukazovák, vkĺzol jazyk a Adriana mu​sela zadržať dych. Prstami mu vošla do hustých vlasov a zašep​kala mu do ucha: „Ak je toto nemravnosť, milovaný, tak po​tom som skrz - naskrz nemravná, pretože si si zo mňa spravil otrokyňu."
Bentley zaviezol Philanu do wyndhamovskej rezidencie v Lon​dýne už pred dvoma dňami. Nasledujúce ráno ju menšia ar​máda sluhov odprevadila do rezidencie Kingsleyovcov vo štvr​ti Mayfair. Netešila sa na triedenie pozemského majetku svojej nebohej netere, ale povedala si, že čím skôr začne, tým skôr to bude mať za sebou. Lenže keď sa Philana spolu so slúžkami pustila do balenia rodinných portrétov, objavila čosi, čo ju pri​nútilo ihneď sa vrátiť do wyndhamovskej vily na Park Lane. Na druhý deň ráno jej Bentley pomohol nastúpiť do koča a tesne pred večerou ju dopravil do randwulfského kaštieľa. Vybehla po kamenných schodoch a vtrhla do domu napriek svojmu ve​ku a postaveniu ako vietor.
V knižnici našla Coltona. Pracoval na prejave, ktorý mal predniesť na zasadnutí parlamentu. Pred kozubom si zase Ad​riana rozprestrela perzský koberček a hrala sa na ňom s malou Genie.
Philana vstúpila a Adriana ihneď vstala. Rozosmiatu Genie zdvihla v náručí. „Mamička, nečakali sme vás tak skoro," po​vedala s úsmevom.
Dieťa sa starej matke veľmi potešilo a Philana ho pohladka​la chvejúcou sa rukou po líčku. Zadívala sa dievčatku do očí, prezrela si jej celú tváričku a oči sa jej zaliali slzami.
„Čo to máte?" spýtala sa Adriana a ukázala na balíček, kto​rý si Philana pritískala k prsiam.
Je to portrét, milá moja, ktorý by ste si ty aj Colton mali veľmi pozorne prezrieť. Potom sa vás opýtam, či som náhodou nezošalela."
„Či ste nezošaleli?" rozosmiala sa Adriana. „Nuž, ak áno, mamička, tak nás ostatných by mali dať do zvieracích kazajok. Povedzte, o akom šialenstve hovoríte?"
Philana ukázala na pohovku. „Prosím, sadnime si všetci spo​lu tam," nástojila, a keď ju Adriana aj Colton trochu zmätene poslúchli, oprela obrázok, stále zahalený, o kreslo, ktoré stálo oproti pohovke. Potom naň zamierila svetlom lampy stojacej na stole. „Povedzte mi, či dieťa na tomto portréte spoznávate."
„Hm," povedal Colton, „bol som tak dlho preč z domu, že sa mi tváre príbuzných trochu pomiešali. Uznaj, že odo mňa veľa pomoci čakať nemôžeš."
„Len sa pousiluj, synak," usmiala sa Philana. „Nebude to až také ťažké, ako si myslíš."
Philana pomaličky zdvihla plátno, ktoré zakrývalo portrét, a cúvla. Len čo naň Colton s Adrianou pozreli, ticho zhíkli.
„Kde si to našla?" spýtal sa Colton matky. „Ako je to mož​né? Nedávali sme predsa Genie maľovať."
Philana si trasúcimi sa prstami utrela slzy, ktoré sa jej už za​se kotúľali po lícach. „Synček, to nie je Genie."
„Ale kto potom?"
Je to Edythe - keď bola o niečo staršia, ako je teraz Genie."
Colton vyskočil z pohovky a chytil obraz do rúk. Naklonil si ho k svetlu a prekvapene pokrútil hlavou.
„Prisahal by som, že je to Genie," vyhlásil.
„Človeka to šokuje, však? Aj mne chvíľu trvalo, kým som si uvedomila, že nesnívam."
„Ale odkiaľ vieš tak naisto, že je na tom obrázku Edythe?"
 „Na rube je jej meno a dátum. Namaľovali to, keď mala rok."
„Čo si o tom myslíš, mama?" spýtal sa Colton s nádejou i obavami v hlase.
„Myslím si, že Genie je Edythina dcéra - ale akým zázrakom sa dostala k nám, to neviem."
„A čo to dieťa, ktoré našli pri Edythe?" pozrela Adriana na manžela. „Ak boli tvoje predpoklady správne, tak Alice Cobblová vlastné mŕtve novorodeniatko nosila všade so sebou, aby ho mohla pri vhodnej príležitosti vymeniť za živé. Inak by ne​bola dostala od Pandory sľubovanú odmenu. A keď uvidela tých lotrov, ako prepadli Kingsleyovcov, asi sa ukryla a počka​la, kým sa na nich vyzúria. Potom našla Edythe a pomohla jej porodiť dcéru. Lenže jej ju vzala a namiesto nej pohodila svoj​ho mŕtveho syna, ktorému už predtým namaľovala na zadoček znamienko."
„Áno," prikývol Colton. „A to vysvetľuje, prečo mal chlapec znamienko, ktoré inak nemal ako získať. Práve tá drobnosť ma už dávno trápila, len som ju nevedel vyriešiť. Ja som teda s Edythe určite nespal - a otec by to tiež nebol urobil."
„Kdeže," usmiala sa Philana. „Edythe svojho muža nado​všetko zbožňovala. A Sedgwick," vzdychla, „ten sa odo mňa ani nepohol. Občas vravieval, že bez svojho srdca a bezo mňa by nemohol žiť. Len dúfam, že tá beštia Alice Cobblová moju neter nezabila. Určite by toho bola schopná - pre peniaze!"
„Nie je pravdepodobné, že by to bola urobila," mienil Col​ton. „Courtland aj kočiš boli mŕtvi. Ale ak to urobila, mala by byť potrestaná. Oznámim naše podozrenie úradom, nech si na ňu posvietia."
„Ak to urobila," vzdychla Philana, „určite sa neprizná. A kto jej čo dokáže?"
„Teraz máme aspoň tento portrét, ktorý svedčí o tom, že Genie je Edythina dcéra a že ju k Pandore priniesla Alice," ký​vol Colton hlavou. „Pravdaže, ak Alice nájdeme, bude ťažké dostať z nej pravdu, no hrozba šibenicou by jej mohla rozvia​zať jazyk."
Philana si položila ruku na srdce. „Mám pocit," povedala, „akoby mi niekto sňal z pliec obrovskú ťarchu. Smútim za Edythe a jej rodinou, a pritom po celý čas mám pred očami jej dcérku. Odo dneška budem Bohu vzdávať vďaku za to, že má​me pri sebe Genie, a aj za to, že máme dôvod veriť, že je Edythinou dcérou."
Felicity pozorovala východ z pradiarne. Trúsili sa z neho po​slední robotníci a ona ledva čakala, kedy zbadá aj svojho mu​ža. Pri okne svokrovej spálne sedela už dlhší čas, ale Rogera stále nebolo. Ráno spomínal, že po práci pôjde čosi vybaviť, takže dúfala, že by sa mohla opäť vkradnúť dnu a nazrieť do účtov. Keď mu na jeho žiadosť popoludní priniesla občerstve​nie, v kancelárii zazrela medzi knihami v zasklenom sekretári, ktorý stál za pracovným stolom, akúsi zvláštnu sklenú fľaštič​ku. Roger sa práve zhováral so zamestnancami dolu v hale, preto sa bez obáv prešmykla ku skrini, odsunula sklo a fľaštič​ku si vložila do zástery. Vtom sa nečakane zjavil vo dverách a jej takmer z vyskočilo srdce z hrude. Nevyčkala, čo jej povie, len vybehla von s vysvetlením, že zabudla chlieb a musí sa poň vrátiť. Doma si z fľaštičky trochu odliala do čistej nádobky a utekala späť do Rogerovej kancelárie. Rogera opäť nikde ne​bolo, takže pôvodnú fľaštičku bez ťažkostí vrátila medzi knihy. Na stole mu nechala košík s chlebom a zmizla.
Doma sa ani neprezliekla, v domácich šatách bežala do le​kárne za pánom Carlislom. Lekárnik ovoňal tekutinu, potom si kvapol na prst a oblizol. „Nebojte sa, to je len laudanum," usmial sa na vystrašenú Felicity. Tej spadol kameň zo srdca - mohla dúfať, že Roger svojho otca predsa len neotrávil.
Z myšlienok ju teraz vyrušil pohyb pri pradiarni. Vystrela sa na sedadle pri okne a zbadala, že Roger konečne vychádza. Zdalo sa, že má dosť naponáhlo. Nedbanlivo si cez plecia pre​hodil kabát a až potom si zaväzoval kravatu. Zdvihol koleno, aby vyskočil do drožky, ktorá ho čakala pred vchodom, a prud​ko zastal. Obzrel sa a rýchlo si upravil nohavice.
Felicity nadvihla obočie. Čo sa robí? Bol vari na toalete? Alebo práve vyšiel z náručia nejakej ženy? Sama sa čudovala, že tá predstava ju netrápi. Ak si jej muž našiel ochotnejšiu náhra​du a prestane ju obťažovať svojimi zvrhlosťami, tým lepšie pre ňu aj pre jej nenarodené dieťa.
Drožka sa stratila z dohľadu a Felicity počkala ešte štvrťho​dinku. Až potom vyšla z domu. Prebehla cez dvor ožiarený me​sačným svitom a vkĺzla do dielne. Pomohli jej kľúče, ktoré na​šla v sekretári Edmunda Elstona. Zamkla aj zvnútra, aby sa cítila bezpečnejšie, potom sa pobrala rovno do Rogerovej kan​celárie. Vo svetle lampy, ktorú si pre istotu zavesila nad stôl, aby ju mohla rýchlo zahasiť, ak by sa nečakane ozval hrkot drožky, sa pustila do účtov. Opäť však narazila na rovnakú pre​kážku ako minule. Pri najväčších sumách, ktoré odchádzali ne​vedno kam, boli poznačené iniciály E. R. a ešte ďalej M. T. Po​doprela si hlavu a vzdychla. Kto to len môže byť? Kto sú tí ľudia, ktorým jej manžel tak kráľovský platí? Zamestnancov pradiarne poznala veľmi dobre, ničie meno tým písmenám ne​zodpovedalo. Napokon, Roger aj starý Edmund boli známi skôr skúposťou ako štedrosťou. Žeby išlo o nejaké ženy? Na perách sa jej zjavil trpký úsmev. Roger považoval ženy len za nástroje, ktorými si ukájal túžbu. Pochybovala, že by si medzi nimi našiel skutočnú priateľku. A aj keby mal milenku, určite by ju nezahŕňal toľkými peniazmi.
„E. R. a M. T.," zamrmlala. „E. R.... Kto je to? E... Edmund? Nie, čo je potom R? Alebo... Elston? Elston, Roger!"
Zapátrala v pamäti po mene, ktoré by mohlo zodpovedať druhej skratke a už po chvíli si spomenula na lekárnika, o kto​rom jej povedal pán Carlisle. Istý Thaddeus Manville z Londý​na. Nuž, je pravda, pomyslela si, že Roger v poslednom čase cestuje do hlavného mesta až podozrivo často. A pán Manvil​le si zase až nepochopiteľne obľúbil vlnené výrobky elstonovskej pradiarne. Alebo mu išlo o niečo iné?
Buch! Odkiaľsi sa ozval hrmot a Felicity sa rozbúchalo srd​ce. Rýchlo stiahla knôt lampy a prikradla sa k predným oknám. Cez medzeru v žalúzii vyzrela von. Ak to aj bol zvuk Rogerovej drožky, teraz ju nebolo vidieť. Buch! ozvalo sa dru​hý raz a Felicity sa s hrôzou zvrtla. Predtým sa pomýlila, zvuk vychádzal zvnútra budovy.
Opatrne prebehla do haly a polohlasom zavolala: „Roger! Si to ty?"
Odpovedalo jej ďalšie buchnutie. Je tu niekto?" odvážila sa spýtať. Ale bola to hlúpa otázka. Pravdaže tam niekto bol.
Za stenou bol niekto, kto búchal ako o život a zrejme sa chcel dostať von!
Pred niekoľkými dňami priniesla Rogerovi pintu piva a na​šla ho stáť pred dverami do jeho novej miestnosti, ktorú si dal nedávno vybudovať za kanceláriou. Mal zdvihnutú ruku a stál na prstoch, dotýkal sa horného okraja verají. Keď ju zbadal, pustil sa do zívania a preťahovania údov, no hneď jej to bolo podozrivé. Teraz si uvedomila, že vtedy určite schovával kľúč. Vzala spoza stola kreslo a pritiahla si ho ku dverám. Netrvalo dlho, a našla, čo hľadala. „Prefíkaný teda nie si, Roger!" precedila pomedzi zuby. Zastala pred dverami a zaváhala. Ktovie, kto je tam? A aké následky to bude mať, ak Rogerovho väzňa vypustí, to si netrúfala odhadnúť. Na druhej strane, na vlast​nej koži sa presvedčila, že jej muž je odroň a surovec. Ak nie​koho väzní, treba mu pomôcť, rozhodla sa a zasunula kľúč do dierky.
Dvere sa otvorili a do kancelárie sa vtackala žena. Bola úpl​ne nahá, halili ju len rozstrapatené dlhé čierne vlasy. Celé telo mala pokryté sinkami a na vnútornej strane stehien jej zasy​chala krv. V očiach mala hrôzu.
„Prosím, pusťte ma von! Pusťte ma, preboha!" modlikala. „Ak neujdem tomu šialencovi, nabudúce ma určite zabije!"
„Kto ste?" vytisla zo seba otrasená Felicity. Nepochybovala o tom, koho má žena pod šialencom na mysli. „A prečo ste tu?"
„Som Pandora Mayesová, herečka z Londýna," vysvetlila že​na pomedzi vzlyky. „Včera som prišla do pradiarne, chcela som si kúpiť šál. Alebo to bolo pred rokom? Zdá sa, akoby od​vtedy prešla večnosť. Majiteľ mi povedal, že mi šál daruje, ak k nemu budem milá, ale nepredstavovala som si, aké strašné veci bude odo mňa žiadať! Včera večer ma prinútil vypiť laudanum, ale aj tak by som nebola vládala utiecť, keď ma tak dokatoval! Ach, nikdy som nebola taká potupená, ešte nikdy so mnou muž tak príšerne nezaobchádzal! Prosím, pusťte ma von, lebo ak sa vráti, zabije ma. Viem to, prisahal, že sa dnes v noci vráti, aby dokončil, čo začal."
Felicity neveriacky pokrútila hlavou. Opäť sa jej potvrdi​lo, že jej muž je chorý človek. Uvedomila si, že k nej sa ešte správal pomerne dobre, a pochytil ju súcit. Položila zúboženej Pandore ruku na plece. „Máte tu šaty? Nemôžete odtiaľto odísť nahá."
„Ten chlap mi ich vzal. Povedal mi, že kým sa vráti, mám sa umyť a navoňať, ale neposlúchla som ho."
„Vrátim sa do domu a niečo vám prinesiem. Ak môžete, umyte sa. A potom vás zavediem k starému otcovi. Má dosť známych, ktorí vás môžu bezpečne dopraviť do Londýna, ale k nemu musíme ísť peši. Máte aspoň topánky?"
„To je to jediné, čo mi ten maniak nechal," vzlykla Pandora.
Felicity odbehla domov, no pri návrate si v rýchlosti ne​všimla, že na opačnej strane pradiarne stojí drožka. Len čo vošla do kancelárie, zdrapili ju silné ruky a do ucha jej zaškrípal protivný hlas: „Aha, holubička je späť, čo?" vrčal Roger. „Dobre, takže my traja si teraz dáme pohár portského a roz​hodneme sa, čo s vami. Si krehká a pekná, moja kvetinka, pre​to nepochybujem, že chlapom sa zapáčiš, aj keď čakáš decko. Mimochodom, určite neprejde ani týždeň, a prídeš oň. Tam, kam ťa odveziem, nepoznajú ohľady." Sotil ju do kresla a Feli​city si s hrôzou uvedomila, že hneď vedľa je Pandora, celá roz​trasená a uplakaná. Herečka mala na lícach tmavé škvrny, lebo slzami si rozmazala šminky.
Roger si nalial z krištáľovej karafy, ktorú odkiaľsi veľmi rých​lo vypriadol, do zdobeného pohára. Naplnil ešte dve čaše a so znaleckým výrazom ochutnal portské.
„Vynikajúce!" cmukol, akoby sedel na večierku s dvoma dá​mami z vyššej spoločnosti. Podal druhú času Pandore. „Len sa neboj, moja milá, len si vypi," nástojil, keď videl, že sa jej do toho nechce. „Treba si dodať guráže, no nie? Ktovie, možno sa ešte nad tebou zľutujem a dokončím, čo som už začal. Pokiaľ ide o moju ctihodnú žienku," pozrel výhražné na Felicity, „tej sa len zíde zopár lekcií, aby ju potom požiadavky zákazníkov neprekvapili."
Pandora sa prudko striasla pri predstave, čo bude nasle​dovať.
Roger predstúpil pred Felicity a podal jej plný pohár. „Nuž, musím priznať, že ťa do Londýna odveziem len veľmi nerád. Svojím spôsobom som ťa miloval... aj keď rozhodne nie tak, ako som miloval lady Adrianu."
Pandora pridusené vykríkla, no hneď si zapchala ústa. Nechcela provokovať.
„Zdá sa, že lady Adrianu poznáš," uškrnul sa Roger. „Ako je to možné?" Keď mlčala, naklonil sa k nej a zreval tak, až obom ženám vstali vlasy dupkom: „Odkiaľ ju poznáš, ty pobehlica?"
„To 1-lord, 1-lord Col-Colton," vyjachtala herečka. „Poznala som ho... istý čas."
„Predpokladám, že to bolo predtým, ako sa vrátil a vzal si krásnu Adrianu," zamrmlal.
„A-áno, stretla som ho len... pred-predvčerom... nepa​mätám si... aj jeho ženu... som videla..." vzdychla.
„Aha. No, je to krásavica, však?" zarehotal sa Roger. „Skoro som ju dostal, ale jeho lordstvo mi to prekazilo. Ale neboj sa, už onedlho ma bude na kolenách prosiť o milosť.
Pandora si zdvihla pohár k perám a Felicity to zbadala. Ne​mo pokrútila hlavou, chcela ju varovať.
„Čo to má byť, milá moja? Vari len nežiarliš? Neboj sa, one​dlho ťa také myšlienky prejdú."
Zdvihla k nemu zrak. „Naozaj ma chceš zaviezť do nejakého londýnskeho nevestinca, Roger? Ak to urobíš, určite prídem o dieťa... o naše dieťa."
„Pchá!" kývol rukou. „Deti mi môžu byť ukradnuté. Bude mi trochu ľúto za tvojím pekným zadočkom, to hej, ale inak, nech si ťa tam len nechajú."
„Ale lady Adriana sa ti páči väčšmi, však?" šepla Felicity.
„Aha, pani Elstonová, vy naozaj žiarlite!" zasmial sa zlomy​seľné. „Viem to, nezniesla si, keď sa ti nepodarilo uloviť lorda Coltona, však? Ale nič to, aj tomu odbije posledná hodina! Vlastnými rukami ho znesiem z tohto sveta!"
„Ty naozaj nenávidíš každého na svete?" opýtala sa Felicity s hrôzou.
„Nenávidím? Ale kdeže! Teba som napríklad svojím spôso​bom miloval, môžeš mi veriť. Ale dosť už rečí. Musíme roz​hodnúť, čo s vami dvoma, vtáčatká moje."
Na okamih sa obrátil chrbtom, takže jeho manželka mohla rýchlo vyprázdniť obsah svojej čaše pod stôl. Pandora to zba​dala a pokrútila hlavou. Škoda dobrého portského, hovorili jej oči. Felicity ju chcela varovať, no skôr ako sa jej to podarilo, herečka zdvihla pohár a obrátila ho do seba. Felicity zavrela oči. Vedela takmer s istotou, že Pandora práve prehltla smrteľ​nú dávku arzénu.
„Tak dobre," plesol sa po stehne Roger. „Pandora, ty si ob​leč, čo ti moja žienka priniesla. Len ťažko by sme niekomu vy​svetľovali, prečo máme vo voze nahú ženu. A ty, Felicity, ber sa von. Čaká nás dlhá cesta."
Pandora poslúchla a pomaly sa obliekla. Felicity vstala. Už teraz vedela, že urobí čokoľvek, aby Rogerovi v jeho pláne za​bránila. Musí to urobiť, už kvôli dieťaťu!
Aj preto sa nebránila, keď ich obe nahnal do drožky a sadol si na kozlík. Len čo pošibal kone, Pandora sa vedľa nej začala zvíjať a stonať od bolesti, nepochybne už účinkoval arzén, kto​rý vypila v pohári portského. Felicity, netušiac, čo sa ďalej sta​ne, ju napodobňovala, ako najlepšie vedela. Nemusela sa ani veľmi namáhať, lebo od hrôzy bola bledá ako stena a triasla sa ako lístok vo vetre. Roger sa celú cestu sadisticky rehotal, čím dal jasne najavo, že reči o láske k manželke myslel iba ako dobrý žart. Očividne sa tešil, že obe ženy umrú - a umrú v bo​lestiach.
Felicity si už onedlho uvedomila, že drožka nemieri do Londýna, skôr na západ, do neobývanej časti vidieka, kde sa hadia meandre rieky Avon. Tam, pomyslela si, sa nás ten lo​tor zbaví. Ak to bude čo i len trochu možné, utečiem, roz​hodla sa. Po polhodinke Pandorine vzdychy stíchli a jej telo znehybnelo. Felicity sa vypla akoby v kŕči a chytila nešťastni​cu za zápästie. Ani stopy po pulze. Aj ona sa teda zatvárila ako mŕtva. Len dúfala, že Roger nemá s nimi dvoma nejaké zvrhlé plány aj po smrti. Utešovala sa, že nemá veľa času, le​bo mŕtvol sa môže pohodlne zbaviť iba do rozvidnenia. Po​tom by to už bolo ťažšie. A keďže poznala jeho odpor k ťaž​kej telesnej práci, pochybovala, že by im chcel kopať hrob. Najpravdepodobnejšie ich len tak šmarí niekde vedľa cesty, prípadne do potoka či do rieky. A v takom prípade sa ona pokúsi zachrániť.
Na mieste, ktoré Felicity nikdy predtým nevidela, Roger za​stavil kone a zliezol z kozlíka. Pevne zavrela oči, kým zo se​dadla sťahoval mŕtvu Pandoru a fučal pri tom od námahy.
Otvorila ich až po chvíli, keď bol už v poli. Herečku ťahal za členky za sebou ako nejaké vrece. Našťastie bol k drožke ob​rátený chrbtom, takže Felicity sa mohla dívať, kam ide. Blížil sa k radu stromov, ktoré podľa všetkého lemovali vodný tok. Keď k nim prišiel, zastal a nohou poriadne kopol mŕtvolu do boku. Ozval sa už len hrmot a štrkot, ako sa telo kotúľalo do​lu brehom. Nasledovalo hlasné čľupnutie.
Felicity zaťala zuby. Teraz to príde! Roger naozaj vzápätí za​stal pri drožke a schytil ju za členok. V duchu sa modlila, aby si nevšimol, že žije. Vyhodil si ju na plece a pobral sa s ňou ta, kde pred chvíľou hodil Pandoru. Felicity si musela pripomínať, aby nenapla ani jediný sval, ale zároveň mala stále otvorené oči. Hlava sa jej bezvládne hompáľala zboka nabok na Rogerovom chrbte, takže videla okolitú krajinu, aj keď z čudného uhla. Len aby to dieťa prežilo, vzdychla v duchu. Teraz ma zhodí do rieky!
Roger zastal na brehu. Akoby sa mu s bremenom nechce​lo lúčiť. Dlho sa smial v mesačnom svetle nad prefíkanos​ťou, s akou sa zbavil oboch svojich obetí. Napokon sa roz​hodol, schmatol telo svojej ženy a s poriadnym rozmachom ho hodil dolu. Felicity v duchu skríkla, ale našťastie sa jej po​darilo ovládnuť. Letela tak dlho, až mala pocit, že rieka pod ňou je niekoľko míľ hlboko. Po celý čas si pripomínala, že nesmie divo trepať rukami a nohami, hoci ju to mimovoľne nutkalo. Ak by Roger zbadal čokoľvek podozrivé, hneď by zi​šiel za ňou.
Dopadla na mäkkú hlinu, ale ako sa ďalej kotúľala dolu bre​hom, narazila bruchom na balvan. Prenikla ňou taká bolesť, že nebyť kúska látky, ktorý si ešte v drožke vopchala do úst, bola by zvrieskla. V tej chvíli vedela, že Rogerovi sa napokon poda​rilo zabiť ich dieťa.
Trvalo veľmi dlho, kým sa Felicity odvážila pohnúť. Obáva​la sa, že má v tele polámanú každučkú kosť, ale keď na ceste začula vzdialený dupot kopýt, vydýchla si. Roger bol konečne preč. A bolo už načase. Cítila, ako jej spomedzi stehien prúdi lepkavá krv. Ak sa nepoponáhľa, vykrváca tu a umrie ešte pred úsvitom. Uvedomovala si, že musí vydriapať späť k ceste. A čo potom? Jej myseľ odmietala na túto otázku odpovedať.
Riordan Kendrick zachmúrene sedel v kúte svojho koča a hľa​del do noci. Odkedy sa jeho úsilie o získanie krásnej lady Ad​riany skončilo neúspechom, vyhýbal sa spoločnosti. Až dnes večer prijal pozvanie Percyho a jeho ženy a vybral sa k nim na večeru. Lenže pohľad na šťastnú Samanthu so zaokrúhleným bruškom mu iba pripomenul, o čo ho pripravil neprajný osud.
Vzdychol. V prsiach cítil prázdnotu a netušil, ako ju vyplní. Bol dosť múdry, aby si uvedomoval, že bolesť raz prejde. Vte​dy sa mu oči konečne rozžiaria pri pohľade na inú ženu. Len​že ktorá to bude? Ani jedna z tých, ktoré patrili do jeho okru​hu známych, ho neupútala. Adrianu miloval až priveľmi. A teraz zostal sám, s túžbou po žene, ktorá už patrila inému. Navyše mužovi, ktorého musel obdivovať - a musel mu neko​nečne závidieť.
Riordan sa zmätene zamračil, keď koč zastal a kone zaerdžali. „Čo sa robí, Matthew?" zavolal na kočiša. „Prečo si za​stal?"
Starší muž sa naklonil k okienku. „Pane, na ceste niekto le​ží, a ak ma oči neklamú, je to nejaká zlatovlasá žena. Možno je mŕtva... alebo vážne poranená. Mám sa ísť presvedčiť?"
„Nie, seď, Matthew. Pôjdem ta sám."
Riordan vykročil na cestu. Z kozlíka si vzal lampáš a po nie​koľkých krokoch ho namieril na siluetu, ktorá spočívala bez pohnutia pred ním. Na pohľad bolo zjavné, že je to žena... te​da skôr bola. Alebo žeby ešte žila?
Kľakol si k nej a siahol po štíhlej rúčke. Zápästie bolo chlad​né, no nie stuhnuté. Po chvíli sa mu podarilo nahmatať sla​bučký pulz. Nadvihol lampáš k jej tvári.
„Pani Elstonová!" zvolal. Vnučku Samuela Gladstona ihneď spoznal, keďže kedysi dávno ju považoval za príjemnú a peknú mladú dámu, ktorá sa pohybovala vždy v blízkosti Adriany Suttonovej. Bola jej pravým opakom, plavá a modrooká, no pred​sa len sa mu celkom páčila. Keď sa dopočul, že sa vydala za Rogera Elstona, toho lotra, ktorý sa tak neslušne správal k Ad​riane, v duchu ju vyčiarkol zo svojho zoznamu dám na vydaj.
Sklonil sa nad ňu a vzal ju do náručia. Až vtedy si uvedomil, že od pása nadol má šaty celé presiaknuté čímsi mokrým. Po​svietil si a vlasy mu vstali dupkom. Bola to krv! Situácia ho prinútila porušiť pravidlá slušnosti a vyhrnul Felicity sukňu. No​hy mala celé od krvi a zdalo sa, že zdroj krvácania je vnútri. Všimol si, že mladá žena má mierne zaguľatené bruško, a keď ho jemne stisol dlaňou, nový prúd krvi ho presvedčil, že ide o potrat.
Zabalil Felicity do sukní, zdvihol ju a vstal. „Matthew!" zvo​lal. „Rýchlo nás zavez domov, potrebujeme zavolať doktora Carrolla! Pani Elstonová potratila a ak jej rýchlo nepomôže, mohla by vykrvácať!"
Potom už všetko prebehlo veľmi rýchlo. Lord Riordan sa postaral, aby sa Felicity dostalo najlepšej opatery, ale aj na​priek tomu a napriek ubezpečovaniu lekára, že jej život je mi​mo nebezpečenstva, Felicity ľútostivo plakala, keď bolo o nie​koľko hodín jasné, že dieťa je mŕtve. Lord Kendrick opatrne podišiel k jej posteli, kde ležala, opretá o vankúše a oblečená v jednej z jeho nočných košieľ (ktoré nosieval iba zriedka, vlastne ich považoval za čosi pre muža úplne zbytočné).
„Som vám veľmi zaviazaná, nebyť vás, určite by som bola umrela, pane," vzlykala Felicity.
Riordan si sadol a vzal ju za štíhlu rúčku. Druhou dlaňou jej ju prikryl. „Obávam sa, pani Elstonová, že zásluha patrí skôr môjmu kočišovi. Ten vás zbadal ležať na ceste. Ale čosi som predsa len urobil - poslal som do Bradfordu posla, ktorý oznámi vášmu manželovi, že ste tu!"
„Len to nie!" Felicity vykríkla, akoby ju boli opäť zachvátili kŕče. „Roger ma zabije, tak ako sa o to už pokúsil!"
Riordan neveriaco pokrútil hlavou. „Ale, pani Elstonová, nechápem celkom dobre..."
Felicity mu so slzami v očiach vyrozprávala všetko, čo ju od večera postretlo. Nezabudla spomenúť ani smrť Pandory Mayesovej.
„Ten diabol!" skríkol Riordan. „Ale prečo, aký mal dôvod?"
„Okrem toho, že veľmi rád spôsobuje iným bolesť," riekla zahanbene Felicity, „je tu ešte čosi. Pravdepodobne ho rozru​šilo, že sa zaujímam o chorobu jeho otca. Pýtala som sa pána Carlisla, lekárnika v Bradforde, aká choroba má isté príznaky... veľmi bielu pokožku a pásikavé nechty..."
„A čo vám povedal?"
 „Že by to mohla byť postupná otrava arzénom," vydýchla Felicity.
„Ach!" Riordan Kendrick nevládal potlačiť hrôzu. Potom sklonil hlavu, akoby váhal, či sa zdôveriť. „Pani Elstonová," za​čal vážne. „Musím vám čosi povedať. Pred niekoľkými me​siacmi som navštívil lorda Randwulfa - vtedy bol už ťažko chorý. S prekvapením som si všimol, že má zvláštne pásikavé nechty. Prekvapilo ma to, lebo nič podobné som uňho pred​tým nevidel."
„A čo povedali na jeho smrť lekári?" spýtala sa Felicity.
„Nevedeli určiť jej príčinu."
Felicity sa zachvela. V ústach jej vyschlo a pocítila túžbu po hite vody. Natiahla ruku k stolíku, kde čakal plný pohár, ale pri tom pohybe sa jej veľká nočná košeľa na prsiach roztvorila. Zhíkla a rýchlo si pod bradu pritisla vankúšik. Aká bývala ke​dysi ochotná, keď mohla predvádzať svoje pôvaby šľachticom, tak ju posledné udalosti naučili plachosti a ostychu.
„Prepáčte, pane," jachtala. „Dúfam, že si o mne nemyslíte nič zlé, tá košeľa je obrovská a..."
„Pravdaže," prikývol Riordan. ,Je totiž náhodou moja."
„Aha."
Riordan pokračoval, hoci nemohol odolať, aby občas nezaletel pohľadom ta, kde sa Felicity (nie celkom úspešne) zakrývala.
„To je strašné," vyhlásil. „Musím to rýchlo oznámiť lordovi Coltonovi. A ešte niečo... Roger chcel Adrianu za ženu a naj​väčšou prekážkou mu bol v tomto úsilí lord Sedgwick. Ak te​da otrávil iných, je možné, že v nebezpečenstve bol aj Adrianin otec."
„Ach, je to až neuveriteľné, koľko mužov po Adriane túžilo," smutne sa usmiala Felicity. „Obávam sa, že som na ňu mrz​ko žiarlila a správala som sa veľmi nevychované. Teraz ma to mrzí. Zmýšľam už inak, najmä keď sa mi zdá, že mám život za sebou."
„Nezmysel, moja drahá," ticho sa zasmial Riordan. „Máte ho celý pred sebou. Ak ma niečo udivuje, tak je to nepoddajnosť potomkov Samuela Gladstona. Vaša matka je obdivu​hodná žena."
 „To je pravda," šepla Felicity a zapýrila sa. „Kiežby som sa jej väčšmi podobala."
„Nepochybne to prinesie čas, moja milá. Mimochodom, mám pre vás dobrú správu. Hoci nie som si istý, či by sa slo​bodný muž mal o niečom podobnom rozprávať s mladou že​nou, doktor Carroll ma ubezpečil, že ešte určite budete mať deti."
Felicity sa usmiala a líca jej zahoreli červeňou. „Myslím, že Roger bol z môjho tehotenstva sklamaný. Ale ja som to die​ťatko veľmi chcela."
„Nebojte sa, prídu ďalšie. Rozhodne však s iným mužom. Roger musí za svoje zločiny zaplatiť a pokiaľ sa nemýlim, čaká ho šibenica."
Striaslo ju. „Roger je chladnokrvný vrah. Videla som, ako sa teší z môjho utrpenia. Ba keď ma zhodil z brehu, víťazoslávne sa rehotal." Pokrútila hlavou. „Obávam sa, že kým sa všetko neskončí, môj život bude stále ohrozený."
„Toho sa báť nemusíte," povedal lord Riordan s úsmevom. „Prisahám, že kým ho neobesia, odtiaľto sa ani nepohnete. A ja tiež."
„Ďakujem, pane," šepla Felicity. „Ale, prosím, nech si nikto nepomyslí, že môj pobyt pod vašou strechou je nejako proti pravidlám slušnosti..."
„Netrápte sa," hodil rukou. „Všetko zabezpečím tak, aby ne​utrpela vaša povesť. Aj keď musím priznať, že už vaša prítom​nosť mi dáva krídla."
„Ach, pane!" zvolala Felicity pridusené. „Uvážte, za akých okolností sme sa stretli! Musím preto nástojiť, že srdce si zatiaľ ponechám bezpečne zamknuté."
„Škoda," utrúsil. „Ale možnože sa časom nájde kľúč, nie?" Stál už pri dverách s rukou na kľučke. Obrátil sa a ponad ple​ce na ňu žmurkol. Felicity bola červená ako pivónia.
Nechal ju osamote, aby si mohla oddýchnuť. Mal ešte niekoľko povinností, ktoré nezniesli odklad. A potreboval sa tiež zaoberať stavom svojho srdca. Akosi prirýchlo opúš​ťalo bezpečný staromládenecký prístav a mierilo do nezná​mych vôd.
Po tom, ako sa mu porodilo s Adrianou, nemal veľa chuti na ďalšie sklamanie, ale musel si priznať, že Felicity je ešte aj teraz, keď ju osud kruto stíha utrpením, veľmi pekná mladá žena.
Keď sa neskôr popoludní stretli, opäť si k nej prisadol a voľky-nevoľky sa jej rúčka opäť ocitla v jeho mocnej dlani. Felici​ty by si ju bola najradšej vyslobodila, no neodvážila sa namie​tať. Napokon, bol k nej jemný a nežný, a to za posledné mesiace naozaj nezažila.
„Práve som sa dozvedel, že na Randwulfe raz veľmi náhle umrela jedna slúžka. Najskôr zamdlela a všetci sa nazdávali, že si priveľa uhla z pánovho alkoholu. Bolo to v ten večer po ná​vrate lorda Coltona. A teraz to vyzerá, že do tej karafy, ktorú vypila, niekto pridal jed. Zrejme to bol Roger - úplne správne vycítil v lordovi Coltonovi soka. Takže lord Randwulf určite zomrel podobným spôsobom."
„To je strašné!" zvolala Felicity. „Viete, všimla som si vás na Jesennom plese," šepla hanblivo, „ako tancujete s lady Adria​nou. Keby ste boli vytrvali v úsilí získať jej ruku, iste by ste sa neskôr boli sám stali Rogerovým terčom."
„Ach, to mi skutočne hrozilo!" zasmial sa Riordan. „Preto​že Adrianu by som bol najradšej uniesol niekam ďaleko, aby som ju mal len pre seba. Žiaľ, uvedomoval som si, aká zmluva ju viaže s Coltonom."
Felicity sa usmiala. „Rozumiem, pane. Viete, niečo ma stále zaujíma. Hoci žiarlivosť ma dávno prešla, uvažujem, čo také pútalo mužov k lady Adriane. Je krásna, to vidí každý, ale pred​sa len je nezvyčajné, aby mala jedna žena až toľko na všetko odhodlaných ctiteľov..."
„Hm," vzdychol Riordan. „Lady Adriana je krásna, to je pravda. Lenže ona je nielen krásna. Má priamu povahu a dob​ré srdce. Neuveriteľne sa líši od žien, ktoré sa celý deň za​mestnávajú len fintením, klebetami a hlúpym chichotom. Je múdra a záleží jej na iných. Keď bola ešte dieťa, starala sa o za​túlané a poranené zvieratká, vedeli ste to?"
„Ach, už radšej nehovorte," šepla Felicity, znovu zapýrená. „Sotva ste začali a už mám pocit, že takej ideálnej žene sa nikdy nemôžem vyrovnať."
Riordan sa zasmial. „Nuž, tuším som sa opäť trochu rozrečnil. Len Boh vie, ako veľmi lordovi Coltonovi závidím. Ale musím priznať, že si ju zaslúži. Miluje ju rovnako ako ona jeho."
„Vďaka vám, pane, že ste sa mi tak zdôverili," povedala ti​cho Felicity. „Rozhovor s vami je veľmi príjemný, ale obávam sa, že už účinkuje laudanum, ktoré mi dal doktor. Zatvárajú sa mi oči a..."
Ani nedokončila vetu. Hlava jej klesla na vankúš a viečka za​kryli modré oči.
„Chápem, pani Elstonová," odvetil Riordan.
„Prosím," šepla z polospánku, „nepoužívajte to meno. Nechcem už byť... Rogerovou ženou..."
Zaspala. Riordan chcel odísť, no čosi zvláštne ho pri nej držalo. Siahol na vankúš a placho sa dotkol jednej zlatistej kučierky, ktorá na ňom spočívala. Prekvapilo ho, aká je mäkká a ako pružne sa mu sama obtáča okolo prsta. Vyzeralo to, ako​by si bol nastokol zlatú obrúčku.

Gazdiná lorda Harcourta vošla do izby, kde ubytovali nešťast​nú pradiarovu ženu, a kývnutím chudej ruky odohnala dve slúžky, ktoré mladú ženu po raňajkách okúpali a obliekli.
„Máte návštevu, pani Elstonová," oznámila pani Rosedalová. „Prišli za vami lord a lady Randwulbovci a, pravdaže, lord Harcourt sa pýta, ako sa dnes cítite."
„Ach, určite vyzerám strašne," zhíkla Felicity a pritisla si dlaň na tvár posiatu sinkami.
„Moja drahá, keby polovica mladých dám vyzerala aspoň tak, ako vy teraz, hneď by bol svet krajší."
Felicity sa placho usmiala. „Ďakujem. Návštevu rada prij​mem."
Do izby vošla mladá dáma, ktorú Felicity kedysi neznášala, no teraz sa jej prítomnosti veľmi potešila. Adriana niesla v ná​ručí obrovskú kyticu. Za ňou kráčal jej vysoký manžel.
„Drahá Felicity, napriek všetkému, čo ste prežili, vyzeráte obdivuhodne," vyhlásila lady Adriana.
„Ďakujem, madam. Ste veľmi milá, že ma navštevujete, ho​ci som sa k vám v minulosti nesprávala pekne."
„Všetko je už za nami, Felicity!" zasmiala sa Adriana a jem​ne jej stisla ruku. Potom ukázala na kvety. „Ukradli sme ich z Philaninej záhrady. Nie sú krásne?"
„Ach, áno," povedala Felicity. Zaplavil ju pocit vďačnosti. „Ste ku mne všetci takí milí. A ja som pritom..."
„Nechajme to tak," tíšila ju Adriana. „Hlavne, že ste prežili. Viete, Riordan nám všetko vyrozprával. Dúfam, že sa na neho pre to nehneváte. Musel nás vystríhať pred Rogerom."
Felicity prikývla. „Dúfam, že ho čoskoro chytia," zamrmlala. „Viete, spomenula som si, že raz sa predo mnou dokonca chvastal, ako strieľal na lorda Randwulfa. Vraj ho aj zasiahol."
Colton nadvihol obočie. „Takže to bol ten lotor!"
„Obávam sa, že áno. A ja som bola taká hlúpa, že som mu verila! Keby som bola skôr odhalila jeho čiernu dušu, mohla som zabrániť smrti slečny Mayesovej." Pozrela na Coltona. „Bola to vaša známa? Spomínala vás."
„Ale áno, pred rokmi som sa s ňou zoznámil," povedal Col​ton. „Pomerne dlho sme sa priatelili a potom... potom ma presvedčila, že mi porodila dcéru." Jemne stisol manželkinu ruku. „Ale dnes je už jasné, že to dieťa ukradli - dokonca mo​jej vlastnej sesternici. Ešte stále pátrame po žene, ktorá ho ukradla. Pochybujem, že tušila, že s matkou dieťaťa sme vlast​ne príbuzní. Takže je to ako zázrak, že malá Genevieve sa ocit​la u svojich."
Felicity prekvapila úprimnosť, s akou lord Colton hovorí o vzťahu k Pandore. „Nepoviem o tom nikomu ani slovo, pa​ne," sľúbila. „Kedysi som bola hlúpa, ale život ma naučil..." vzdychla. „Prosím, bola by som poctená, keby ste mi obaja od​pustili staré urážky."
Colton stisol mladej žene ruku a Adriana sa pridala. „Dú​fam, že vás smieme považovať za svoju priateľku. Hoci už čo​skoro odídeme do Londýna, lebo zasadnutie parlamentu sa blíži, veľmi radi vás uvítame aj tam. Keďže manželku čaká pôrod, nebude už môcť tak často chodiť do spoločnosti. Ak ju občas prídete potešiť, určite vám bude vďačná."
Ozvalo sa tiché zaklopanie a do miestnosti pyšne vplávala gazdiná. Niesla obrovskú vázu, v ktorej svietila čerstvo naaran​žovaná kytica. Za ňou kráčal Riordan.
„Videli ste niekedy niečo krajšie?" spýtala sa pani Rosedalová. „Možno sa stanem záhradníčkou."
„Ešte to by nám chýbalo!" zhrozil sa Riordan. „Prišli by sme o najlepšiu gazdinú na svete!"
„Ach, pane, nemárnite lichôtky na starenu!" zasmiala sa gazdiná spoza kvetov.
„Ste na to príliš mladý. Tu máte pred sebou dve krásne dá​my, venujte svoje duchaplnosti im!"
„Nuž, keďže lady Adriana je vydatá, najlepšie bude, ak svo​ju pozornosť obrátim k našej milej Felicity," usmial sa Rior​dan. „Zdá sa, že nepotrvá dlho, a jej rúčka bude voľná."
Colton sa sucho usmial. „Len si dajte pozor na karafy s portským - kým Roger neodvisne, mohol by sa vám tam ocit​núť arzén."
Alice Cobblová spľasla ako bublina, keď jej pred očami zavisol tieň šibenice. Pôsobila takmer pokorne, keď sedela v prítom​nosti bývalého zamestnávateľa a nablízku zotrvávali aj strážni​ci, aby sa väzenkyňa nedopustila nejakej neprístojnosti. Ku všetkému sa priznala, ale tvrdila, že dámu, ktorej ukradla die​ťa, nezabila. „Bola už blízko smrti, pane," dušovala sa. „Len čo malá vyšla von, pani zomrela. Tak som svojho mŕtveho chlap​ca nechala pri nej a dievča som odniesla slečne Pandore."
Colton na ňu zagánil. „Neviete, aký rektor nás to v tú noc sobášil?"
„Hej, to nebol rektor. Bol to jej brat. Šlo mu to dobre, nie?"
„A čo ten sobášny list? Sfalšoval ho?"
„Hej, jasné. Má šikovné prsty, to sa musí uznať."
Colton prikývol. „Len jedno nechápem. Ako to, že Pandora nezavolala skutočného rektora. Mala by skutočný doklad o manželstve a mohla by ma vydierať."
Alice Cobblová sa zarehotala. „Myslíte si, pánko, že ste je​diný, koho ogabala? Tá bola vydatá viackrát, ako mala na ru​kách prstov, milosťpán! Kto by už tú zase zosobášil, to teda ne​viem!"
„Odkiaľ to všetko viete?"
„Nie som sprostá! A mám uši, počúvam, čo si ľudia vravia. Veď tá sa váľala ešte aj s vlastným bratom."
„Čože?"
„Presne tak. Boli ako dve hrdličky, to prisahám."
Colton pokrútil hlavou. V duchu si vyčítal, aký bol hlupák, keď sa dal od Pandory vodiť za nos. Považoval vzťah s ňou za bezpečný, keďže mu tvrdila, že nemôže mať deti, ale až teraz si uvedomil, akému riziku vystavoval seba i svoju rodinu. Vzdy​chol a z vrecka vytiahol za hrsť mincí.
„Počúvajte," povedal. „Zdá sa mi, že hovoríte pravdu a mo​ju sesternicu ste nezabili. Tu máte, toto je vaše. Zariadim, aby vás prepustili - ak proti vám nemajú ďalšie obvinenie. Lenže varujem vás... ak sa ešte raz objavíte v blízkosti randwulfského panstva, dám vás zavrieť a to bude váš koniec. Rozumiete!"
„Hej, pane, akože by som nerozumela? Vďaka vám za láska​vosť, pane. A prisahám, že ma už v živote neuvidíte, akože je nebo nado mnou..."
„Dobre, dobre," netrpezlivo prikývol Colton. „Ešte že sa ro​zumieme."
Adriana sa s tichým výkrikom posadila na posteli. Čo ju to zo​budilo z popoludňajších driemot? Netušila, či ju vyrušil zlý sen, alebo nejaký zvláštny zvuk. Pritisla si ruku na prsia a načú​vala. Áno, niečo sa tam ozýva... ale čo to je?
„Leo? Aris? Ste tam?"
Neozvalo sa známe brechanie ani ťapot psích láb. Adriana sa zachvela. Bola sama, lebo Colton odišiel deň predtým do Londýna, kde, ako mu oznámili, sedela vo väzení Alice Cobb​lová. Adriana ho uprosila, aby ju nechal doma - netúžila ani po rozhovore s tou dračicou, ani po nepohodlnej ceste v koči. Napokon neochotne súhlasil, že pôjde sám, ale predtým dal Harrisonovi prísne rozkazy týkajúce sa bezpečnosti mladej panej. Predsa len, kým bol Roger Elston na slobode, nemohli po​kojne dýchať.
Adriana si cez plecia prehodila široký hodvábny župan a prečesala si dlhé kučery. Zvuky už stíchli, ale pre zmenu na ňu prišla nespavosť. Nebolo to nič nové, tehotenstvo jej pri​nieslo aj túto drobnú nepríjemnosť. Vtedy sa zvyčajne pre​chádzala po dome alebo si zašla do kuchyne po pohár mlieka. Aj teraz si obula papučky a zišla po schodoch.
„Harrison! Kde si?" zavolala.
Žiadna odpoveď. Dom bol tichý ako hrobka a Adrianu opäť zamrazilo. Harrison by sa jej určite ozval, keby mohol.
Ocitla sa v obrovskej hale na prízemí a s prekvapením si uve​domila, že tam nikoho niet. Nielenže nenašla Harrisona, ale nikde nebolo ani stopy po ostatnom služobníctve. Kam sa všetci podeli?
Ticho vykríkla. Harrison tam predsa len bol - ležal skrúte​ný do klbka pred veľkým kozubom. „Bože!" šepla. Prebehla k nemu najrýchlejšie, ako jej zmenená postava dovoľovala, a kvokla si. Harrisonovi po sluche tiekol pramienok krvi. Vy​zeralo to, akoby sa bol pošmykol a udrel sa hlavou o kozubovú rímsu. Bol v bezvedomí, ale dýchal.
Adriana sa ponáhľala do kuchyne po čisté plátno a studenú vodu, no len čo vošla, zarazila ju prázdnota. Nebola tam ani kuchárka, ani nikto z tých, čo sa cez deň zvyčajne obšmietali okolo hrncov.
„Kde ste všetci?" zavolala.
Srdce sa jej rozbúchalo ako šialené. Opustená kuchyňa na Randwulfe, to naozaj nebolo normálne. A Harrison sa napo​kon možno vôbec nepošmykol... možno naňho niekto zaútočil. Ale ako sa dostal cez psov? Tí by predsa nevpustili ani myš...
Roger ich otrávil, zišlo jej na um a v tej jedinej strašnej se​kunde takmer zamdlela od strachu. Vyzeralo to logicky. Roger otrávi psov, dostane sa do domu, zneškodní Harrisona... a že​by bol podal jed aj ostatným sluhom? Striaslo ju a do očí jej vbehli slzy.
Pri tej myšlienke sa bezhlavo rozbehla ta, kde sa psy zvyčaj​ne vyvaľovali na slniečku. Cestou musela prejsť cez veľkú halu. V kaleidoskope farbistých slnečných lúčov, ktoré prenikali cez vitrážové okná, sa ťažko rozlišovala skutočnosť od mámenia. „Leo, Aris! Ste tu?"
„Náhodou tu naozaj sú, drahá," ozval sa známy hlas. Adria​na zhíkla. V panike sa obzerala na všetky strany. Kde len je?
„Roger! Čo tu robíte?" zvolala, keď ho jej oči objavili usala​šeného vo vysokom kresle. Určite tam sedel už predtým, no v strachu o Harrisona si ho nevšimla. A on vedel, že sa vráti, poznal jej dobré srdce, ktoré by jej nedovolilo nechať starého sluhu bez pomoci.
„Prišiel som vám zložiť poklonu, krásavica," zahlaholil vôbec nie pokorným tónom. „Vidím, že váš manžel nezaháľal," povedal a s úškrnom ukázal na jej brucho. „Ale ubezpečujem vás, že keď s vami skončím, tá časť z neho už nebude nažive."
Adriana vykríkla a pritisla si na brucho roztrasenú ruku. Znovu zapátrala očami po psoch. Kde len sú? Vzápätí jej kles​la sánka: obe zvieratá ležali neprirodzene natiahnuté na dlážke za Rogerom. Z papúľ im viseli jazyky.
 „Vy ste ich zabili!" skríkla. „Sviniar!"
„Dúfam, že sa mi to podarilo," usmial sa Roger. „Chvíľu som si nebol istý, či som vzal tú správnu fľašku, ktorú mi pri​niesol náš milý Thaddeus Manville. Tak som sa ponáhľal, keď mi oznámili, že moja manželka ešte žije, že som v tej rýchlosti z fľašky trochu rozlial a tekutina rozmazala atrament na etike​te. Preto som si nebol celkom istý, čo beriem. Je však celkom jedno, či to bolo laudanum alebo arzén, lebo tie beštie vás tak či onak teraz neubránia."
„Aris a Leo by si od vás nikdy nič nevzali!" zvolala. „Ako ste to urobili?"
„Našiel som ich poslednú korisť, zajaca. Pokvapkal som ho a čakal, kým sa vrátia. Naozaj sa ešte prišli raz nažrať a potom ich Harrison vpustil dnu ako zvyčajne. Ak tie psiská ešte ne​zdochli, už to dlho nepotrvá."
„A ako ste sa dnu dostali vy?"
„Prešmykol som sa za slúžkou, keď sa vracala zo záhrady. Pritisol som jej k spánku pištoľ a všetkým ostatným som ozná​mil, že ju zastrelím, ak sa hneď nevzdajú. Teraz sú pekne za​mknutí vonku v chladiarni."
„A čo Harrison? Čo ste urobili jemu?"
„Nuž, najskôr som si myslel, že prebehnem poza neho, ale na takého starigáňa počuje až pridobre. Keď ma zbadal, utekal ku kozubu po kutáč. Tak som doňho hodil akúsi sošku. Mi​mochodom, žije?"
„Skôr má smrť na jazyku."
„Ach, škoda. Myslel som si, že som ho zabil."
„Ste zlý človek, Roger. Veľmi, veľmi zlý. Keď si pomyslím, že ste pre mňa zabili lorda Randwulfa... Len prosím Boha, aby mi odpustil, že som vás sem vpustila. Mala som vás vykázať hneď, len čo ste sa zjavili na prahu. Ako ste len mohli úkladné za​vraždiť takého milého starého pána, ktorý vám predsa nikdy neublížil?"
„Naozaj mi neublížil?" odvrkol Roger. „Pokúsil sa nás rozde​liť! Nemohol vystáť myšlienku, že by ste si vzali niekoho iného ako jeho vzácneho synáčika! A to mi ako motív celkom stačilo!"
„Ale, ako ste sa čoskoro presvedčili, jeho smrť vám nepo​mohla," vyhlásila Adriana. „Nikdy som neuvažovala o sobáši s vami. Pokladala som vás výhradne za známeho - aj to nie za najlepšieho. Boli ste odporný ku každému, kto o mňa prejavil čo i len náznak záujmu."
„To máte pravdu, všetkých som ich musel nenávidieť. Naj​mä lorda Coltona! Toho všiváka som sa pokúsil otráviť, viete? Škoda, že namiesto neho otrčila kopytá tá pobehlica Jenningsová."
„Roger, hĺbka vašej zloby je nepochopiteľná," pokrútila Ad​riana hlavou. „Kedysi som vás ľutovala za všetko, čo ste si v det​stve vytrpeli, ale dnes sa nazdávam, že keby ste boli umreli spo​lu s matkou, keď ju váš otec prešiel drožkou, bolo by to bývalo pre vás lepšie."
„O čom to hovoríte?" vyštekol. Vyskočil z kresla a podišiel k nej.
Adriana zdvihla hlavu. „Zdá sa, že rozsah hriechov vášho otca bol zatiaľ pred vami utajený."
„Kto vám povedal, že môj otec prešiel moju matku?" zreval.
„Prosím vás, Roger, nevrieskajte. Mám uši v poriadku."
„Už aj mi to povedzte!"
Adriana pokrčila plecami. „Ktosi to všetko videl. Nanešťas​tie, neskôr sa svedka zbavili rovnakým spôsobom ako vašej matky. Zdá sa, že drožkár, ktorý spáchal jednu i druhú vraždu, bol váš otec. Mimochodom, svoju druhú manželku si vzal len preto, lebo vlastnila pradiareň. Tú pre zmenu otrávil."
Roger sa zatackal a položil si ruku na čelo. Spomínal na ne​hodu, ktorá vzala život jeho matke. Bol tam, stál vtedy pri nej a keby nebol včas odskočil, drožka by bola prešla aj jeho. „Ste si tým úplne istá?"
„Čo je to za otázku? Nebola som tam, ale vy áno. Čo ste vi​deli?"
Roger prižmúril oči a potom zdvihol päste nad hlavu, ako​by hrozil nebesiam v zlosti za všetko, čo sa mu prihodilo.
„Nevyhrážajte sa Bohu, Roger, je to zbytočné," podotkla Adriana. „Možno by ste sa mali radšej obrátiť opačným sme​rom, lebo, ak sa nemýlim, onedlho už budete v pekle a diabol vám bude opekať kožu."
„Diabol?" Roger sa zarehotal. „Vari len neveríte takým bab​ským povedačkám, či áno?"
Usmiala sa. „Keď sa vám pozriem do očí, Roger, vidím jas​ný dôkaz, že diabol jestvuje."
Roger k nej prikročil a zdvihol ruku, chcel jej vyťať zaucho. Adriana však stála ako socha a jemu napokon klesla ruka.
„Prečo tak rád trápite ženy, Roger?" spýtala sa. „Z toho mala, čo ste spomínali o svojej matke, usudzujem, že ste ju mali rád."
„Netušíte, čo som si vytrpel v sirotinci!" odsekol. „Keby ste vedeli, ľutovali by ste ma!"
„Tak mi to povedzte," vyzvala ho s vážnou tvárou.
„Nepotrebujem váš súcit! Chcel som vašu lásku, a tú ste mi odopreli!"
„Každý občas potrebuje trochu súcitu, Roger," vzdychla. „Keby sme boli dokonalí, nepotrebovali by sme od nikoho nič. Ale takto..."
„Súcit by sa mi bol zišiel v sirotinci," vyhlásil. „Ale tam som sa ho nedočkal. Viete, čo so mnou robili? Nedávali mi jesť, tĺkli ma, vešali ma za zápästia pod strop, až som si myslel, že sa mi vykĺbia ruky! Ale márne som plakal a kvílil! Slečna Tittlová ma bila palicou, kým sa mi z chrbta necedila krv! V ten deň som sa zaprisahal, že sa takým, ako je ona, pomstím! A veru sa mi to aj podarilo!"
Adriane sa rozšírili oči. „Vy ste zabili ženy v sirotinci?"
Pomaly sa usmial a pokrútil hlavou. „Nie všetky naraz, kde​že! Už vtedy som niečo vedel o jedoch. Všetci si mysleli, že zú​ri akási čudná epidémia. Dohromady som tak zniesol zo sve​ta päť takých stríg a nikto na to neprišiel. Jedom na potkany, viete?"
Na prístupovej ceste zahrkotal koč a Roger sa v strachu zvr​tol. Adriana sa chopila šance. Prešmykla sa mu popod natiah​nutú ruku a uháňala, ako len vládala, k prednému vchodu. Ce​lý čas kričala z plných pľúc, aby prichádzajúcich varovala, že v dome sa skrýva nebezpečenstvo.
Colton vyskočil z koča ešte za jazdy. Vyletel po kamenných schodoch a vo dverách sa zrazil s Adrianou, ktorá utekala ako bez duše z domu. Za ňou sa potkýnal a šmýkal Roger Elston. Colton postrčil manželku k východu a naznačil jej, aby šla von. Roger však vytiahol z kabáta pištoľ a namieril ju na markíza. Tomu nezostávalo iné ako rozpažiť ruky. „Schovaj sa za mňa, Adriana," zašepkal, hoci jeho žena sa usilovala dostať pred ne​ho. „Ak sa odtiaľ pohneš, musím naňho zaútočiť."
Roger sa na nich zaškeril. „Ale, aké milé! Neviete sa do​hodnúť, koho mám zastreliť ako prvého? Nebojte sa, tentoraz nenechám nažive ani jedného z vás."
„Ale prečo musíte zabiť aj Adrianu?" spýtal sa Colton. „Nič vám neurobila."
Lotor len pokrčil plecami. „Obávam sa, že musí zaplatiť za to, že sa zle rozhodla. Vybrala si vás, a nie mňa, a to sa mi ne​páči. Navyše som sa teraz pred ňou trochu rozrozprával a ona by v budúcnosti mohla svedčiť o mojich skutkoch. Ako vidíte, nemám veľa možností. Musím chrániť sám seba."
Za Rogerovým chrbtom sa ozval zvuk, pri ktorom sa Colton uškrnul. Roger tiež spoznal jeho zdroj a s výkrikom sa obrátil. Stál tam Leo, väčší z dvoch vlkodavov, a vôbec nevyzeral, ako​by sa práve zobudil po poriadnej dávke laudana. Uši mal vztý​čené a z vycerených zubov mu kvapkali sliny.
Roger sa pohol bližšie ku Coltonovi. Vlasy mu vstávali dupkom, ale ešte mal predsa pištoľ! Namieril ju na Coltona, po​tom na Adrianu. „Zastav ho!" zreval. „Zastav tú beštiu, lebo tvojej žene odstrelím hlavu!"
Colton ani neuvažoval o odpore. Vedel, že Roger hrozbu splní. Už-už otváral ústa, keď vtom na Rogerovu hlavu dopadol zboku strašný úder. Oči sa mu obrátili stĺpkom a klesla mu sán​ka. Prišiel ďalší úder a z opačnej strany zase tretí. Roger sa zo​sypal doluznačky na mramorovú dlážku.
Harrison si s tichou dôstojnosťou poutieral kovový kutáč od vlasov a krvi. Adriana sa k nemu vrhla a dala sa ho bozká​vať. „Harrison! Ach, Harrison, vy ste nás všetkých zachránili!" volala s plačom. Starý sluha sa pokúšal tváriť vážne. Záplava bozkov od mladej panej ho potešila.
,Je mi cťou, že som mohol poslúžiť, madam. Nemohol som predsa dovoliť, aby ten naničhodník vyhral."
K ďakovaniu sa pripojil aj Colton a chvíľu sa všetci traja ob​jímali.
„Roger vravel, že psy otrávil," oznámila Adriana dvom mu​žom. „Ale priznal, že si možno nevzal správnu fľaštičku. Zdá sa, že to, čo im dal, bolo laudanum, takže si iba pospali."
„Ale kde je potom Aris?" spýtal sa Colton.
„V galérii," odvetil sluha.
„A kde sú ostatní sluhovia?"
„Vonku v chladiarni, hneď ich vypustím." Siahol si na hlavu. „No, kuchárka mi možno potom obviaže hlavu. Tuším krvá​cam."
„Kdeže, obviažem vám ju ja a hneď!" vyhlásila Adriana. „Slu​hov môže pokojne vypustiť aj jeho lordstvo a tiež pošle nieko​ho po šerifa."
Onedlho sa celá domácnosť vrátila do normálu. Roger ležal pevne spútaný za stolom, aby sa oňho nikto nepotkol a aby ho mohol ihneď prevziať šerif. Ešte sa neprebral.
Bolo jasné, že obidva psy dostali namiesto arzénu len slab​šiu dávku laudana - lebo aj Aris sa onedlho prebudil a zíval, až mu bolo vidieť do hrtana. Colton otvoril novú fľašku brandy - pre prípad, že Roger opäť upravoval chuť tých, ktoré už boli otvorené - a nalial sebe aj Harrisonovi.
Do všeobecnej úľavy prišla Philana, ktorá pred niekoľkými dňami odcestovala za Samanthou, aby jej pomohla vyčkať do pôrodu. „Radujte sa!" zvolala. „Konečne som stará matka! Mám vnuka!"
„Úžasná správa, mamička!" zvýskla Adriana a srdečne svokru objala. Je Samantha v poriadku?"
„Ale pravdaže, moja. Je veľmi šťastná," riekla Philana. „Ale musím priznať, že ja som poriadne unavená z toľkého pocho​dovania pred spálňou, kde doktor Carroll pomáhal rodičke. Ani si neviete predstaviť, čo som si vytrpela. Vy ste určite pre​žili pokojný deň. Viete, že vám závidím?"
Srdečný smiech, ktorý nasledoval, starú dámu náramne zmiatol. Pozrela na rodinu a služobníctvo so spýtavým výra​zom v očiach.
„Nerozumiem... čo vám je smiešne?“
Epilóg
Adriana nežne hojdala v náručí svojho syna. Pre jeho krik ne​bolo počuť z krstného obradu ani slovo. Vrátili sa pri príleži​tosti krstu z Londýna, lebo rodina rozhodla, že malého treba prijať do obce veriacich v kostole, kde kedysi krstili Coltona. Dieťa prespalo predchádzajúce kŕmenie a teraz, keď sa koneč​ne zobudilo, mimoriadne sa rozčúlilo, že mu nedajú, čo žiada. Ústočkami chniapalo po matkinom živôtiku, no márne.
Trpiteľská grimasa na tvári reverenda Craiga svedčila o tom, že malý má dobre vyvinuté pľúca. Philana a Christina pyšne žiarili, akoby bol mocný krik malého vnuka ich zásluhou. Colton sa široko usmieval a pobavene sledoval reverenda, ktorý napriek vresku pokračoval v obrade krstenia malého Gordona Sedgwicka Wyndhama.
Po skončení krstu sa mohla Adriana aj so synom konečne uchýliť do miestnosti, kde mala dostatok súkromia na dojče​nie. Spolu s ňou tam vkĺzla aj Samantha, ktorá tiež potrebova​la nakŕmiť svoju ratolesť. Obaja chlapci sa veľmi podobali a akoby na seba po očku pokukovali - bolo pravdepodobné, že ako ich matky, aj oni budú nerozlučnými priateľmi.
Neskôr sa obe ženy pobrali za svojimi manželmi a našli ich v spoločnosti lorda Riordana a jeho nevesty, prekrásnej a od šťastia rozžiarenej Felicity Kendrickovej, ktorá po boku svojho starostlivého muža doslova rozkvitla. Nečudo, bol to veru iný život ako ešte nedávno, po boku Rogera. K spoločnosti sa pri​pojila aj Jane Fairchildová, ktorá s pomocou sluhu priviezla na kolieskovom kresle svojho otca. Samuel Gladstone sa už čos​koro veselo zhováral s hosťami, šľachticmi, ktorí sa za tie roky stali jeho dobrými priateľmi.
Večer sa Adriana pritúlila v posteli k manželovmu boku. Všade bol pokoj. Leo a Aris sa natiahli pred kozubom. Gordon sa práve poriadne napil materského mlieka a odfukoval v kolíske. Genevieve Ariella Kingsleyová spala neďaleko vo vlastnej izbičke, vedľa ktorej mala izbu starostlivá pestúnka Blythe. Všetci už vedeli, kto sú Genevievini skutoční rodičia, a klebety, ktoré obkolesovali jej pôvod, pomaly utíchali.
„To je neuveriteľné, že Riordan a Felicity už čakajú dieťat​ko," vzdychla naradostene Adriana. „Určite ho splodili už vo svadobnú noc. Dva mesiace po svadbe, a stále žiari ako pred oltárom."
Colton pohladkal manželku po stehne. „Nuž áno, Felicity vyzerá byť s Riordanom šťastná. Po všetkom, čo si pretrpela pri Rogerovi, je to pochopiteľné. A Jane sa už nevie dočkať vnú​čaťa. Riordana má veľmi rada a on má rád svoju svokru - tak ako ja svoju."
Adriana sa zachichotala. „To je tvoje šťastie - nemáš totiž inú možnosť."
Colton sa uškrnul. „To mi nehovor. Nepamätáš sa, že keď sa mi raz nepáčilo, čo mi predložili, odišiel som z domu?"
„Ach, áno," vzdychla. „Vždy si bol strašne tvrdohlavý."
„Madam, pozrite sa pravde do očí. Boli by ste si teraz istá mo​jou láskou, keby som bol hneď slepo poslúchol otcovu vôľu?"
„Nuž, Percy a Samantha sú veľmi zamilovaní a šťastní, a pri​tom ich manželstvo bolo dohodnuté..."
„Nie som Percy a ty nie si Samantha. Ale keby aj, aspoň sa nemusíš trápiť, že by som sa raz mohol vychytil' do sveta. Tu​láckeho života mám plné zuby, užil som si ho viac než dosť. Ak si to neuvedomujete, madam, milujem vás."
Položila si mu hlavu na plece a prsty mu vplietla do ochlpe​nia na prsiach. „Aj ja vás, pane. Mimochodom, je ti jasné, dra​hý, že Gordon bude vyzerať presne ako tvoj otec?"
„Ako ja! Chceš povedať, že bude vyzerať ako ja!" opravil ju veselo Colton.
„Ale áno," zasmiala sa. „Ak ti na tom tak záleží, musím priznať, že je to tak. Lenže..."
„Viem, viem," skočil jej do reči. „Odjakživa som počúval, že som presne ako môj otec."
Nosom sa mu pritisla k lícu. „Tak či onak, si prekrásny muž," zašepkala. „Som šťastná, že ťa mám."
Po chvíli ticha sa opäť ozvala: „Spomínal ti niečo Riordan o tom, že bol prítomný, keď Rogera obesili?"
„Áno."
„Áno? A čo povedal?"
„Povedal, že to cítil ako povinnosť voči sebe a Felicity... aby sa ubezpečili, že im už od Rogera nič nehrozí. Ale Roger sa vraj pred smrťou prejavil ako úplný zbabelec. Celou cestou na šibenicu plakal a prosil o milosť. Keby bol radšej vyronil slzu nad svojimi obeťami!"
„Pán Fairchild musí byť rád, že Felicity sa vydala za Riordana," usmiala sa Adriana. „Podľa Jane svojej dcére stále hovoril, že sa raz vydá za šľachtica. Odkedy pán Fairchild kúpil po smr​ti Edmunda Elstona pradiareň, zdá sa, že jeho vzťah so Samuelom Gladstonom sa zlepšil. Tuším si konečne uvedomil, čo to znamená skutočná práca. A vraj mu aj vrátil všetky peniaze, kto​ré si predtým ukladal bokom. Felicity tvrdí, že jej otec sa do​konca akoby znovu zamiloval do svojej ženy - dvorí jej, akoby ani neboli spolu už toľké roky. Pravdaže, prispelo k tomu aj to, že niekoľko mesiacov žili oddelene. Pán Fairchild dostal rozum a pochopil, že Jane je klenot a že ju stratí, ak sa nepolepší."
Colton sa prevalil na bok a zadíval sa svojej mladej manžel​ke do tváre. S tichým smiechom jej zbehol dlaňou po chrbte a chytil ju za vábivý zadoček. „Ako napísal Shakespeare," zapriadol, „koniec dobrý, všetko dobré."
Adriane v šere zažiarili oči. „Ty chlipník," zašepkala.

